text stringlengths 33 22.2k | summary stringlengths 61 956 |
|---|---|
លោក Michael Goltzman អនុប្រធានជាន់ខ្ពស់នៃគោលនយោបាយសកល និងចីរភាព ដែលជាអ្នកតំណាងក្រុមហ៊ុន កូកា-កូឡា បានគូសបញ្ជាក់ពីការរួមចំណែកជាច្រើនទសវត្សរ៍របស់ក្រុមហ៊ុនចំពោះកំណើនសេដ្ឋកិច្ច ការងារអភិវឌ្ឍន៍ និងកិច្ចខិតខំប្រឹងប្រែងប្រកបដោយចីរភាពរបស់ក្រុមហ៊ុន នៅក្នុងប្រទេសកម្ពុជា។ ក្នុងជំនួបនោះ លោក Goltzman បានសង្កត់ធ្ងន់លើភាពស្របគ្នានៃគោលបំណងរបស់ ក្រុមហ៊ុន កូកា-កូឡា ជាមួយយុទ្ធសាស្ត្របញ្ចកោណរបស់រាជរដ្ឋាភិបាលកម្ពុជា ដែលជាសសរស្តម្ភដ៏សំខាន់នៃចក្ខុវិស័យរបស់ប្រទេសកម្ពុជាឆ្នាំ ២០៥០ ដើម្បីជំរុញកំណើនសេដ្ឋកិច្ចប្រកបដោយចីរភាព។ យុទ្ធសាស្ត្រនេះ ផ្តោតលើអាទិភាពសំខាន់ៗចំនួនប្រាំ ដូចជា៖ មនុស្ស ផ្លូវ ទឹក អគ្គិសនី និងបច្ចេកវិទ្យា។ ក្រុមហ៊ុន កូកា-កូឡា ប្តេជ្ញាគាំទ្រដល់គោលដៅកាត់បន្ថយការបំភាយឧស្ម័នកាបូននៅកម្ពុជា ជាពិសេសនៅក្នុងវិស័យដែលជះឥទ្ធិពលខ្ពស់ដូចជា វិស័យវាយនភ័ណ្ឌកាត់ដេរជាដើម។ លោក Goltzman បានមានប្រសាសន៍ថា៖ «ខណៈពេលដែលកម្ពុជាកំពុងខិតខំប្រឹងប្រែងសម្រេចឱ្យបានជាប្រទេសចំណូលមធ្យមកម្រិតខ្ពស់នៅឆ្នាំ ២០៣០ និងមានចំណូលខ្ពស់នៅឆ្នាំ ២០៥០ ក្រុមហ៊ុន កូកា-កូឡា ពិតជាមានមោទកភាពចូលខ្លួនជាដៃគូសហការ ក្នុងដំណើរឆ្ពោះទៅសម្រេចឲ្យបាននូវការអភិវឌ្ឍប្រកបដោយចីរភាពរបស់កម្ពុជា។ យើងកំពុងវិនិយោគលើដំណោះស្រាយដ៏មាន នវានុវត្តន៍ ដែលលើកស្ទួយដល់ការអភិវឌ្ឍបៃតង និងលើកកម្ពស់ជីវភាពរស់នៅរបស់ប្រជាពលរដ្ឋក្នុងសហគមន៍ដែលយើងកំពុងធ្វើប្រតិបត្តិការអាជីវកម្ម»។ ក្រុមហ៊ុន កូកា-កូឡា មានវត្តមាននៅក្នុងប្រទេសកម្ពុជាតាំងពីឆ្នាំ ១៩៦៣ ហើយបានដើរតួនាទីដ៏សំខាន់មួយក្នុងការអភិវឌ្ឍន៍សេដ្ឋកិច្ចជាតិកម្ពុជា និងរួមចំណែកក្នុងការផ្តល់ឱកាសការងារជាច្រើនកន្លែង ជាក់ស្តែងក្រុមហ៊ុនកំពុងមានបុគ្គលិកដែលបានបម្រើការដោយផ្ទាល់ចំនួនជាង ៨៣០ នាក់ បុគ្គលិកបម្រើការងារដោយប្រយោលជាង ៨០០០ នាក់។ ៩៩,៧% នៃបុគ្គលិក គឺជាជនជាតិខ្មែរ។ លើសពីនេះ ៣៧% នៃបុគ្គលិកដែលកាន់តំណែងក្នុងជួរថ្នាក់គ្រប់គ្រងកម្រិតកណ្ដាល គឺជាស្រ្តី។ ប្រតិបត្តិការអាជីវកម្មរបស់ ក្រុមហ៊ុន កូកា-កូឡា នៅកម្ពុជា ត្រូវបានគាំទ្រដោយដៃគូរបស់ខ្លួន គឺក្រុមហ៊ុន ស្វាយអឺ កូកា-កូឡា លីមីធីត ដែលជាដៃគូផលិតភេសជ្ជៈធំជាងគេលំដាប់ទីប្រាំរបស់ក្រុមហ៊ុន កូកា-កូឡា ដោយកំពុងមានវត្តមាននៅ កម្ពុជា វៀតណាម ចិន និងភាគខាងលិចសហរដ្ឋអាមេរិក។ ក្នុងអំឡុងពេលនៃកិច្ចប្រជុំនេះ លោក Michael Goltzman អនុប្រធានជាន់ខ្ពស់នៃគោលនយោបាយសកល និងចីរភាព បានពិភាក្សាអំពីការរួមចំណែករបស់ ក្រុមហ៊ុន កូកា-កូឡា ចំពោះការគាំពារទឹក ការគ្រប់គ្រងសំណល់ប្លាស្ទិក ការបង្កើតសំបកវេចខ្ចប់ប្រកបដោយចីរភាព និងការលើកកម្ពស់ដល់សេដ្ឋកិច្ចចក្រា។ លោក Goltzman បានរំលឹកផងដែរថា ក្រុមហ៊ុននៅតែប្រកាន់ខ្ជាប់នូវការគាំទ្ររបស់ខ្លួន ចំពោះយុទ្ធសាស្ត្របញ្ចកោណរបស់កម្ពុជា ដោយបន្តការវិនិយោគលើគំនិតផ្តួចផ្តើមពាក់ព័ន្ធនឹងចីរភាព ទឹក និងការវេចខ្ចប់ ដែលជំរុញឱ្យមានផលវិជ្ជមានដល់មនុស្ស និងបរិស្ថាន។ | ក្រុមហ៊ុន កូកា-កូឡា បានរំលឹកឡើងវិញនូវការប្តេជ្ញាចិត្តដ៏យូរអង្វែងចំពោះកិច្ចការចីរភាពរបស់ខ្លួននៅប្រទេសកម្ពុជា ក្នុងជំនួបទ្វេភាគីជាមួយ លោក សុខ ចិន្តាសោភា ឧបនាយករដ្ឋមន្ត្រី និងជារដ្ឋមន្ត្រីក្រសួងការបរទេស និងសហប្រតិបត្តិការអន្តរជាតិ កាលពីថ្ងៃព្រហស្បតិ៍ ទី២៦ ខែកញ្ញា ។ ជំនួបនេះ ធ្វើឡើងនៅក្នុងស្ថានបេសកកម្មអចិន្ត្រៃយ៍កម្ពុជានាទីក្រុងញូយ៉ក មុនពេលដែលលោកអញ្ជើញឡើងថ្លែងសុន្ទរកថា ក្នុងកិច្ចប្រជុំមហាសន្និបាតអង្គការសហប្រជាជាតិ។ |
ថ្លែងនៅចំពោះមុខគណៈកម្មាការការពារជាតិ និងកិច្ចការបរទេសនៃសភាឥណ្ឌូណេស៊ីនៅថ្ងៃទី២៦ ខែកញ្ញា ប្រធានាធិបតីជាប់ឆ្នោតលោក ប្រាបូវ៉ូ សូប៊ីយ៉ាន់តូ បានសង្កត់ធ្ងន់ថា ពិភពលោកកំពុងឃើញភាពតានតឹងកើនឡើង ហើយអ្នកជំនាញផ្នែកយុទ្ធសាស្ត្រ និងការពារជាតិជាច្រើនយល់ថា ពិភពលោកកំពុងស្ថិតនៅលើគែមនៃសង្គ្រាមលោកលើកទី៣។ លោក ប្រាបូវ៉ូ ព្រមានថា ជម្លោះសកលលោកអាចឈានទៅដល់សង្គ្រាមនុយក្លេអ៊ែរ ដែលនាំឱ្យមានផលវិបាកយ៉ាងធ្ងន់ធ្ងរ និងប៉ះពាល់ដល់ឥណ្ឌូណេស៊ី ទោះបីជាប្រទេសនេះមិនពាក់ព័ន្ធដោយផ្ទាល់ក៏ដោយ។ ពាក់ព័ន្ធនឹងការព្រួយបារម្ភនេះ ប្រធានាធិបតីជាប់ឆ្នោត បានបញ្ជាក់សារជាថ្មីថា ឥណ្ឌូណេស៊ីនឹងបន្តជំហរមិនចូលបក្សសម្ព័ន្ធដែលមានតាំងពីយូរ។ លោក ប្រាបូវ៉ូ បានអំពាវនាវឱ្យមានឯកភាពជាតិ និងកិច្ចសហប្រតិបត្តិការរវាងបក្សនយោបាយ ដើម្បីការពារផលប្រយោជន៍ និងពង្រឹងកម្លាំងរបស់ប្រទេស។ ការថ្លែងរបស់លោក ប្រាបូវ៉ូ បែបនេះធ្វើឡើងបន្ទាប់ពីឥណ្ឌូណេស៊ីបានបញ្ជូននូវឯកសារនៃការផ្តល់សច្ចាប័ន ដើម្បីចូលរួមសន្ធិសញ្ញាស្តីពីការហាមឃាត់អាវុធនុយក្លេអ៊ែរ (TPNW) ទៅកាន់អង្គការសហប្រជាជាតិកាលពីថ្ងៃទី២៤ ខែកញ្ញា។ កន្លងមក នៅឆ្នាំ ២០២៣ សភាឥណ្ឌូណេស៊ីបានអនុម័តសន្ធិសញ្ញាហាមប្រាមអាវុធនុយក្លេអ៊ែរ ដោយបញ្ជាក់ពីតួនាទីយ៉ាងសកម្មរបស់ឥណ្ឌូណេស៊ីក្នុងការរក្សាសន្តិភាព និងសន្តិសុខអន្តរជាតិតាមរយៈការរំសាយអាវុធ៕ | ប្រធានាធិបតីជាប់ឆ្នោត និងជារដ្ឋមន្ត្រីការពារជាតិឥណ្ឌូណេស៊ី លោក ប្រាបូវ៉ូ សូប៊ីយ៉ាន់តូ បានព្រមានអំពីហានិភ័យនៃសង្គ្រាមលោកលើកទី ៣ និងសង្គ្រាមនុយក្លេអ៊ែរ ប្រសិនបើប្រទេសនានាមិនអនុវត្តការអត់ធ្មត់ ស្របពេលមានភាពតានតឹងពិភពលោកកើនឡើង។ |
កម្មវិធីទូរទស្សន៍ «សង្គ្រាមផ្ទះបាយ» របស់ផលិតករកូរ៉េខាងត្បូងដ៏ល្បីល្បាញ Kim Hakmin និង Kim Eunji បានទាក់ទាញអ្នកទស្សនាយ៉ាងច្រើន ជាពិសេសអ្នកដែលចូលចិត្តធ្វើម្ហូបអាហារ ដោយមានអ្នកចូលរួមប្រកួតប្រជែងចំនួន១០០នាក់។ មួយសប្តាហ៍ប៉ុណ្ណោះ ក្រោយផ្សាយវគ្គទី១ កាលពីថ្ងៃទី១៧ ខែកញ្ញា កម្មវិធីប្រកួតប្រជែងធ្វើម្ហូបមួយនេះ បានឈរចំណាត់ថ្នាក់ទី១នៅលើ Netflix ក្នុងចំណោមកម្មវិធីទូរទស្សន៍លំដាប់ពិភពលោកទាំង១០ ដែលមិនប្រើភាសាអង់គ្លេសជាមូលដ្ឋាន។ អ្នកទស្សនាភាគច្រើនមកពីកូរ៉េខាងត្បូងផ្ទាល់ ហុងកុង សិង្ហបុរី និងពីតំបន់នានានៅអាហ្វ្រិក និងអាម៉េរិក។ បេក្ខជនប្រកួតប្រជែងទាំង១០០នាក់ មាន២០នាក់ជាក្រុមមេចុងភៅដ៏ល្បីឈ្មោះនៅកូរ៉េ ដែលត្រូវបានដាក់ឈ្មោះថា «មេចុងភៅស្លាបព្រាពណ៌ស» (White Spoon Chefs) និង៨០នាក់ជាក្រុមមេចុងភៅដែលមិនទាន់ត្រូវបានគេស្គាល់ច្បាស់ ហើយប្រជែងដើម្បីកសាងកេរ្តិ៍ឈ្មោះខ្លួន។ ក្រុមទាំងនេះ ត្រូវបានដាក់ឈ្មោះថា «មេចុងភៅស្លាបព្រាពណ៌ខ្មៅ» (Black Spoon Chefs)។ ការប្រកួតប្រជែងក្នុងកម្មវិធី Culinary Class Wars ស្ថិតក្រោមការវិនិច្ឆ័យពីកំពូលមេចុងភៅពីររូបគឺ លោក Anh Sung-jae និងលោក Jongwon Baek ដែលជាចុងភៅលំដាប់ផ្កាយ Michelin នៅក្រុងសេអ៊ូល។ ក្រុម Black Spoon Chefs ឆ្លងកាត់ការប្រកួតប្រជែងខ្ពស់ ដោយអ្នកទាំង៨០នាក់ ត្រូវបែងចែកជាពីរក្រុមដែលមានគ្នា៤០នាក់។ អ្នកទាំងនោះ នឹងត្រូវជម្រុះបន្តរហូតដល់នៅសល់ត្រឹម២០នាក់ ដើម្បីមានសិទ្ធិប្រកួតប្រជែងបន្តជាមួយក្រុម White Spoon Chefs។ លើសពីការប្រកួតប្រជែងធ្វើម្ហូប កម្មវិធី «សង្គ្រាមផ្ទះបាយ» នេះ បង្ហាញនូវទិដ្ឋភាពផ្សេងៗ ទាំងសំណើច ទុកសោក និងការប្រឹងប្រែងរៀងៗខ្លួនរបស់បេក្ខជនដើម្បីយកឈ្នះ ទៅកាន់វគ្គបន្ត រហូតដល់ក្លាយជាម្ចាស់ពាន។ វគ្គ២ ដល់វគ្គ៤ ក៏ចាប់ផ្តើមផ្សាយកាលពីថ្ងៃទី១៧ ខែកញ្ញា ផងដែរ។ វគ្គ៥ ដល់វគ្គ៧ បានផ្សាយកាលពីថ្ងៃទី២៤ ខែកញ្ញា។ វគ្គ៨ ដល់វគ្គ១០ នឹងចាក់ផ្សាយនៅថ្ងៃទី១ ខែតុលាខណៈពីរវគ្គចុងក្រោយ នឹងចាក់ផ្សាយនៅថ្ងៃទី៨ ខែតុលា៕ | បង្ហាញវត្តមាននៅសប្តាហ៍ដំបូងនៅលើ Netflix កម្មវិធី «សង្គ្រាមផ្ទះបាយ» (Culinary Class Wars) របស់កូរ៉េខាងត្បូង បានឈរនៅចំណាត់ថ្នាក់លេខ១ ក្នុងចំណោមកម្មវិធីទូរទស្សន៍កំពូលៗទាំង១០ ដែលមិននិយាយភាសាអង់គ្លេស (Top 10 Global Non-English TV Series)។ |
ទីបំផុត លោក Shigeru Ishiba អតីតរដ្ឋមន្រ្តីការពារជាតិជប៉ុន បានជាប់ជាប្រធានបក្សប្រជាធិបតេយ្យសេរី នៅក្នុងថ្ងៃទី២៧ ខែកញ្ញា ក្រោយការប៉ុនប៉ងសរុប៥លើក។ លោក Ishiba ទទួលបានសំឡេងគាំទ្ររហូតដល់ ២១៥នាក់ ក្នុងចំណោមសមាជិកបក្សដែលមានសិទ្ធិបោះឆ្នោត៤១៤នាក់ ដោយយកឈ្នះលោកស្រី Sanae Takaichi រដ្ឋមន្រ្តីសន្តិសុខសេដ្ឋកិច្ច ដែលទទួលបានសំឡេង ១៩៤ នៅក្នុងការបោះឆ្នោតជុំចុងក្រោយ។ ប្រធានបក្សប្រជាធិបតេយ្យសេរី ដែលមានសំឡេងភាគច្រើននៅក្នុងសភា នឹងក្លាយជានាយករដ្ឋមន្រ្តីជប៉ុនថ្មី ជំនួសលោក ហ្វូមីអូ គីស៊ីដា ដែលបានប្រកាសមិនបន្តឈរឈ្មោះជាប្រធានបក្សនៅក្នុងខែសីហាកន្លងទៅ។ លោក Ishiba ដែលមានវ័យ ៦៧ឆ្នាំ ក្រោយនឹងក្លាយជានាយករដ្ឋមន្រ្តី នៅក្នុងថ្ងៃទី១ ខែតុលាខាងមុខ។ ទីភ្នាក់ងារព័ត៌មានជប៉ុន Kyodo បានចុះផ្សាយបែបនេះ។ ការឡើងកាន់តំណែងរបស់លោក Ishiba ធ្វើឡើងស្របពេលបក្សប្រជាធិបតេយ្យសេរីមានរឿងអាស្រូវជាច្រើន ខណៈសេដ្ឋកិច្ចជប៉ុនកំពុងមានបញ្ហាលំបាក ដូចជាប្រាក់យ៉េនធ្លាក់តម្លៃជាដើម។ ស្របគ្នានេះ នាយករដ្ឋមន្រ្តីជប៉ុនថ្មី ត្រូវរក្សាទំនាក់ទំនងល្អជាមួយសម្ព័ន្ធមិត្ត ដ្បិតចិន កំពុងបង្កើនឥទ្ធិពលក្នុងតំបន់ ហើយកូរ៉េខាងជើងនៅតែបន្តផ្តោតកម្មវិធីអាវុធ។ ទោះមានបញ្ហាប្រឈមច្រើន មេដឹកនាំបក្សប្រជាធិបតេយ្យសេរីថ្មី បានប្តេជ្ញាខិតខំធ្វើការឱ្យអស់ពីលទ្ធភាព និងធ្វើឱ្យជប៉ុនជាប្រទេសមានសន្តិសុខ និងសុវត្ថិភាព។ ជាអតីតរដ្ឋមន្រ្តីការពារជាតិ លោក Ishiba បានជាប់ឆ្នោតជាសមាជិករដ្ឋសភា នៅក្នុងឆ្នាំ១៩៨៦ ហើយលោកត្រូវបានចាត់ទុកជាអ្នកជំនាញផ្នែកគោលនយោបាយការពារជាតិមួយរូប៕ | អតីតរដ្ឋមន្រ្តីការពារជាតិជប៉ុន លោក Shigeru Ishiba នៅថ្ងៃទី២៧ ខែកញ្ញា បានជាប់ឆ្នោតក្លាយជាប្រធានបក្សប្រជាធិបតេយ្យសេរី (LDP) ដែលជាបក្សកាន់អំណាចនៅជប៉ុន។ ប្រធានបក្ស ប្រជាធិបតេយ្យសេរី ដែលមានសំឡេងភាគច្រើននៅក្នុងរដ្ឋសភា ត្រូវកាន់តំណែងជានាយករដ្ឋមន្រ្តីជប៉ុនផងដែរ។ |
Giroud និង Lloris ធ្លាប់រួមគ្នាជួយដណ្តើមពានរង្វាន់លំដាប់ពិភពលោក FIFA World Cup 2018 ដល់បារាំង ហើយនៅពេលនេះ កីឡាករទាំង ២ ក៏ដណ្តើមបានពានរង្វាន់ US Open Cup ដល់ក្រុម LAFC ដែលពួកគេកំពុងប្រកបអាជីពបាល់ទាត់ចុងក្រោយ ក្នុងទឹកដីអាម៉េរិក។ កីឡាករទាំងពីរ បានបង្ហាញអារម្មណ៍រីករាយខ្លាំង ខណៈខ្លួនមានវ័យចាស់ទៅហើយ នៅតែអាចស្វែងរកបានពានរង្វាន់បន្ថែមទៀត ទៅក្នុងអាជីព ខណៈនាក់ទាំង ២ ថែមទាំងបានបង្ហាញការអបអរជ័យជម្នះ ដូចពេលដែលពួកគេបានឈ្នះ World Cup 2018 អ៊ីចឹងដែរ។ ខ្សែប្រយុទ្ធ Olivier Giroud បាននិយាយដូច្នេះថា៖«វាគឺខុសប្លែកគ្នា នៅពេលដែលអ្នកបានចូលលេងក្នុងវគ្គផ្តាច់ព្រ័ត្រ អ្នកនឹងត្រូវធ្វើគ្រប់យ៉ាងដើម្បីឈ្នះ ខ្ញុំពិតជាមានមោទកភាពសម្រាប់ក្រុមណាស់។»។ ដោយឡែកសម្រាប់អ្នកចាំទី Lloris វិញបានចាត់ទុកការឈ្នះពាននេះ គឺជាការឈ្នះដ៏ធំមួយបន្ថែមទៀតសម្រាប់រូបគេ។ «ពានរង្វាន់គឺជាពានរង្វាន់ វាមានន័យខ្លាំងណាស់សម្រាប់ក្លិប ហើយយើងបានអបអរជាមួយនឹងអ្នកគាំទ្រ ព្រោះពួកគេសមនឹងទទួលបានពាននេះដូចគ្នា។ វាក៏បានជួយបង្កើតកម្លាំងចិត្តរបស់យើងប្រកួតប្រជែងខ្លាំង នៅចុងរដូវកាលដូចគ្នា។»។ នេះបើតាមសម្តីរបស់ Lloris។ ជាមួយនឹងជ័យជម្នះរហូតក្លាយជាម្ចាស់ជើងឯក LAFC ឆ្លងកាត់ការប្រកួតទាំងអស់ នៅក្នុង ២រដូវកាលចុងក្រោយមកនេះ ពួកគេប្រកួតឈ្នះ ៤៨លើក ស្មើ២៥ និងចាញ់ ២១លើក។ ក្រៅពានរង្វាន់ US Open Cup ក្លិបដែល Giroud និង Lloris កំពុងលេងឱ្យក៏ឈានជើងឡើងវគ្គផ្តាច់ព្រ័ត្រពានរង្វាន់ Leagues Cup ថែមទៀត ដែលជាការប្រកួតរវាងក្រុមមកពីលីគបាល់ទាត់ម៉ិកស៊ិក Liga MX ទល់នឹង MLS របស់អាម៉េរិក។ ការឈ្នះពាន US Open Cup នេះ ក៏ជាពានរង្វាន់ទី៤ សម្រាប់ក្លិប LAFC ដែលពួកគេដណ្តើមបាន បើគិតចាប់តាំងពីក្លិបបានបង្កើតឡើងក្នុងឆ្នាំ ២០១៨ មក៕ | អតីតកីឡាករបារាំងពីររូប Olivier Giroud និងអ្នកចាំទី Hugo Lloris បានជួយដល់ក្រុម Los Angeles FC លើកពានរង្វាន់ US Open Cup ក្រោយឈ្នះ Sporting Kansas City លទ្ធផល ៣-១ ក្នុងជំនួបផ្តាច់ព្រ័ត្រ នៅថ្ងៃទី២៦ ខែកញ្ញា។ |
អត្ថបទទាក់ទង លោក ហ្សេលេនស្គី ៖ រុស្សីបំផ្លាញទីតាំងផលិតថាមពលដើម្បីត្រៀមសម្រាប់រដូវវងារ ក្នុងជំនួបទ្វេភាគីជាមួយប្រធានាធិបតីអ៊ុយក្រែន លោក វ៉ូឡូឌីមៀ ហ្សេលេនស្គី ក្នុងថ្ងៃទី២៦ ខែកញ្ញា នៅទីក្រុងវ៉ាស៊ីនតោន អនុប្រធានាធិបតីអាម៉េរិក លោកស្រី កាម៉ាឡា ហារីស បានលើកបញ្ហាគោលនយោបាយជំនួយអ៊ុយក្រែន។ លោកស្រី ហារីស បានរិះគន់លើនយោបាយទាំងនេះ ដោយគិតថាវាការលើកទង់សចំពោះមុខរុស្សី មិនមែនជាផែនការសន្តិភាពទេ។ «មានមនុស្សមួយចំនួនក្នុងប្រទេសខ្ញុំ ដែលចង់ឱ្យអ៊ុយក្រែនបោះបង់ទឹកដីមួយភាគធំរបស់ខ្លួន និងទទួលយកអព្យាក្រឹតភាព។ នេះសុទ្ធតែជាសំណើដែលលោក ពូទីន ចង់បាន»។ លោកស្រី បានពោលបែបនេះ ដោយមិនបញ្ចេញឈ្មោះថាជានរណាឡើយ។ លោកស្រី ហារីស ទំនងជាសំដៅដល់គោលនយោបាយរបស់គូប្រជែងតំណែងប្រធានាធិបតីរបស់ខ្លួន គឺលោក ដូណាល់ ត្រាំ។ គួរឱ្យដឹងថា លោក ត្រាំ ជាមនុស្សនាំមុខគេម្នាក់ ដែលប្រឆាំងលើការចាក់លុយរបស់រដ្ឋាភិបាលអាម៉េរិកចូលក្នុងសង្គ្រាមមួយនេះ តាមរយៈការផ្ដល់ជំនួយសន្ធឹកសន្ធាប់ទៅអ៊ុយក្រែន។ ក្រៅពីនេះ លោក ហ្សេលេនស្គី បានជួបពិភាក្សាជាមួយលោក បៃឌិន ផងដែរទៅលើស្ថានការណ៍សង្គ្រាម ដោយមេដឹកនាំទាំងពីរនៅមានជំនឿថាអ៊ុយក្រែននៅតែមានប្រៀបក្នុងសមរភូមិ។ រដ្ឋបាលរបស់លោក បៃឌិន បានប្រកាសផ្ដល់ជំនួយយោធាបន្ថែមជាទឹកប្រាក់ ៨ពាន់លានដុល្លា ដល់អ៊ុយក្រែន ដែលជា«ផែនការជ័យជំនះ» របស់ប្រទេសទាំងពីរ ក្នុងថ្ងៃជាមួយគ្នានេះ។ ប្រធានាធិបតីអាម៉េរិក នៅតែបង្ហាញជំហរដ៏មាំរបស់រដ្ឋបាលលោក ក្នុងការជួយអ៊ុយក្រែនក្នុងសង្គ្រាមជាង២ឆ្នាំនេះ។ ចំណែកលោក ហ្សេលេនស្គីវិញ បានបង្ហាញក្ដីសោមនស្សចំពោះកិច្ចសហការរវាងប្រទេសទាំង២ក្នុងកាលៈទេសៈលំបាកនេះផងដែរ។ នេះបើតាមការផ្សាយទីភ្នាក់ងារព័ត៌មាន AFP។ នៅក្នុងមហាសន្និបាតអង្គការសហប្រជាជាតិ ក្នុងថ្ងៃទី២៥ ខែកញ្ញា លោក ហ្សេលេនស្គី បានថ្លែងថា អ៊ុយក្រែនកំពុងតែជួបបញ្ហាផ្គត់ផ្គង់ថាមពល និងអគ្គិសនីក្នុងរដូវរងារឆ្នាំនេះ ដោយសារតែទាហានរុស្សីបានបំផ្លាញទីតាំងថាមពលប្រហែល៨០ភាគរយ និងកាន់កាប់ស្ថានីយថាមពលដ៏ធំមួយរបស់ខ្លួន៕ | អនុប្រធានាធិបតីអាម៉េរិក លោកស្រី កាម៉ាឡា ហារីស បានទិទៀនលើគោលនយោបាយការបរទេស ឈប់ផ្ដល់ជំនួយដល់អ៊ុយក្រែន ក្នុងជំនួបជាមួយប្រធានាធិបតីអ៊ុយក្រែន លោក វ៉ូឡូឌីមៀ ហ្សេលេនស្គី។ ក្រៅពីនេះ លោក ហ្សេលេនស្គី បានពិភាក្សាពី«ផែនការជ័យជម្នះ» ជាមួយប្រធានាធិបតីអាម៉េរិក លោក ចូ បៃឌិន ផងដែរ។ |
រូបភាពទាំងនេះបង្ហាញពីការសម្តែងរបាំប្រពៃណីរបស់ជនជាតិដើមភាគតិច ពូនង ដែលរស់នៅក្នុងខេត្តមណ្ឌលគិរី កាលពីថ្ងៃទី២២ ខែកញ្ញា ឆ្នាំ២០២៤។ របាំទាំងនេះ ជាការឆ្លុះពីជីវភាពរស់នៅប្រចាំថ្ងៃរបស់ជនជាតិដើមពូនង ដូចជា ការកាប់ឆ្ការព្រៃយកដីបង្កបង្កើនផល និងការរកបន្លែ ផ្លែឈើក្នុងព្រៃជាដើម៕ | មណ្ឌលគិរី៖ ជនជាតិដើមភាគតិច តែងមានប្រពៃណី និងអត្តសញ្ញាណមួយប្លែកពីពលរដ្ឋខ្មែរទូទៅ តាមរយៈការគោរពចាស់ទុំ អ្នកតា ព្រៃភ្នំ សម្លៀកបំពាក់ ភាសា របាំនិងវប្បធម៌ប្រពៃណីជាច្រើន។ ក្នុងចំណោអត្តសញ្ញាណទាំងនេះ របាំ គឺជាផលិតផលទេសចរណ៍មួយដ៏សំខាន់ប្រចាំតំបន់ភាគឦសាន នៃប្រទេសកម្ពុជា។ |
បន្ទាប់ពីបានសន្យាពីការធ្វើជំរឿនប្រជាជនក្នុងខែតុលា និងគម្រោងបោះឆ្នោតឆ្នាំ២០២៥ ថ្មីៗរួចមក រដ្ឋាភិបាលយោធាមីយ៉ាន់ម៉ា ដឹកនាំដោយឧត្តមសេនីយ៍ មីន អ៊ុងឡាំង ក្នុងថ្ងៃទី២៦ ខែកញ្ញា បានចេញលិខិតអញ្ជើញក្រុមប្រយុទ្ធជនជាតិភាគតិចនានាដែលប្រឆាំងខ្លួន ឱ្យចូលតុចរចា។ «យើងអញ្ជើញក្រុមប្រដាប់អាវុធជនជាតិភាគតិច, ក្រុមបះបោរផ្សេងៗ និងក្រុមភេរកម្មកងកម្លាំងប្រជាជន (PDF) ដែលកំពុងតែប្រឆាំងនឹងរដ្ឋ ឱ្យបញ្ឈប់អំពើភេរវកម្មរបស់ខ្លួន និងទាក់ទងរដ្ឋាភិបាលដើម្បីដោះស្រាយបញ្ហានយោបាយ»។ នេះបើតាមសេចក្ដីប្រកាសរបស់រដ្ឋាភិបាលយោធា ទៅក្រុមប្រឆាំង។ សេចក្ដីប្រកាសនេះ ក៏បានណែនាំឱ្យក្រុមប្រដាប់អាវុធទាំងអស់ គោរពតាមគោលការណ៍នយោបាយនិងការបោះឆ្នោត ដើម្បីជាផ្លូវទៅកាន់សន្តិភាព និងការអភិវឌ្ឍតទៅមុខ។ គួររំលឹកផងដែរថា ហេដ្ឋារចនាសម្ព័ន្ធ អាយុជីវិតប្រជាជន ស្ថិរភាព និងការអភិវឌ្ឍរបស់មីយ៉ាន់ម៉ា រងការខូចខាត និងចុះខ្សោយពីមួយថ្ងៃទៅមួយថ្ងៃដោយសារតែជម្លោះ។ ជាការឆ្លើយតប អ្នកនាំពាក្យក្រុមសម្ព័ន្ធជាតិ Karen (KNU) លោក Padoh Saw Taw Nee បានអះអាងថា ការចរចាកើតឡើងលុះត្រាតែ រដ្ឋាភិបាលយោធាអនុលោមតាម«បុព្វហេតុនយោបាយរួម»។ នេះបើតាមការផ្សាយទីភ្នាក់ងារព័ត៌មាន AFP។ «បើពួកគេ (រដ្ឋាភិបាលយោធា) មិនព្រមនឹងបុព្វហេតុនយោបាយរួមទេ នោះនឹងគ្មានអ្វីកើតឡើងឡើយ។ យើងនឹងនៅតែដាក់សម្ពាធទាំងផ្នែកយោធានិងនយោបាយលើពួកគេ (យោធា)»។ អ្នកនាំពាក្យម្នាក់នេះ បាននិយាយពាក្យធ្ងន់ៗដូច្នេះ។ លោក Taw Nee បានប្រាប់ទីភ្នាក់ងារ AFP ថា «បុព្វហេតុនយោបាយរួម» មានបីចំណុច ដូចជាការហាមឃាត់យោធាឱ្យចូលរួមនយោបាយពេលអនាគត, ការយល់ព្រមលើរដ្ឋធម្មនុញ្ញប្រជាធិបតេយ្យសហព័ន្ធពីពួករដ្ឋាភិបាលយោធា, និងការទទួលខុសត្រូវទាំងស្រុងលើសង្គ្រាម និងឧក្រិដ្ឋកម្មមនុស្សជាតិរបស់យោធា។ ចំណុចនីមួយៗនៃបុព្វហេតុនយោបាយរួមនេះ ហាក់ធ្វើការទាមទារខ្ពស់សម្រាប់ភាគីយោធាមីយ៉ាន់ម៉ា ដែលធ្វើឱ្យផែនការដើមរបស់រដ្ឋាភិបាលយោធាក្នុងការចរចា សឹងតែគ្មានលទ្ធភាពធ្វើទៅរួច។ ជាចុងក្រោយ អ្នកដែលបន្តរងគ្រោះពីការខ្វែងគំនិតនេះ គឺគេចមិនផុតពីពលរដ្ឋស្លូតត្រង់ទាំងក្មេងចាស់របស់មីយ៉ាន់ម៉ានោះទេ៕ | រដ្ឋាភិបាលយោធាមីយ៉ាន់ម៉ា បានប្រកាសអញ្ជើញក្រុមប្រដាប់អាវុធជនជាតិភាគតិច និងក្រុមកងកម្លាំងការពារប្រជាជន (PDF) របស់រដ្ឋាភិបាលបង្រួបបង្រួមជាតិ (NUG) ដែលប្រឆាំងការដឹកនាំខ្លួន ចូលមកចរចា។ ក្រុមសម្ព័ន្ធជាតិ Karen ថាខ្លួនយល់ព្រម លុះត្រាតែឆ្លងកាត់កិច្ចព្រមព្រៀងមួយចំនួនជាមុនសិន។ |
ពិធីបើកបង្ហាញនេះ ប្រារព្ធធ្វើឡើងនៅអគារតាំងបង្ហាញរបស់ ក្រុមហ៊ុនអ អិម អេ ខេមបូឌា ផ្នែកគ្រឿងយន្តកសិកម្ម ដែលស្ថិតនៅលើផ្លូវជាតិលេខ 6A ជាប់មហាវិថីឈ្នះ ឈ្នះ ដោយមានការចូលរួមពីថ្នាក់ដឹកនាំ អ្នកជំនួញក្នុងវិស័យកសិកម្ម អ្នកបង្កើតមាតិកា និងអ្នកសារព័ត៌មានជាច្រើនរូប ហើយភ្ញៀវកិត្តិយសជាច្រើនបានចូលរួម និងរីករាយជាមួយការពិសាភោជនាហារនាពេលរាត្រី និងទទួលយកនូវផ្ទាំងទស្សនីយភាពដ៏អស្ចារ្យដូចជា ការបើកបង្ហាញវត្តមានត្រាក់ទ័រកម្លាំងសេះធំ ការទស្សនាផ្ទាល់ម៉ូដែល 6195M និង 8RT370 ការសម្តែងល្បុក្កតោ ដែលញាំងបរិយាកាសកាន់តែរីករាយបំផុតនារាត្រីដ៏អស្ចារ្យនេះ។ ចនឌារ ម៉ូដែល 6195M និង 8RT370 ត្រូវបានគេចាត់ទុកថាជាផលិតផលដ៏អស្ចារ្យ ដែលមានសមត្ថភាព និងប្រសិទ្ធភាពបំផុតសម្រាប់ការងារកសិកម្មតាមបច្ចេកវិទ្យាសម័យថ្មី។ អ្នកចូលរួមទទួលបានបទពិសោធថ្មីៗ និងពិភាក្សាលើគំនិតច្នៃប្រឌិតក្នុងការប្រើប្រាស់ត្រាក់ទ័ររបស់ចនឌារ (JOHN DEERE) សម្រាប់ការកសាងអាជីវកម្មកសិកម្មទំនើប និងការរួមចំណែកក្នុងការលើកកម្ពស់វិស័យកសិកម្មនៅកម្ពុជា។ គួរបញ្ជាក់ផងដែរ ត្រាក់ទ័រ ចនឌារ ម៉ូដែល 6195M ជាប្រភេទត្រាក់ទ័រមួយ នៅក្នុងត្រកូល 6M ដែលមានកម្លាំងចាប់ពី 110 សេះ រហូតដល់ 195សេះ ។ ចំពោះម៉ូឌែល 8RT370 ជាត្រាក់ទ័រនៅក្នុងត្រកូល 8R ដែលមានកម្លាំងចាប់ពី 280 សេះ រហូតដល់ 410 សេះ ដែលមានជម្រើសជាប្រភេទកង់កៅស៊ូ កង់ច្រវ៉ាក់២ និងកង់ច្រវ៉ាក់៤ ជាដើម ហើយត្រាក់ទ័រប្រភេទនេះគឺមានចំណុចពិសេសៗជាច្រើនដែលកម្រឃើញមាននៅលើត្រាក់ទ័រផ្សេងៗទៀត គឺការឌីហ្សាញបែបទំនើបស៊ីវិល័យ មិនធ្លាប់មាននៅក្នុងទីផ្សារប្រទេសកម្ពុជា។ ចនឌារប្រភេទកម្លាំងសេះធំទាំងពីរនេះ ជាប្រភេទត្រាក់ទ័រ បំពាក់មកជាមួយទំហំម៉ាស៊ីនស៊ីឡាំងធំ ប្រអប់លេខអូតូទៅមុខទៅក្រោយ ជាត្រាក់ទ័រប្រភេទកាប៊ីន ដែលមានកៅអីប្រភេទខ្យល់ Air Seat Plus Cab Suspension និងបំពាក់ជាមួយម៉ាស៊ីនត្រជាក់ដូចឡានទំនើប កុងទ័រផ្នែកខាងក្នុងមានបំពាក់ជាមួយ LED Touch Screen ដើរដោយប្រព័ន្ទអេឡិចត្រូនិច អំពូលមុខក្រោយ LED ធ្វើការពេលយប់ភ្លឺដូចថ្ងៃ និងមានលក្ខណៈពិសេសៗជាច្រើនទៀត។ កាន់តែពិសេសជាងនេះទៅទៀត ត្រាក់ទ័រនេះមានភ្ជាប់រួចជាស្រេចជាមួយបច្ចេកវិទ្យា JDLINK ដែលអាចគ្រប់គ្រងម៉ាស៊ីន និងទិន្នន័យការងារក្នុងកសិដ្ឋានបានយ៉ាងងាយស្រួលតាមរយៈកម្មវិធីលើទូរស័ព្ទដៃ ឬកំព្យូទ័រផងដែរ។ ក្រុមហ៊ុន អ អិម អេ ខេមបូឌា បានសម្ដែងការអរគុណចំពោះដៃគូ និងអតិថិជនទាំងអស់ដែលបានចូលរួមជាផ្នែកមួយនៃពិធីបង្ហាញដ៏ចាប់អារម្មណ៍នេះ ហើយយើងខ្ញុំរីករាយក្នុងការផ្តល់ជូនផលិតផលត្រាក់ទ័រល្អបំផុតសម្រាប់អាជីវកម្មកសិកម្ម និងកសិឧស្សាហកម្មរបស់លោកអ្នក។ គួរបញ្ជាក់ថាសម្រាប់ផ្នែកគ្រឿងយន្តកសិកម្មក្រុមហ៊ុន អ អិម អេ (ខេមបូឌា) បាននាំចូល ត្រាក់ទ័រ ចនឌារ (JOHN DEERE) ដែលជាផលិតផលលេខមួយរបស់សហរដ្ឋអាមេរិក ជាច្រើនប្រភេទត្រាក់ទ័រចាប់ពីកម្លាំង 28សេះ រហូតដល់ 410សេះ សម្រាប់បំពេញតម្រូវការការងារកសិកម្មគ្រប់ប្រភេទ ទាំងខ្នាតតូច មធ្យម និងកសិឧស្សាហកម្ម សេវាកម្មជួសជុល និងចែកចាយគ្រឿងបន្លាស់សុទ្ធទូទាំងប្រទេស៕ សម្រាប់ព៌ត័មានបន្ថែម៖ ត្រាក់ទ័រចនឌារ៖ ១៨០០-២០-៨០៨៦ (ហៅចូលឥតគិតថ្លៃ) (អត្ថបទពាណិជ្ជកម្ម) | ភ្នំពេញ៖ ក្រុមហ៊ុន អ អិម អេ ខេមបូឌា ផ្នែកគ្រឿងយន្តកសិកម្ម បានធ្វើពិធីបង្ហាញជាផ្លូវការត្រាក់ទ័រ ចនឌារម៉ូឌែលថ្មីពីរ គឺម៉ូឌែល 6195M កម្លាំង195សេះ និងម៉ូដែល 8RT370 កម្លាំង 370សេះ ប្រភេទកង់ច្រវាក់ ដែលបានប្រព្រឹត្តិទៅដោយជោគជ័យ ក្នុងមហិច្ឆតាជាក្រុមហ៊ុននាំមុខគេក្នុងវិស័យកសិកម្មនៅកម្ពុជា។ ត្រាក់ទ័រកម្លាំងសេះធំនេះ ទើបនាំចូលក្នុងទីផ្សារស្រុកខ្មែរ មានភ្ជាប់ជាមួយបច្ចេកវិទ្យាទំនើបៗចុងក្រោយបង្អស់របស់ចនឌារ ជាមួយការរចនាដ៏ទាក់ទាញ ធ្វើការងារខ្លាំងគ្មានគូប្រៀបសម្រាប់វិស័យកសិកម្ម និងកសិឧស្សាហកម្មទំនើប។ |
នៅក្រៅកិច្ចប្រជុំមហាសន្និបាតអង្គការសហប្រជាជាតិ នាទីក្រុងញូវយ៉ក ទឹកដីអាម៉េរិក ក្នុងថ្ងៃទី២៧ ខែកញ្ញា រដ្ឋមន្រ្តីការបរទេសចិន លោកវ៉ាង យី និងសមភាគីអាម៉េរិក លោក អាន់តូនី ប្លីងខិន បានជួបគ្នាជាថ្មី ដើម្បីជជែកគ្នាលើប្រធានបទចាស់ៗ ដែលបន្តខ្វែងគំនិតគ្នា និងមានភាពចម្រូងចម្រាស។ កោះតៃវ៉ាន់ សមុទ្រចិនខាងត្បូង សង្រ្គាមនៅអ៊ុយក្រែន បញ្ហាសិទ្ធិមនុស្សនៅចិន និងបច្ចេកវិទ្យា សុទ្ធតែជាប្រធានបទក្តៅនៃជំនួបជួបផ្ទាល់នេះ។ «លោកវ៉ាង យី បានបញ្ជាក់ថា ការកើនឡើងនៃសកម្មភាពប្រកាសឯករាជ្យតៃវ៉ាន់ ដោយលោក William Lai និងអ្នកពាក់ព័ន្ធ បង្កឱ្យមានគ្រោះថ្នាក់យ៉ាងខ្លាំងលើច្រកសមុទ្រតៃវ៉ាន់»។ ក្រសួងការបរទេសចិន បានបញ្ជាក់បែបនេះ ដោយទទូចឱ្យអាម៉េរិក គោរពគោលការណ៍ចិនតែមួយ, ឈប់បំពាក់អាវុធលើតៃវ៉ាន់ និងគាំទ្រការបង្រួបបង្រួមចិនប្រកបដោយសន្តិភាព។ ចំណែកប្រមុខការទូតអាម៉េរិក នៅតែបន្តទទូចឱ្យរក្សាសន្តិភាព និងស្ថិរភាពលើច្រកសមុទ្រតៃវ៉ាន់។ នេះបើតាមសេចក្តីប្រកាសរបស់អ្នកនាំពាក្យក្រសួងការបរទេសអាម៉េរិក ចេញនៅថ្ងៃទី២៧ ខែកញ្ញា។ កន្លងមក រដ្ឋាភិបាលក្រុងប៉េកាំង តែងបង្ហាញសាច់ដុំ និងបញ្ជូនយន្តហោះចម្បាំងចូលដៃនអាកាសក្រុងតៃប៉ិជាញឹកញាប់ ដែលធ្វើឱ្យតៃវ៉ាន់ពង្រាយយន្តហោះចម្បាំង ដើម្បីត្រួតពិនិត្យ។ មិនតែប៉ុណ្ណោះ លោក ប្លីងខិន ក៏បានបង្ហាញក្តីបារម្ភលើសកម្មភាពយោធាចិន នៅសមុទ្រចិនខាងត្បូងផងដែរ។ ជុំវិញប្រធានបទបច្ចេកវិទ្យា និងពាណិជ្ជកម្ម លោក វ៉ាង បានជំរុញឱ្យអាម៉េរិក ឈប់កៀបសង្កត់ខ្លួន។ ត្រង់ចំណុចនេះ រដ្ឋមន្រ្តីការបរទេសចិន បានយល់ថា សន្តិសុខជាតិ មិនគួរក្លាយជានយោបាយឡើយ ហើយមិនគួរមានការបែងចែកភូមិសាស្រ្តនយោបាយដែរ។ ទាក់ទិននឹងបញ្ហានេះ លោកប្លីងខិន បានការពារថា គោលនយោបាយអាម៉េរិក ត្រូវបានតាក់តែងឡើង ដើម្បីការពារបច្ចេកវិទ្យាទំនើបរបស់ខ្លួន មិនឱ្យប្រទេសដទៃប្រើប្រាស់ដើម្បីបំផ្លាញសន្តិសុខជាតិអាម៉េរិកនោះទេ។ ទោះមានការខ្វែងគំនិតគ្នាជាច្រើន រដ្ឋមន្រ្តីការបរទេសប្រទេសទាំងពីរ បានឯកភាពបន្តកិច្ចពិភាក្សាប្រកបដោយបើកចំហរពាក់ព័ន្ធនឹងបញ្ហាក្នុងតំបន់ និងពិភពលោក៕ | ពីទឹកដីអាម៉េរិក ប្រមុខការទូតចិន លោក វ៉ាង យី នៅតែបន្តលើកពីប្រធានបទចាស់ៗដូចជាកោះតៃវ៉ាន់ សមុទ្រចិនខាងត្បូង សង្រ្គាមនៅអ៊ុយក្រែន បញ្ហាសិទ្ធិមនុស្ស និងបច្ចេកវិទ្យា ទៅជជែកជាមួយសមភាគីអាម៉េរិក លោក អាន់តូនី ប្លីងខិន ក្នុងថ្ងៃទី២៧ ខែកញ្ញា។ ប្រទេសមហាអំណាចទាំងពីរ បានឯកភាពបន្តបើកចំហរលើការទំនាក់ទំនង។ |
យោងតាមលិខិតទទួលស្គាល់សិទ្ធិនាំចូលនិងចែកចាយផ្តាច់មុខ ដែលចេញពីក្រសួងពាណិជ្ជកម្មសាធារណៈរដ្ឋប្រជាមានិតចិន ចុះថ្ងៃទី២២ សីហាឆ្នាំ២០២៤ និងលិខិតចេញពីក្រសួងពាណិជ្ជកម្មកម្ពុជា ចុះថ្ងៃទី១៩ ខែកញ្ញា ឆ្នាំ ២០២៤ តាមរយៈលិខិតកត់ត្រាទទួលស្គាល់សិទ្ធិនាំចូលនិងចែកចាយផ្តាច់មុខលេខ ៣១៤៩ គឺបានទទួលស្គាល់ថា ក្រុមហ៊ុន ខេ អិន អិន ខេមបូឌា គឺជាក្រុមហ៊ុនតែមួយគត់ ដែលមានសិទ្ធិ នាំចូលចែកចាយ នូវរថយន្ត គ្រឿងបន្លាស់ និងសេវាកម្ម ម៉ាក JETOUR គ្រប់ម៉ូឌែលទូទាំងប្រទេសកម្ពុជា ហើយក៏ជាក្រុមហ៊ុនតែមួយគត់ ដែលមានសិទ្ធិ ក្នុងការប្រើប្រាស់ ឬចាត់ចែងផ្តល់សិទ្ធិប្រើប្រាស់ ផ្សព្វផ្សាយ និងការលើកស្លាកសញ្ញា JETOUR នៅព្រះរាជាណាចក្រកម្ពុជាផងដែរ។ លោក Zhang Ming (Gary), Country Manager of Jetour Auto International បានលើកឡើងថា៖ «ក្រុមហ៊ុនផលិតរថយន្ត JETOUR ស្ថិតក្រោមក្រុមហ៊ុន Chery Holding Group គឺជាសម្ព័ន្ធក្រុមហ៊ុនដែលនាំចេញរថយន្តច្រើនជាងគេ Top 2 ទូទាំងពិភពលោក ដែលទទួលបានការគាំទ្រយ៉ាងខ្លាំងក្លា ជាពិសេសទីផ្សារអារ៉ាប់រួម និងអាហ្វ្រិក បានចាប់ផ្តើមបោះជំហានចូលទីផ្សារកម្ពុជា ជាផ្លូវការនាចុងឆ្នាំ២០២៣ នេះ តាមរយៈការផ្តល់សិទ្ធិនាំចូលនិងចែកចាយផ្តាច់មុខទៅក្រុមហ៊ុន ខេអិនអិន ខេមបូឌា។ ការជ្រើសរើសក្រុមហ៊ុន KNN CAMBODIA ជាក្រុមហ៊ុនផ្តាច់មុខនេះ JETOUR AUTO គឺបានសិក្សាយ៉ាងល្អិតល្អន់ និងតឹងរឹងបំផុតទៅលើគុណសម្បត្តិរបស់ក្រុមហ៊ុនដែលជាដៃគូសហការ ក្នុងនោះដែរ KNN គឺជាក្រុមហ៊ុនដែលមានកិត្យានុភាព និងបទពិសោធន៍ច្រើនជាង២០ឆ្នាំលើការចែកចាយគ្រឿងចក្រធន់ធ្ងន់នៃកម្ពុជា ក៏ជាក្រុមហ៊ុនដែលពោលពេញដោយទំនួលខុសត្រូវទៅលើការផ្តល់សេវាធានា គ្រឿងបន្លាស់ ការបំពេញចិត្ត និងរក្សាគុណភាពខ្ពស់ទៅអតិថិជន។» «ក្រុមហ៊ុន ខេ អិន អិន គឺជាអ្នកនាំចូល និងចែកចាយផ្តាច់មុខរថយន្ត JETOUR តែមួយគត់នៃកម្ពុជា ដូចនេះសម្រាប់អ្នកនាំចូល និងចែកចាយរថយន្ត JETOUR ខុសច្បាប់ ក្រុមហ៊ុន ខេ អិន អិន ខេមបូឌា នឹងសហការជាមួយអាជ្ញាធរ និងក្រសួងមានសមត្ថកិច្ច អនុវត្តន៍នីតិវិធីផ្លូវច្បាប់ ដើម្បីទប់ស្កាត់សកម្មភាពទាំងឡាយដែលរំលោភបំពានលើសិទ្ធិចែកចាយផ្តាច់មុខរបស់ ក្រុមហ៊ុន KNN CAMBODIA»។ នេះបើតាមការលើកឡើងបន្ថែមរបស់ លោក អ៊ឹង ម៉ុយហ្គេច នាយកប្រតិបត្តិប្រតិបត្តិការនៃក្រុមហ៊ុន KNN CAMBODIA ។ ការប្រកាសជាសារធារណៈនេះ គឺក្នុងគោលបំណងឱ្យសារធារណៈជនទទួលជាព័ត៌មានថា រាល់ការជាវរថយន្ត JETOUR ចេញពី Jetour Cambodia អតិថិជននឹងទទួលបាននូវទំនុកចិត្តពីប្រភពនៃរថយន្តគឺព្រោះថា ក្រុមហ៊ុន KNN Cambodia មានការសិក្សាស៊ីជម្រៅ និងជ្រើសយក Spec រថយន្តដែលតម្រូវនឹងស្ថានភាពផ្លូវ និងអាកាសធាតុប្រទេសកម្ពុជា ព្រមទាំងផ្តល់នូវការធានាស្តង់ដារខ្ពស់ពីរោងចក្រ JETOUR ដល់ទៅ៥ឆ្នាំ ឬ១៥ម៉ឺនគីឡូម៉ែត្រ។ ជាពិសេសអតិថិជននិងទទួលបាននូវការធានាសេវាកម្មក្រោយការលក់យ៉ាងត្រឹមត្រូវបំផុតពី Jetour Cambodia ជាមួយនូវប្រព័ន្ធឆែកលេខ VIN រថយន្ត និងប្រព័ន្ធស្កេនជួសជុលដោយបច្ចេកវិទ្យាខ្ពស់បំផុត (High Tech) ការប្រើប្រាស់គ្រឿងបន្លាស់សុទ្ធ ក្រុមជាងបច្ចេកទេសជំនាញដែលបណ្តុះបណ្តាល និងទទួលស្គាល់ដោយ JETOUR ទាំងនេះគឺដើម្បីធានាអោយបាននូវគុណភាពនៃការប្រើប្រាស់ ការធានា និងទំនុកចិត្តនៃការបើកបររបស់អ្នកប្រើប្រាស់ ។ ក្រុមហ៊ុន ខេ អិន អិន ខេមបូឌា ទទួលបានសិទ្ធិចែកចាយផ្តាច់មុខ រថយន្តម៉ាក JETOUR គ្រប់ ម៉ូឌែល ចាប់តាំងពី ថ្ងៃទី ២៥ ខែធ្នូ ឆ្នាំ២០២៣ មកម៉្លេះ ដោយពិធីចុះហត្ថលេខាលើការផ្តល់ និង ទទួលសិទ្ធិ បានធ្វើឡើងក្នុងទីស្នាក់ការកណ្តាលក្រុមហ៊ុន JETOUR ទីក្រុងអានហួយ ប្រទេស ចិន ដោយថ្នាក់ដឹកនាំជាន់ខ្ពស់របស់ក្រុមហ៊ុន JETOUR និងKNN ផ្ទាល់តែម្តង។ ថ្មីៗនេះ ក្រុមហ៊ុន KNN ទទួលបានលិខិត ទទួល ស្គាល់សិទ្ធិចែកចាយផ្តាច់មុខពីក្រសួងពាណិជ្ជកម្ម ដោយហេតុតែ ក្រុមហ៊ុន JETOUR គឺជាក្រុម ហ៊ុនផលិតរថយន្តធំបំផុត TOP10 នៃប្រទេសចិន គឺជាប្រភេទក្រុមហ៊ុនដែលមានភាគហ៊ុនរដ្ឋាភិបាលចិន ដូចនេះការរៀបចំឯកសារ បែបបទ និង និតិវិធី គឺធ្វើឡើងពីក្រសួងពាណិជ្ជកម្មនៃ ប្រទេសទាំងពីរ ហើយទាមទារ ឯកសារដ៏ច្បាស់លាស់ និងតឹងរឹងបំផុត ពីភាគីរោងចក្រ JETOUR អ្នកផ្តល់សិទ្ធិ។ ដោយលិខិតផ្តល់សិទ្ធិដែលទទួលស្គាល់ ពីក្រសួងពាណិជ្ជកម្ម នៃ ប្រទេសចិនគឺចំណាយពេលយូរ ទើបលិខិតបញ្ចប់នាចុងខែសីហានេះ ទើបយើងអាចរៀបចំលិខិត ស្នើរសុំទទួលស្គាល់ពីក្រសួងពាណិជ្ជកម្មកម្ពុជាបាននាថ្មីៗនេះ ហើយលិខិតទទួលស្គាល់នេះ មានអនុភាពនៃផ្នែកច្បាប់លើសិទ្ធិចែកចាយផ្តាច់មុខ យ៉ាងពេញលេញសម្រាប់ការចែកចាយរថ យន្ត JETOUR គ្រប់ម៉ូឌែលនៅកម្ពុជាគឺ មានតែក្រុមហ៊ុន ខេ អិន អិន ខេមបូឌា តែមួយគត់។ ប្រសិនបើអតិថិជនជាវរថយន្ត JETOUR ដែលនាំចូល និងចែកចាយខុសច្បាប់ នោះអតិថិជន អាចនឹងទិញបាននូវរថយន្តដែលជា Spec ប្រើក្នុងតំបន់ប្រទេសចិន និពុំទទួលបានការធានាពីរោងចក្រ JETOUR នោះទេ ហើយអតិថិជនក៏មិនទទួលបានសេវាថែទាំ ការផ្លាស់ប្តូរគ្រឿងបន្លាស់ក្លែងក្លាយ កែច្នៃ ផងដែរ ដូចនេះអតិថិជននឹងបាត់បង់អត្ថប្រយោជន៍ ក៏ដូចជារថយន្តអាចនឹងមានបញ្ហាលើការប្រើប្រាស់ មុខងារសុវត្ថិភាព ឬប្រព័ន្ធបំពាក់ផ្សេងៗ។ សូមបញ្ជាក់ផងដែរថា KNN CAMBODIA នឹងនាំចូលនូវរថយន្ត JETOUR ជាច្រើនម៉ូឌែលទៀត មានដូចជា៖ DASHING, T2, X50, X70, X70 Pluses, X90, X95 នឹងបន្ថែមទៀតក្នុងពេលឆាប់ៗនេះ។ ក្នុងនោះផងដែរដើម្បីជួយសម្រួលដល់អតិថិជនក្នុងការទិញរថយន្តម៉ូឌែលគ្រប់ JETOUR អតិថិជនអាចជ្រើសរើសសេវាកម្មបង់រំលស់របស់ក្រុមហ៊ុន ឬធនាគារដៃគូ ដោយទទួលបាននូវលក្ខខណ្ឌបង់រំលស់ងាយៗ និងឆាប់រហ័សនៅទីតាំងផ្ទាល់តែម្តង ជាពិសេសគឺការប្រូម៉ូសិនបញ្ជុះតម្លៃ២០០០ដុល្លារ និងកាតសាំងតម្លៃ ៥០០ដុល្លារបន្ថែមទៀតក្នុងរដូវការភ្ជុំបិណ្ឌនេះ៕ ដើម្បីជ្រាបកាន់តែច្បាស់អាចសាកសួរព័ត៌មានបន្ថែមរយៈ៖ លេខទំនាក់ទំនង៖ 017 713 713 (អត្ថបទពាណិជ្ជកម្ម) | ភ្នំពេញ ថ្ងៃទី ២៧ ខែ កញ្ញា ឆ្នាំ ២០២៤៖ ក្រុមហ៊ុន KNN Cambodia បានរៀបចំនូវសន្និសីទសារព័ត៌មានស្តីពីការទទួលស្គាល់សិទ្ធិនាំចូលនិងចែកចាយផ្តាច់មុខរថយន្ត JETOUR របស់ក្រុមហ៊ុន ខេ អិន អិន ខេមបូឌា ដោយក្រសួងពាណិជ្ជកម្ម។ សន្និសីទសារព័ត៌មាននេះ ធ្វើឡើងក្នុងគោលបំណងផ្សព្វផ្សាយ និងជម្រាបជូនជាសធារណៈជនទាំងអស់ អំពីការទទួលស្គាល់សិទ្ធិចែកចាយផ្តាច់មុខ រថយន្ត និងគ្រឿងបន្លាស់គ្រប់ម៉ូឌែល របស់ម៉ាក JETOUR របស់ ក្រុមហ៊ុន ខេ អិន អិន ខេមបូឌា។ |
បើតាមលោក នួន ភីវ័ន្ត អ្នកធ្វើសំបកណែម ការធ្វើសំបកណែមនេះ គឺចេះបន្តពីដូនតា ដែលធ្លាប់ធ្វើ និងបានបន្តជារបរចិញ្ចឹមគ្រួសារនាពេលបច្ចុប្បន្ន។ ក្នុងមួយថ្ងៃក្រុមគ្រួសារលោក នួន ភីវ័ន្ត អាចធ្វើសំបកណែមបាន ២ពាន់សន្លឹក។ | បាត់ដំបង៖ បើឆ្លងកាត់ភូមិដូនទាវ ស្រុកឯកភ្នំ ខេត្តបាត់ដំបង អ្នកដំណើរនឹងបានឃើញទិដ្ឋភាពហាលសំបកណែម លើពិនឫស្សី នៅតាមមុខផ្ទះពលរដ្ឋ។ របរធ្វើសំបកណែម បានក្លាយជារបរអត្តសញ្ញាណរបស់អ្នកភូមិដូនទាវ ដែលពលរដ្ឋក្នុងភូមិនេះភាគច្រើននាំគ្នាធ្វើសំបកណែមលក់។ |
រថយន្តក្រុងដែលត្រៀមដឹកពលរដ្ឋ ក្នុងរយៈពេល៦ថ្ងៃនេះ មានចំនួន ៦៥៣គ្រឿង ក្នុងនោះ៥៦គ្រឿង សម្រាប់ខេត្តភាគឦសានមានក្រចេះ ស្ទឹងត្រែង មណ្ឌលគិរី រតនគិរី។ រថយន្តចំនួន ៤៩៧គ្រឿង សម្រាប់បណ្តាខេត្តផ្សេង ក្រៅពីខេត្តទាំង៤ខាងលើ និង១០០គ្រឿង នៅក្នុងរាជធានីភ្នំពេញ។ ចំពោះម៉ោងចេញដំណើរ គឺចាប់ផ្ដើមពីម៉ោង៦ និង៣០នាទីព្រឹក ដល់ម៉ោង១១ និង៣០នាទីថ្ងៃត្រង់។ សម្រាប់តម្រាយផ្លូវទៅខេត្តកណ្ដាល ព្រៃវែង ស្វាយរៀង ចំណតរថយន្តគឺនៅទីតាំងស្ថានីយរថយន្តក្រុងវាលស្បូវ ផ្លូវជាតិលេខ១ ច្រកចូលបុរីតារាសំណាង។ តម្រាយផ្លូវឆ្ពោះទៅខេត្តកណ្ដាល តាកែវ គឺចំណតនៅស្ថានីយរថយន្តក្រុងចាក់អង្រែលើ។ តម្រាយផ្លូវទៅខេត្តកំពង់ស្ពឺ កែប កំពត ព្រះសីហនុ កោះកុង ចំណតនៅស្ថានីយរថយន្តក្រុងផ្លូវ២០០៤ ដែលជាប់របងបញ្ជាការដ្ឋានកងទ័ពអាកាស។ ខេត្តកំពង់ឆ្នាំង ពោធិ៍សាត់ បាត់ដំបង បន្ទាយមានជ័យ ប៉ៃលិន គឺចំណតនៅស្ថានីយរថយន្តក្រុងសួនច្បារឫស្សីកែវ។ សម្រាប់ពលរដ្ឋដែលទៅខេត្តកំពង់ធំ សៀមរាប ឧត្តរមានជ័យ និងព្រះវិហារ ចេញដំណើរពីចំណតដីឡូត៍តំបន់ OCIC ជ្រោយចង្វារក្បែររង្វង់មូលទេព មច្ឆា។ ពលរដ្ឋទៅខេត្តកំពង់ចាម ត្បូងឃ្មុំ គឺចំណតឡាននៅស្ថានីយរថយន្តក្រុងរង្វង់មូលកួចកាណុង។ ចំណតឡាន សម្រាប់ដំណើរទៅខេត្តក្រចេះ ស្ទឹងត្រែង មណ្ឌលគិរី និងរតនគិរី ក៏ស្ថិតនៅរង្វង់មូលកួចកាណុងដែរ៕ | ការដឹកជញ្ជូនពលរដ្ឋទៅ-មកស្រុកកំណើត ដោយឥតគិតថ្លៃ ក្នុងអំឡុងពេលបុណ្យភ្ជុំបិណ្ឌនេះ នឹងចាប់ផ្តើមពីថ្ងៃទី២៩ ខែកញ្ញា ដល់ថ្ងៃទី៤ ខែតុលា។ រដ្ឋបាលរាជធានីភ្នំពេញ បាន ប្រកាសកែសម្រួលកាលបរិច្ឆេទ នៃការដឹកជញ្ជូនពលរដ្ឋតាមរថយន្តក្រុងឥតគិតថ្លៃនេះ កាល ពីល្ងាចថ្ងៃទី ២៧ ខែកញ្ញា។ |
អ្នកចាំទីដៃស្អិតរបស់អាហ្សង់ទីន នឹងត្រូវខកខានការប្រកួតចំនួន ២លើក សម្រាប់ក្រុម នៅក្នុងការប្រកួតវគ្គជម្រុះពានរង្វាន់ World Cup 2026 ទ្វីបអាម៉េរិកខាងត្បូង ពេលដែលអាហ្សង់ទីនត្រូវប្រកួតទល់ក្រុម វេណេស៊ុយអេឡា និងបូលីវី ក្នុងខែតុលាខាងមុខ។ ការដាក់បម្រាមពី FIFA លើកីឡាករចាំទីរបស់ក្រុម Aston Villa ព្រោះតែអ្នកចាំទីរូបនេះ បានបង្ហាញអាកប្បកិរិយាមិនសមរម្យ នៅក្នុងការប្រកួតទល់នឹងក្រុមស៊ីលី និងកូឡុំប៊ី កាលពីដើមខែកញ្ញា។ នៅក្នុងការប្រកួតទល់ក្រុមស៊ីលី ចាប់តាំងពី Martinez បានជួយក្រុមអាហ្សង់ទីនឈ្នះពានរង្វាន់ Copa America នៅក្នុងប្រទេសអាម៉េរិក អ្នកចាំទីរូបនេះ បានអបអរជ័យជម្នះរបស់ក្រុមតាមរបៀបដែលគេធ្លាប់បានធ្វើអំឡុងពេលឈ្នះពាន ដែលជាកាយវិការមិនសមរម្យ និងត្រូវបានគេប្រដូចថាជារូបភាពអាសអាភាស។ កាលអាហ្សង់ទីនឈ្នះពានរង្វាន់ FIFA World Cup 2022 នៅប្រទេសកាតា Martinez ក៏ធ្លាប់ធ្វើកាយវិការបែបនេះដូចគ្នា ពេលក្រុមលើកពាន។ ចំណែកនៅក្នុងការប្រកួតអាហ្សង់ទីនចាញ់ក្រុមកូឡុំប៊ី កាលពីពេលថ្មីៗនេះ កីឡាករវ័យ ៣២ឆ្នាំ ក៏បានវាយកាមេរ៉ារបស់ទូរទស្សន៍មួយក្រោយចប់ការប្រកួត។ «កីឡាករ Damian Emiliano Martinez ត្រូវតែទទួលខុសត្រូវចំពោះអាកប្បកិរិយាប្រមាថ និងការរំលោភលើគោលការណ៍នៃការលេងដោយយុត្តិធម៌។»។ នេះបើតាមសេចក្តីថ្លែងការណ៍របស់សមាគម AFA។ សមាគម AFA ក៏បានបន្ថែមថា ពួកគេក៏មិនយល់ស្របចំពោះការសម្រេចចិត្តរបស់គណៈកម្មាធិការវិន័យរបស់ FIFA ដូចគ្នាផងដែរ៕ | អ្នកចាំទីអាហ្សង់ទីន Emiliano Martinez ត្រូវបានសហព័ន្ធបាល់ទាត់អន្តរជាតិ (FIFA) ដាក់ពិន័យចំនួន ២ប្រកួត ចំពោះការបង្ហាញអាកប្បកិរិយាមិនសមរម្យ អំឡុងពេលអបអរការឈ្នះពានរង្វាន់ជាមួយនឹងក្រុមជម្រើសជាតិអាហ្សង់ទីននាពេលកន្លងមក។ នេះបើតាមការប្រកាសរបស់សមាគមបាល់ទាត់អាហ្សង់ទីន (AFA) ថ្ងៃទី២៨ ខែកញ្ញា។ |
កញ្ញា អ៊ឹម រចនា បានបណ្ដាញអ្នកសារព័ត៌មាន ក្នុងក្រុមតេឡេក្រាមថា មកដល់ពេលនេះ គ្រោះទឹកជំនន់បានបង្កផលប៉ះពាល់ដល់ដំណាំស្រូវមានចំនួន១២ ០០៨ហិកតា។ ចំណែក ដំណាំស្បៀងរួមផ្សំ លើផ្ទៃដី៤៤៩ហិកតា និងដំណាំទ្រទ្រង់សេដ្ឋកិច្ចចំនួន៨២២ហិកតា ក៏រងផលប៉ះពាល់ដោយសារទឹកជំនន់ដែរ។ ដំណាំទាំងនេះ គឺស្ថិតក្នុងខេត្តក្រចេះ ស្ទឹងត្រែង មណ្ឌលគិរី ត្បូងឃ្មុំ កំពង់ចាម កំពង់ធំ និងខេត្តសៀមរាប។ ពាក់ព័ន្ធនឹងការខូចខាតដំណាំកសិកម្មនេះ លោក តូច ប៊ុនហួរ រដ្ឋលេខាធិការក្រសួងកសិកម្ម រុក្ខាប្រមាញ់ និងនេសាទ និងក្រុមការងារ បានធ្វើដំណើរទៅកាន់ទីតាំងភូមិសាស្ត្រចំនួន៣ ដែលរងគ្រោះដោយសារទឹកជំនន់ក្នុងខេត្តក្រចេះ កាលពីព្រឹកថ្ងៃទី២៧កញ្ញា។ ជាមួយគ្នានេះ លោកបានណែនាំទៅកាន់ប្រធានមន្ទីរកសិកម្មបែបនេះ៖ «ធ្វើការជិតស្និត និងជាប់ជាប្រចាំ ជាមួយអាជ្ញាធរមូលដ្ឋានភូមិ ឃុំ ធ្វើយ៉ាងណាស្រង់ទិន្នន័យផ្ទៃដីប៉ះពាល់ និងខូចខាតដោយសារទឹកជំនន់ឱ្យបានច្បាស់លាស់ ដើម្បីបញ្ជូនទៅក្រសួងកសិកម្ម និងស្នើសុំពូជស្រូវទៅក្រសួងសេដ្ឋកិច្ច និងហិរញ្ញវត្ថុសម្រាប់ផ្តល់ជូនប្រជាកសិករស្តារស្រូវ របស់ពួកគាត់ឡើងវិញនៅពេលទឹកស្រក»។ គិតត្រឹមថ្ងៃទី២៦កញ្ញានេះ ផ្ទៃដីដែលលិចទឹកមានចំនួន ៨ ២៥៨ហិកតា ក្នុងចំណោមនោះមានផ្ទៃដីខូចខាតទាំងស្រុងចំនួន៥ ៧៨៥ហិកតា ក្នុងខេត្តក្រចេះ ។ យ៉ាងណាក៏ដោយ បើតាមការវាយតម្លៃរបស់មន្ត្រីជំនាញ ផ្ទៃដីយ៉ាងហោចណាស់៥ ៤៦០ហិកតា មានលទ្ធភាពនិងប្រភពទឹកគ្រប់គ្រាន់សម្រាប់ស្តារឡើងវិញ៕ | ជំនន់ទឹកភ្លៀង បានបណ្ដាឱ្យស្រូវជាង១ម៉ឺនហិកតា រងផលប៉ះពាល់។ នេះបើតាមកញ្ញា អ៊ឹម រចនា អ្នកនាំពាក្យក្រសួងកសិកម្ម រុក្ខាប្រមាញ់ និងនេសាទ ដែលបានបន្ថែមថា ផលដំណាំដែលរងផលប៉ះពាល់នេះ ស្ថិតនៅក្នុងខេត្តចំនួន៧។ |
វត្តព្រះសុមេរុ ឬវត្តព្រះសុម៉ែ មានទីតាំងស្ថិតនៅភូមិចាំស្រី ឃុំកំពង់សិលា ស្រុកកំពង់សិលា ខេត្តព្រះសីហនុ។ ព្រះតេជគុណ វ៉ាត ចំរើន គ្រូសូត្រនៃវត្តព្រះសុមេរុ មានសង្ឃដីកាថា ចាប់តាំងពីថ្ងៃដាក់បិណ្ឌ១ ដល់ថ្ងៃបិណ្ឌ៨ ពុំសូវមានពុទ្ធបរិស័ទមកវត្តឡើយ។ មូលហេតុដែលពុំសូវមានពុទ្ធបរិស័ទ ព្រោះវត្តព្រះសុមេរុ នៅដាច់ឆ្ងាយពីភូមិអ្នកស្រុក និងផ្លូវធ្វើដំណើរពិបាក។ ព្រះតេជគុណ វ៉ាត ចំរើន មានសង្ឃដីកាដូច្នេះ៖ «ផ្លូវចូលវត្តនេះមានភាពលំបាក ដោយសារឡានធំចេញចូល និងមេឃភ្លៀងផង ។ ផ្លូវខូចខាតស្រាប់ផង និងឡានធំមកទៀតបណ្ដាលឱ្យផ្លូវខូចខាតកាន់តែខ្លាំង»។ វត្តព្រះសុមេរុ មានចម្ងាយ១២០គីឡូម៉ែត្រ ពីភ្នំពេញ ប៉ុន្តែដោយសារផ្លូវធ្វើដំណើរចូលវត្តប្រមាណ៥គីឡូម៉ែត្រ មានសភាពខូចខ្លាំង ដែលធ្វើឱ្យពុទ្ធបរិស័ទពិបាកធ្វើដំណើរមកវត្ត។ ព្រះតេជគុណ វ៉ាត ចំរើន មានសង្ឃដីកាបន្ថែមថា ក្នុងមួយបិណ្ឌៗ មានពុទ្ធបរិស័ទមកវត្តត្រឹមតែ ៦-៧ នាក់ប៉ុណ្ណោះ ហើយបិណ្ឌខ្លះពុំមានពុទ្ធបរិស័ទមកវត្តឡើយ។ ការណ៍នេះ ធ្វើឱ្យវត្តព្រះសុមេរុ ជួបបញ្ហាអត្តខាត់ចង្ហាន់ និងអត្តខាត់បច្ច័យក្នុងការកសាងវត្ត ខណៈវត្តកំពុងសាងសង់សាលាឆាន់។ «ពុទ្ធបរិស័ទមកវត្តជាអ្នកនៅភូមិស្រុកជិតៗនេះ ហើយពួកគាត់ក៏ជាអ្នកខ្វះខាតដែរ។ ហើយជួនកាលពេលវត្ត មានក៏ជួយពុទ្ធបរិស័ទដែលខ្វះខាតនៅជិតៗវត្តដែរ»។ នេះជាសង្ឃដីការបស់ព្រះតេជគុណ វ៉ាត ចំរើន។ បើតាមព្រះតេជគុណ ក្រោយមានការផ្សព្វផ្សាយតាមបណ្ដាញសង្គម មានពុទ្ធបរិស័ទមួយចំនួន បានប្រគេនបច្ច័យ ដែលធ្វើឱ្យវត្ត អាចមានបច្ច័យផ្គត់ផ្គង់តាមតម្រូវការរបស់វត្តខ្លះៗ៕ | ភ្ជុំបិណ្ឌជាពិធីបុណ្យ ដែលពលរដ្ឋខ្មែរចាត់ទុកថាជាបុណ្យធំជាងគេ ក្នុងចំណោមពិធីសាសនាផ្សេងៗ ព្រោះពិធីនេះ មានរយៈពេល១៥ថ្ងៃ។ រដូវភ្ជុំបិណ្ឌមកដល់ តាមទីវត្តអារាម មានសភាពអ៊ូអរដោយសារពុទ្ធបរិស័ទ ទៅធ្វើបុណ្យ ដើម្បីឧទ្ធិសកុសលជូនដល់ញាតិកាល ដែលបានចែកឋាន។ ខុសពីវត្តផ្សេងៗ វត្តព្រះសុមេរុ ដែលស្ថិតនៅខេត្តព្រះសីហនុ មិនមានពុទ្ធបរិស័ទច្រើននៅពិធីបុណ្យភ្ជុំបិណ្ឌឡើយ។ |
តាមការបញ្ជាក់របស់ប្រធាននាយកដ្ឋានទេសចរណ៍ខេត្ត Kien Giang លោក Bui Quoc Thai ៩៨ភាគរយនៃភ្ញៀវទេសចរសរុបមកកម្សាន្តនៅខេត្តរបស់ខ្លួន គឺជាភ្ញៀវទេសចរអន្តរជាតិ។ ត្រឹមរយៈពេល ៩ខែ ភ្ញៀវទេសចរអន្តរជាតិទៅកម្សាន្តនៅកោះ Phu Quoc មានចំនួន ៧២៤០០០ ពោលគឺកើនឡើង ៥៦,៥ភាគរយ បើធៀបនឹងរយៈពេលដដែលនៅឆ្នាំមុន។ នេះបើតាមការចុះផ្សាយរបស់ទីភ្នាក់ងារព័ត៌មានវៀតណាម នៅថ្ងៃទី២៧ ខែកញ្ញា។ ក្នុងឆ្នាំ២០២៤ អាជ្ញាធរខេត្តវៀតណាមមួយនេះ បានរំពឹងទទួលភ្ញៀវទេសចររហូតដល់ជាង ៨៤ម៉ឺននាក់នាក់ ដ្បិតកោះដ៏ធំវៀតណាម បានជួយសម្រួលគោលនយោបាយពាក់ព័ន្ធទិដ្ឋការ, ការរៀបចំកន្លែងទេសចរណ៍ថ្មីៗ, សណ្ឋាគារប្រណិតៗ និងរៀបចំកន្លែងផ្សេងៗទៀត។ ពាក់ព័ន្ធកំណើនភ្ញៀវទេសចរអន្តរជាតិឡើងវិញ ក្រោយជំងឺកូវីដ-១៩ លោក Nguyen Vu Khac Huy អនុប្រធានអចិន្រ្តៃយ៍នៃសមាគមទេសចរខេត្ត Kien Gian បានយល់ថា វាគឺដោយសារកត្តាផ្សព្វផ្សាយ និងពានរង្វាន់ដែលកោះដ៏ធំនោះទទួលបាននៅពេលកន្លងមក។ នៅដំណាច់ខែតុលា ក្រុមហ៊ុនហោះហើរ Air Astana នឹងភ្ជាប់ជើងហោះហើរពីក្រុង Almaty កាហ្សាក់ស្ថាន ទៅកាន់កោះ Phu Quoc ថែមទៀត។ នេះជាកត្តាមួយទៀត ក្នុងការបង្កើនភ្ញៀវទេសចរអន្តរជាតិ៕ | កោះ Phu Quoc ដែលជាកោះធំជាងគេរបស់វៀតណាម បានទទួលភ្ញៀវទេសចរអន្តរជាតិចំនួន ៧២៤០០០នាក់ ក្នុងរយៈពេល ៩ខែ នៃឆ្នាំ២០២៤។ ចំនួននេះ គឺកើនឡើង ៥៦,៥ភាគរយ បើធៀបនឹងឆ្នាំមុន។ |
ជុំវិញបញ្ហានេះ លោក ចាន់ សេរី អ្នកជំនាញផ្នែកហិរញ្ញវត្ថុ បានផ្តល់យោបល់ឱ្យសាធារណជនទាំងអស់ ត្រូវយល់ដឹងឱ្យបានទូលំទូលាយ ពីចំណេះដឹងហិរញ្ញវត្ថុ ដើម្បីគ្រប់គ្រងហិរញ្ញវត្ថុរបស់ខ្លួន ឱ្យបានត្រឹមត្រូវ ឬ ទប់ស្កាត់ការធ្លាក់ខ្លួនក្នុងស្ថានភាពបំណុលច្រើនលើសលុប។ ដើម្បីស្វែងយល់កាន់ច្បាស់ពីសារៈសំខាន់នៃចំណេះដឹងហិរញ្ញវត្ថុ សូមលោក-អ្នកទស្សនា កិច្ចសម្ភាស រវាងលោក លាង ដឺលុច អ្នកសារព័ត៌មានជាន់ខ្ពស់នៃសារព័ត៌មានថ្មីៗ ជាមួយ លោក ចាន់ សេរី អ្នកជំនាញផ្នែកហិរញ្ញវត្ថុ ខាងក្រោមដូចតទៅ៖ | ភ្នំពេញ៖ អ្នកជំនាញផ្នែកហិរញ្ញវត្ថុ បានផ្តល់តម្លៃលើចំណេះដឹងហិរញ្ញវត្ថុ ដែលសំខាន់ខ្លាំងសម្រាប់ពលរដ្ឋខ្មែរនាពេលបច្ចុប្បន្ន។ សំខាន់ត្រង់ថា ភាពស៊ីវិល័យនៃសម្ភារៈនិយម បានធ្វើឱ្យប្រជាពលរដ្ឋ ឬក្រុមគ្រួសារមួយចំនួនខ្ចីលុយពីធនាគារ ឬស្ថាប័នហិរញ្ញវត្ថុនានា ដើម្បីបំពេញសេចក្តីត្រូវការរបស់ខ្លួនទាំងគ្មានភាពចាំបាច់ នៅក្នុងជីវភាពរស់នៅប្រចាំថ្ងៃ។ ការណ៍នេះ បានធ្វើឱ្យក្រុមគ្រួសារមួយចំនួនបានធ្លាក់នៅស្ថានភាពបំណុលធ្ងន់ធ្ងរ ពិបាកដោះស្រាយ ព្រោះតែការមិនយល់ពីចំណេះដឹងហិរញ្ញវត្ថុ។ |
Angkor Wild and Aquarium ស្ថិតក្នុងស្រុកសូត្រនិគម ខេត្តសៀមរាប និងមានចម្ងាយជាង ២០គីឡូម៉ែត្រ ពីទីប្រជុំជនក្រុងសៀមរាប។ ដើម្បីភាពងាយស្រួល សម្រាប់សាធារណជនទៅទស្សនាទីតាំងនេះ លោកអ្នកនាងអាចប្រើប្រាស់ Google map ដោយវាយ «Angkor Wildlife and Aquarium» ឬចុចតំណភ្ជាប់នេះ https://maps.app.goo.gl/bjQxB247BPbRfcnJ7?g_st=it ៕ | សៀមរាប៖ ពីត្រីទឹកសាបក្នុងប្រទេសកម្ពុជា, ត្រីទឹកសាបពីព្រៃអាម៉ាហ្សូន, ត្រីសមុត្រ, សត្វល្មូន និងសត្វព្រៃដទៃទៀត មានវត្តមាននៅទីតាំងតែមួយគឺ Angkor Wildlife and Aquarium ខេត្តសៀមរាប។ លើសពីការទស្សនា សាធាណជនអាចសិក្សាស្វែងយល់ពីរឿងរ៉ាវ សត្វទាំងនោះ ដែលត្រូវបានគេសង្គ្រោះពីការជាប់អន្ទាក់ និងជួញដូរជាដើម។ |
កាលពីថ្ងៃទី២៦ ខែកញ្ញា អភិបាលខេត្តកំពង់ធំ បានជួបពិភាក្សាជាមួយក្រុមហ៊ុន MIRATH ដែលកែច្នៃគ្រាប់ស្វាយចន្ទី និងផលិតជីវឥន្ធនៈពីសំបកគ្រាប់ស្វាយចន្ទី មានរោងចក្រនៅក្នុងខេត្តកំពង់ធំ។ លោក នួន ផារ័ត្ន បញ្ជាក់ដូច្នេះថា៖ «នៅខែក្រោយ គ្រាប់ចន្ទីខេត្តកំពង់ធំ នឹងឈានជើងជាលើកដំបូងទៅកាន់ទីផ្សារអឺរ៉ុប ជាមួយនឹងកិច្ចសន្យាទិញដំបូងចំនួន ២០០តោន។ ក្រុមហ៊ុន Mirarth បានបេ្តជ្ញាចិត្តបង្កើនសមត្ថភាពកែច្នៃរបស់ខ្លួនឱ្យកាន់តែខ្លាំងបន្ថែមទៀត នៅឆ្នាំបន្ទាប់។»។ លោក នួន ផារ័ត្ន អភិបាលខេត្តកំពង់ធំ នាជំនួបជាមួយតំណាងក្រុមហ៊ុនក្រុមហ៊ុន MIRATH កាលពីថ្ងៃទី២៦ ខែកញ្ញា។ រូបភាព៖ ទំព័រហ្វេសប៊ុក លោក នួន ផារ័ត្ន ជុំវិញការនាំចេញគ្រាប់ស្វាយចន្ទីទៅទីផ្សារអឺរ៉ុបនេះ លោក នាម កូពី ឧត្តមទីប្រឹក្សានៃក្រុមហ៊ុន MIRATH Agri-Tech បានប្រាប់សារព័ត៌មានឌីជីថលថ្មីៗ(ThmeyThmey)ថា ការនាំចេញ នឹងធ្វើឡើងតាមកិច្ចសន្យារបស់អ្នកបញ្ជាទិញពីនៅតំបន់អឺរ៉ុបក្នុងទំហំជាង២០០តោនសម្រាប់ឆ្នាំដំបូង។ «យើងនឹងនាំគ្រាប់ស្វាយចន្ទីទៅទីផ្សារអឺរ៉ុបក្នុងពេលឆាប់ៗនេះហើយ ដែលអនុវត្តចាប់ពីខែតុលា តទៅ ព្រោះយើងបានធ្វើកិច្ចសន្យាទិញ-លក់ជាមួយខាងទីផ្សារក្នុងចំនួន២៥០តោន ចំពោះឆ្នាំដំបូង»។ លោក នាម កូពី បានលើកឡើងបែបនេះ ដោយបន្តបញ្ជាក់ថា ក្រុមហ៊ុន MIRATH Agri-Tech បានត្រៀមលក្ខណៈរួចរាល់អស់ហើយក្នុងដំណើរការនាំចេញគ្រាប់ស្វាយចន្ទីរបស់ខេត្តកំពង់ធំលើកដំបូងចូលទីផ្សារអឺរ៉ុប។ ក្រុមហ៊ុនជប៉ុន MIRATH Agri Tech Co.,Ltd បានបង្កើតរោងចក្រកែច្នៃគ្រាប់ស្វាយចន្ទីធុនមធ្យម ដែលមានមូលដ្ឋាននៅក្នុងស្រុកកំពង់ស្វាយ ខេត្តកំពង់ធំ។ បច្ចុប្បន្ន រោងចក្ររបស់ក្រុមហ៊ុនមួយនេះ មានសមត្ថភាពកែច្នៃ ឬផលិតគ្រាប់ស្វាយចន្ទីបាន២០តោនក្នុងមួយថ្ងៃ។ បើតាមលោក នាម កូពី ក្នុងរដូវកាលប្រមូលផលស្វាយចន្ទីឆ្នាំនេះ ក្រុមហ៊ុនបានបញ្ជាទិញគ្រាប់ស្វាយចន្ទីស្រស់ ចំនួន ១ ០០០តោន ពីប្រជាសហគមន៍ ក្នុងខេត្តកំពង់ធំផ្ទាល់ និងខេត្តព្រះវិហារ ដើម្បីកែច្នៃនាំទៅទីផ្សារអឺរ៉ុប។ ឧត្តមទីប្រឹក្សានៃក្រុមហ៊ុន MIRATH Agri-Tech រូបនេះបានបញ្ជាក់ថា ៖ «ការកែច្នៃគ្រាប់ស្វាយចន្ទី ដើម្បីទៅទីផ្សារអឺរ៉ុបនៅខែក្រោយនេះ (ខែតុលា ឆ្នាំ២០២៤) គឺជាផលិតផលសម្រេច១០០ភាគរយ ជាមួយនឹងតម្លៃប្រមាណ៨ដុល្លារ ក្នុងមួយគីឡូក្រាម»។ នេះជាតម្លៃមួយ ដែលកម្ពុជាអាចប្រកួតប្រជែងទីផ្សារនៅក្នុងតំបន់អឺរ៉ុបបាន ជាមួយបណ្តាប្រទេសនានា។ ការប្រជុំរវាងលោក នួន ផារ័ត្ន អភិបាលខេត្តកំពុងធំ ជាមួយក្រុមការងារនៃក្រុមហ៊ុន MIRATH នៅសាលាខេត្តកំពង់ធំ នាថ្ងៃទី២៦ ខែកញ្ញា។ រូបភាព៖ ទំព័រហ្វេសប៊ុក លោក នួន ផារ័ត្ន អឺរ៉ុប ជាទីផ្សារធំលំដាប់ទី២ របស់ក្រុមហ៊ុនកែច្នៃគ្រាប់ស្វាយចន្ទី MIRATHបន្ទាប់ពីទីផ្សារនៅប្រទេសជប៉ុន ខណៈទីផ្សារបន្ទាប់បន្សំ មាននៅសិង្ហបុរី ហុងកុង និងប្រទេសថៃជាដើម។ តាមផែនការ ក្រុមហ៊ុននេះ នឹងពង្រីកការនាំចេញគ្រាប់ស្វាយចន្ទីនៅទីផ្សារអឺរ៉ុប សម្រាប់ឆ្នាំបន្តបន្ទាប់។ ដើម្បីជួយកម្ពុជាឱ្យក្លាយអធិរាជស្វាយចន្ទីស្របតាមគោលនយោបាយជាតិ ស្តីពីគ្រាប់ស្វាយចន្ទី ក្រុមហ៊ុន MIRATH កំពុងសិក្សាលទ្ធភាពពង្រីករោងចក្រដែលមានសមត្ថភាពកែច្នៃគ្រាប់ស្វាយចន្ទីបានដល់២,៥ម៉ឺនតោនក្នុងមួយ រួមទាំងគោលដៅបង្កើតរោងចក្រកែច្នៃគ្រាប់ស្វាយចន្ទី នៅតាមខេត្តមួយចំនួនផងដែរ។ នេះរៀបរាប់របស់លោក នាម កូពី។ លោកបាននិយាយយ៉ាងដូច្នេះ៖ «ការនាំចេញគ្រាប់ស្វាយចន្ទីទៅអឺរ៉ុបឆ្នាំនេះ គ្រាន់តែការចាប់ផ្តើមទេ។ អាចឆ្នាំក្រោយ [ឆ្នាំ២០២៥] យើងនឹងធ្វើរោងចក្រដែលមានទំហំកែច្នៃចន្ទី បានពី២ម៉ឺន ទៅ២,៥ម៉ឺនតោន ក្នុងមួយឆ្នាំ។ យើងចាប់ផ្តើមធ្វើរោងចក្រកែច្នៃចន្ទី ចេញពី ខេត្តកំពង់ទៅមុន។ បន្ទាប់មក យើងធ្វើរោងចក្រកែច្នៃនេះនៅខេត្តព្រះវិហារ ឬមួយនៅ កំពង់ឆ្នាំង ឬស្ទឹងត្រែង ទៅតាមតំបន់ណាយើងអាចមានលទ្ធភាព ប្រមូលស្វាយចន្ទីបាន ច្រើនដែលភ្ជាប់នឹងប្រព័ន្ធដឹកជញ្ជូនផងដែរ។»។ ពាក់ព័ន្ធនឹងផែនការនាំចេញគ្រាប់ស្វាយចន្ទីរបស់ខេត្តកំពង់ធំ ទៅទីផ្សារអឺរ៉ុប លោក អួន ស៊ីឡុត ប្រធានសមាគមគ្រាប់ស្វាយចន្ទីកម្ពុជា បានកោតសរសើរដល់ក្រុមហ៊ុន និងមើលឃើញពី MIRATH ជាក្រុមហ៊ុនកែច្នៃគ្រាប់ស្វាយចន្ទីមានស្តង់ដាអន្តរជាតិខ្ពស់លើការនាំចេញគ្រាប់ស្វាយចន្ទីនៅកម្ពុជា។ លោក បានអះអាងមកកាន់សារព័ត៌មានថ្មីៗថា៖ «មកទល់ពេលនេះ គឺមានតែក្រុមហ៊ុន MIRATH មួយគត់ដែលមានស្តង់ដាអន្តរជាតិខ្ពស់សម្រាប់ការនាំចេញគ្រាប់ស្វាយចន្ទី។ យើងសង្ឃឹមថា ក្រុមហ៊ុននឹងពង្រីកសមត្ថភាពរបស់រោងចក្រ ក្នុងការកែច្នៃគ្រាប់ស្វាយចន្ទីនៅឆ្នាំ២០២៥ ព្រោះទីផ្សារបានដល់ជាហូរហែរហើយ»។ បើតាមលោក ស៊ីឡុត ក្នុងរយៈពេល៧ខែមកនេះ ( ពីខែមករា ដល់ខែកក្កដា ) កម្ពុជាផលិតគ្រាប់ស្វាយចន្ទីបាន៨៣ម៉ឺនតោន។ ក្នុងនោះមាន ៧៨ម៉ឺនតោន ជាគ្រាប់ស្វាយចន្ទីស្រស់ ត្រូវបានទៅប្រទេសវៀតណាមដែលមានតម្លៃជាង១០០០លានដុល្លារអាម៉េរិក។ ដោយឡែក ផ្ទៃដីដាំដុះស្វាយចន្ទីសរុបនៅកំពង់ធំ គឺមាន ១៥ ៥២១៦ហិកតា។ ក្នុងនោះ ផ្ទៃដីដែលប្រមូលគ្រាប់ស្វាយចន្ទីមាន ១៤ ៧៧០ហិកតា ដោយឱ្យទិន្នផលជាមធ្យម១,៥តោនក្នុងមួយហិកតា៕ | ក្រុមហ៊ុនកែច្នៃគ្រាប់ស្វាយចន្ទី MIRATH Agri-Tech របស់ជប៉ុន ចាប់ផ្តើមនាំគ្រាប់ស្វាយចន្ទីរបស់ខេត្តកំពង់ធំ ចូលទៅទីផ្សារសហគមន៍អឺរ៉ុប ពីខែតុលា តទៅ។ លោក នួន ផារ័ត្ន អភិបាលខេត្តកំពង់ធំ បញ្ជាក់ដូច្នេះនៅលើទំព័រហ្វេសប៊ុក។ |
បើតាមរយៈអនុក្រឹតដដែល មានតែខេត្តសៀមរាបប៉ុណ្ណោះ ដែលមិនមានការតែងតាំង ប្រធានមន្ទីរ ទេសចរណ៍ថ្មី ខណៈ លោក សោម ចិន្តា ដែលត្រូវបានតែងតាំង ជាប្រធាន មន្ទីរទេសចរណ៍ខេត្តកែប នៅក្នុងអនុក្រឹតខាងលើនេះ បានទទួលមរណភាព កាល ពីថ្ងៃទី២៧ ខែកញ្ញា។ បើតាមអនុក្រឹត លោក សយ ស៊ីណា ត្រូវបានតែងតាំងឱ្យបន្តធ្វើជាប្រធានមន្ទីរទេសចរណ៍ខេត្តកំពត ខណៈលោក តាំង សុចិត្តគ្រឹស្នា ក៏នៅបន្តធ្វើជាប្រធានមន្ទីរទេសចរណ៍ ខេត្តព្រះសីហនុ។ លោក សុខ ចាន់គ្រឹះស្នា ត្រូវបានតែងតែង ជាប្រធានមន្ទីរទេសចរណ៍ ខេត្តកោះកុង។ លោក ម៉ម វាសនា ជាប្រធានមន្ទីរទេសចរណ៍រាជធានីភ្នំពេញ។ លោក ជួប សោភ័ណ ជា ប្រធានមន្ទីរទេសចរណ៍ខេត្តកណ្តាល។ លោក លឹម វាសនា ជាប្រធានមន្ទីរទេសចរណ៍ ខេត្តប៉ៃលិន។ លោក សេង សាលី ជាប្រធានមន្ទីរទេសចរណ៍ខេត្តកំពង់ឆ្នាំង។ លោក មីលីយ៉ា សុវត្ថិធី ជាប្រធានមន្ទីរទេស ចរណ៍ ខេត្តពោធិ៍សាត់។ លោក អ៊ុច អ៊ុំភីនីស្សារ៉ា ជាប្រធានមន្ទីរទេសចរណ៍ខេត្តបាត់ដំបង។ លោក ឈឿន សេរីវុធ ជាប្រធានមន្ទីរ ទេសចរណ៍ ខេត្តបន្ទាយមានជ័យ។ សម្តេចនាយករដ្ឋមន្ត្រី បានតែងតាំង លោក សេង អាន ជាប្រធានមន្ទីរទេសចរណ៍ខេត្ត កំពង់ធំ។ លោក ស៊ាន សុគុណ ជាប្រធានមន្ទីរទេសចរណ៍ខេត្តកំពង់ចាម។ លោក អឿន រិទ្ធ ជា ប្រធានមន្ទីរទេសចរណ៍ ខេត្តត្បូងឃ្មុំ។ លោក ចាន់ សុគន្ធី ជាប្រធានមន្ទីរទេស ចរណ៍ខេត្តក្រចេះ។ លោក អ៊ន់ ប៉ោសឿន ជាប្រធានមន្ទីរទេសចរណ៍ខេត្តស្ទឹងត្រែង។ លោក ស៊ាង សឿន ជាប្រធានមន្ទីរទេសចរណ៍ខេត្តមណ្ឌលគិរី។ លោក ប៉ែត ពិទូ ជា ប្រធានមន្ទីរ ទេសចរណ៍ខេត្តរតនគិរី។ លោក គង់ វិបុល ជាប្រធានមន្ទីរទេសចរណ៍ខេត្ត ព្រះវិហារ។ លោក នុត សារ៉ន ជាប្រធានមន្ទីរទេសចរណ៍ខេត្តព្រៃវែង។ លោក វ៉ាន់ សារ៉ាត ជា ប្រធាន មន្ទីរទេសចរណ៍ខេត្តស្វាយរៀង។ លោករស់ សុខ ជាប្រធានមន្ទីរទេសចរណ៍ខេត្តកំពង់ស្ពឺ និងលោក ឈូក ប៊ុនថន ជាប្រធានមន្ទីរទេសចរណ៍ខេត្តតាកែវ។ សូមជម្រាបដែរថា បច្ចុប្បន្ន លោក ង៉ូវ សេងកាក់ កំពុងកាន់តំណែងជាប្រធានមន្ទីរ ទេសចរណ៍ខេត្តសៀមរាប៕ | សម្តេច ហ៊ុន ម៉ាណែត បានតែងតែងតាំងប្រធានមន្ទីរទេសចរណ៍ រាជធានី-ខេត្តចំនួន ២៤ រូប កាលពីថ្ងៃទី២៥ ខែកញ្ញា ក្នុងនោះមានសមាសភាពប្រធានមន្ទីរជាស្ត្រីតែម្នាក់គត់ គឺអ្នកស្រី ធិននី មុនីរស្មី ដែលត្រូវបានតែងតាំងជាប្រធានមន្ទីរទេសចរណ៍ខេត្តឧត្តរមានជ័យ។ អ្នកស្រី ធិននី មុនីរស្មី គឺជាស្ត្រី តែម្នាក់គត់ក្នុងចំណោមប្រធានមន្ទីរទេសចរណ៍បណ្តា រាជធានីខេត្តផ្សេងទៀតនៅកម្ពុជា ដែលសុទ្ធបុរស។ |
ជិត១ឆ្នាំហើយ ជម្លោះរវាងអុីស្រាអែល និងហាម៉ាស នៅតែបន្ត ដោយយោធាអុីស្រាអែល បន្តមានវត្តមាននៅតំបន់កាហ្សា។ ទន្ទឹមនេះ ជម្លោះបានរីកសាយដល់លីបង់ថែមទៀត ដ្បិតអុីស្រាអែល វាយប្រហារលើក្រុមហេប៉ូឡា ដែលបានបាញ់រ៉ុក្កែតទៅតំបន់ភាគខាងជើង។ ពីមហាសន្និបាតអង្គការសហប្រជាជាតិ នៅថ្ងៃទី២៧ ខែកញ្ញា លោក បេនចាមីន ណេតាន់យ៉ាហ៊ូ នាយករដ្ឋមន្រ្តីអុីស្រាអែល បានប្តេជ្ញាមិនដកទ័ពចេញពីតំបន់កាហ្សាឡើយ។ «ប្រសិនបើហាម៉ាស នៅកាន់អំណាច ពួកគេនឹងកសាងក្រុមឡើងវិញ និងវាយប្រហារអុីស្រាអែល ម្តងហើយម្តងទៀត។ ដូចនេះ ក្រុមហាម៉ាស ត្រូវតែកម្ទេចចោល»។ លោក ណេតាន់យ៉ាហ៊ូ បានសង្កត់ធ្ងន់បែបនេះ ស្របពេលតំណាងទូតប្រទេសជាច្រើនចាកចេញពីមហាសន្និបាត។ ជិតរយៈពេល ១ឆ្នាំ ប្រជាជនប៉ាឡេស្ទីននៅតំបន់កាហ្សាច្រើនជាង ៤ម៉ឺននាក់ បានស្លាប់បាត់បង់ជីវិត និងរបួសជិត ១០ម៉ឺននាក់។ ពាក់ព័ន្ធនឹងការបញ្ចប់ជម្លោះ មេដឹកនាំអុីស្រាអែល បានជំរុញឱ្យក្រុមហាម៉ាស ទម្លាក់អាវុធចុះ រួមទាំងដោះលែងចំណាប់ខ្មាំង ប្រសិនបើចង់បញ្ចប់សង្រ្គាម។ បើសិនបើហាម៉ាស មិនទម្លាក់អាវុធទេ អុីស្រាអែល នឹងធ្វើសង្រ្គាមរហូតដល់ទទួលជ័យជម្នះពេញទី។ នេះបើតាមការចុះផ្សាយរបស់ទូរទស្សន៍ Al Jazeera។ តាមរយៈសុន្ទរកថានៅស្នាក់ការកណ្តាលអង្គការសហប្រជាជាតិ លោក ណេតាន់យ៉ាហ៊ូ បានបង្ហាញថា យោធាខ្លួន បានបំផ្លាញរ៉ុក្កែតហាម៉ាសជាង ៩០ភាគរយ និងសម្លាប់ និងចាប់ខ្លួនកម្លាំងហាម៉ាសប្រហែល ពាក់កណ្តាល។ កន្លងមក អាម៉េរិក អាហ្ស៊ីប និងកាតា បានធ្វើជាអ្នកសម្របសម្រួលរកបទឈប់បាញ់រវាងក្រុមហាម៉ាស និងអុីស្រាអែល ដើម្បីបញ្ចប់មហន្តរាយនៅតំបន់កាហ្សា។ ប៉ុន្តែដំណើរការរកបទឈប់បាញ់ នៅតែមានការវិវដ្តយឺត ដ្បិតអុីស្រាអែល នៅតែចង់កម្ទេចក្រុមហាម៉ាសឱ្យអស់ពីតំបន់កាហ្សា៕ | នាយករដ្ឋមន្រ្តីអុីស្រាអែល លោក បេនចាមីន ណេតាន់យ៉ាហ៊ូ នៅថ្ងៃទី២៧ ខែកញ្ញា បានប្តេជ្ញាបន្តប្រតិបត្តិការនៅតំបន់កាហ្សារហូតទាល់តែកម្ទេចក្រុមហាម៉ាសអស់។ ការប្រកាសបែបនេះ កាន់តែធ្វើឱ្យបទឈប់បាញ់ដែលសម្របសម្រួលដោយអាម៉េរិក កាតា និងអេហ្ស៊ីប កាន់តែគ្មានច្រកចេញ។ |
កម្មវិធីដ៏ធំនេះ ត្រូវបានអញ្ជើញចូលរួមជាអធិបតីដោយលោក Ronnayut Manasatian អគ្គនាយកចែកចាយ នៃក្រុមហ៊ុន SCG Distribution and Retail Cambodia ថ្នាក់ដឹកនាំ និងបុគ្គលិករបស់ អេសស៊ីជី រួមជាមួយនឹងអតិថិជនរបស់ក្រុមហ៊ុន SCG ជាច្រើនរូបទៀត។ ក្នុងឱកាសដ៏ពិសេសវិសាលនេះ លោក Ronnayut Manasatian បានថ្លែងអំណរគុណ យ៉ាងជ្រាលជ្រៅ ដល់អតិថិជនទាំងអស់ ដែលតែងតែផ្ដល់នូវទំនុកចិត្តក្នុងការជ្រើសរើស ប្រាស់ផលិតផល និងសេវាកម្មរបស់ក្រមហ៊ុន អេសស៊ីជី តាំងពីដើមរៀងមក។ លោក Ronnayut Manasatian បានមានប្រសាសន៍ទៀតថា គោលបំណងសំខាន់ដែលយើងរៀបចំឡើងនូវកម្មវិធីសម្ពោធជាផ្លូវការនូវផលិតផលក្បឿងសេរ៉ាមិច អ៊ិចសេឡា ក្រេស្ដា (Excella Cresta) មិនត្រឹមតែជាការបើកសម្ពោធផលិតផលថ្មីប៉ុណ្ណោះទេ ប៉ុន្ដែកម្មវិធីនេះ គឺជាការពង្រឹងភាពជាដៃគូ និងនិរន្តរភាពជាមួយអតិថិជនផងដែរ។ ក្បឿង អេសស៊ីជី ប្រភេទអ៊ិចសេឡា ក្រេស្ដា (Excella Cresta) ជាក្បឿងសេរ៉ាមិច ដែលត្រូវបានផលិតឡើងតាមបច្ចេកវិទ្យាស្រោបពណ៌ពិសេស Advance Glazing Technique ដែលជាបច្ចេកវិទ្យាផលិតផ្ដាច់មុខរបស់ក្រុមហ៊ុន អេសស៊ីជី ហើយវាមិនត្រឹមតែមានពណ៌ស្រស់ស្អាតទាក់ទាញ និងជាប់បានយូរអង្វែងប៉ុណ្ណោះទេ ប៉ុន្ដែក៏ជាជម្រើសដ៏ល្អសម្រាប់ម្ចាស់លំនៅដ្ឋាន ដែលចង់បានប្រភេទក្បឿង ដែលមិនប៉ះពាល់ដល់បរិស្ថានផងដែរ។ ក្បឿងសេរ៉ាមិច អ៊ិចសេឡា ក្រេស្ដា (Excella Cresta) របស់ អេសស៊ីជី ត្រូវបានផលិតឡើង ដោយយកចិត្តដាក់ខ្ពស់បំផុត ជាមួយនឹងការគិតគូរអំពីតម្រូវការរបស់អ្នកប្រើប្រាស់ ទាំងផ្នែកគុណភាព និងសោភ័ណភាព។ ក្បឿងសេរ៉ាមិច អ៊ិចសេឡា ក្រេស្ដា (Excella Cresta) មានបីពណ៌សម្រាប់ជ្រើសរើស គឺពណ៌ខ្មៅ, ពណ៌ដីឥដ្ឋ និងពណ៌ស។ ក្នុងនោះ ក្បឿង អ៊ិចសេឡា ក្រេស្ដា (Excella Cresta) ពណ៌ស គឺមានសោភណ្ឌភាពទាក់ទាញស្រដៀងគ្នាទៅនឹងថ្មម៉ាបធម្មជាតិពណ៌ស។ ក្បឿង អ៊ិចសេឡា ក្រេស្ដា (Excella Cresta) ពណ៌ខ្មៅវិញ គឺមានរំលេចនូវពណ៌ដូចត្បូងនិលពណ៌ខ្មៅ។ រីឯ ក្បឿង អ៊ិចសេឡា ក្រេស្ដា (Excella Cresta) ពណ៌ដីឥដ្ឋ គឺត្រូវបានផលិតឡើងជាមួយសោភណ្ឌភាពទាក់ទាញ ដូចទៅនឹងដីឥដ្ឋដែលត្រូវបានឆ្លងកាត់ការដុតកម្ដៅ រួមជាមួយនឹងខ្សាច់គ្រីស្តាល់ពណ៌មាសដ៏ស្រស់ស្អាត។ ក្រៅពីផលិតផលក្បឿងសេរ៉ាមិចថ្មីនេះ ក្រុមហ៊ុន អេសស៊ីជី ក៏មានការបង្ហាញជូននូវផលិតផលផ្សេងៗ ជាច្រើនទៀតដែរ ដូចជា ក្បឿងស៊ីម៉ងត៍អេសស៊ីជីពណ៌ថ្មីៗ អេសស៊ីជី ស្មាតបត (SCG SmartBoard), អេសស៊ីជី ស្មាតវូត (SCG Smartwood) ព្រមទាំងផលិតផលម៉ាក ឡាយរ៉ា (LYRA) ដែលរួមមាន សម្ភារៈបន្ទប់ទឹក រ៉ូប៊ីណេ ស៊ីងលាងចាន និងឥដ្ឋពន្លឺជាដើម។ អេសស៊ីជី គឺជាក្រុមហ៊ុនឈានមុខគេនៅក្នុងវិស័យសម្ភារៈសំណង់ ជាពិសេសការផ្គត់ផ្គង់ក្បឿងសេរ៉ាមិចសម្រាប់ប្រក់ដំបូលអគារ និងលំនៅដ្ឋាននានា។ ក្នុងរយៈពេលជាង 3០ឆ្នាំមកនេះ អេសស៊ីជី គឺជាក្រុមហ៊ុនដំបូងគេ ដែលបាននាំចូល និងបង្កើតទីផ្សារសម្រាប់ក្បឿងសេរ៉ាមិច ជាមួយនឹងការកំណត់នូវស្ដង់ដារខ្ពស់នៅក្នុងឧស្សាហកម្មនេះ។ ក្រុមហ៊ុន អេសស៊ីជី គឺជាក្រុមហ៊ុនឈានមុខគេមួយនៅក្នុងតំបន់អាស៊ាន ដែលត្រូវបានទទួលស្គាល់ថា ជាក្រុមហ៊ុន ដែលមានការអនុវត្តអាជីវកម្មប្រកបដោយការទទួលខុសត្រូវខ្ពស់។ ក្រុមហ៊ុនកំពុងបង្កើនប្រតិបត្តិការរបស់ខ្លួន ដោយការរួមបញ្ចូលនូវយុទ្ធសាស្ត្រអភិវឌ្ឍន៍ប្រកបដោយចីរភាព (SDGs) របស់អង្គការសហប្រជាជាតិ តាមរយៈវិធីសាស្ត្រ ESG 4 Plus ដោយសង្កត់ធ្ងន់ទៅលើការកាត់បន្ថយការបំភាយឧស្ម័នផ្ទះកញ្ចក់ឱ្យដល់កម្រិតសូន្យ (Net Zero Emission) ដោយជំរុញបរិស្ថានបៃតង ការកាត់បន្ថយវិសមភាពសង្គម និងការពង្រឹងកិច្ចសហការជាមួយនឹងភាពជឿទុកចិត្តតាមរយៈតម្លាភាព៕ (អត្ថបទពាណិជ្ជកម្ម) | រាជធានីភ្នំពេញ-ថ្ងៃទី ២៧ ខែកញ្ញា ឆ្នាំ២០២៤- អេសស៊ីជី ដែលជាក្រុមហ៊ុនផលិត និងផ្គត់ផ្គង់គ្រឿងសំណង់ឈានមុខគេនៅក្នុងតំបន់អាស៊ាន បានរៀបចំកម្មវិធីសម្ពោធផលិតផលថ្មីគឺ ក្បឿងសេរ៉ាមិច អ៊ិចសេឡា ក្រេស្ដា (Excella Cresta) ដែលត្រូវបានផលិតឡើងជាមួយ បច្ចេកវិទ្យាទំនើប រួមបញ្ចូលនូវសិល្បៈនវានុវត្តន៍ដ៏ល្អឥតខ្ចោះទាក់ទងនឹងផ្នែកដំបូលអគារ និងលំនៅដ្ឋាន។ |
នៅការប្រកួតដើមរដូវកាលថ្មី ២០២៤-២៥ ខ្សែបម្រើព័រទុយហ្កាល់ បានបង្កើតឱកាសបញ្ជូនបាល់ឱ្យមិត្តរួមក្រុមស៊ុត ១គ្រាប់ប៉ុណ្ណោះ ខណៈមិនទាន់អាចរកបានគ្រាប់បាល់ស៊ុតបញ្ចូលទីលើគូប្រកួតនៅឡើយ។ ការប្រកួត ២លើកចុងក្រោយ ពេលដែលក្រុមរហស្សនាមបិសាចក្រហមធ្វើបានត្រឹមលទ្ធផលស្មើ Crystal Palace និង Twente Enschede កីឡាករ Fernandes ធ្លាក់ទម្រង់លេងខ្លាំង។ ស្ថិតក្នុងសន្និសីទកាសែតមុនការប្រកួតទល់នឹងក្រុម Tottenham Hotspur សម្រាប់ជំនួបក្របខណ្ឌ Premier League នៅថ្ងៃទី២៩ ខែកញ្ញា អ្នកចាត់ការហូឡង់ត្រូវបានអ្នកកាសែតចោទសួរអំពីបញ្ហាទម្រង់លេងរបស់ ខ្សែបម្រើ Fernandes។ លោក Ten Hag ក៏បានចេញមុខការពារ ដោយអះអាងថា កាលពីរដូវកាលមុន កីឡាករវ័យ ៣០ឆ្នាំ លេងបានពេលជាង ៤,០០០នាទីឱ្យក្រុម មុនទៅបង្ហាញខ្លួនលេងឱ្យជម្រើសជាតិ នៅ Euro 2024 ហើយបុរសវ័យ ៥៣ឆ្នាំ បន្ថែមថាកីឡាករប្រធានក្រុមទាមទារពេលវេលាបន្ថែមទៀតក្នុងការវិលរកទម្រង់លេងល្អខ្លាំងមកវិញ។ លោក Ten Hag បាននិយាយដូច្នេះថា៖«ខ្ញុំគិតថាក្រុមបាននាំគេធ្លាក់ក្នុងកាលៈទេសៈបែបនេះ ហើយខ្ញុំគិតថាគេអាចទៅរួច ខណៈគេក៏បានពង្រឹងសមត្ថភាពរួចដូចគ្នា។ ជាច្រើនលើកនៅ Premier League រូបគេអាចបង្កើតឱកាសល្អៗជាច្រើន។ ខ្ញុំបានជំរុញគេរហូត ថាគេនឹងមិនធ្វើអ្វីផ្សេងទៀតនោះទេ ក្រៅពីស្វែងរកទម្រង់លេងល្អរបស់គេមកវិញ។ គេត្រៀមរួចរាល់ក្នុងការបង្កើតឱកាស ប៉ុន្តែគេត្រូវមានការសម្រេចចិត្តចុងក្រោយ នោះគេនឹងអាចរកគ្រាប់បាល់ ១០០ភាគរយ។»។ ចាប់ផ្តើមរដូវកាលថ្មី ៥ប្រកួត មកនេះ Man Utd ទើបតែរកបានគ្រាប់បាល់ស៊ុតបញ្ចូលទីគូប្រកួត ៥គ្រាប់ ប៉ុណ្ណោះ ខណៈក្រុមកំពុងស្ថិតនៅចំណាត់ថ្នាក់លេខ ១១ ដែលការចាប់ផ្តើមរដូវកាលមិនបានល្អប។ រយៈពេល ២ឆ្នាំ ចុងក្រោយ ក្រុមបិសាចក្រហមមិនដែលយកឈ្នះ Spurs ឡើយ ហើយការប្រកួតនៅថ្ងៃទី២៩ ខែកញ្ញា លោក Ten Hag បានបញ្ជាក់ថានឹងក្លាយជាការប្រកួតដ៏តានតឹងទល់នឹងក្រុមដឹកនាំដោយ បុរសអូស្ត្រាលី Ange Postecoglou៕ | អ្នកចាត់ការក្រុម Manchester United លោក Erik ten Hag បានចេញមុខការពារ Bruno Fernandes ដែលបង្ហាញទម្រង់លេងមិនបានល្អនៅក្នុងការប្រកួតដើមរដូវកាលថ្មី និងជឿជាក់ ប្រធានក្រុមខ្លួននឹងត្រឡប់ទៅទម្រង់ល្អឡើងវិញ។ |
ទុរេនបាននាំចំណូលចូលប្រទេសវៀតណាមជាង ២.២ ពាន់លានដុល្លារ ដែលកើនឡើង ៥ ដង បើប្រៀបនឹងឆ្នាំមុន។ តាមសមាគមបន្លែ និងផ្លែឈើ Vinafruit វៀតណាមពង្រីកទំហំដីដែលប្រើប្រាស់សម្រាប់ដាំផ្លែឈើបានច្រើន។ ក្នុងឆ្នាំ ២០២៣ ទំហំសរុបដីដាំទុរេនមានប្រមាណជា ១.២៥ លានហិកតា ដែលកើនឡើង ១.៦ ដង បើប្រៀបនឹងកាលពី ១០ ឆ្នាំមុន។ នេះបង្ហាញពីវៀតណាមកំពុងតែមានកំណើនខាងវិស័យផ្លែឈើ។ ដីសណ្តទន្លេមេគង្គ និងតំបន់ភ្នំជាតំបន់កសិកម្មផ្លែឈើធំជាងគេរបស់វៀតណាម។ ដីសណ្តទន្លេមេគង្គគ្របដណ្ដប់ ៣៣% នៃផ្ទៃដីដាំដុះផ្លែឈើសរុបរបស់ប្រទេស និងតំបន់ភ្នំ ២៣%។ វៀតណាមដាំដុះផ្លែឈើចម្រុះជាច្រើន ចាប់ពីអាកាសធាតុត្រជាក់ដល់ពូជត្រូពិច ទើបអាចមានឈ្មោះចូលក្នុងទីផ្សារនាំចេញអន្តរជាតិ។ ក្នុងឆ្នាំ ២០២៣ វៀតណាមនាំចេញបន្លែផ្លែឈើប្រមាណជា ៥.៦ ពាន់លានដុល្លារ ដែលកើនឡើង ១.៤៧ ដង ពីឆ្នាំ ២០១៨។ ព្រមគ្នានេះដែរ តម្រូវការទីផ្សារអន្តរជាតិលើបន្លែ និងផ្លែឈើ បានកើនឡើងពី ២២២ពាន់លានដុល្លារក្នុងឆ្នាំ ២០១៣ ទៅ ៣៣១ ពាន់លានដុល្លារក្នុងឆ្នាំ ២០២២ ដែលកើនឡើង ១.៤ ដងនាអំឡុងពេល ១០ ឆ្នាំចុងក្រោយ។ នេះបង្ហាញថាកំពុងតែមានតម្រូវការខ្លាំងនៃប្រទេសផ្សេងៗក្នុងពិភពលោក។ អគ្គលេខាធិការរងនៃសមាគម Vinafruit លោក Nguyen Van Muoi មានប្រសាសន៍ថា ទាំងនេះបានបង្ហាញឲ្យវៀណាមរក្សាការប្រកួតប្រជែងក្នុងទីផ្សារនាំចេញ វាសំខាន់ដែលយើងតម្រូវស្ដង់ដារផលិតផលទៅតាម VietGAP សម្រាប់ប្រើប្រាស់ក្នុងប្រទេស និង GlobalGAP សម្រាប់នាំចេញក្នុងទីផ្សារអន្តរជាតិ។ លោកគិតថា ត្រូវតែមានការកំណត់ច្បាប់គុណភាពច្បាស់លាស់ទៅតាមប្រភេទផ្លែឈើនីមួយៗ។ លោកបន្តទៀតថា ការប្រើប្រាស់មធ្យោយបាយថ្មីៗក្នុងការដាំដុះ និងផលិត នឹងធ្វើឲ្យគុណភាពផ្លែឈើប្រសើរឡើង ចំណាយតិចក្នុងការផលិត និងកាន់តែចំណេញសម្រាប់កសិករ។ ការប្រើប្រាស់ប្រព័ន្ធតាមដានអេឡិចត្រូនិចគឺសំខាន់សម្រាប់តាមដានផលិតផលពីកន្លែងកសិកម្មទៅដល់អ្នកប្រើប្រាស់ ដើម្បីបង្កើនតម្លាភាព និងភាពទុកចិត្តសម្រាប់អតិថិជនពីសុវត្ថិភាព និង គុណភាពផលិតផល។ មិនតែប៉ុណ្ណោះ តម្រូវធ្វើគោលដៅទីផ្សារ ឬការផ្សាយពាណិជ្ជកម្ម ដើម្បីផ្សព្វផ្សាយផលិតផលដែលពិសេសៗ ដូចជាផលិតផលផលិតតម្រូវទៅតាមតំបន់នីមួយ និងដាំដុះដោយគ្មានការប្រើប្រាស់សារធាតុគីមីបំប៉ន និងបញ្ជាក់ជាផលិតផលសរីរាង្គសុទ្ធ។ ទាំងនេះ ដើម្បីទាក់ទាញអតិថិជនកាន់តែច្រើនដែលចាប់អារម្មណ៍លើផលិតផលប្រភេទនេះ។ មន្ត្រីរដ្ឋាភិបាល និងអ្នកជំនាញនៅខេត្ត An Giang បានបញ្ជាក់ អំពីគោលនយោបាយ ដើម្បីគាំទ្រការអនុវត្តនូវការត្រួតពិនិត្យជាលេខកូដទៅតាមតំបន់កសិកម្មដែលផលិតផ្លែឈើសម្រាប់នាំចេញ លេខកូដនេះនឹងតាមដានពីទីតាំងផលិផលកម្ម។ លើសពីនេះ ពួកគេបានបានពិភាក្សាពីវិធីសាស្រ្ដដើម្បីភ្ជាប់បណ្ដាញពីកសិករទៅនឹងទីផ្សារ ងាយស្រួលសម្រាប់ពួកគេផលិត និងលក់តែម្ដង៕ ស្របពេលនេះដែរ ធុរកិច្ច និងសហករណ៍បានយល់ព្រមធ្វើការជាមួយគ្នាដោយការចុះហត្ថលេខាកិច្ចព្រមព្រៀងអនុស្សរណៈនៃការយោគយល់ (MOUs)។ កិច្ចព្រមព្រៀងទាំងនេះគឺជាឯកសារផ្លូវការដែលបង្ហាញពីផែនការរបស់ពួកគេក្នុងការសហការក្នុងការដាំដុះ និងការលក់ចេញផលិតផលផ្លែឈើ ដោយផ្តោតជាពិសេសលើផ្លែស្វាយ និងក្រូច។ | ការនាំចេញផ្លែឈើរបស់វៀតណាមមានការកើនឡើងគួរឲ្យកត់សម្គាល់ ដោយនាំចេញទុរេនច្រើនជាង ទីផ្សារផ្លែស្រកានាគ និងកំណត់បានជាផ្លែឈើដែលអាចរកចំណូលបានច្រើនជាងគេពីបរទេស។ សមាគមបន្លែ និងផ្លែឈើវៀតណាម (Vinafruit) នៅខេត្ត An Giang បានបញ្ជាក់បែបនេះ នៅថ្ងៃទី២៤ ខែកញ្ញា។ |
គណៈរដ្ឋមន្ត្រីបានបញ្ជាក់ថា គម្រោងវិនិយោគវិស័យអគ្គិសនីកម្ពុជាសម្រាប់ឆ្នាំ ២០២៤-២០២៩ គឺធ្វើឡើងដើម្បីដោះស្រាយបញ្ហាប្រឈមខ្វះប្រភពអគ្គិសនី ដោយសារការផ្លាស់ប្តូរសភាពការណ៍ នៃការអភិវឌ្ឍគម្រោងប្រភពអគ្គិសនីដែលបានគ្រោងទុក។ ក្នុងចំណោមគម្រោងអភិវឌ្ឍវិស័យអគ្គិសនីទាំង២៣នេះ គឺមានគម្រោងថាមពលពន្លឺព្រះអាទិត្យចំនួន១២គម្រោង។ គម្រោងថាមពលខ្យល់មាន៦, គម្រោងជីវម៉ាស (Biomass) ផ្តុំជាមួយថាមពលពន្លឺព្រះអាទិត្យមាន១, គម្រោងផលិតអគ្គិសនីដើរដោយឧស្ម័ន (LNG)មាន១, គម្រោងវារីអគ្គិសនីមាន១ និងគម្រោងស្ថានីយស្តុកថាមពល មាន២គម្រោង។ សេចក្តីប្រកាសព័ត៌មានព័ត៌មានដដែលបានបញ្ជាក់ថា ៖ «ក្នុងចំណោមគម្រោងអភិវឌ្ឍន៍ទាំង២៣នេះ មានគម្រោងអភិវឌ្ឍន៍ស្ថានីយផលិតអគ្គិសនី ចំនួន ២១គម្រោង ដែលមានអានុភាពសរុប ៣ ៩៥០មេហ្គាវ៉ាត់។ រីឯ ២ទៀត គឺជាគម្រោងអភិវឌ្ឍស្ថានីយស្តុកថាមពល មានអានុភាព ២ ០០០ មេហ្គាវ៉ាត់។ គម្រោងវិនិយោគទាំង២៣នេះ មានទុនវិនិយោគ សរុប ៥ ៧៩០លានដុល្លារ» ។ តាមការពិនិត្យ និងវិភាគលើលក្ខណៈបច្ចេកទេស សេដ្ឋកិច្ច និងសង្គម ការអភិវឌ្ឍគម្រោង២៣ខាងលើ មានផលប្រយោជន៍ចំពោះកម្ពុជា ក្នុងការបំពេញប្រភពអគ្គិសនីឱ្យបានគ្រប់គ្រាន់និងទាន់ពេលតាមកំណើន នៃតម្រូវការអគ្គិសនីដែលកើនឡើង។ ជាពិសេសគម្រោងទាំងនេះ នឹងផ្តល់ជាប្រភពអគ្គិសនីដល់ប្រព័ន្ធបណ្តាញជាតិ ដើម្បីផ្គត់ផ្គង់អគ្គិសនីមួយដែលអាចទុកចិត្តបាន និងមានតម្លៃសមរម្យ ដល់អ្នកប្រើប្រាស់គ្រប់ប្រភេទនៅទូទាំងប្រទេស។ គណៈរដ្ឋមន្តី្រពេញអង្គដែលដឹកនាំដោយសម្តេចនាយករដ្ឋមន្ត្រី ហ៊ុន ម៉ាណែត បានអះអាងថា គម្រោងទាំងនេះ នឹងជួយពង្រឹងសន្តិសុខថាមពលនៃប្រព័ន្ធផ្គត់ផ្គង់អគ្គិសនីរបស់កម្ពុជា តាមរយៈការកាត់បន្ថយការនាំចូលថាមពលពីបរទេស ដោយបង្កើនការអភិវឌ្ឍប្រភពថាមពលក្នុងស្រុកដែលជាថាមពលស្អាត។ ការបង្កើនការអភិវឌ្ឍថាមពលស្អាតនោះមាន ថាមពលពន្លឺព្រះអាទិត្យ ថាមពលខ្យល់ ថាមពលជីវម៉ាស ថាមពល វារីអគ្គិសនី ដែលកម្ពុជាព្យាយាមអនុវត្តឱ្យបានជាអតិបរមា ដោយរក្សាភាពអាចទុកចិត្តបាន ជាមួយតម្លៃសមរម្យនៃការផ្គត់ផ្គង់អគ្គិសនីឱ្យនៅដដែល។ រដ្ឋាភិបាលប្រឹងប្រែងធ្វើបែបនេះ គឺដើម្បីសម្រេចនូវគោលដៅវិស័យថាមពលស្អាត ឱ្យបានយ៉ាងតិច៧០ភាគរយនៃថាមពលសរុបរបស់កម្ពុជានៅឆ្នាំ២០៣០។ ការធ្វើបែបនេះ ក៏ដើម្បីរួមចំណែកសម្រេចឱ្យបាននូវគោលដៅបរិស្ថានរបស់កម្ពុជា និងការប្តេជ្ញាចិត្តជាសកលរបស់កម្ពុជាក្នុងការកាត់បន្ថយការបំភាយឧស្ម័នផ្ទះកញ្ចក់ ផងដែរ។ បើតាមសេចក្តីប្រកាសព័ត៌មានដដែលរបស់ទីស្តីការគណៈរដ្ឋមន្ត្រី គម្រោងអភិវឌ្ឍវិស័យអគ្គិសនីកម្ពុជាទាំង២៣គម្រោង នឹងផ្តល់ការងារឱ្យពលរដ្ឋកម្ពុជាបានរាប់ម៉ឺននាក់។ ជាពិសេសដល់ប្រជាពលរដ្ឋដែលរស់នៅក្នុងខេត្តបាត់ដំបង ពោធិ៍សាត់ កំពង់ឆ្នាំង រតនគិរី មណ្ឌលគិរី ព្រះសីហនុ កំពង់ចាម និងខេត្តព្រៃវែង នៅក្នុងដំណាក់កាលសាងសង់ ដំណើរការ និងថែទាំ នាំមកនូវបច្ចេកវិទ្យាថ្មី ទំនើប រួមជាមួយការបណ្តុះបណ្តាលនៅនឹងកន្លែង ជួយ បង្កើនសមត្ថភាព ជំនាញរបស់កម្មករនិយោជិតកម្ពុជា តាមរយៈការអនុវត្តផ្ទាល់នៅមូលដ្ឋាន។ ជាមួយគ្នានេះ រដ្ឋនឹងទទួលបានចំណូលពន្ធផ្សេងៗ ពីគម្រោងវិនិយោគទាំង២៣គម្រោងនេះ រួមមាន ពន្ធលើប្រាក់ចំណូល, ពន្ធបន្ថែមលើការបែងចែកមុនពន្ធកាត់ទុកលើការប្រាក់ និងពន្ធកាត់ទុកលើការបែងចែកភាគលាភ ក្នុងរយៈពេលនៃប្រតិបត្តិការ គម្រោងតាមកិច្ចព្រមព្រៀង៕ | ភ្នំពេញ៖ គណៈរដ្ឋមន្ត្រី បានអនុម័តលើគម្រោងអភិវឌ្ឍន៍វិស័យអគ្គិសនីនៅកម្ពុជា ចំនួន២៣គម្រោង សម្រាប់ឆ្នាំ២០២៤-២០២៩។ គម្រោង២៣គម្រោងនេះ មានទុនវិនិយោគសរុបទៅដល់ ៥ ៧៩០ លានដុល្លារអាម៉េរិក។ នេះបើតាមសេចក្តីប្រកាសព័ត៌មាន ស្តីពី លទ្ធផលកិច្ចប្រជុំពេញអង្គគណៈរដ្ឋមន្ត្រី នាថ្ងៃទី២៧ ខែកញ្ញា។ |
រដ្ឋសភាកូរ៉េខាងត្បូងនៅថ្ងៃទី២៦ ខែកញ្ញា បានបោះឆ្នោតអនុម័តច្បាប់ស្តីពីឧក្រិដ្ឋកម្មនៃការទិញ លក់ រក្សាទុក ឬមើលរូបភាព និងវីដេអូអាសអាភាសកាត់តមិនពិត ដែលមានការផ្តន្ទាទោសដាក់ពន្ធនាគារដល់៣ឆ្នាំ និងពិន័យជាប្រាក់ចំនួន ៣០លានវ៉ុន (២២៦០០ដុល្លារ)។ ច្បាប់នេះត្រូវតែចុះហត្ថលេខាដោយប្រធានាធិបតីកូរ៉េខាងត្បូង លោក យូន សកយ៉ល នឹងចូលជាធរមាន។ ច្បាប់ថ្មីនេះបានចែងថា ទោសអតិបរមាសម្រាប់អ្នកបង្កើតវីដេអូក្លែងក្លាយអាសអាភាស គឺជាប់គុក៧ឆ្នាំ ដោយមិនថាជាគោលបំណងអ្វី ដែលកើនឡើងពីការជាប់ពន្ធនាគារ៥ឆ្នាំសម្រាប់អ្នកផលិតវីដេអូអាសអាភាសក្នុងគោលបំណងផ្សព្វផ្សាយ។ នេះយោងតាមច្បាប់កូរ៉េខាងត្បូងបច្ចុប្បន្ន។ Deepfake ជាការរួមបញ្ចូលគ្នារវាងពាក្យ «Deep Learning» ការសិក្សាស៊ីជម្រៅ និងពាក្យ«Fake» ក្លែងក្លាយ ។ បច្ចេកវិទ្យានេះប្រើបញ្ញាសិប្បនិម្មិត្ត (AI) ដើម្បីវិភាគកាយវិការ ទឹកមុខ និងសំឡេងរបស់មនុស្ស បន្ទាប់មកកែសម្រួលឡើងវិញ ដើម្បីបង្កើតរូបភាព ឬវីដេអូដែលមើលទៅដូចមនុស្សពិត ថែមទាំងបង្កើតសំឡេងទៀតផង។ រលកនៃការតវ៉ាកំពុងផ្ទុះឡើងនៅកូរ៉េខាងត្បូង បន្ទាប់ពីអាជ្ញាធរបានរកឃើញបណ្តាញជជែកគ្នានៅលើកម្មវិធី Telegram ដែលមានមានជំនាញលើរឿងអាសអាភាសក្លែងក្លាយនៅតាមសាលារៀន។ អ្នកប្រឆាំងបានអំពាវនាវឲ្យរដ្ឋាភិបាលដាក់ទណ្ឌកម្មលើអាកប្បកិរិយានេះឲ្យកាន់តែធ្ងន់ធ្ងរ។ ប៉ូលីសកូរ៉េខាងត្បូងនៅឆ្នាំនេះ បានដោះស្រាយឧក្រិដ្ឋកម្មផ្លូវភេទដែលទាក់ទងនឹងការក្លែងបន្លំវីឌីអូក្លែងក្លាយជាង ៨០០ករណី ដែលជាការកើនឡើងគួរឱ្យកត់សម្គាល់ពី ១៥៦ករណីក្នុងឆ្នាំ២០២១។ ជនរងគ្រោះ និងជនដៃដល់ភាគច្រើនជាក្មេងជំទង់។ អាជ្ញាធរនៅដើមខែនេះ បានបើកការស៊ើបអង្កេតលើ Telegram ដើម្បីមើលថាតើកម្មវិធីផ្ញើសារនេះ បានជួយផ្សព្វផ្សាយខ្លឹមសារអាសអាភាស ក្លែងក្លាយឬអត់។ ប្រទេសជុំវិញពិភពលោកក៏កំពុងខំប្រឹងស្វែងរកវិធី ដើម្បីឆ្លើយតបទៅនឹងនិន្នាការកើនឡើងនៃមាតិកាក្លែងក្លាយខុសច្បាប់។ សភាអាម៉េរិកកំពុងពិភាក្សាលើច្បាប់មួយចំនួន រួមទាំងវិសោធនកម្មច្បាប់ដែលនឹងអនុញ្ញាតឱ្យជនរងគ្រោះនៃវីដេអូក្លែងក្លាយអាចប្តឹងបាន។ ច្បាប់មួយទៀត គឺនឹងដាក់ទោសទណ្ឌចំពោះការបោះផ្សាយរូបភាពបែបនេះ និងបង្ខំឱ្យអាជីវកម្មបច្ចេកវិទ្យាលុបរូបភាពទាំងនោះចេញ។ កាលពីដើមឆ្នាំនេះ បណ្តាញសង្គម X បានរារាំងអ្នកប្រើប្រាស់ពីការស្វែងរក Taylor Swift បន្ទាប់ពីរូបភាពអាសអាភាសមិនពិតរបស់នាងបានផ្សព្វផ្សាយនៅលើបណ្តាញសង្គម៕ | រដ្ឋសភាកូរ៉េខាងត្បូងបានអនុម័តច្បាប់ដាក់ទោសទណ្ឌចំពោះទង្វើកាន់កាប់ ឬមើលរឿងអាសអាភាសកាត់តក្លែងក្លាយ ដោយត្រូវផ្តន្ទាទោសដាក់ពន្ធនាគាររហូតដល់ ៣ឆ្នាំ។ |
ទីម័រខាងកើត ដែលស្ថិតនៅតំបន់អាស៊ីអាគ្នេយ៍ ទើបទទួលឯករាជ្យពេញលេញពីឥណ្ឌូណេស៊ីក្នុងឆ្នាំ២០០២។ ខណៈការអភិវឌ្ឍនៅមានកម្រិតទាប ប្រទេសមានបំណងចង់ក្លាយជាសមាជិកមួយរបស់អាស៊ានដែលជាសហមាគមន៍តំបន់ដ៏ធំមួយនៅអាស៊ីជាងមួយទស្សវត្សមកហើយ។ យ៉ាងណាក្ដី អាស៊ាន មិនទាន់ទទួលសមាជិកភាពនៃប្រទេសណាមួយនៅឡើយ តាំងពីឆ្នាំ១៩៩៩មក។ ជាវិថីសម្រាប់ទីម័រខាងកើតក្នុងការសម្រេចគោលដៅនេះ ធម្មនុញ្ញអាស៊ានមានចែងពីការសម្រេចផ្ដល់សមាជិកភាពដល់ប្រទេសណាមួយ។ ក្នុងជំពូក៣ មាត្រាទី៦ «លក្ខខណ្ឌនៃសមាជិកថ្មី» មានចំណុច ៤សំខាន់ដូចជា ការស្នើសុំសមាជិកភាពទៅអាស៊ានត្រូវឆ្លងកាត់ក្រុមប្រឹក្សាសម្របសម្រួល (ACC) លក្ខខណ្ឌនៃលិខិតស្នើដែលត្រូវបញ្ជាក់ព័ត៌មានលម្អិតមួយចំនួន, លក្ខខណ្ឌកូសង់ស៊ីសក្នុងការអនុញ្ញាតសមាជិកភាព, និង ការចុះហត្ថលេខាលើលិខិតូបករណ៍នៃការចូលជាសមាជិកក្នុងធម្មនុញ្ញអាស៊ាន។ ការបំពេញនូវលក្ខខណ្ឌដែលមានចែងក្នុងធម្មនុញ្ញអាស៊ានទាំងនេះ គឺទាមទារនូវការពិនិត្យលើតថភាពជាក់ស្ដែងរបស់ប្រទេសណាមួយដែលមានទាំងផ្នែកសេដ្ឋកិច្ច នយោបាយ ទីតាំងភូមិសាស្ត្រ និងទស្សនវិស័យក្នុងការចូលរួមសម្រេចគោលដៅជាលក្ខណៈតំបន់។ អាស៊ានត្រូវមើលលើចំណុចទាំងនេះ ដើម្បីប្រាកដថាការអនុញ្ញាតលើទីម័រចូលសមាជិកជាជម្រើសត្រឹមត្រូវ។ បើក្រឡេកមើលទិដ្ឋភាពផ្ទៃក្នុងរបស់ទីម័រខាងកើត ស្ថានភាពនយោបាយហាក់មានភាពស្រពិចស្រពិលនៅឡើង។ ការដឹកនាំប្រទេសមានសភាពបក្សពួកនិយមដោយមានមនុស្សមួយផ្នែកតូចកាន់កាប់ក្នុងជួររដ្ឋាភិបាល ជាពិសេសគឺគណបក្ស FRETILIN។ នេះបង្កឱ្យមានវិវាទរវាងគណបក្សប្រឆាំងដទៃទៀតនឹងរដ្ឋាភិបាលជាប់ឆ្នោតដែលអាចបណ្ដាលឱ្យមានអស្ថិរភាពនយោបាយ។ រីឯស្ថានភាពសេដ្ឋកិច្ចវិញ ទីម័រមានផលិតផលក្នុងស្រុកសរុប GDP តែ៣,២ ពាន់លានដុល្លា ដែលតូចជាង GDP ឡាវជិត៥ដងឯណោះក្នុងឆ្នាំ២០២២។ មិនតែប៉ុណ្ណោះ សេដ្ឋកិច្ចប្រទេសនេះ ពឹងផ្អែកលើប្រេង ដែល៧០ភាគរយនៃ GDP គឺបានពីការលក់ប្រេង។ វាជាក្ដីបារម្ភលើលំហូរសេដ្ឋកិច្ច នៅពេលដែលប្រទេសពឹងផ្អែកខ្លាំងលើវិស័យតែមួយដូច្នេះ។ ម្យ៉ាងទៀត ទីម័រពឹងផ្អែកលើជំនួយក្រៅប្រទេសច្រើន ដូចជា ពីអាម៉េរិក អឺរ៉ុប និងចិនជាដើម។ ជាងនេះទៅទៀត ប្រទេសនេះប្រឈមមុខនឹងឱនភាពពាណិជ្ជកម្ម ដោយមានលំហូរទំនិញចូលដល់ទៅ ជាង២ពាន់លានដុល្លា ខណៈការនាំចេញត្រឹមតែ ៩៥លានដុល្លា ក្នុងឆ្នាំ២០១៦ ដល់ឆ្នាំ២០១៩។ទិន្នន័យនេះ បង្ហាញពីឱនភាពនៃផលិតផលក្នុងស្រុកក្នុងអត្រាដ៏ខ្ពស់របស់ទីម័រខាងកើត។ ថ្វីត្បិតតែគ្មានលក្ខខណ្ឌអំណោយផលផ្នែកសេដ្ឋកិច្ច និងនយោបាយ ប្រទេសអាស៊ីប៉ែកខាងត្បូងមួយនេះនៅរក្សាទំនាក់ទំនងការទូតជាមួយបណ្ដាប្រទេសអាស៊ានបានយ៉ាងប្រសើ។ ជាមួយគ្នានេះ មានប្រទេសមួយចំនួន ដែលបានគាំទ្រការផ្ដល់សមាជិកភាពដល់ទីម័រខាងកើត ដូចជាហ្វីលីពីន កម្ពុជា និងឥណ្ឌូណេស៊ី។ វាជាចំណុចវិជ្ជមានដ៏ធំមួយសម្រាប់ទីម័រខាងកើត ក្នុងកាលៈទេសៈនេះ។ ទីម័រខាងកើតត្រូវបានអាស៊ានចាត់តាំងឱ្យបញ្ជូនអ្នកសង្កេតការចូលរួមកិច្ចប្រជុំកំពូល២ដងរួចមកហើយ ក្នុងកិច្ចប្រជុំអាស៊ាននៅកម្ពុជាឆ្នាំ២០២២ និងឥណ្ឌូណេស៊ីឆ្នាំ២០២៣។ នេះជាសញ្ញាវិជ្ជមានមួយបន្ថែមទៀតសម្រាប់ប្រទេសនេះ។ ទោះជាយ៉ាងណា សេចក្ដីសម្រេចបែបកូសង់ស៊ីសដែលអាស៊ានឈរលើ តម្រូវឱ្យមានមតិឯកឆ្ឆន្ទដែលគ្រប់ភាគីត្រូវតែយល់ស្របព្រមគ្នាទើបអនុម័តបាន។ ហេតុនេះ ការអនុញ្ញាតឱ្យទីម័រខាងកើតចូលអាស៊ានពេញសិទ្ធិ ជារឿងត្រូវការពេលវេលាសមស្របសម្រាប់សមាជិកទាំង១០ ស្រុះស្រួលមតិគ្នា៕ | ការចូលជាសមាជិកអាស៊ានរបស់ទីម័រខាងកើត ត្រូវបានរារាំងដោយបញ្ហាប្រឈមជាច្រើនដោយរាប់ចាប់ពីសេដ្ឋកិច្ច សង្គម និងរបបគ្រប់គ្រងនយោបាយក្នុងប្រទេស រហូតដល់កម្រិតទំនាក់ទំនងជាមួយប្រទេសក្នុងតំបន់។ យ៉ាងណាក៏ដោយ អនាគតជាសមាជិកអាស៊ាន នៅតែអាចទៅរួចសម្រាប់ប្រទេសមួយនេះ ក្រោយត្រូវបានអាស៊ានអនុញ្ញាតឱ្យក្លាយជាប្រទេសសង្កេតការណ៍។ |
អ្នកជំនាញផ្នែកខាងរបួស ក៏បានបង្ហាញទស្សនវិស័យលើបញ្ហា របួសកីឡាករ សញ្ជាតិ អេស្ប៉ាញទៀតថា គេនឹងមិនអាចលេងបានល្អដូចមុនទៀតឡើយ នៅពេលវិលត្រឡប់មក ទីលានវិញ។ ខ្សែបម្រើដែលទើបជួយអេស្ប៉ាញឈ្នះពាន Euro 2024 បានជួបបញ្ហារបួសដាច់សរសៃ ពួរជង្គង់ធ្ងន់ធ្ងរ អំឡុងការប្រកួតស្មើ ២-២ រវាងក្រុម Man City ទល់នឹង Arsenal កាលពី សប្តាហ៍មុន។ កន្លងមកលោក Pep Guardiola ក៏បានប្រកាសរួចមកហើយថា ក្រុមបង្ហាញ ក្តីបារម្ភចំពោះបញ្ហារបួស ខណៈកីឡាករអន្តរជាតិអេស្ប៉ាញ នឹងអវត្តមានពេលមួយរដូវ កាល។ លោក Pep Guardiola បាននិយាយដូច្នេះថា៖«ជាសោកស្តាយខ្លាំង Rodri បានជួប លទ្ធផលអាក្រក់ ក្រោយពិនិត្យរួចរាល់ពីសំណាក់ក្រុមគ្រូពេទ្យ។ រូបគេនឹងទទួលការ វះកាត់នៅព្រឹកនេះ លើសរសៃពួរជង្គង់ និងបញ្ហាជង្គង់ ហើយការប្រកួតរដូវកាលថ្មីនេះ គឺត្រូវបញ្ចប់ហើយសម្រាប់រូបគេ។ ចំណែក Rodri ផ្ទាល់គេក៏នឹងវិលត្រឡប់មកទីនេះវិញ នៅរដូវកាលក្រោយ។»។ នេះបើតាមសម្តីលោក Guardiola និយាយប្រាប់អ្នកកាសែត។ យ៉ាងណាក៏ដោយ បញ្ហារបួសរបស់ Rodri ទៀតសោត ក៏ត្រូវបានអ្នកជំនាញលោក Ben Dinnery បង្ហាញក្តីបារម្ភថា កីឡាករអេស្ប៉ាញនឹងមិនអាចជាសះស្បើយពីរបួសវិញបាន ក្នុងពេលដ៏ខ្លីបានឡើយ ខណៈខ្សែបម្រើវ័យ២៨ឆ្នាំ ត្រូវការពេល ១ឆ្នាំកន្លះ ដើម្បីអាចចូលហ្វឹកហាត់ឡើងវិញបាន។ លោក Dinnery ក៏បង្ហាញពីវិបត្តិថា Rodri នៅពេលវិលត្រឡប់មកការប្រកួតវិញ គេនឹងមិនអាចក្លាយកីឡាករល្អដូចពេលមុនទៀតឡើយ។ ចាប់ពីពេលនេះទៅ ខ្សែបម្រើ Rodri នឹងត្រូវអង្គុយមើលក្រុមប្រកួតប្រជែងពីចម្ងាយ ខណៈក្រុមដឹកនាំដោយលោក Pep Guardiola ត្រូវបានការកីឡាករថ្មីដើម្បីជំនួសតំណែងរូបគេត្រង់តំបន់ខ្សែបម្រើ។ Manchester City ក្នុងសប្តាហ៍នេះ ក៏នឹងត្រូវប្រកួតទល់ក្រុម Newcastle United ក្នុងជំនួបក្របខណ្ឌ Premier League ដ៏សំខាន់របស់ពួកគេ៕ | លោក Pep Guardiola អ្នកចាត់ការក្រុម បាននិយាយថា តារាបាល់ទាត់ Rodri ខ្សែបម្រើ ក្រុម Manchester City នឹងមិនអាចបន្តលេងឱ្យក្រុមទៀតបានឡើយ រហូតដល់ចប់រដូវ កាល ព្រោះតែបញ្ហារបួសដាច់សរសៃពួរជង្គង់។ |
នេះជាផលិតផលទេសចរណ៍មួយ ដែលសណ្ឋាគារ «ផ្ទះវត្តគរ» (Maisons Wat Kor) ផ្ដល់ជូនភ្ញៀវជាតិ និងបរទេស។ Maisons Wat Kor មានទីតាំងស្ថិតនៅភូមិវត្តគរ សង្កាត់វត្តគរ ក្នុងក្រុងបាត់ដំបង ខេត្តបាត់ដំបង។ | បាត់ដំបង៖ ទស្សនាថ្ងៃលិច នៅកណ្តាលវាលស្រែ ក្បែរជើងភ្នំសំពៅ បានបន្ថែមបទពិសោធដល់ទេសចរមួយកម្រិតទៀត។ ទេសចរ អាចលំហែកាយ ពិសាអាហារសម្រន់ ស្រូបក្លិនស្រូវ និងគយគន់ភ្នំជាច្រើននៅជុំវិញខ្លួន។ |
យោងតាមព្រះរាជក្រឹត្យចុះថ្ងៃទី២៧ ខែកញ្ញា ព្រះមហាក្សត្រ មានព្រះរាជបន្ទូលថា សម្តេច ហ៊ុន សែន ប្រធានព្រឹទ្ធសភា នឹងធ្វើជាប្រមុខរដ្ឋស្តីទី។ ព្រះករុណា បញ្ជាក់ព្រះរាជបន្ទូលថា៖«នៅក្នុងឱកាសអវត្តមានរបស់ទូលព្រះបង្គំ ខ្ញុំព្រះករុណា ខ្ញុំ ខាងលើនេះ សម្តេចអគ្គមហាសេនា បតីតេជោ ហ៊ុន សែន ប្រធានព្រឹទ្ធសភា នឹងទទួលជួយក្នុងព្រះបរមនាមទូលព្រះបង្គំ ខ្ញុំព្រះករុណា ខ្ញុំ ជាប្រមុខរដ្ឋស្តីទី នៃព្រះរាជាណាចក្រកម្ពុជា។»៕ | ព្រះករុណា ព្រះបាទ សម្តេច ព្រះនរោត្តមសីហមុនី នឹងអវត្តមានពីមាតុប្រទេស ចាប់ពី ថ្ងៃទី១-៦ ខែតុលា ដើម្បីយាងចូលរួមកិច្ចប្រជុំកំពូលហ្វ្រង់កូហ្វូនី លើកទី១៩ នៅប្រទេសបារាំង។ |
កីឡាករខ្សែប្រយុទ្ធរបស់ក្រុម Al Hilal បានខកខានជួយក្រុមជម្រើសជាតិប្រេស៊ីល និងក្រុមស្ថិតក្នុងលីគអារ៉ាប៊ីសាអូឌីត រយៈពេល ១រដូវកាល រួចមកហើយ ព្រោះតែមានបញ្ហារបួសដាច់សរសៃពួរជង្គង់ នៅត្រង់ជង្គង់ខាងឆ្នេងរបស់គេ។ Neymar Jr ក៏ខកខានបង្ហាញខ្លួនលេងឱ្យប្រេស៊ីល នៅការប្រកួតពានរង្វាន់ Copa America 2024 ទើបតែបញ្ចប់ទៅ។ ស្ថិតក្នុងសន្និសីទកាសែតប្រកាសពីសមាសភាពក្រុមជម្រើសជាតិប្រេស៊ីល លោក Dorival Jr បាននិយាយដូច្នេះថា៖«យើងត្រូវតែរង់ចាំ ដោយស្ងប់ស្ងាម វាមិនសំខាន់នោះទេប្រសិនបើគេមិនអាចវិលត្រឡប់មកជួយយើងវិញក្នុងតែតុលា វិច្ឆិកា ឬក៏ដល់ឆ្នាំក្រោយ។ យើងត្រូវការទំនុកចិត្ត និងជឿជាក់ រូបគេក៏ត្រូវតែបានចូលលេងវិញ ហើយរឿងដែលសំខាន់ជាងនេះទៀត គាត់ត្រូវការជាសះស្បើយទាំងស្រុងពីរបួស។»។ គ្រូបង្វឹកសញ្ជាតិប្រេស៊ីល ក៏បានចាត់ទុកវត្តមានរបស់ Neymar Jr ពិតជាសំខាន់ខ្លាំងសម្រាប់ក្រុមជម្រើសជាតិប្រេស៊ីល ក្នុងការប្រកួតប្រជែងពានរង្វាន់លំដាប់កំពូលៗ នៅពេលខាងមុខ។ បច្ចុប្បន្នប្រេស៊ីល ស្ថិតនៅចំណាត់ថ្នាក់លេខ ៦ ក្នុងតារាវគ្គជម្រុះពានរង្វាន់ FIFA World Cup 2026 ទ្វីបអាម៉េរិកខាងត្បូង ខណៈគូប្រជែងអាហ្សង់ទីនឈរនៅកំពូលតារាង។ ព្រឹត្តិការណ៍ FIFA World Cup 2026 នឹងត្រូវរៀបចំឡើងនៅក្នុងប្រទេសអាម៉េរិក, ម៉ិកស៊ិក និងកាណាដា។ នៅក្នុងការប្រកាសបញ្ជីឈ្មោះកីឡាករប្រេស៊ីល ត្រៀមសម្រាប់ការប្រកួតវគ្គជម្រុះក្នុងខែតុលា ក្រុមបានបញ្ចូលឈ្មោះកីឡាករថ្មី ខ្សែប្រយុទ្ធ Igor Jesus ខ្សែការពារ Abner និង Vanderson ចូលក្នុងក្រុម។ ប្រេស៊ីលនឹងត្រូវប្រកួតទល់នឹងក្រុមស៊ីលី នៅថ្ងៃទី១០ ខែតុលា មុនពេលទៅជួបក្រុមប៉េរូ នៅ ៥ថ្ងៃបន្ទាប់។ ខាងក្រោមនេះជាបញ្ជីឈ្មោះក្រុមកីឡាករជម្រើសជាតិប្រេស៊ីល៖ អ្នកចាំទី Alisson, Bento, Ederson ខ្សែការពារ Danilo, Vanderson, Abner, Guilherme Arana, Bremer, Eder Militao, Gabriel Magalhaes, Marquinhos ខ្សែបម្រើ Andre, Bruno Guimaraes, Gerson, Rodrygo, Lucas Paqueta ខ្សែប្រយុទ្ធ Endrick, Gabriel Martinelli, Igor Jesus, Luiz Henrique, Raphinha, Savinho, Vinicius Jr | លោក Dorival Jr គ្រូបង្វឹកក្រុមជម្រើសជាតិប្រេស៊ីល និយាយថាលោកចង់ឱ្យ Neymar Jr វិលត្រឡប់មកជួយក្រុមប្រេស៊ីលវិញ ប៉ុន្តែទាមទារឱ្យខ្សែរប្រយុទ្ធវ័យ ៣២ឆ្នាំ ជាសះស្បើយពីរបួសពេញលេញ ១០០ភាគរយ ជាមុនសិន។ បន្ទាប់ពីបង្ហាញអារម្មណ៍ចង់បាន Neymar Jr មកជួយក្រុមវិញ ប៉ុន្តែការប្រកាសបញ្ជីឈ្មោះកីឡាករប្រេស៊ីល សម្រាប់ការប្រកួតវគ្គជម្រុះ World Cup 2026 ទ្វីបអាម៉េរិកខាងត្បូង គ្មានឈ្មោះអតីតកីឡាករ Paris Saint Germain ឡើយ។ |
«កំពង់សោម» បានក្លាយជាក្រុងថ្មីមួយទៀតរបស់ខេត្តព្រះសីហនុ តាមរយៈអនុក្រឹត្យដែលចុះហត្ថលេខាដោយសម្តេចនាយករដ្ឋមន្ត្រី ហ៊ុន ម៉ាណែត កាលពីថ្ងៃទី២៨ ខែសីហា។ ក្រុងថ្មីនេះ ឃុំចំនួន៥ ដែលស្ថិតនៅស្រុកព្រៃនប់។ តាមពិតទៅ ឈ្មោះនេះ មិនមែនថ្មីប្លែកនោះឡើយ ខណៈពលរដ្ឋខេត្តនិយមហៅ «កំពង់សោម» ពេលសំដៅដល់ខេត្តព្រះសីហនុទាំងមូល។ ជាដែនរដ្ឋបាលទី៦ នៃខេត្តព្រះសីហនុ បន្ទាប់ក្រុងព្រះសីហនុ ស្រុកព្រៃនប់ ស្រុកស្ទឹងហាវ ស្រុកកំពង់សីលា និងក្រុងកោះរ៉ុង ក្រុងកំពង់សោម មានសង្កាត់ចំនួន៥ គឺសង្កាត់រាម, បិតត្រាំង, អូរឧកញ៉ាហេង, បឹងតាព្រហ្ម និងសង្កាត់អូរជ្រៅ។ តាមអនុក្រឹត្យ សង្កាត់រាម គឺជាទីតាំងរដ្ឋបាលក្រុងកំពង់សោម។ សម្រាប់ពេលបច្ចុប្បន្ន ក្រុមប្រឹក្សាស្រុកព្រៃនប់ និងគណៈអភិបាលស្រុកព្រៃនប់ ត្រូវបន្តគ្រប់គ្រងឃុំចំនួន៥ខាងលើ រហូតដល់មានក្រុមប្រឹក្សាក្រុងកំពង់សោម និងគណៈអភិបាលក្រុងកំពង់សោម មកជំនួស។ ការបោះឆ្នោតជ្រើសរើសក្រុមប្រឹក្សាក្រុងកំពង់សោមនេះ នឹងធ្វើឡើងនៅថ្ងៃទី២៦ ខែមករា ឆ្នាំ២០២៥៕ | រាជរដ្ឋាភិបាល កំណត់យកថ្ងៃទី២៦ ខែមករា ឆ្នាំ២០២៥ ជាថ្ងៃបោះឆ្នោតជ្រើសរើសក្រុមប្រឹក្សាក្រុងកំពង់សោម ខេត្តព្រះសីហនុ។ បើតាមសេចក្តីសម្រចរបស់រដ្ឋាភិបាល នាថ្ងៃទី២៧ ខែកញ្ញា នេះគឺជាការបោះឆ្នោតលើកទី១ នៃការជ្រើសរើសក្រុមប្រឹក្សារបស់ក្រុងដែលទើបបង្កើតឡើងមួយនេះ។ |
ដើម្បីជ្រាបច្បាស់សូមអញ្ជើញលោក-អ្នកនាងទស្សនា និងស្ដាប់សង្ឃដីកាពន្យល់របស់ព្រះវិជ្ជាកោវិទ សាន ភារ៉េត ព្រះសង្ឃគង់នៅវត្តបទុមវតី ដូចតទៅ៖ «រឿងបោះបាយបិណ្ឌនេះ វាកើតឡើងចេញមកពីកំណើតប្រេត អមនុស្ស ដែលបានស្លាប់ទៅហើយ ហើយកើតជាប្រេត មិនទាន់អាចកើតមកជាមនុស្សវិញបាន»។ នេះជាសង្ឃដីការបស់ព្រះវិជ្ជាកោវិទ សាន ភារ៉េត គង់នៅវត្តបទុមវតី ដែលបានពន្យល់ថា ក្នុងជំនឿសាសនា គេជឿមានអមនុស្ស ឬប្រេត ទើបគេតែងនាំគ្នារៀបចំបាយបិណ្ឌ បោះឧទ្ទិសទៅឱ្យពពួកអមនុស្ស ឬប្រេតទាំងអស់នោះ។ ព្រះវិជ្ជាកោវិទ សាន ភារ៉េត គង់នៅវត្តបទុមវតី រូបភាព៖ ឈន សុផាត យ៉ាងណា ព្រះតេជគុណ សាន ភារ៉េត ក៏មានសង្ឃដីកាទៀតថា កំណើតអមនុស្ស អសុរកាយ កំណើតប្រេត មានផ្សេងៗគ្នា ប្រេតខ្លះក៏អាចទទួលបានបាយបិណ្ឌ ខ្លះក៏មិនអាចទទួលបាន អាស្រ័យតាមអំពើដែលគេបានប្រព្រឹត្តនៅពេលរស់រានមានជីវិត។ ក្នុងន័យនេះ ទាំងក្នុងជំនឿសាសនា និងតថភាពជាក់ស្ដែង តែងអប់រំឱ្យមនុស្សប្រព្រឹត្តអំពើល្អ ជៀសវាងការប្រព្រឹត្តអំពើអាក្រក់នានា៕ រូបភាពបោះបាយបិណ្ឌនៅវត្តអារញ្ញសាគរ ខេត្តសៀមរាប រូបភាព៖ ថោង ប្រណី | ភ្នំពេញ៖ បោះបាយបិណ្ឌ ជាទំនៀមទម្លាប់ប្រពៃណីសាសនាមួយរបស់ខ្មែរ ដែលគេនិយមធ្វើអំឡុងពេលពិធីបុណ្យកាន់បិណ្ឌ និងភ្ជុំបិណ្ឌ។ ប្រពៃណីបោះបាយបិណ្ឌ ធ្វើឡើងនៅវេលាម៉ោង៤-៥ទៀបភ្លឺ ចាប់ពីថ្ងៃ១រោច ដល់១៥រោច ខែភទ្របទ ជារៀងរាល់ឆ្នាំ។ ហេតុអ្វីត្រូវមានពិធីបោះបាយបិណ្ឌ? |
តាមទិន្នន័យរបស់ក្រសួងអប់រំដាក់ទៅកាន់សមាជិកសភា លោក Kim Dai-sik នៅថ្ងៃទី១៨ ខែកញ្ញា និស្សិតជាច្រើន បោះបង់ការសិក្សាក្នុងអំឡុង៥ឆ្នាំ នៅតាមជនបទ។ ការបោះបង់នេះកើនឡើងលើសពីរដង បើប្រៀបនឹងទីក្រុង។ ក្នុងចំណោមសាកលវិទ្យាល័យជាតិចំនួន ៣៧ នៅទូទាំងប្រទេស ក្នុងទីក្រុងសេអ៊ូល និងខេត្ត Gyeonggi ដែលមាន ៥ សាកលវិទ្យាល័យជាតិ ពោលគឺមានសិស្សបោះបង់ការសិក្សាចំនួន ៥៤៩៩ នាក់ ក្នុងរយៈពេល ៥ ឆ្នាំចុងក្រោយ។ ផ្ទុយទៅវិញ សាកលវិទ្យាល័យជាតិដែលនៅក្រៅពីទីក្រុង និងខេត្តនេះ មានសិស្សបោះបង់រហូតទៅដល់ ៨៤៥២១ នាក់។ តាមទីភ្នាក់ងារព័ត៌មាន Yonhap ខេត្ត Jeju, ខេត្ត Gangwon, ខេត្ត Jeolla, និង ខេត្ត Gyeongsang មានចំនួននិស្សតបោះបង់ការសិក្សាច្រើនជាងគេ។ សាកលវិទ្យាល័យជាតិក្នុងទីក្រុង ជាមធ្យម និស្សិតបោះបង់ការសិក្សាមានចំនួន ១១០០ នាក់។ ចំណែកនៅតាមជនបទ មានចំនួន ២៦៤១ នាក់ក្នុងមួយសាកលវិទ្យាល័យ ដែលលើសពីទីក្រុងជាង ២.៤ ដង។ សាកលវិទ្យាល័យជាតិ Kangwon នៅក្រុង Chuncheon ខេត្ត Gangwon មានចំនួននិស្សិតបោះបង់ការសិក្សាច្រើនជាងគេ ដែលមាននិស្សិតចំនួន ៧១៩៦ នាក់។ បន្ទាប់មក សាកលវិទ្យាល័យជាតិ Kyungpook នៅខេត្ត Daegu ចំនួន ៥៦០២ នាក់ និងសាកលវិទ្យាល័យជាតិ Chonnam ក្នុងទីក្រុង Gwangju ចំនួន៥២៩៥ នាក់។ រវាងសាកលវិទ្យាល័យទូទៅ និងសាកលវិទ្យាល័យដែលផ្តោតលើការអប់រំ ពោល គឺមានភាពខុសគ្នាគួរឱ្យកត់សម្គាល់ក្នុងអត្រានិស្សិតដែលបោះបង់ការសិក្សា។ ក្នុងអំឡុងពេល ៥ ឆ្នាំចុងក្រោយនេះ សិស្សចំនួន ១១៧៣ នាក់ក្នុងចំណោម ១១ សាកលវិទ្យាល័យដែលផ្តោតលើការអប់រំបានបោះបង់ការសិក្សា ដែលជាមធ្យម ១៦១ នាក់ក្នុងមួយស្ថាប័ន ប្រៀបទៅនឹងសាកលវិទ្យាល័យទូទៅមានចំនួន ៨៨២៤៧ នាក់ក្នុង ២៦ ស្ថាប័ន ជាមធ្យមមាន ៣៣៩៤ នាក់ក្នុងមួយស្ថាប័ន។ ទិន្នន័យនេះអាចប្រែប្រួលទៅតាមការដកស្រង់ពីនាយកដ្ឋានសិក្សាផ្សេងៗគ្នា ដូចជានាយកដ្ឋាន Liberal Art កំណត់ឃើញនិស្សិតបោះបង់ការសិក្សារៀងរាល់ឆ្នាំចំនួន ៧២១ នាក់។ ដោយឡែក នាយកដ្ឋាន Natural Science ចំនួន ៨៨០ នាក់ ដែលមានភាពខុសគ្នា ១៤៩ នាក់។ តាមការចុះផ្សាយរបស់សារព័ត៌មាន Korean Times ទោះបីជារដ្ឋាភិបាលប្រឹងប្រែងពង្រីកប្រព័ន្ធសិក្សាសាកលវិទ្យាល័យនៅតាមជនបទ ដើម្បីជំរុញការអភិវឌ្ឍន៍ឲ្យមានតុល្យភាពនៅទូទាំងប្រទេសក្ដី និស្សិតនៅតែជ្រើសរើសសាកលវិទ្យាល័យនៅតាមទីក្រុងធំៗ ពោលគឺបង្កឲ្យមានផលលំបាក ដូចជាខ្វះប្រជាជនរស់នៅតាមជនបទជាដើម។ ពាក់ព័ន្ធនឹងចំនួននិស្សិតបោះបង់ លោក Kim Dai-sik បានបញ្ជាក់ថា កំណើននៃនិស្សិតបោះបង់ការសិក្សាបានធ្វើឲ្យនិស្សិតដែលនៅរៀនមានចំនួនតិច និងតម្លៃសិក្សាតម្រូវឡើងថ្លៃផងដែរ។ លោកកំពុងជំរុញរដ្ឋាភិបាលឲ្យរកដំណោះស្រាយ និងកែតម្រូវលើសាកលវិទ្យាល័យទាំងនោះ។ លោកព្រមានថា កំណើននៃនិស្សិតបោះបង់ការសិក្សានេះ បង្ហាញពីគុណភាពនៃការអប់រំកំពុងធ្លាក់ចុះ និងនិស្សិតកាន់តែមិនពេញចិត្តនឹងសាលារៀនរបស់ពួកគេនៅក្នុងតំបន់ទាំងនោះ៕ | នៅចន្លោះឆ្នាំ២០១៩ ដល់២០២៣ ចំនួននិស្សិតកូរ៉េខាងត្បូង ដែលបោះបង់ការសិក្សា បានកើនដល់ ៩ម៉ឺននាក់។ នេះបើតាមការចុះផ្សាយរបស់សារព័ត៌មាន VN Express នៅថ្ងៃទី ២១ ខែ សីហា។ |
ខ្សែប្រយុទ្ធក្រុម Manchester City រូបនេះ កំពុងស្ថិតក្នុងទម្រង់លេងមួយដ៏ខ្លាំងក្លា ក្នុងដើមរដូវកាលថ្មីនេះ ហើយតែងតែស៊ុតបាល់បញ្ចូលទី ស្ទើរគ្រប់ប្រកួត។ កំណត់ត្រាជាច្រើនដែលមិនងាយនឹងបំបែកក្នុងក្របខណ្ឌ Premier League មួយចំនួន Haaland ក៏ធ្លាប់ធ្វើបានសម្រេចផងដែរ។ ស្របពេលដែល Haaland កំពុងតែកើនសមត្ថភាពខ្លាំងឡើងវិញ ក្នុងរដូវកាល ២០២៤-២៥ យើងនឹងលើកឡើងពីកំណត់ត្រាមួយចំនួនទាក់ទងនឹង Cristiano Ronaldo ដែលកីឡាករខ្សែប្រយុទ្ធសញ្ជាតិន័រវែសរូបនេះ កំពុងឈានទៅបំបែកនាពេលខាងមុខ។ ១. គ្រាប់បាល់សរុបរបស់ Ronaldo ក្នុងក្របខណ្ឌ Premier League បច្ចុប្បន្ននេះ Haaland គឺនៅខ្វះតែ ៣១គ្រាប់ទៀតប៉ុណ្ណោះ ដើម្បីអាចតាមស្មើកំណត់ត្រាគ្រាប់បាល់របស់ Ronaldo ដែលមានចំនួន ១០៣គ្រាប់ ។ ជាមួយគ្នានេះ Haaland ក៏ជាកីឡាករមួយរូប ដែលអាចរកគ្រាប់បាល់បានច្រើនជាង Ronaldo ក្នុងមួយប្រកួតផងដែរ។ ប៉ុន្តែពិតណាស់ អំឡុងពេលចាប់ផ្តើមអាជីពក្នុង Premier League ដំបូង Ronaldo លេងក្នុងតួនាទីជាខ្សែបម្រើប្រយុទ្ធ ខុសពីពេលនេះរូបគេលេងជាខ្សែប្រយុទ្ធទោលនៅក្លិប Al Nassr ឬអតីតក្លិប Real Madrid ជាដើម។ ២. កំណត់ត្រាគ្រាប់បាល់ក្នុងការប្រកួត UEFA Champions League របស់ Ronaldo អំឡុងពេលនៃការប្រកួតពានរង្វាន់ក្លិបកំពូលប្រចាំអឺរ៉ុបកន្លងមក Ronaldo រកបានគ្រាប់បាល់សរុប ១៤០គ្រាប់ ក្នុង UCL ដែលមើលទៅហាក់បីដូចជាពិបាក សម្រាប់កីឡាករផ្សេងៗ ក្នុងការបំបែកកំណត់ត្រានេះ។ យ៉ាងណាក៏ដោយគេសម្លឹងឃើញថា ប្រសិនបើ Haaland បន្តធ្វើបានល្អក្នុងការរកគ្រាប់បាល់បែបនេះ ក្នុង UCL រូបគេត្រូវលេងឱ្យបាន ៨៦ប្រកួតទៀត ដើម្បីតាមស្មើកំណត់ត្រារបស់ Ronaldo ខណៈបច្ចុប្បន្នរូបគេរកបានគ្រាប់បាល់ចំនួន ៤១គ្រាប់។ ៣. កំណត់ត្រាជាកីឡាករដែលរកបានគ្រាប់បាល់ច្រើនជាងគេក្នុង ១រដូវកាលរបស់ UCL ស្របពេលការប្រកួត UEFA Champions League បានកែប្រែរូបមន្តប្រកួតថ្មី ដោយមានការបង្កើនចំនួនការប្រកួតសម្រាប់ក្រុមនីមួយៗផងនោះ Haaland ជាកីឡាករមួយរូប ដែលឈរលើឱកាសក្នុងការបំបែកកំណត់ត្រារបស់ Ronaldo ដែលជាកីឡាកររកបានគ្រាប់បាល់ច្រើនជាងគេ នៅក្នុងការប្រកួត UEFA Champions League ១រដូវកាល។ កាលពីរដូវកាល ២០១៣-១៤ របស់ UCL ខ្សែប្រយុទ្ធវ័យ ៣៩ឆ្នាំ ធ្លាប់បានរកគ្រាប់បាល់ចំនួន ១៧គ្រាប់ ច្រើនជាងគេបង្អស់។ ក្លិបដែលឈ្នះពាន UCL នឹងមានការប្រកួតសរុប ១៧ប្រកួត លើសពីការប្រកួត មុនៗ ដោយលេងត្រឹមតែ ១៣ប្រកួត។ កាលពីរដូវកាល ២០២២-២៣ Haaland ជាកីឡាករម្នាក់ដែលរកបានគ្រាប់បាល់ ១២គ្រាប់ យ៉ាងណានេះ ជាឱកាសបន្ថែមទៀត សម្រាប់រូបគេ បំបែកកំណត់ត្រា Ronaldo។ ៤. កីឡាករដែលរកបាន ៣០០គ្រាប់ លឿនបំផុតក្នុងអាជីព មកដល់ពេលនេះ Haaland គឺត្រូវការស៊ុតបញ្ចូលទីចំនួន ១៤គ្រាប់ទៀតប៉ុណ្ណោះ ដើម្បីរកបានគ្រាប់ទី ៣០០ ក្នុងអាជីពជាកីឡាករ។ ប្រសិនបើ Haaland អាចធ្វើបានកំណត់ត្រានេះ នៅក្នុងការប្រកួតចំនួន ១០លើកខាងមុខ នោះរូបគេជាកីឡាករម្នាក់ដែលរកបាន ៣០០គ្រាប់ ដោយលេងត្រឹមតែ ៣៤៩ប្រកួត ឈានទៅបំបែកកំណត់ត្រារបស់ Ronaldo លេងដល់ទៅចំនួន ៥៥៤ប្រកួត។ ៥. ការបំបែកកំណត់ត្រា Hat-Trick របស់ Ronaldo ការចង់បំបែកកំណត់ត្រា Hat-Trick របស់ Ronaldo នឹងត្រូវការទាមទារឱ្យ Haaland ប្រឹងប្រែងខ្លាំងជាងនេះ ប៉ុន្តែ Haaland ក៏ជាកីឡាករម្នាក់ត្រូវបានគេគិតថានឹងអាចបំបែកកំណត់ត្រាពិសេសនេះបាន។ ក្នុងអាជីពរបស់ Ronaldo ដែលបានបង្ហាញខ្លួន ១,២២៨លើក រូបគេរកបាន Hat-Trick ចំនួន ៦៦លើក។ មកដល់ពេលនេះ Haaland អាចធ្វើបានHat-Trick ចំនួន ២៤លើក ពីការបង្ហាញខ្លួនចំនួន ៣៣៩ប្រកួត៕ | មនុស្សគ្រប់គ្នាលើពិភពលោក បានដឹកស្រាប់ហើយថា Cristiano Ronaldo ត្រូវបានចាត់ទុកជាកីឡាករបាល់ទាត់មួយរូប ដែលរកបានគ្រាប់បាល់ច្រើនជាងគេបំផុត ក្នុងសម័យបាល់ទាត់ទំនើប ប៉ុន្តែ Erling Haaland ខ្សែប្រយុទ្ធជំនាន់ថ្មី ក៏ជាកីឡាករម្នាក់ ដែលកំពុងធ្វើដំណើរទៅបំបែកកំណត់ត្រា របស់តារាបាល់ទាត់វ័យ ៣៩ឆ្នាំ។ |
ដើម្បីជ្រាបកាន់តែច្បាស់អញ្ជើញលោកអ្នកនាងទស្សនាវីដេអូខាងក្រោមដូចតទៅ៖ «សាដក» ប្រែថា សំពត់ងូតរបស់ព្រះសង្ស។ ចំណែក «ទេយ្យទាន» ជាឈ្មោះវត្ថុដែលគេត្រូវឲ្យជាទាន រួមទាំងបច្ច័យទាំង ៤ មានចីវរប្បច្ច័យជាដើម។ នេះបើតាមវចនានុក្រមខ្មែររបស់សម្តេចព្រះសង្ឃរាជ ជួន ណាត។ សម្ភារៈប្រើប្រាស់ទាំងនេះ ត្រូវបានពុទ្ធសាសនិកនាំយកជាសង្សទាន ក្នុងពីធីកម្មសាសានា ក៍ដូចជាបុណ្យប្រពៃណីផ្សេងៗ ដូចជា ភ្ជុំបិណ្ឌ ចូលឆ្នាំខ្មែរ កឋិនទាន មាឃបូជាជាដើម។ ជាមួយគ្នានោះ អ្នកស្រី ហេង ដាវី អាជីវករលក់សាដក នៅផ្សារដើមគ បញ្ចាក់ថា អំឡុងពេលកាន់បិណ្ឌនេះ មានការបញ្ជាទិញច្រើនពីអតិថិជនទាំងនៅផ្សារផ្ទាល់ និងតាមប្រព័ន្ធអនឡាញ។ អ្នកស្រីបន្តថា អតិថិជនខ្លះកក់ទុកមួយខែមុនដើម្បីយកទៅលក់បន្ត។ គិតត្រឹមបិណ្ឌទី៩ អ្នកស្រី ដាវី អាចលក់សាដក បានប្រមាណ ៨០០ប្រអប់ ដោយមានតម្លៃចន្លោះពី ២ម៉ីន ដល់១២ម៉ីនរៀល ឬខ្ពស់ជាងនេះ អាស្រ័យទៅតាមតម្រូវការរបស់ភៀវ។ «ដូវបុណ្យទាន ជាពេលដែលលក់ សាដក ទេយ្យទានផ្សេងៗ ដាច់ជាងថ្ងៃធម្មតា ជាពិសេសបុណ្យភ្ជុំបិណ្ឌ និងកឋិនទានព្រោះមានរយៈពេលយូរថ្ងៃជាងបុណ្យផ្សេងៗ»។ នេះជាការលើកឡើងរបស់អាជីកររូបនេះ ដោយបន្ថែមថា លក់ដាច់ក៍ដោយសារឥវ៉ាន់អ្នកស្រី មានគុណភាពល្អ ស្មោះត្រង់ ការវេចខ្ចប់មានភាពទាក់ទាញ និងច្រើនម៉ូត។ ក្នុងនោះអ្នកស្រី ក៏ជួយគាំទ្រផលិតផលក្នុងស្រុក តាមរយៈមានរៀបចំសាដក មានជាកន្ត្រកឫស្សី ដែលទិញពីសិប្បករខេត្តសៀមរាបផងដែរ៕ | ភ្នំពេញ៖ ភ្ជុំបិណ្ឌ ជាពិធីបុណ្យ ដែលប្រជាពលរដ្ឋខ្មែរចាត់ទុកថា ធំជាងគេ ក្នុងចំណោមពិធីបុណ្យប្រពៃណីទាំងអស់របស់ខ្មែរ ព្រោះពិធីនេះ មានរយៈ១៥ថ្ងៃ គិតចាប់ពីថ្ងៃ០១រោច ដល់ថ្ងៃ១៥ រោច ខែភទ្របទ។ ចាប់ពីថ្ងៃដាក់បិណ្ឌ រហូតដល់ថ្ងៃភ្ជុំបិណ្ឌ ពលរដ្ឋដែលជាពុទ្ធសាសនិក តែងតែនាំងយកនូវចង្ហាន់បិណ្ឌបាត សាដក ទេយ្យទានផ្សេងៗ ទៅប្រគេនព្រះសង្សនៅតាមទីអារាម ដើម្បីឧទ្ទិសកុសលជូនអ្នកស្លាប់ និងសន្សំកុសលរៀងៗខ្លួន។ ទន្ទឹមនឹងនេះ អាជីវករលក់សាដក់ គ្រឿងទេយ្យទានផ្សេងៗ មានបញ្ជាទិញពីអតិថិជនច្រើននារដូវបុណ្យភ្ជុំបិណ្ឌនេះ។ |
ទីតាំងកីឡដ្ឋាន St James Park របស់ក្រុម Newcastle United នឹងត្រូវបើកទ្វារស្វាគមន៍ការប្រកួត ជាមួយនឹងក្រុមការពារតំណែងជើងឯក Manchester City នៅវេលាម៉ោង ៦:៣០នាទី (ម៉ោងនៅកម្ពុជា)។ បច្ចុប្បន្ន Man City កំពុងឈរកំពូលតារាង មានចំនួន ១៣ពិន្ទុ ក្រោយឆ្លងកាត់ការប្រកួតចំនួន ៥លើក និងដោយមានពិន្ទុនាំមុខក្រុម Newcastle ស្ថិតនៅចំណាត់ថ្នាក់លេខ ៦ ចំនួន ៣ពិន្ទុ ប៉ុណ្ណោះ។ ការប្រកួតនៅវេលាម៉ោង ៩យប់ ក្រុម Arsenal នឹងត្រូវស្វាគមន៍ក្រុមភ្ញៀវ Leicester City ស្ថិតក្នុងកីឡដ្ឋាន Emirate។ Arsenal រដូវកាលថ្មីស្ថិតក្រោមការដឹកនាំរបស់លោក Arteta នៅតែជាក្រុមប្រជែងពានសម្រាប់រដូវកាលថ្មី និងជាក្រុមដែលមិនអាចមើលស្រាលបានមួយ ខណៈប៉ះ Leicester City ពួកគេចង់បានជ័យជម្នះ ក្រោយពីសប្តាហ៍មុនប្រកួតស្មើ ២-២ ទល់នឹង Man City និងខកខានឱកាសដណ្តើមបាន ៣ពិន្ទុ។ ទៅកាន់កីឡដ្ឋាន Gtech Community ក្រុម Brentford ក៏នឹងត្រូវស្វាគមន៍ក្រុមភ្ញៀវ West Ham United វេលាម៉ោង ៩យប់ ស្របពេលដែលក្រុមរហស្សនាមតោខៀវ Chelsea នឹងបើកកីឡដ្ឋាន Stamford Bridge ទទួលភ្ញៀវ Brighton & Hove Albion នៅវេលាម៉ោងដូចគ្នា។ ក្រុម Crystal Palace ដែលធ្វើមិនសូវបានល្អនៅដើមរដូវកាល និងមិនទាន់រកបានជ័យជម្នះ នឹងត្រូវស្វាគមន៍ភ្ញៀវ Everton ក្នុងកីឡដ្ឋាន Goodison Park នៅម៉ោង ៩ ដែលជាការប្រកួត ត្រូវបានគេរំពឹងថា ជាការប៉ះគ្នារវាង ក្រុមដែលធ្វើមិនបានល្អដូចគ្នានៅដើមរដូវកាលថ្មី ហើយមិនទាន់ឈ្នះដូចគ្នា។ Crystal បច្ចុប្បន្នស្ថិតនៅចំណាត់ថ្នាក់លេខ ១៦ មាន ៣ពិន្ទុ ចំណែក Everton រកបានត្រឹមតែ ១ពិន្ទុ។ Nottingham Forest ស្ថិតក្រោមការដឹកនាំរបស់គ្រូបង្វឹកថ្មី Andrew Reid ហើយធ្វើបានល្អនៅដើមរដូវកាលថ្មី នឹងត្រូវបើកកីឡដ្ឋាន City Ground ស្វាគមន៍ក្រុមភ្ញៀវ Fulham ខណៈទាំង ២ក្រុមនេះ ស្ថិតនៅចំណាត់ថ្នាក់លេខ ៨ និងលេខ ៩ ជាប់គ្នា ខណៈមានពិន្ទុគម្លាតពីគ្នាត្រឹម ១ពិន្ទុ ប៉ុណ្ណោះ។ Forest ឈរពីលើ Fulham ដោយមាន ៩ពិន្ទុ។ ជំនួបចុងក្រោយថ្ងៃទី២៨ ខែកញ្ញា Wolverhampton Wanderers ក្រុមបាតតារាង នឹងត្រូវតទល់នឹងក្រុមភ្ញៀវខ្លាំង Liverpool នៅវេលាម៉ោង ១១:៣០ យប់ ស្ថិតក្នុងកីឡដ្ឋាន Molineux៕ | ការប្រកួតក្របខណ្ឌ Premier League បានបន្តចូលការប្រកួតសប្តាហ៍ថ្មី ដោយក្រុម Newcastle United នឹងត្រូវបើកទ្វារផ្ទះស្វាគមន៍ជើងខ្លាំង Manchester City នៅវេលាម៉ោង ៦:៣០នាទី មុនការប្រកួតគូដទៃផ្សេងទៀត នឹងត្រូវធ្វើឡើងដំណាល់គ្នានៅវេលាម៉ោង ៩យប់។ ចំណែកមួយគូចុងក្រោយ នឹងត្រូវលេងនៅវេលាម៉ោង ១១:៣០យប់ គឺជំនួបរវាង Wolverhampton Wanderers ទល់នឹងក្រុម Liverpool។ |
ពីចំណតរថយន្តក្រុងនៅសួនច្បារឫស្សីកែវ លោក ឃួង ស្រេង បញ្ជាក់ថា រថយន្តក្រុងដែលដាក់ឱ្យពលរដ្ឋជិះនេះ មិនត្រឹមតែជួយកាត់បន្ថយចំណាយរបស់ពលរដ្ឋនោះទេ ប៉ុន្តែក៏ជាការចូលរួមដោយប្រយោល ទប់ស្កាត់កុំឱ្យវិស័យឯកជន និងអ្នកប្រកបរបរបើករថយន្តឈ្នួល ឆ្លៀតឱកាសដំឡើងថ្លៃសំបុត្ររថយន្ត នៅក្នុងឱកាសបុណ្យទាន។ មិនតែប៉ុណ្ណោះ រថយន្តក្រុងសាធារណៈក៏រួមចំណែកដល់ការធ្វើដំណើរទៅមក របស់ពលរដ្ឋ ក្នុងឱកាសបុណ្យទាននេះប្រកដដោយសុខ សុវត្ថិភាព និងផាកសុខភាពដែរ។ ដើម្បីជ្រាបច្បាស់ សូមអញ្ជើញលោកអ្នកនាង ទស្សនាកិច្ចសម្ភាសរបស់អ្នកសារព័ត៌មាន និងលោក ឃួង ស្រេង អភិបាលរាជធានីភ្នំពេញដូចតទៅ៖ | លោក ឃួង ស្រេង អភិបាលរាជធានីភ្នំពេញ បានគូសបញ្ជាក់ថា មានពលរដ្ឋ កាន់តែច្រើនឡើង ពីមួយឆ្នាំទៅឆ្នាំ បានធ្វើដំណើរតាមរថយន្តក្រុងសាធារណៈឥតគិតថ្លៃ ទៅស្រុកកំណើត ក្នុងពេលបុណ្យទាន។ ក្នុងឱកាសបុណ្យភ្ជុំបិណ្ឌនេះ រដ្ឋបាលរាជធានីភ្នំពេញ បានរៀបចំរថយន្តក្រុង ចំនួន ៦៥៣គ្រឿងឯណោះ ដើម្បីដឹកពលរដ្ឋ រយៈពេល៦ថ្ងៃ គឺពីថ្ងៃទីខែកញ្ញា ដល់ទី៤ ខែតុលា។ ក្នុងនោះមាន៥៦គ្រឿង សម្រាប់ខេត្តភាគឦសានមានក្រចេះ ស្ទឹងត្រែង មណ្ឌលគិរី រតនគិរី។ រថយន្តចំនួន ៤៩៧គ្រឿង សម្រាប់បណ្តាខេត្តផ្សេង ក្រៅពីខេត្តទាំង៤នៅភាគឦសាន និង១០០គ្រឿង នៅក្នុងរាជធានីភ្នំពេញ។ |
ដើម្បីជ្រាបច្បាស់ សូមអញ្ជើញលោកអ្នកនាងទស្សនាកិច្ចសម្ភាសរវាង លោក ជា យូ គៀង នៃសារព័ត៌មានជីឌីថលថ្មីៗ និងអ្នកស្រី យិន ដូចតទៅ៖ | ភ្នំពេញ៖ អ្នកស្រី យិន បានធ្វើដំណើរតាមរយៈរថយន្តក្រុងដឹកអ្នកដំណើរឥតគិតថ្លៃ ជា លើកដំបូង ព្រោះដើម្បីសន្សំថវិកាទុកទៅធ្វើបុណ្យនៅស្រុកកំណើត។ ចេញដំណើរពីចំណតសួនច្បារឫស្សីកែវ ឆ្ពោះទៅខេត្តបាត់ដំបង អ្នកស្រី យិន ថ្លែងប្រាប់សារព័ត៌មានដូច្នេះ៖«បានជិះរថយន្តអត់អស់លុយ យើងអាចសល់លុយទៅលេងស្រុក ធ្វើបុណ្យ ធ្វើទាន។»។ |
ក្រោយពីសម្លាប់មេបញ្ចាការជាច្រើននាក់ ពេលនេះ អុីស្រាអែល បានសម្លាប់មេដឹកនាំក្រុមហេសប៉ូឡា ដែលមានមូលដ្ឋាននៅលីបង់តែម្តង។ ហេសប៉ូឡា និងលីបង់ បានផ្តោះប្តូរការបាញ់គ្រាប់រ៉ុក្កែតជាញឹកញាប់ ចាប់តាំងពីជម្លោះរវាងអុីស្រាអែល និងហាម៉ាស ផ្ទុះឡើងនៅឆ្នាំ២០២៣។ តាមការបញ្ជាក់របស់យោធាអុីស្រាអែល ខ្លួនបានបើកប្រតិបត្តិការវាយប្រហារតាមផ្លូវអាកាសដ៏ច្បាស់លាស់មួយនៅថ្ងៃទី២៧ ខែកញ្ញា ដែលមេដឹកនាំក្រុមហេសប៉ូឡា ជួបជុំគ្នានៅតំបន់ Dahiyeh ភាគខាងត្បូងក្រុងបេរូត របស់លីបង់។ ករណីស្លាប់របស់លោក លោក Hassan Nasralla មេដឹកនាំក្រុមហេសបូឡា អាចនឹងធ្វើឱ្យជម្លោះកាន់តែរីកសាយនៅក្នុងតំបន់ ដ្បិតក្រុមហេសប៉ូឡា ត្រូវបានគាំទ្រដោយអ៊ីរ៉ង់។ នៅក្នុងសុន្ទរកថាជាសាធារណៈ លោក បេនចាមីន ណេតាន់យ៉ាហ៊ូ នាយករដ្ឋមន្រ្តីអុីស្រាអែល បានបញ្ជាក់ថា៖ «ការដាក់គោលដៅលើលោក Nasralla របស់អុីស្រាអែល គឺជាលក្ខខណ្ឌដ៏ចាំបាច់សម្រាប់សម្រេចគោលដៅដែលយើងបានកំណត់»។ បើតាមលោក ណេតាន់យ៉ាហ៊ូ ការសម្លាប់ លោក Nasralla នឹងជួយនាំប្រជាជនដែលភៀសខ្លួន វិលត្រលប់ទៅស្រុកកំណើតវិញ។ ប៉ុន្តែមេដឹកនាំរូបនេះ ក៏ព្រមានពីការវាយប្រហាររបស់អ៊ីរ៉ង់ ដែលជាបងធំមួយនៅក្នុងតំបន់ផងដែរ៕ | លោក Hassan Nasralla មេដឹកនាំក្រុមហេសបូឡា ដែលមានមូលដ្ឋាននៅលីបង់ ត្រូវបានរាយការណ៍ថា បានបាត់បង់ជីវិត នៅក្នុងការវាយប្រហារតាមផ្លូវអាកាសពីសំណាក់អុីស្រាអែល នៅភាគខាងត្បូងក្រុងបេរូត។ លោក Hassan Nasralla ក៏ជាសហស្ថាបនិកក្រុមហេសប៉ូឡាម្នាក់ផងដែរ។ |
បើតាមសេចក្តីជូនព័ត៌មានរបស់ក្រសួងធនធានទឹក និងឧតុនិយម ចេញផ្សាយនៅថ្ងៃទី២៩ ខែកញ្ញា ស្ថានភាពបែបនេះនឹងធ្វើឱ្យ បណ្តាខេត្តនៅតំបន់វាលទំនាប រួមមានខេត្តបន្ទាយ មានជ័យ បន្ទាយមានជ័យ បាត់ដំបង ពោធិ៍សាត់ សៀមរាប កំពង់ឆ្នាំង កំពង់ធំ កំពង់ចាម ត្បូងឃ្មុំ ត្បូងឃ្មុំ ព្រៃវែង ព្រៃវែង ស្វាយរៀង កណ្តាល តាកែវ និងភ្នំពេញ អាចមានភ្លៀង ធ្លាក់ជាមួយផ្គររន្ទះ និងខ្យល់កន្ត្រាក់ គ្របដណ្តប់លើ ផ្ទៃដី៣០ភាគរយ ចាប់ពីថ្ងៃទី២៩ ខែកញ្ញា ដល់ថ្ងៃទី១ ខែតុលា។ ចំណែកនៅតំបន់ខ្ពង់រាប មានដូចជាខេត្តកំពង់ស្ពឺ ប៉ៃលិន ឧត្តរមានជ័យ ព្រះវិហារ ស្ទឹង ត្រែង ក្រចេះ រតនគិរី មណ្ឌលគិរី តំបន់ជួរភ្នំក្រវាញ និងជួរភ្នំដងរែក អាចមានភ្លៀងធ្លាក់ ជាមួយផ្គរ រន្ទះ និងខ្យល់កន្ត្រាក់គ្របដណ្តប់លើផ្ទៃដី២០ភាគរយ។ ចំពោះតំបន់មាត់សមុទ្រ មានខេត្តកោះកុង ព្រះសីហនុ កំពត កែប និងជួរភ្នំបូកគោ អាចមានភ្លៀងធ្លាក់ជាមួយផ្គរ រន្ទះ និងខ្យល់កន្ត្រាក់ គ្របដណ្តប់លើផ្ទៃដី១៥ភាគរយ៕ អត្ថបទទាក់ទង ហេតុអ្វីបានជាព្យុះមានឈ្មោះ? | ព្យុះទី១៧ឈ្មោះ ជីប៊ី (Jebi) និងព្យុះទី១៨ឈ្មោះ ក្រាតធន (Krathon) បានកើតនៅ សមុទ្រចិនខាងត្បូង មានឥទ្ធិពលលើខ្យល់មូសុងនិរតី ដែលបក់លើសមុទ្រអានដាមម៉ែន (Andaman Sea) ឈូងសមុទ្រថៃ។ ជាមួយគ្នានេះ សម្ពាធទាប នៅបន្តគ្របដណ្តប់លើភាគកណ្តាល នៃអាងទន្លេមេគង្គ និងលើកម្ពុជា។ |
ពីមហាសន្និបាតអង្គការសហប្រជាជាតិ ឧបនាយករដ្ឋមន្រ្តី និងជារដ្ឋមន្រ្តីការបរទេស លោក សុខ ចិន្តាសោភា បានលើកឡើងពីស្ថានភាពពិភពលោក ដែលមានជម្លោះជាច្រើន និងទទូចឱ្យគោរពច្បាប់អន្តរជាតិ និងធម្មនុញ្ញអង្គការសហប្រជាជាតិ។ «រូបភាពពិភពលោក ក្នុងពេលបច្ចុប្បន្ន កំពុងស្ថិតក្នុងស្ថានភាពដ៏អាក្រក់»។ ប្រមុខការទូតកម្ពុជា បានថ្លែងបែបនេះ នៅចំពោះមុខមន្រ្តីទូតបណ្តាប្រទេសផ្សេងៗ នៅថ្ងៃទី២៨ ខែកញ្ញា។ ដោយលើកឡើងពីជម្លោះនៅអ៊ុយក្រែន កាហ្សា និងមីយ៉ាន់ម៉ា លោករដ្ឋមន្រ្តី បានព្រមានថា រាល់ការយល់ខុសលើជម្លោះណាមួយ អាចបង្កឱ្យមានសង្រ្គាមនៅក្នុងតំបន់ ឬសង្រ្គាមពិភពលោក ដែលមានពាក់ព័ន្ធនឹងសង្រ្គាមនុយក្លេអ៊ែរ ស្របពេលមានភាពតានតឹងភូមិសាស្រ្តនយោបាយ។ មិនតែប៉ុណ្ណោះ លោកឧបនាយករដ្ឋមន្រ្តី បានយល់ថា បណ្តាប្រទេសជាច្រើន បានបង្កើនថវិកាផ្នែកវិស័យការពារជាតិ ហើយទាញយកធនធាន ដែលអាចយកទៅប្រើប្រាស់ ដើម្បីដោះស្រាយសន្តិសុខមិនមែនប្រពៃណី ដូចជាជំងឺឆ្លង បម្រែបម្រួលអាកាសធាតុ អសន្តិសុខស្បៀង និងឧក្រិដ្ឋកម្មឆ្លងដែនជាដើម។ ពាក់ព័ន្ធនឹងវិបត្តិមីយ៉ាន់ម៉ា កម្ពុជារួមជាមួយសមាជិកអាស៊ានដ៏ទៃទៀត ទទូចឱ្យភាគីជម្លោះនៅមីយ៉ាន់ម៉ា អនុវត្តកិច្ចព្រមព្រៀង ៥ចំណុច ដែលដាក់ចេញដោយមេដឹកនាំអាស៊ាន។ ទន្ទឹមនេះ លោក សុខ ចិន្តាសោភា ក៏បានទទូចឱ្យភាគីជម្លោះចូលតុចរចា និងស្វែងរកបទឈប់បាញ់ផងដែរ៕ | ប្រមុខការទូតកម្ពុជា លោក សុខ ចិន្តាសោភា នៅថ្ងៃទី២៨ ខែកញ្ញា បានលើកឡើងថា ជម្លោះបានកើតឡើងស្ទើរគ្រប់ទីកន្លែងលើពិភពលោក ដោយមានចាប់ពីអ៊ុយក្រែន, កាហ្សា, មីយ៉ាន់ម៉ា និងតំបន់ផ្សេងទៀត។ ត្រង់ចំណុចនេះ លោករដ្ឋមន្រ្តី បានព្រមានថា រាល់ការយល់ច្រឡំណាមួយ អាចបង្កឱ្យមានជម្លោះក្នុងតំបន់ និងពិភពលោក ស្របពេលមានភាពតានតឹងភូមិសាស្រ្តនយោបាយ។ |
នាថ្ងៃទី២៨ ខែកញ្ញា នេះ រដ្ឋមន្ត្រីក្រសួងបរិស្ថាន លោក អ៊ាង សុផល្លែត បានដឹកនាំអាជ្ញាធរគ្រប់លំដាប់ថ្នាក់នៃខេត្តត្បូងឃ្មុំ ក្រុមការងារថ្នាក់ជាតិ រួមជាមួយប្រជាពលរដ្ឋ នាំគ្នាដាំកូនត្នោតបង្ហើយចំនួន៧០០០ដើមទៀត នៅតាមបណ្តោយផ្លូវក្រវ៉ាត់ព្រំដែន កម្ពុជា-វៀតណាម ប្រវែង៤២គីឡូម៉ែត្រ ក្នុងភូមិសាស្ត្រឃុំកក់ និងឃុំត្រពាំងផ្លុង ស្រុកពញាក្រែក ខេត្តត្បូងឃ្មុំ។ លោក អ៊ាង សុផល្លែត បានបញ្ជាក់ថា ការដាំកូនត្នោតនេះ ដើម្បីរួមចំណែកលើកកម្ពស់ជីវភាព របស់ប្រជាពលរដ្ឋ ទាំងផ្នែកសេដ្ឋកិច្ចជាតិ ទាំងផ្នែកបរិស្ថាន។ ជាពិសេស គឺចូលរួមការពារអត្តសញ្ញាណជាតិ និងទឹកដីមាតុភូមិកម្ពុជា។ ក្រៅពីការដាំកូនត្នោតនេះ លោករដ្ឋមន្ត្រីបរិស្ថាន ក៏បានជំរុញការអនុវត្តយុទ្ធនាការ«ពន្លកបៃតង» ក្នុងការដាំកូនឈើឱ្យបាន៣លានដើមបន្ថែមទៀតនៅឆ្នាំជាបន្តបន្ទាប់ ខណៈបច្ចុប្បន្នយុទ្ធនាការ ពន្លកបៃតង បានបណ្តុះ និងចែកកូនឈើជូនពលរដ្ឋឥតគិតថ្លៃ ដើម្បីយកទៅដាំនៅតាមមូលដ្ឋាន សាលារៀន វត្តអារាម ដាំស្តារព្រៃ និងនៅតាមទីសាធារណៈ បានចំនួន ១,៣លានដើមហើយ។ ក្នុងនោះក្រសួងបរិស្ថានបានប្រគល់កូនត្នោត៣០ម៉ឺនដើម ដល់យុទ្ធនាការ «ពន្លកបៃតង» នៅឆ្នាំ២០២៤ ផងដែរ។ សម្រាប់ឆ្នាំ២០២៥ ក្រសួងបរិស្ថាន បានត្រៀមកូនត្នោតជាង១លានដើម សម្រាប់បន្តដាំនៅតាមតំបន់សហគមន៍នានា ក្បែរក្រវាត់ព្រំដែនកម្ពុជា ជាមួយប្រទេសជិតខាង។ នេះជាការបញ្ជាក់របស់លោក អ៊ាង សុផល្លែត នៅលើទំព័រហ្វេសប៊ុកផ្លូវការរបស់ក្រសួងបរិស្ថាន ដែលគោលបំណងសំខាន់នៃយុទ្ធនាការ ពន្លកបៃតងនេះ គឺដើម្បីបង្កើនគម្របបៃតងឆ្ពោះទៅសម្រេចទស្សនវិស័យរបស់រដ្ឋាភិបាលកម្ពុជាក្នុងការបង្កើនគម្របព្រៃឈើឲ្យបាន ៦០ភាគរយ និងកម្ពុជា ជាប្រទេសអព្យាក្រឹតកាបូន នៅឆ្នាំ ២០៥០។ ដើម្បីសម្រេចនូគោលដៅនេះ លោករដ្ឋមន្ត្រីបរិស្ថាន បានអំពាវនាវដល់ប្រជាពលរដ្ឋរួគ្នាដាំដើមឈើឱ្យបានច្រើន ជួយថែរក្សាការពារសម្បត្តិធម្មជាតិ និងកុំកាប់ដើមឈើ ដើម្បីទប់ទល់នឹងការប្រែប្រួលអាកាសធាតុ និងមានខ្យល់អាកាសបរិសុទ្ធ សម្រាប់ដកដង្ហើម។ លោក អ៊ាង សុផល្លែត បានបញ្ជាក់យ៉ាងដូច្នេះ ៖ « ការចូលរួមទាំងអស់នេះគ្នា គឺដើម្បីធ្វើយ៉ាងណាឱ្យផ្ទះយើង សង្គមយើង ប្រទេសយើង មានភាពស្អាត មានភាពបៃតង និងមានការអភិវឌ្ឍដោយចីរភាពសម្រាប់គ្រប់ៗជំនាន់តទៅ»៕ ចាប់ពីថ្ងៃទី១៧ ខែកក្កដា ឆ្នាំ២០២៤ លោក អ៊ាង សុផល្លែត ចែកកូនត្នោតឥតគិតថ្លៃ បាន២ម៉ឺនដើមរួចមកហើយ ដើម្បីដាំតាមខ្សែក្រវ៉ាត់ព្រំដែនរបស់កម្ពុជា ជាមួយប្រទេសជិតខាង ក្នុងភូមិសាស្រ្ត ខេត្តត្បូងឃ្មុំ។ លោក បន្តផ្តល់កូនត្នោត១ម៉ឺនដើមទៀត និងចូលរួមដាំដោយផ្ទាល់ជាមួយ រដ្ឋបាលខេត្ត យុវជន សិស្សានិសុស្ស និងប្រជាពលរដ្ឋ នៅក្នុងខេត្តត្បូងឃ្មុំ នៅក្នុងភូមិសាស្ត្របណ្តោយព្រំដែនកម្ពុជា-វៀតណាម ក្នុងស្រុកពញាក្រែក ខេត្តត្បូងឃ្មុំ ផងដែរ។ រហូតដល់ថ្ងៃទី២៨ ខែកញ្ញា មានកូនត្នោតចំនួន២,២ម៉ឺនដើមហើយ ត្រូវបានដាំនៅលើផ្ទៃដីចំនួន៤២គីឡូម៉ែត្រនៃបណ្តោយព្រំដែនកម្ពុជា-វៀតណាមនេះ។ ក្រសួង នឹងបន្តដាំកូនត្នោតបន្ថែមទៀតនៅលើផ្ទៃដីសរុប១៤៣គីឡូម៉ែត្រ ដែលខ្សែក្រវ៉ាត់ព្រំដែនកម្ពុជា ជាប់ជាមួយប្រទេសវៀតណាម។ បើតាមក្រសួងបរិស្ថាន ការដាំកូនត្នោតនៅលើផ្ទៃដីទាំង១៤៣គីឡូម៉ែត្រនេះ គឺត្រូវការកូនត្នោតជិត៧ម៉ឺនដើម៕ | មកទល់បច្ចុប្បន្ន ក្រសួងបរិស្ថានដាំកូនត្នោតនៅតាមផ្លូវក្រវ៉ាត់ព្រំដែនកម្ពុជា-វៀតណាម បានចំនួន៤២គីឡូម៉ែត្រ ក្នុងភូមិសាស្ត្រខេត្តត្បូងឃ្មុំ។ កូនត្នោតដែលត្រូវបានដាំនោះ គឺមានចំនួន ២២ ០០០ដើម។ នេះបើតាមប្រកាសព័ត៌មានរបស់ក្រសួងបរិស្ថាន។ |
អត្តពលិករត់ម៉ារ៉ាតុនសញ្ជាតិកេនយ៉ា វ័យ ២៣ឆ្នាំ បានក្លាយជាកីឡាករបំបែកកំណត់ត្រា ពិភពលោក រត់លឿនជាងគេក្នុងប្រវត្តិសាស្ត្រ ដោយប្រើថេរវេលា ២ម៉ោង និង៣៥វិនាទី នៅ ក្នុងព្រឹត្តិការណ៍ម៉ារ៉ាតុន Windy City។ ប៉ុន្តែកីឡាករ Kiptum បានស្លាប់បាត់បង់ជីវិតនៅ ក្នុងគ្រោះថ្នាក់ចរាចរណ៍ កាលពី៤ខែមុន ហើយបានបញ្ចប់អាជីពដ៏ជោគជ័យរបស់គេ ទាំងវ័យក្មេង។ អ្នករៀបចំកម្មវិធីម៉ារ៉ាតុន Chicago បានបង្ហាញគ្រោងការ រៀបចំពិធីផ្តល់កិត្តិយស បង្ហាញការគោរព និងឧទ្ទិសទៅដល់កីឡាករ Kiptum នៅមុនពេលការប្រកួតចាប់ផ្តើម។ អ្នកចូលរួមរត់ម៉ារ៉ាតុនទាំងអស់ ក៏នឹងត្រូវបានអ្នករៀបចំផ្តល់ស្ទីគ័រស្លាកសញ្ញាអនុស្សាវរីយ៍ ដែលមានរូបភាពរបស់ Kiptum។ «គេនៅតែផ្តល់ភាពសាយភាយ និងរីកដុះដាលនៅក្នុងគំនិតមនុស្សគ្រប់គ្នា។ រូបគេតែងតែស្ថិតនៅជាមួយនឹងយើងគ្រប់គ្នា ហើយគ្រោងការរបស់យើង គឺដើម្បីបង្ហាញការគោរព និងអបអរចំពោះអ្វីដែលរូបគេសម្រេចបាន ក្នុងជីវិតរបស់គេ។»។ នេះបើសម្តីរបស់លោក Carey Pinkowski ប្រធានអ្នករៀបចំព្រឹត្តិការណ៍ម៉ារ៉ាតុន Chicago ប្រាប់ទៅកាន់ទីភ្នាក់ងារសារព័ត៌មាន Reuters។ ខណៈពេលការរត់ម៉ារ៉ាតុន Chicago ត្រូវបានគេស្គាល់ថា ជាការរត់នៅលើផ្លូវរាបស្មើ និងចំណាយពេលវេលារត់លឿន ខុសពីការប្រកួតដទៃ កំណត់ត្រាពិភពលោកចំនួន ៦ ធ្លាប់ធ្វើបាននៅទីនោះ។ ទោះជាយ៉ាងសមិទ្ធផលជាកំណត់ត្រាកន្លងមក ដែលកីឡាករ Kiptum សម្រេចបាន គឺពិត ជាគួរឱ្យស្ងប់ស្ងែងជាខ្លាំង ខណៈរូបគេ ក៏ជាបុរសដំបូងគេ ដែលរត់ម៉ារ៉ាតុនបានលឿនជាងគេ ត្រឹមតែថេរវេលា ២ម៉ោង និង ៣៥វិនាទី។ គួរបញ្ជាក់ថា ព្រឹត្តិការណ៍រត់ម៉ារ៉ាតុន ទីក្រុង Chicago នឹងត្រូវធ្វើឡើងនៅថ្ងៃទី១៣ ខែតុលា៕ | អ្នករៀបចំព្រឹត្តិការណ៍រត់ម៉ារ៉ាតុនទីក្រុង Chicago បានបង្ហាញគម្រៀងរៀបចំកម្មវិធី ដើម្បីផ្តល់ការគោរព ដល់កីឡាករម្ចាស់កំណត់ត្រារត់ម៉ារ៉ាតុនទីក្រុង Windy City និងជាអត្តពលិករត់លឿនជាងគេលើពិភពលោក កីឡាករ Kelvin Kiptum ដែលបាន ស្លាប់ក្នុងគ្រោះថ្នាក់ចរាចរណ៍ នៅការប្រកួតក្នុង ខែតុលាខាងមុខ។ |
សូមអញ្ជើញលោក-អ្នកនាងទស្សនា និងស្ដាប់សង្ឃដីកាបកស្រាយអត្ថន័យ បទបរា ភវសូត្ររបស់ ព្រះវិជ្ជាកោវិទ សាន ភារ៉េត ព្រះសង្ឃគង់នៅវត្តបទុមវតី ដូចតទៅ៖ ព្រះវិជ្ជាកោវិទ សាន ភារ៉េត មានសង្ឃដីកាថា បរាភវសូត្រ ជាធម៌អប់រំពុទ្ធបរិស័ទដែលព្រះពុទ្ធសម្ដែងរៀបរាប់ពីសេចក្ដីវិនាសទាំង១២ ឱ្យមនុស្សជៀសវាងប្រព្រឹត្ត។ សេចក្ដីវិនាស ទាំង១២ប្រការនោះមានដូចជា ស្អប់ធម៌, សេពគប់នឹងជនអសប្បុរស, ដេកច្រើន និយាយច្រើនឥតប្រយោជន៍ ខ្ជិលច្រអូស និងខឹងច្រើន។ ប្រការទី៤ គឺមិនចិញ្ចឹមមាតាបិតា,កុហកបោកបញ្ឆោតអ្នកដទៃ, លាក់អាហារឆ្ងាញ់ៗ និងធនធាន ដោយមិនចេះចែករំលែកដល់អ្នកផងទាំងពួង, ប្រកាន់ជាតិ ប្រកាន់ត្រកូល ប្រកាន់ឋានៈ និងមិនរាប់រកសាច់ញាតិ។ ចំណែកឯប្រការទី៨ គឺប្រព្រឹត្តល្បែងស្រី-ស្រា និងល្បែងភ្នាល់ស៊ីសង, មិនត្រេកអរនឹងភរិយា ឬស្វាមីខ្លួន, ខ្លួនចាស់ តែយកបុរសឬស្ត្រីក្មេងធ្វើជាស្វាមីឬភរិយា, យកស្ត្រីឬបុរស ដែលខ្ជះខ្ជាយធ្វើជាគូកំណាន់ និងកើតក្នុងត្រកូលក្សត្រ ហើយចង់ធ្វើជាស្តេច ដោយគ្មានចំណេះវិជ្ជា។ ព្រះវិជ្ជាកោវិទ សាន ភារ៉េត មានសង្ឃដីកាយ៉ាងដូច្នេះថា៖ «រាល់ថ្ងៃហ្នឹងមាន ផ្លូវវិនាស ១២ ផ្លូវ សូមឱ្យមនុស្សទាំងអស់គ្នាកុំដើរចូលផ្លូវវិនាសហ្នឹង តែដើរចូលក្នុងផ្លូវវិនាសទាំង១២ហ្នឹង គ្រួសារឬអ្នកដើរចូលហ្នឹងវិនាសហើយ»។ ព្រះតេជគុណសង្ឃដីកាបញ្ជាក់បន្ថែមថា បរាភវសូត្រមានន័យថាអប់រំ ឱ្យស្គាល់ផ្លូវវិនាសតាមគម្ពីព្រះត្រៃបិដក៕ ពុទ្ធបរិស័ទចូលបច្ច័យព្រះសង្ឃ នៅវត្តចង្រ្កានតាព្រហ្មស្ទឹងមានជ័យ ក្នុងរាជធានីភ្នំពេញ។ រូបភាព៖ សែម ប្រាក់ដាវ | ភ្នំពេញ៖ ជារៀងរាល់ឆ្នាំ ឱ្យដល់ពេលពិធីបុណ្យកាន់បិណ្ឌ និងភ្ជុំបិណ្ឌ តែងឮព្រះសង្ឃ អាចារ្យ ឬឧបាសក ឧបាសិកា ដែលកាន់ព្រះពុទ្ធសាសនា សូត្របទ«បរាភវសូត្រ» តាមវត្តរាម នៅវេលាទៀបភ្លឺ។ អត្ថន័យបទបរាភវសូត្រ ជាធម៌អប់រំដែលព្រះពុទ្ធសម្ដែងអំពីសេចក្ដីវិនាសទាំង១២។ |
ពីមហាសន្និបាតអង្គការសហប្រជាជាតិ នៅថ្ងៃទី២៨ ខែកញ្ញា រដ្ឋមន្រ្តីការបរទេសចិន បានថ្លែងការពារជាថ្មីពីជំហររបស់ខ្លួននៅក្នុងសង្រ្គាមអ៊ុយក្រែន ពោលគឺបន្តរក្សាអព្យាក្រឹតរបស់ខ្លួន។ «ចិន ប្តេជ្ញាក្នុងការដើរតួនាទីប្រកបដោយការស្ថាបនា ដើរតួនាទីជាអ្នកសម្របសម្រួល និងផ្តល់តម្លៃលើកិច្ចចរចាសន្តិភាព មិនចាក់ប្រេងលើភ្លើង ឬស្វែងរកផលប្រយោជន៍ ក្នុងសង្រ្គាមឡើយ»។ លោក វ៉ាង យី បានសង្កត់ធ្ងន់បែបនេះ នៅចំពោះមុខមន្រ្តីទូតបណ្តាប្រទេសជាច្រើន។ ខណៈសង្រ្គាមនៅតែបន្ត ចិន និងប្រេស៊ីល បានស្នើកិច្ចចរចាថ្មីមួយ ដោយមានរួមបញ្ចូលអ៊ុយក្រែន និងរុស្ស៊ី។ ពាក់ព័ន្ធសំណើបែបនេះ រដ្ឋមន្រ្តីការបរទេសរុស្ស៊ី លោក Sergei Lavrov បានប្រាប់អ្នកសារព័ត៌មានថា សំណើរបស់ប្រទេសទាំងពីរ គឺសំខាន់ និងបញ្ជាក់ពីការពិតនៃជម្លោះ។ កន្លងមក ចិន មិនបានរិះគន់រុស្ស៊ី ពាក់ព័ន្ធនឹងប្រតិបត្តិការយោធានៅអ៊ុយក្រែនឡើយ ដ្បិតប្រទេសជិតខាងទាំងពីរមានទំនាក់ទំនងយ៉ាងជិតស្និទ្ធ និងជាដៃគូពាណិជ្ជកម្មដ៏សំខាន់។ ចិន បានក្លាយជាប្រទេសទិញប្រេងឆៅ និងនាំពាណិជ្ជកម្មទៅរុស្ស៊ី ដែលរងទណ្ឌកម្មពីសំណាក់ប្រទេសលោកខាងលិចជុំទិស។ នៅថ្ងៃទី២៦ ខែកញ្ញា លោកអាន់តូនី ប្លីងខិន រដ្ឋមន្រ្តីការបរទេសអាម៉េរិក បានលើកឡើងថា ចិនផ្តល់តម្លៃឱ្យកិច្ចចរចាសន្តិភាព ប៉ុន្តែបែរជាជួយរុស្ស៊ីផលិតមីស៊ីល រ៉ុក្កែត រថយន្តពាសដែក និងគ្រាប់កាំភ្លើង៕ | រដ្ឋមន្រ្តីការបរទេសចិន លោក វ៉ាង យី នៅថ្ងៃទី២៨ ខែកញ្ញា បានប្តេជ្ញាស្វែងរកសន្តិភាព និងដើរតួនាទីជាអ្នកសម្របសម្រួល ដើម្បីបញ្ចប់សង្រ្គាមនៅអ៊ុយក្រែន ជាជាងចាក់ប្រេងលើភ្លើង។ ការអះអាងរបស់រដ្ឋមន្រ្តីការបរទេសចិនបែបនេះ ធ្វើឡើងក្រោយអាម៉េរិកបន្តចោទជាថ្មីថា ក្រុងប៉េកាំង នៅតែផ្តល់ជំនួយទៅក្រុងមូស្គូ។ |
លោក Liu Run អ្នកចាត់ការទូទៅនៃនាយកដ្ឋានសហប្រតិបត្តិការអាជីវកម្មរបស់ក្រុមហ៊ុន CGNEI បានមកពិភាក្សាការងារជាមួយលោក សរ សិនិរ៉ា អគ្គលេខាធិការរងគណៈកម្មាធិការវិនិយោគកម្ពុជា នៃក្រុមប្រឹក្សាអភិវឌ្ឍន៍កម្ពុជា(CDC) កាលពីថ្ងៃទី២៥ ខែកញ្ញា។ សេចក្តីប្រកាសព័ត៌មានរបស់លោក CDC បានបញ្ជាក់ គោលបំណងនៃជំនួបការងារនេះ គឺក្រុមហ៊ុនចង់ស្វែងយល់អំពីកាលានុវត្តភាពវិនិយោគលើគម្រោងវិនិយោគថាមពលកកើតឡើងវិញនៅកម្ពុជា ក្នុងទម្រង់សាងសង់-ប្រតិបត្តិការ-ផ្ទេរ (BOT)។ បច្ចុប្បន្ន ក្រុមហ៊ុន CGNEI មានគម្រោងថាមពលអគ្គិសនីបៃតងចំនួន ៤៩ គម្រោង ដែលមានភាពរីករាលដាលរហូតដល់ ១៦ ប្រទេសនៅលើពិភពលោក។ ក្នុងនោះ ក្រុមហ៊ុនបានវិនិយោគនៅប្រទេសម៉ាឡេស៊ី, កូរ៉េខាងត្បូង, និង ប្រទេសក្នុងតំបន់អារ៉ាប់រួម ...ជាដើម។ ដើម្បីទាក់ទាញក្រុមហ៊ុនថាមពលស្អាតដ៏ធំរបស់ចិនមួយនេះ លោក សរ សិនិរ៉ា បានរៀបរាប់ពីរបបលើកទឹកចិត្តវិនិយោគតាមរយៈច្បាប់និងបទដ្ឋានគតិយុត្តនិងគោលនយោបាយនានា ដែលពាក់ព័ន្ធនឹងការវិនិយោគដល់លោក Liu Run ។ ជាពិសេស លោកអគ្គលេខាធិការរងគណៈកម្មាធិការវិនិយោគកម្ពុជានៃCDC បានបញ្ជាក់ថា ពីសកម្មភាពវិនិយោគលើវិស័យថាមពលស្អាតនេះ គឺជាគម្រោងវិនិយោគមួយដែលស្ថិតក្នុងវិស័យអាទិភាពក្រោមច្បាប់ស្តីពីវិនិយោគនៅកម្ពុជា។ លើសពីនេះ លោក សរ សិនិរ៉ា ក៏បានលើកឡើងពីការត្រៀមខ្លួនជាស្រេចរបស់CDC ក្នុងការផ្តល់កិច្ចសម្រួលវិនិយោគជូនវិនិយោគិន ជាពិសេសនិន្នាការក្នុងបរិបទដែលតំបន់និងអន្តរជាតិ បាននិងកំពុងតែបោះជំហានក្នុងការធ្វើបរិវត្តកម្មថាមពលទៅជាថាមពលបៃតង។ ជាមួយគ្នានេះ លោកលើកទឹកចិត្តឱ្យវិនិយោគិនបន្តធ្វើការជិតស្និទ្ធជាមួយក្រសួង-ស្ថាប័នពាក់ព័ន្ធ សំដៅបន្ស៊ីគម្រោងវិនិយោគខាងលើឱ្យមានសង្គតិភាពជាមួយផែនការមេសម្រាប់អភិវឌ្ឍវិស័យថាមពលអគ្គិសនីកម្ពុជា ២០២២-២០៤០។ នាថ្ងៃទី២៧ ខែកញ្ញា គណៈរដ្ឋមន្ត្រីបានអនុម័តលើគម្រោងអភិវឌ្ឍន៍វិស័យអគ្គិសនីនៅកម្ពុជា ចំនួន២៣គម្រោង សម្រាប់ឆ្នាំ២០២៤-២០២៩។ គម្រោង២៣នេះ មានទុនវិនិយោគសរុបទៅដល់ ៥ ៧៩០ លានដុល្លារអាម៉េរិក។ គម្រោងអភិវឌ្ឍវិស័យអគ្គិសនីទាំង២៣នេះ គឺមានគម្រោងថាមពលពន្លឺព្រះអាទិត្យចំនួន១២គម្រោង។ គម្រោងថាមពលខ្យល់មាន៦, គម្រោងជីវម៉ាស (Biomass) ផ្តុំជាមួយថាមពលពន្លឺព្រះអាទិត្យមាន១, គម្រោងផលិតអគ្គិសនីដើរដោយឧស្ម័ន (LNG)មាន១, គម្រោងវារីអគ្គិសនីមាន១ និងគម្រោងស្ថានីយស្តុកថាមពល មាន២គម្រោង៕ អត្ថបទទាក់ទង គម្រោងអភិវឌ្ឍន៍វិស័យអគ្គិសនីកម្ពុជាតម្លៃ ៥ ៧៩០លានដុល្លារ ត្រូវបានអនុម័ត | ក្រុមហ៊ុន CGN Energy International Holdings Co., Limited. (CGNEI) ក្នុងស្វែងយល់ពីឱកាសវិនិយោគលើគម្រោងថាមពលកកើតឡើងវិញក្នុងទម្រង់សាងសង់-ប្រតិបត្តិការ-ផ្ទេរ (BOT) នៅកម្ពុជា។ CGNEI ជាក្រុមហ៊ុនថាមពលធំមួយរបស់ចិនដែលមានគម្រោងថាមពលអគ្គិសនីបៃតងនៅក្នុងប្រទេសចំនួន១៦ នៅលើពិភពលោក។ |
ដើម្បីជ្រាបច្បាស់ សូមអញ្ជើញលោកអ្នកនាងទស្សនាកិច្ចសម្ភាសរវាង កញ្ញា ហេង ស្រីលីន នៃសារព័ត៌មានថ្មីៗ និងអ្នកស្រី ស៊ីវ័ន្ត អ្នកធ្វើ និងលក់សំបកណែម នៅក្នុងភូមិដូនទាវ ស្រុកឯកភ្នំ ដូចតទៅ៖ | បាត់ដំបង៖ អ្នកស្រី សុខ ស៊ីវ័ន្ត ជាអ្នកធ្វើសំបកណែម បន្តជាច្រើនជំនាន់ ពីគ្រួសារ ដែលរស់នៅក្នុងភូមិដូនទាវ ស្រុកឯកភ្នំ ខេត្តបាត់ដំបង។ សំបកណែម អាចយកទៅធ្វើជា ណែមបំពង បាញ់ត្រាងជាដើម។ ដើម្បីជាការទាក់ទាញអតិថិជន អ្នកស្រី ស៊ីវ័ន្ត ក៏បានច្នៃជាអាហារសម្រន់មួយទៀតគឺ សំបកណែមអំបិលម្ទេស ដោយមានអំបិលប្រមាណ១០មុខ ដាក់តម្រៀបគ្នា។ ក្រៅពីភ្ញៀវខ្មែរ ទេសចរបរទេស ដែលមកកាន់ភូមិធ្វើសំបកណែមនេះ ក៏បានភ្លក្សរសជាតិណែមអំបិលម្ទេសនេះដូចគ្នា។ |
បច្ចុប្បន្ន Henry មានអាយុ ១២៣ឆ្នាំ ជាក្រពើដែលគេស្គាល់ថាមានចំណាស់ជាងគេបំផុតនៅលើពិភពលោក។ ជាមួយនឹងអាយុដ៏ច្រើនរបស់វា Henry ក៏មានទំហំធំដែរ។ ក្រពើដ៏ធំនេះមានប្រវែងជាង ៥ម៉ែត្រពីច្រមុះដល់កន្ទុយ និងមានទម្ងន់ ៧០០គីឡូក្រាម។ នេះបើយោងតាមសារព័ត៌មាន IFL Science ។ តាមមជ្ឈមណ្ឌលអភិរក្ស Crocworld នៅអាហ្រ្វិកខាងត្បូង Henry កើតនៅឆ្នាំ ១៩០០ នៅក្នុងវាលភក់មួយនៅតំបន់ Okavango Delta ក្នុងប្រទេសបុតស្វាណា។ Crocworld ស្ថិតនៅប្រទេសអាហ្វ្រិកខាងត្បូង ជាកន្លែងដែលវាបានរស់នៅតាំងពីឆ្នាំ ១៩៨៥។ បន្ទាប់ពីមកដល់ Crocworld សត្វក្រពើ Henry ត្រូវបានបង្កាត់ពូជជាមួយក្រពើញីយ៉ាងហោចណាស់ ៦ក្បាល។ អ្នកមើលថែក្រពើប៉ាន់ស្មានថា Henry បង្កើតបានកូនជាង១ម៉ឺនក្បាលក្នុងរយៈពេលយ៉ាងហោចណាស់ ៤០ឆ្នាំ។ ថ្ងៃកំណើតរបស់ Henry ត្រូវបានកំណត់នៅថ្ងៃទី១៦ ខែធ្នូ។ ដូច្នេះ វានឹងមានអាយុ ១២៤ឆ្នាំនៅចុងឆ្នាំនេះ។ ដោយសារវាកើតក្នុងព្រៃ គ្មានអ្នកណាដឹងថ្ងៃខែឆ្នាំកំណើតពិតប្រាកដឡើយ។ យោងតាមកម្មវិធីទូរទស្សន៍អង់គ្លេស Killer Crocs ជាមួយអ្នកស្រាវជ្រាវធម្មជាតិ និងជាអ្នករុករកជនជាតិអង់គ្លេសលោក Steve Backshall ក្រពើ Henry ត្រូវបានចាប់នៅឆ្នាំ ១៩០៣ ដោយអ្នកចាប់ដំរីដែលមានឈ្មោះថា Sir Henry។ ដូច្នេះឈ្មោះក្រពើ Henry ក៏ត្រូវបានដាក់ឈ្មោះតាមអ្នកចាប់ដំរីនោះ។ Henry បានចំណាយពេលភាគច្រើននៃជីវិតរបស់វានៅតំបន់ដីសណ្ដ Okavango។ នេះបើតាមព័ត៌មាននៅលើវេបសាយរបស់ Crocworld ។ បច្ចុប្បន្ននេះ វាកំពុងចែករំលែកទីជម្រករបស់វាជាមួយនឹងក្រពើចំណាស់មួយក្បាលទៀតដែលមានឈ្មោះថា Colgate ដែលប៉ាន់ស្មានថាមានអាយុ ៩០ឆ្នាំ។ ក្រពើអាចមានអាយុលើសពី ១០០ឆ្នាំ ប្រសិនបើវារស់នៅមជ្ឈដ្ឋានសម្របខ្លួនបានល្អ។ តាមទ្រឹស្តីអ្នកវិទ្យាសាស្ត្រ ក្រពើប្រហែលជាមិនងាប់ដោយសារអាយុចាស់នោះទេ ប៉ុន្តែអាចដោយសារកត្តាខាងក្រៅ ដូចជាភាពអត់ឃ្លាន គ្រោះថ្នាក់ ឬជំងឺជាដើម។ ក្រពើជាប្រភេទសត្វមានអាយុវែង ជាពិសេសបើធៀបនឹងសត្វដទៃទៀតដែលមានទំហំដូចគ្នា៕ | សត្វក្រពើដែលមានឈ្មោះ Henry កំពុងរស់នៅឯមជ្ឈមណ្ឌលអភិរក្ស Crocworld អាហ្វ្រិកខាងត្បូង នឹងមានអាយុ ១២៤ឆ្នាំនៅចុងឆ្នាំនេះ។ វាបានបង្កើតកូនជាង ១ម៉ឺនក្បាលក្នុងរយៈពេលប៉ុន្មានទសវត្សរ៍កន្លងមកនេះ។ |
លោក នូ ផល្គុន អនុប្រធានមន្ទីរទេសចរណ៍ខេត្តកំពង់ឆ្នាំង បានប្រាប់សារព័ត៌មានឌីជីថលថ្មីៗថា រមណីយដ្ឋានធម្មជាតិ ដ៏ស្រស់ត្រកាល៣កន្លែង ដែលពេញនិយមសម្រាប់ទេសចរដើរកម្សាន្តនាបុណ្យភ្ជុំបិណ្ឌនេះ រួមមានទឹកធ្លាក់ស្រែអំពិល, ទឹកធ្លាក់ថ្មក្រាល និងទឹកធ្លាក់ធម្មជាតិអន្លង់ស្វាយ។ លោក នូ ផល្គុន ក៏រំពឹងដែរថាតំបន់ទេសចរណ៍ទាំងនេះ នឹងនាំឱ្យខេត្តដែលស្ថិតនៅ ចម្ងាយ៩១គីឡូម៉ែត្រ ពីរាជធានីភ្នំពេញមួយនេះទទួលបានទេសចរច្រើនជាងឆ្នាំមុន។ ទឹកធ្លាក់ស្រែអំពិល ស្ថិតក្នុងសហគមន៍អេកូទេសចរណ៍ទឹកធ្លាក់ស្រែអំពិល ជាតំបន់ដែល មានសក្តានុពលខ្លាំងបំផុតក្នុងខេត្តកំពង់ឆ្នាំង។ នេះបើតាមអនុប្រធានមន្ទីរទេសចរណ៍ខេត្ត កំពង់ឆ្នាំង។ លោក នូ ផល្គុន បន្តថា ភ្ញៀវទេសចរនិយមទៅកម្សាន្តនៅទឹកធ្លាក់ស្រែអំពិល ព្រោះមាន ទឹកធ្លាក់រាក់ល្មម ដែលអាចងូតលេងកម្សាន្ត និងមានសម្រស់ធម្មជាតិព្រៃភ្នំយ៉ាង ទាក់ទាញ។ លើសពីនេះ ភ្ញៀវទេសចរ ក៏អាចដើរកម្សាន្តក្នុងព្រៃ និងបោះតង់សម្រាកលម្ហែ បានដែរ។ ទឹកធ្លាក់អន្លង់ស្វាយ ចំណែកឯទឹកធ្លាក់អន្លង់ស្វាយវិញ ស្ថិតនៅក្នុងភូមិដូងស្លា ឃុំក្បាលទឹក ស្រុកទឹកផុស។ ទឹកធ្លាក់អន្លង់ស្វាយនេះ ទេសចរចូលចិត្តអង្គុយគយគន់សម្រស់ទឹកធ្លាក់អមជាមួយទេស ភាពស្រស់ត្រកាលដ៏ត្រជាក់។ រីឯទឹកធ្លាក់ថ្មក្រាល ជាទាក់ទាញទេសចរឱ្យទៅកម្សាន្តមិន ដែលដាច់ មិនថានាបុណ្យ ឬចុងសប្ដាហ៍ឡើយ។ តំបន់ទឹកធ្លាក់ថ្ម ក្រាលនេះ ស្ថិតនៅភូមិ កោះក្ទម្ព ឃុំជៀប ស្រុកទឹកផុស មានចម្ងាយប្រមាណ ៥៧គីឡូ ម៉ែត្រពីក្រុងកំពង់ឆ្នាំង។ ភ្ញៀវទេសចរ អាចទៅកម្សាន្តនាបុណ្យភ្ជុំបិណ្ឌ លម្ហែកាយ ក្រោមម្លប់ឈើដ៏ត្រឈឹងត្រឈៃ គយគន់សម្រស់ធម្មជាតិទឹកធ្លាក់ជាដើម។ បន្ថែមពីនេះ អាជ្ញាធរខេត្តកំពង់ឆ្នាំង បានរៀបចំគោលដៅទេសចរណ៍មួយចំនួនសម្រាប់ភ្ញៀវទេសចរទៅកម្សាន្តនាពេលកន្លងមកដែរ រួមមាននៅតំបន់ភ្នំព្រះ ទំនប់ទ្វារទឹកគង្គារ និងតំបន់ទេសចរណ៍ប្រវត្តិសាស្រ្តមួយចំនួនទៀត។ ទន្ទឹមនឹងកំពង់ឆ្នាំងក៏ទទួលបានទេសចរ ពីតំបន់ទេសចរណ៍វប្បធម៌ប្រវត្តិសាស្រ្តផងដែរ ក្នុងនោះរួមមាន ប្រាសាទភ្នំដារ, ប្រាសាទប្រុស-ស្រី, ប្រាសាទកំពង់ព្រះ, វត្តត្រឡែងកែង, ប្រាសាទស្លុតី, ភ្នំតារាជ, ស្ថានីយ៍បុរេប្រវត្តិសំរោងសែន, ប្រាសាទពណ្ណរាយជាដើម។ នៅខេត្តកំពង់ឆ្នាំង មានសណ្ឋាគារ ផ្ទះសំណាក់ និងភោជានីយដ្ឋានជាង២០០កន្លែង។ គិតចាប់ពីខែកមរា ដល់ខែសីហា ឆ្នាំ២០២៤នេះ ខេត្តកំពង់ឆ្នាំង ទទួលបានទេសចរចំនួន ១ ៥៨០ ២៧៣នាក់ ក្នុងនោះភ្ញៀវទេសចរជាតិចំនួន ១ ៥៦៤ ៩៤៧នាក់ និងអន្តរជាតិចំនួន ១៥ ៣២៦នាក់៕ | ទឹកធ្លាក់ថ្មក្រាល អន្លង់ស្វាយ និងស្រែអំបិល គឺជាតំបន់ទេសចរណ៍ដែលទាក់ទាញ ស្ថិត ក្នុងភូមិសាស្ត្រខេត្តកំពង់ឆ្នាំង។ ទីតាំងទេសចរណ៍ទាំង៣ នេះ ត្រូវបានមន្ទីរទេសចរណ៍ ខេត្តកំពង់ឆ្នាំង ណែនាំថាជាកន្លែងដ៏ស័ក្តិសមសម្រាប់ការលម្ហែកម្សាន្ត នៅក្នុងថ្ងៃសម្រាក ភ្ជុំបិណ្ឌនេះ។ |
ជាការប្រកួតដែលនឹងមានចំនួនក្រុមកើនឡើង ពីចំនួនជាង ១០ក្រុម រហូតដល់ ៣២ក្រុម FIFA Club World Cup ក្នុងឆ្នាំ២០២៥ នឹងត្រូវរៀបចំឡើងក្នុងប្រទេសអាម៉េរិក។ កីឡដ្ឋាន New Jersey ដែលបើកដំណើរការដំបូងតាំងពីឆ្នាំ ២០១០ និងផ្ទុកមនុស្សបាន ៨២,៥០០នាក់ និងជាកន្លែងកាត់សេចក្តីការប្រកួតវគ្គផ្តាច់ព្រ័ត្រ Club World Cup ឆ្នាំ២០២៥។ កីឡដ្ឋាន New Jersey នោះទៀតសោត ក៏ធ្លាប់ក្លាយជាទីកន្លែងដែលធ្វើឱ្យកីឡាករខ្សែប្រយុទ្ធ Lionel Messi ខកចិត្ត ដោយរបូតពានរង្វាន់ Copa America 2016 ក្រោមថ្វីជើងក្រុមស៊ីលីនៅវគ្គស៊ុតបាល់កាត់សេចក្តី ១១ម៉ែត្រ។ កីឡដ្ឋានដដែលនេះទៀតសោត កាលពីឆ្នាំមុន ក៏ត្រូវបានប្រកាសថាជាទីកន្លែងរៀបចំព្រឹត្តិការណ៍ FIFA World Cup ឆ្នាំ ២០២៦ មួយផងដែរ នៅពេលអាម៉េរិកធ្វើម្ចាស់ផ្ទះរួមជាមួយម៉ិកស៊ិក និងកាណាដា។ កីឡដ្ឋានដទៃផ្សេងទៀត ដែលនឹងត្រៀមរៀបចំការប្រកួត គឺសុទ្ធសឹងមកពីលីគការប្រកួតវាយកូនបាល់បេសស្បល (BaseBall) និងក្រុមបាល់ទាត់ក្នុងលីគ Major League Soccer រួមមានក្នុងទីក្រុង Atlanta, Charlotte, Cincinnati, Los Angeles, Miami, Nashwille, Philadelphia, Seattle, Washington និង ២ផ្សេងទៀត ស្ថិតនៅក្នុងរដ្ឋ Orlando។ រូបមន្តនៃការប្រកួត FIFA Club World Cup ថ្មី ដែលមានក្រុមចូលរួមប្រកួតដល់ទៅ ៣២ ក្រុមនីមួយៗ នឹងត្រូវចាប់ចូលទៅក្នុងពូលចំនួន ៨ផ្សេងគ្នា មួយពូលមាន ៤ក្រុម ហើយការលេងគឺដូចទៅនឹងរូបមន្តរបស់ការប្រកួត World Cup អ៊ីចឹងដែរ។ ២ក្រុម ឆ្លងផុតវគ្គចែកពូល នឹងបន្តទៅវគ្គ ១៦ក្រុម ដើម្បីប្រកួតជម្រុះរហូតដល់វគ្គផ្តាច់ព្រ័ត្រ៕ | ការប្រកួតកាត់សេចក្តីវគ្គផ្តាច់ព្រ័ត្រ ពានរង្វាន់ FIFA Club World Cup 2025 នឹងត្រូវធ្វើឡើង ដែលមានក្រុមចូលរួមប្រកួត កើនឡើងដល់៣២ក្រុម លើកដំបូង នឹងត្រូវរៀបចំឡើងក្នុងកីឡដ្ឋាន New Jersey ជាទឹកដីរបស់ក្រុមកីឡាវាយកូនបាល់បេសស្បល់លីគ NFL ក្រុម New York Giants និង New York Jets។ នេះបើតាមការប្រកាសរបស់សហព័ន្ធបាល់ទាត់អន្តរជាតិ (FIFA) ថ្ងៃទី២៨ ខែកញ្ញា។ |
ក្រុមហ៊ុននឹងចាត់វិធានការផែ្នកច្បាប់យ៉ាងតឹងរ៉ឹងចំពោះ ការនាំចូល និងចែកចាយរថយន្តម៉ាក Land Rover ពីសំណាក់ ក្រុមហ៊ុន ឬបុគ្គលដែលមិនទទួលបានសិទ្ធិនាំចូលស្របច្បាប់៕ | ក្រុមហ៊ុន RMA Cambodia ជាក្រុមហ៊ុនតែមួយគត់ដែលទទួលបានសិទ្ធិនាំចូល និងចែកចាយផ្តាច់មុខលើរថយន្តម៉ាក Land Rover មកកាន់ទីផ្សារកម្ពុជា ទទួលស្គាល់ដោយ ក្រសួងពាណិជ្ជកម្ម។ |
បើតាមប្រសាសន៍របស់ប្រធានស.ស.យ.ក កម្មវិធីដែលគ្រោងរៀបចំនោះ គឺក្នុងគោលបំណងប្រមូលផ្តុំស្មារតី នៃការជួបជុំរបស់បងប្អូនប្រជាពលរដ្ឋខ្មែរ ដើម្បីបង្ហាញអំពីទំនៀមទម្លាប់ប្រពៃណីវប្បធម៌ ដូចទៅនឹងកម្មវិធីដែល ស.ស.យ.ក ធ្លាប់បានរៀបចំកន្លងមកអ៊ីចឹងដែរ។ ប៉ុន្តែលោក ហ៊ុន ម៉ានី បានសង្កត់ធ្ងន់ថា កម្មវិធីថ្មីនេះ នឹងលេចរូបរាងឡើង អមជាមួយវប្បធម៌ប្រពៃណី ខុសប្លែក និងពិសេស ពីកម្មវិធីដែល ស.ស.យ.ក ធ្លាប់រៀបចំកន្លងមក។ លោក ហ៊ុន ម៉ានី ថ្លែងដូច្នេះថា៖ «តើអ្វីទៅដែលជាផ្នែកនៃសង្គមជាតិរបស់យើង នៃប្រជាជាតិរបស់យើង នៃដូនតារបស់យើង និងភាពអស្ចារ្យនៃទំនៀមទម្លាប់ ប្រពៃណីរបស់យើង។ តើអ្វីទៅ ដែលនាំឱ្យយើង មានស្នាមញញឹម មានមោទកភាព ក្នុងនាមជាខ្មែរនេះ។ នេះជាអ្វីដែលយើងកំពុងតែខិតខំ ប្រឹងប្រែង និងរៀបចំនៅថ្ងៃទី៣១ ខែធ្នូខាងមុខនេះ។»។ ដើម្បីជ្រាបច្បាស់សូមអញ្ជើញលោកអ្នកនាងទស្សនាកិច្ចសម្ភាសរវាងអ្នកសារព័ត៌មាន និងលោក ហ៊ុន ម៉ានី ប្រធានសហភាពសហព័ន្ធយុវជនកម្ពុជា ដូចតទៅ៖ | ភ្នំពេញ៖ លោក ហ៊ុន ម៉ានី បានបង្ហើបប្រាប់អ្នកសារព័ត៌មាន អំពីគម្រោងរៀបចំកម្មវិធីបង្ហាញអំពីប្រពៃណីវប្បធម៌ខ្មែរថ្មីមួយ រៀបចំ ដោយសហភាពសហព័ន្ធយុវជនកម្ពុជា នៅថ្ងៃទី៣១ ខែធ្នូ ពោលគឺចំថ្ងៃនៃកម្មវិធីឆ្លងឆ្នាំសកល ស្ថិតនៅពីមុខព្រះបរមរាជវាំង ក្នុងរាជធានីភ្នំពេញ។ |
ថ្លែងនៅក្នុងលិខិតផ្លូវការ ក្រុមហ៊ុន CPL នឹងចាត់វិធានការច្បាប់ ទៅលើភាគីពាក់ព័ន្ធចំពោះបុគ្គលដែលបានបង្កអាកប្បកិរិយាបំពានស្ថិតក្នុងហេតុការណ៍ ដែលបានកើតឡើង ក្នុងការប្រកួតរវាង វិសាខា និងកងយោធពលខេមរភូមិន្ទ។ នៅក្នុងការប្រកួតជំនួបពានរង្វាន់ CPL រដូវកាល ២០២៤-២៥ រវាងក្រុមវិសាខា និងខេមរភូមិន្ទ បញ្ហាចម្រូងចម្រាសមួយបានកើតឡើង នៅពេលដែលអាជ្ញាកណ្តាល កាត់សេចក្តីការប្រកួតបានផ្តល់បាល់ពិន័យ ១១ម៉ែត្រ ទៅកាន់ក្រុមវិសាខា ពេលដែលកីឡាករមួយរូបរបស់វិសាខា បានទាត់បាល់រួច ទៅប៉ះចំដៃ ខ្លួនឯងនៅក្នុងប្រអប់គ្រោះថ្នាក់របស់ក្រុមកងយោធពលខេមរភូមិន្ទ។ ការផ្តល់បាល់កាត់សេចក្តីនោះ បានធ្វើឱ្យគ្រូបង្វឹកក្រុមកងយោធពលខេមរភូមិន្ទ គឺលោក ភា សុភត្រា ខឹងសម្បារយ៉ាងខ្លាំង។ លោកបានតវ៉ា ចំពោះការកាត់សេចក្តីនោះ ប៉ុន្តែ ត្រូវបានអាជ្ញាកណ្តាលផ្តល់កាតក្រហម បណ្តេញចេញពីការប្រកួតថែមទៀត។ នៅក្នុងភាពចម្រូងចម្រាសនោះ លោក ភា សុភត្រា ត្រូវបានប្រទះឃើញប៉ះទង្គិចបន្តិចបន្តួច ទល់នឹងអាជ្ញាកណ្តាល។ យ៉ាងណាមិញ ក្រោយពីបញ្ចប់ការប្រកួត ក្លិបបាល់ទាត់កងយោធពលខេមរភូមិន្ទ (Tiffy Army) ក៏បានប្រកាសថា ខ្លួននឹងដាក់ពាក្យបណ្តឹងទៅកាន់ ក្រុមហ៊ុនលីគ និងសហព័ន្ធបាល់ទាត់កម្ពុជា (FFC) លើករណីចំនួន២ គឺការកាត់សេចក្តីរបស់អាជ្ញាកណ្តាល និងការប្រើពាក្យរើសអើងជាតិសាសន៍ ពីសំណាក់គ្រូជំនួយ របស់ក្រុមគូប្រកួត លើកីឡាករខ្សែប្រយុទ្ធពាក់លេខ ៩ Josemar។ សមាគមបាល់ទាត់កងយោធពលខេមរភូមិន្ទ ក៏បានបង្ហាញក្តីសោកស្តាយខ្លាំង ចំពោះហេតុការណ៍ក្តៅគគុក ដែលបានកើតឡើងក្នុងការប្រកួត ទល់នឹងក្រុមវិសាខា។ ដោយ ឡែកអាជ្ញាកណ្តាលកាត់សេចក្តីការប្រកួត ត្រូវបានរងការរិះគន់យ៉ាងខ្លាំងពីសំណាក់មហាជនគាំទ្របាល់ទាត់កម្ពុជា ចំពោះការកាត់សេចក្តីផ្តល់បាល់ពិន័យ ១១ម៉ែត្រមួយនោះ៕ | ក្រោយមានភាពចម្រូងចម្រាស នៅក្នុងការប្រកួតដែលក្រុមបាល់ទាត់វិសាខា យកឈ្នះលើក្រុមកងយោធពលខេមភូមិន្ទ ដោយលទ្ធផល ៣-១ ក្នុងកីឡដ្ឋានស្តាតចាស់ នារសៀលថ្ងៃទី២៨ ខែកញ្ញា ក្រុមហ៊ុនលីគកំពូលបាល់ទាត់កម្ពុជា Cambodia Premier League បានចេញសេចក្តីប្រកាសថា នឹងដោះស្រាយបញ្ហាកើតឡើងដោយម៉ត់ចត់បំផុត។ |
បើតាមលោក ស៊ិន សត្ថា ប្រធានការិយាល័យដែនជម្រកសត្វព្រៃកែវសីមា សម្ភារបម្រើឱ្យសកម្មភាពល្មើសព្រៃឈើទាំងនេះដែលមន្ត្រីឧទ្យានុរក្សរឹបអូសបានចាប់ពីខែមករា ឆ្នាំ២០២៣ ដល់ខែសីហា ឆ្នាំ២០២៤ នោះ គឺមានឡាន និងគោយន្តប្រមាណ៣០គ្រឿង រណាយន្តអារឈើមានប្រមាណ២៥០គ្រឿង និងឧបរណ៍នានានៃសកម្មភាពព្រៃឈើមានប្រមាណ២៥០គឿងទៀត។ លោកបញ្ជាក់ថា តាមគោលការណ៍ សម្ភារទាំងនោះនឹងត្រូវដាក់ដេញថ្លៃលក់ក្នុងមួយឆ្នាំម្តង៕ | មណ្ឌលគិរី៖ ជិត២ឆ្នាំចុងក្រោយនេះ ពោលចាប់ពីដើមឆ្នាំ២០២៣មក មន្ត្រីឧទ្យានុរក្ស បង្ក្រាបបទល្មើសព្រៃឈើ នៅក្នុងដែនជម្រកសត្វព្រៃកែវសីមា ដោយរឹបអូសឡាន គោយន្ត ម៉ូតូ និងរណាយន្តអារឈើ ពីជនល្មើសបានជាង៥០០គ្រឿង។ បច្ចុប្បន្ន សម្ភារទាំងនេះ ត្រូវបានរក្សាទុកនៅទីស្នាក់ការកណ្តាលនៃដែនជម្រកសត្វព្រៃកែវសីមា ខេត្តមណ្ឌលគិរី។ |
លោក Netanyahu បានថ្លែងនៅក្នុងមហាសន្និបាតនោះថា៖ «ប្រទេសខ្ញុំកំពុងមានសង្គ្រាមដោយប្រយុទ្ធដើម្បីរស់។ យើងត្រូវតែការពារខ្លួន ទប់ទល់នឹងឃាតករដ៏ឃោរឃៅទាំងនេះ។ សត្រូវរបស់យើង មិនត្រឹមតែចង់បំផ្លាញយើងប៉ុណ្ណោះទេ ពួកគេថែមទាំងចង់បំផ្លាញអរិយធម៌រួមរបស់យើងផងដែរ ហើយចង់ឱ្យពួកយើង ធ្លាក់ចូលជាថ្មី ទៅក្នុងយុគសម័យខ្មៅងងឹត នៃអំពើកំណាចឃោរឃៅ។»។ លោក Netanyahu និយាយដូច្នេះ នៅពេលដែលអ៊ីស្រាអែល បន្តវាយប្រហារលើគោលដៅក្រុមហេសបូឡា (Hezbollah) ដែលគាំទ្រដោយប្រទេសអ៊ីរ៉ង់ នៅប៉ែកខាងត្បូង នៃប្រទេសលីបង់ ចំពេលដែលមានការភ័យខ្លាចថាការវាយប្រហារនេះនឹងបង្កទៅជាសង្គ្រាមទូទាំងតំបន់មជ្ឈិមបូព៌ា។ ក្នុងពេលថ្លែងសុន្ទរកថា លោក Netanyahu បានបន្ទោសអ៊ីរ៉ង់ ដែលជាសត្រូវធំរបស់អ៊ីស្រាអែល ថា ជាអ្នកធ្វើឱ្យមានសង្គ្រាមនេះកើតឡើង។ លោកថា អ៊ីស្រាអែល កំពុងការពារខ្លួន ទប់ទល់នឹងអ៊ីរ៉ង់ ពីជ្រុងចំនួន ៧។ លោក Netanyahu បានថ្លែងថា៖ «គ្មានកន្លែងណាក្នុងប្រទេសអ៊ីរ៉ង់ ដែលអ៊ីស្រាអែល មិនអាចចូលដល់នោះទេ។ ហើយនៅទូទាំងតំបន់មជ្ឈិមបូព៌ា ក៏ដូចគ្នានេះដែរ។ ខុសពីចៀមដែលគេអូសយកទៅសម្លាប់ ទាហានអ៊ីស្រាអែល បានវាយបកវិញ ដោយសេចក្តីក្លាហានមិនគួរឱ្យជឿ»។ លោកថ្លែងបែបនេះ ដោយមានសំឡេងទះដៃ ខណៈប្រតិភូខ្លះរួមទាំងប្រតិភូអ៊ីរ៉ង់ផងដែរ បានដើរចេញ៕ | នាយករដ្ឋមន្រ្តីអ៊ីស្រាអែល លោក Benjamin Netanyahu បានថ្លែងទៅកាន់មហាសន្និបាតអង្គការសហប្រជាជាតិ កាលពីថ្ងៃសុក្រថា អ៊ីស្រាអែល ចង់បានសន្តិភាព ប៉ុន្តែកំពុងប្រយុទ្ធដើម្បីរស់នៅចំពោះមុខ «សត្រូវឃោរឃៅ» ដែលចង់ឱ្យអ៊ីស្រាអែលសាបសូន្យ។ នេះបើយោងតាមសេចក្ដីរាយការណ៍ របស់ទីភ្នាក់ងារសារព័ត៌មាន Reuters។ |
ក្នុងបទសម្ភាសជាមួយសារព័ត៌មានឌីជីថលថ្មីៗ អ្នកស្រី សាង ចាន់សាល អ្នកដាំផ្លាម្លិះម្នាក់ នៅសង្កាត់ព្រែកថ្មី ខណ្ឌច្បារអំពៅ រាជធានីភ្នំពេញ បានលើកឡើងថា ក្នុងឱកាសបុណ្យកាន់បិណ្ឌ និងភ្ជុំបិណ្ឌនេះ ផ្កាម្លិះមានតម្លៃរហូតដល់ ៧ម៉ឺនរៀល ក្នុងមួយគីឡូក្រាម ធៀបនឹងថ្ងៃធម្មតាបានត្រឹមតែ ១ទៅ ២ម៉ឺនរៀលប៉ុណ្ណោះ ក្នុងមួយគីឡូក្រាម។ តម្លៃផ្កាឡើងថ្លៃនៅពេលនេះ មិនមែនជាការឆ្លៀតឱកាសរបស់កសិករនោះទេ ប៉ុន្តែ ដោយសារម្លិះមិនសូវសម្បូរ ហើយពិបាកថែទាំ។ ផ្កាម្លិះ ជួបបញ្ហាប្រឈមជាច្រើន ជាពិសេស កត្តាអាកាសធាតុត្រជាក់ និងភ្លៀងធ្លាក់ច្រើនបានធ្វើឱ្យវាមិនសូវចេញផ្កា និងស្អុយជ្រុះចោលជាដើម។ ជាក់ស្ដែង នៅរដូវវស្សានេះ អ្នកស្រី សាង ចាន់សាល អាចប្រមូលផលម្លិះបានត្រឹមតែ ២ទៅ ៣គីឡូក្រាមប៉ុណ្ណោះ ធៀបនឹងរដូវប្រាំង ដែលបានផលចន្លោះពី ១០ទៅ ២០គីឡូក្រាម សម្រាប់ផ្ទៃដី ៦០ម៉ែត្របួនជ្រុង។ បើទោះជា ទទួលបានផ្កាតិច ប៉ុន្តែកសិកររូបនេះ ពេញចិត្តនឹងតម្លៃខ្ពស់ ក្រោមហេតុផល ទទួលបានប្រាក់ចំណេញខ្ពស់ មិនសូវហត់នឿយ ជាពិសេសចំណេញឈ្នួលបេះ។ អ្នកស្រី សាង ចាន់សាល បន្ថែមដូច្នេះថា៖«ភ្ជុំ(ឆ្នាំ)នេះ ផ្កាម្លិះមិនសូវសម្បូរទេ តែបានថ្លៃ ដោយសារតែភ្លៀងពេកធ្វើឱ្យស្អុយ ហើយចេញផ្កាអត់រួច។ ទោះជា បានផលតិច តែខ្ញុំសប្បាយដែលបានតម្លៃខ្ពស់ ព្រោះថាខ្ញុំអត់សូវហត់បេះ និងថ្លៃជួលគេបេះ ដូចរដូវប្រាំង ដែលមានផ្កាច្រើន។»។ លោក ម៉ិល ពិសិទ្ធ អ្នកដាំម្លិះម្នាក់ទៀត នៅសង្កាត់ព្រែកថ្មី ខណ្ឌច្បារអំពៅ រាជធានីភ្នំពេញ បានបន្ថែមថា ផ្កាម្លិះចាប់ផ្ដើមឡើងថ្លៃ តាំងពីថ្ងៃទី១ នៃពិធីបុណ្យកាន់បិណ្ឌ។ នៅអំឡុងមួយសប្តាហ៍ដំបូងនៃ ពិធីបុណ្យកាន់បិណ្ឌ និងភ្ជុំបិណ្ឌ ផ្លាម្លិះមានតម្លៃ ៧ម៉ឺនរៀលឯណោះ ក្នុងមួយគីឡូក្រាម ហើយកសិកររូបនេះជឿជាក់ថា ផ្កាម្លិះដែលជាផ្កាដ៏សំខាន់សម្រាប់ថ្វាយព្រះនេះ នឹងហក់ថ្លៃថែមទៀតនៅថ្ងៃភ្ជុំបិណ្ឌ។ លោក ប្រាប់ដូច្នេះថា៖«ភ្ជុំនេះ មានឈ្មួញមកទិញរាល់ថ្ងៃ ដើម្បីលក់បន្តឱ្យប្រជាជនយើងដែលដាក់បិណ្ឌ។ ដូច្នេះផ្កាម្លិះបានថ្លៃ។ ឥឡូវ បាន១គីឡូក្រាមបានតម្លៃ ៧ម៉ឺនរៀល ហើយខ្ញុំគិតថាវាអាចឡើងថ្លៃទៀត នៅថ្ងៃភ្ជុំធំ»៕ | នារដូវភ្ជុំបិណ្ឌនេះ «ផ្កាម្លិះ» មានតម្លៃរហូតដល់ ៧ម៉ឺនរៀល ក្នុងមួយគីឡូក្រាម។ ការឡើង ថ្លៃបែបនេះ ដោយសារតែផ្កាប្រភេទនេះមិនសូវសម្បូរ ខណៈតម្រូវការរបស់ពលរដ្ឋខ្មែរ ទិញយកទៅថ្វាយព្រះ ឬបូជា ក្នុងពិធីបុណ្យប្រពៃណីនេះ មានការកើនឡើង។ |
កីឡដ្ឋាន San Siro ដែលជាទឹកដីរួមរបស់ក្លិប AC និង Inter Milan ធ្លាប់បានរៀបចំការប្រកួតវគ្គផ្តាច់ព្រ័ត្រពានរង្វាន់ UCL កាលពីឆ្នាំ ២០១៦ ហើយជាពេលដែល Real Madrid យកឈ្នះលើក្រុម Atletico Madrid ក្រោយការស៊ុតបាល់កាត់សេចក្តី ១១ម៉េត្រ។ កាលពីខែឧសភា UEFA បានប្រកាសថា កីឡដ្ឋាន San Siro នឹងធ្វើម្ចាស់ផ្ទះរៀបចំការប្រកួតវគ្គផ្តាច់ព្រ័ត្រ UCL ក្នុងឆ្នាំ ២០២៧ ខណៈកីឡដ្ឋាន Puskas Arena ក្នុងទីក្រុង Budapest ប្រទេសហុងគ្រី ជាទីកន្លែងរៀបចំវគ្គផ្តាច់ព្រ័ត្រក្នុងឆ្នាំ ២០២៦។ គ្រោងការជួសជុលកីឡដ្ឋាន San Siro មកដល់បច្ចុប្បន្នកំពុងស្ថិតក្រោមភាពស្រពិចស្រពិល ខណៈក្លិប AC Milan និង Inter Milan បានដាក់សំណើរថ្មីក្នុងការកសាងកីឡដ្ឋានដាច់ដោយឡែកពីកីឡដ្ឋាន San Siro ក្បែជាយក្រុង Milan។ កីឡដ្ឋានថ្មីដែលក្លិបអ៊ីតាលីទាំង ២ គ្រោងសាងសង់ និងប្រើប្រាស់រួមគ្នាដដែល ត្រូវបានគេដឹងថានឹងមានឈ្មោះ Stadio Giuseppe Meazza ខណៈបច្ចុប្បន្នក្រុមហ៊ុនវិនិយោគគ្រប់គ្រងក្លិបទាំង ២ កំពុងស្វែងថិវិកា ដើម្បីសាងសង់។ យ៉ាងណា ព្រោះតែបញ្ហាភាពមិនច្បាស់លាស់ទាក់ទងនឹងកីឡដ្ឋាន ពេលនេះ UEFA បានប្រកាសថាពួកគេនឹងបើកទ្វារថ្មី សម្រាប់ស្វែងរកកីឡដ្ឋានថ្មីក្នុងការរៀបចំវគ្គផ្តាច់ព្រ័ត្រ UCL ឆ្នាំ ២០២៧ ក្រោយពេលមានកិច្ចប្រជុំក្រុមប្រឹក្សាប្រតិបត្តិរបស់ UEFA កាលពីថ្ងៃទី២៤ ខែកញ្ញា រួចមក។ ចំណែកទីតាំងកីឡដ្ឋាន ដែលនឹងត្រូវរៀបចំវគ្គផ្តាច់ព្រ័ត្រ UCL ឆ្នាំ ២០២៥ គឺនៅកីឡដ្ឋាន Allianz Arena ប្រទេសអាល្លឺម៉ង់ នៅថ្ងៃទី៣១ ខែឧសភា។ បើតាមការអះអាងរបស់ UEFA ការបើកឱ្យដេញថ្លៃស្វែងរកកីឡដ្ឋានរៀបចំការប្រកួតផ្តាច់ព្រ័ត្រ UCL ឆ្នាំ ២០២៧ ត្រូវបានគេរំពឹងថានឹងធ្វើឡើងក្នុងចន្លោះខែឧសភា និងខែមិថុនា ឆ្នាំ ២០២៥៕ | សហព័ន្ធបាល់ទាត់ទ្វីបអឺរ៉ុប (UEFA) បានបើកការដេញថ្លៃជាថ្មីសម្រាប់កីឡដ្ឋានរៀបចំការប្រកួតវគ្គផ្តាច់ព្រ័ត្រ ពានរង្វាន់ UEFA Champions League នៅក្នុងឆ្នាំ ២០២៧ ក្រោយពីកីឡដ្ឋាន San Siro របស់ក្លិប AC Milan និង Inter Milan ដកខ្លួន។ |
ក្រោយខកខានមួយរយៈដោយសារបញ្ហារាតត្បាតជំងឺកូវីដ១៩ STC បានចាប់ផ្តើមរៀបចំកម្មវិធីជំនួបប្រតិបត្តិករទេសចរណ៍ឡើងវិញ ដែលពិធីនេះជាឱកាសសម្រាប់ប្រតិបត្តិករ ឬម្ចាស់អាជីវកម្មនានា អាចចែករំលែកពីបច្ចុប្បន្នភាពនៃអាជីវកម្មរបស់ពួកគេទៅវិញទៅមក។ ជំនួបដែលគ្រោងរៀបចំនៅថ្ងៃទី៣០ ខែកញ្ញា នៅសណ្ឋាគារមេម៉រ ផាឡេស និងរីសត ធ្វើឡើងក្រោមប្រធានបទ «រតនសម្បត្តិខេត្តសៀមរាប»។ លោក សុខុម សំអុល នាយកប្រតិបត្តិសមាគម STC បានលើកឡើងថា សមាគម STC តែងរៀបចំជំនួបប្រតិបត្តិករទេសចរណ៍ ដោយក្នុងនោះបានលើកយកប្រធានផ្សេងៗពីគ្នា ដើម្បីជាការចែករំលែក និងបង្កើនទំនាក់ទំនងពីគ្នាទៅវិញទៅមក។ រតនសម្បត្តិខេត្តសៀមរាប ជាវេទិកាដើម្បីចែករំលែកបទពិសោធន៏ដ៏ល្អមួយ ដោយមានអ្នកជំនាញពាក់ព័ន្ធមួយចំនួន ជាវាគ្មិនផងដែរ។ ក្រៅពីនេះ ក៏មានកម្មវិធីពិសាអាហារជុំគ្នា កម្មវិធីកម្សាន្ត ព្រមទាំងកម្មវិធី តាំងស្នាដៃសិល្បៈពីសិស្សសាលា Global Child ផងដែរ។ មកដល់ពេលនេះមានអ្នកទិញសំបុត្រចូលរួមជាច្រើននាក់ហើយ ។ អ្នកចូលរួមត្រូវបង់ថវិកាចំនួន ២៩ដុល្លារ សម្រាប់ការចំណាយលើអាហារពេលល្ងាច រួមនិងភេសជ្ជៈជាដើម។ ក្រៅពីនេះ អ្នកចូលរួមក៏អាចទស្សនាការបង្ហាញស្នាដៃសិល្បៈរបស់សិស្សសាលា Global Child និងគាំទ្រជាវរាល់ផលិតផលសិល្បៈទាំងនោះផងដែរ។ កម្មវិធីខាងលើនឹងចាប់ផ្តើមពីម៉ោង៥និង៣០នាទីរសៀល រហូតដល់ម៉ោង៩យប់៕ | សៀមរាប៖ សមាគមក្លឹបទេសចរណ៍សៀមរាប (STC) នឹងរៀបចំរាត្រីជួបជុំប្រតិបត្តិករទេសចរណ៍ ដើម្បីចែករំលែកបទពិសោធន៍អាជីវកម្ម ក៏ដូចបង្កើនទំនាក់ទំនងគ្នា ជុំវិញអាជីវកម្មនានាក្នុងខេត្តសៀមរាប។ |
ដើម្បីជ្រាបច្បាស់ សូមអញ្ជើញលោក-អ្នកនាងទស្សនា និងស្ដាប់សង្ឃដីកាពន្យល់របស់ព្រះតេជគុណ សាន ភារ៉េត ខាងក្រោមដូចតទៅ៖ ព្រះតេជគុណ សាន ភារ៉េត ដែលគង់នៅវត្តបទុមវតី សង្ឃដីកាថា ពិធីបុណ្យភ្ជុំបិណ្ឌ មានលក្ខណៈជា បុណ្យប្រពៃណីជាតិខ្មែរផង ជាបុណ្យក្នុងពុទ្ធសាសនាផង និងជាការអប់រំនូវធម៌កតញ្ញូ ដល់មនុស្ស។ ចាប់ពីថ្ងៃ១រោច ដល់១៤រោច គេហៅថា ជាថ្ងៃកាន់បិណ្ឌ មានន័យថាមនុស្សចែកគ្នាជាក្រុមវេនធ្វើចង្ហាន់ប្រគេនព្រះសង្ឃនៅទីអារាមតាមតំបន់នានា។ ចំណែកឯថ្ងៃ១៥រោច ជាថ្ងៃភ្ជុំបិណ្ឌធំ ដែលពុទ្ធបរិស័ទនិយមទៅធ្វើបុណ្យជុំគ្នានៅវត្តអារាមណាមួយ។ បើគិតក្នុងន័យសាសនា ប្រពៃណីជាតិខ្មែរ បុណ្យភ្ជុំបិណ្ឌមានតាំងពីមុនសម័យអង្គរ ដែលគេមានជំនឿលើដួងព្រលឹងដូនតា ហើយនាំគ្នាប្រារព្ធពិធីនេះឡើង ដើម្បីឧទ្ទិសបុណ្យកុសល និងសងគុណដូនតា ដែលបានចែកឋានទៅ។ ម្យ៉ាងទៀត គឺការប្រគេនចង្ហាន់ដល់ព្រះសង្ឃ ដែលលោកពិបាកធ្វើដំណើរបិណ្ឌបាតចង្ហាន់នារដូវវស្សា។ អត្ថន័យមួយទៀតនៃពិធីបុណ្យភ្ជុំបិណ្ឌ គឺជាការអប់រំនូវធម៌កតញ្ញូ ចំពោះកូនទៅកាន់ឪពុកម្ដាយ ឱ្យចេះគោរព ដឹងគុណ នឹករឭកដល់ឪពុកម្ដាយ។ ព្រះតេជគុណ សាន ភារ៉េត សង្ឃដីកាពន្យល់ថា៖«ប្រជាជនខ្មែរយើងមានការអប់រំក្មេងៗឱ្យចេះដឹងគុណមាតាបិតា គោរពមាតាបិតា មិនថាឡើយតែមាតាបិតា ឬក៏ថាប្រេតនោះទេ។ ពេលឪពុកម្ដាយនៅរស់ ខែភ្ជុំ ខែចូលឆ្នាំ ដែលហៅថា ហេមន្តរដូវហ្នឹង ឱ្យកូនចៅមកថ្វាយបង្គំម៉ែ គោរពម៉ែជូនបាយទឹកនំចំណីសំពត់អាវស្បៃ ឬក៏ដឹកជញ្ជូនគាត់ទៅវត្ត ជូនរបស់របរក្នុងពេលគាត់រស់»។ ព្រះតេជគុណសង្ឃដីកាបន្តថា ទោះបីជាឪពុកម្ដាយចែកឋានទៅហើយ ក៏កូនចៅនៅបន្តធ្វើបុណ្យកុសលឧទ្ទិសដល់អ្នកមានគុណ ដែលក្នុងន័យនេះ គឺអប់រំកូនខ្មែរឱ្យចេះធ្វើបុណ្យ រឭកគុណ ស្ដាប់ធម៌អារ្យ និងបន្តប្រព្រឹត្តតែអំពើល្អ៕ | ពលរដ្ឋខ្មែរបានបដិបត្តិ និងប្រារព្ធពិធីបុណ្យកាន់បិណ្ឌ និងភ្ជុំបិណ្ឌ បន្តពីមួយជំនាន់ ទៅមួយជំនាន់ ជាច្រើនសតវត្សរ៍ហើយ។ បុណ្យកាន់បិណ្ឌ និងភ្ជុំបិណ្ឌ ត្រូវប្រារព្ធឡើង ចាប់ពីថ្ងៃ១រោច ដល់ថ្ងៃ១៥រោច ខែភទ្របទ។ ក្នុងអំឡុងប្រារព្ធពិធីបុណ្យនេះ ពុទ្ធបរិស័ទ នាំគ្នាធ្វើចង្ហាន់ប្រគេនព្រះសង្ឃនៅតាមវត្តអារាម និងឪពុកម្ដាយជាដើម។ |
បើតាមការកត់ត្រារបស់គេហទំព័រ Capology ដែលបានស្រង់ទិន្នន័យអំពីប្រាក់ខែរបស់កីឡាករ និងហិរញ្ញវត្ថុរបស់ក្លិបបាល់ទាត់ បច្ចុប្បន្នកីឡាករក្លិប Barca និង Real Madrid ទទួលបានប្រាក់ថ្លៃពលកម្មថ្លៃជាងគេក្នុងតំបន់អឺរ៉ុប នារដូវកាល ២០២៤-២៥។ ខាងក្រោមនេះជាកីឡាករទាំង ១០រូប ក្នុងតំបន់អឺរ៉ុប ដែលទទួលបានប្រាក់ថ្លៃពលកម្មខ្ពស់ជាងគេ៖ ១. Frankie De Jong រកបាន ៦០៦,០០០ផោន(៨០៧,០០០ដុល្លារ) ក្នុង ១សប្តាហ៍ គ្មានរឿងអ្វីចម្លែកនោះទេ នៅពេលដែលខ្សែបម្រើ Frankie De Jong តែងតែព្យាយាមចង់បន្តស្នាក់នៅក្នុងក្លិប Barcelona។ កីឡាករសញ្ជាតិហូឡង់រកបានប្រាក់ចំណូលជាង ៣១លានផោន(៤១លានដុល្លារ) ក្នុងមួយឆ្នាំ ។ ពេលនេះ កីឡាករវ័យ ២៧ឆ្នាំ គឺជាកីឡាករដែលរកបានប្រាក់ចំណូលច្រើនជាងគេបង្អស់ក្នុងតំបន់អឺរ៉ុប។ ២. Robert Lewandowski រកបាន ៥៣៩,០០០ផោន(៧១០,០០០ដុល្លារ) ទោះជាមានវ័យ ៣៥ឆ្នាំ ក៏ដោយ ប៉ុន្តែខ្សែប្រយុទ្ធសញ្ជាតិប៉ូឡូញ ក៏តែងតែចង់បង្ហាញខ្លួន លេងឱ្យក្លិបដែលមានកម្រិតខ្លាំងដូចជា Barcelona ហើយងាយស្រួលក្នុងការរកប្រាក់ថ្លៃពលកម្ម។ មានវ័យចាស់យ៉ាងណាក៏ដោយ Lewandowski នៅតែជាកីឡាករសំខាន់ដែលតែងរកបានគ្រាប់បាល់សម្រាប់ក្រុមជានិច្ច ។ ក្នុងនាមជាខ្សែប្រយុទ្ធទោលសំខាន់ក្នុងការរកគ្រាប់បាល់ រូបគេរកបានតម្លៃពលកម្មប្រមាណ ៧១ម៉ឺនដុល្លារក្នុងមួយសប្តាហ៍។ ៣. Kylian Mbappe រកបាន ៥០៥,០០០ផោន(៦៧២,០០០ដុល្លារ) អំឡុងស្ថិតនៅក្លិបចាស់ Paris Saint Germain ខ្សែប្រយុទ្ធ Kylian Mbappe បានក្លាយជាកីឡាករដែលរកបានប្រាក់ពលកម្មខ្ពស់ជាងគេប្រចាំតំបន់អឺរ៉ុប ដោយគេរកបានប្រាក់ប្រចាំសប្តាហ៍ប្រមាណជាង ១,១លានដុល្លារ។ យ៉ាងណាចាប់តាំងពីរូបគេផ្លាស់ទៅកាន់ Real Madrid កីឡាករបារាំងបានធ្លាក់ទៅឈរនៅកម្រិតទី៣ ដោយពេលនេះរូបគេរកប្រាក់បានត្រឹមតែជាង ៥០ម៉ឺនផោន(៦៧ម៉ឺនដុល្លារ) ប៉ុណ្ណោះរដូវកាលនេះ។ ៤. Harry Kane រកបាន ៤០៤,០០០ផោន(៥៣៨,០០០ដុល្លារ) ជាកីឡាករក្រុម Bayern Munich ដោយបានផ្ទេរពីក្រុម Spurs ក្នុងតម្លៃ ១០០លានអឺរ៉ុប(១១៣លានដុល្លារ)កាលពីរដូវកាលមុន បុរសអង់គ្លេសរូបនេះ មិនអាចជួយក្រុមឈ្នះពានបានឡើយ។ យ៉ាងណាលេងឱ្យក្លិប Bayern Munich កីឡាករវ័យ ៣១ឆ្នាំ រកបានប្រាក់ចំណូលចំនួន ៥៣៨,០០០ដុល្លារ ក្នុងមួយសប្តាហ៍ ស្របពេលរូបគេក៏រកបានគ្រាប់បាល់ជាច្រើនក្នុងរដូវកាលថ្មី។ ៥. Kevin De Bruyne រកបាន ៤០០,០០០ផោន(៥៣២,០០០ដុល្លារ) De Bruyne មិនសូវបានបង្ហាញខ្លួន ក្នុងការប្រកួតឱ្យ Man City កាលពីរដូវកាលមុនឡើយ ប៉ុន្តែកីឡាករខ្សែបម្រើរូបនេះ នៅតែទទួលបានការទុកចិត្តខ្លាំងពីអ្នកចាត់ការក្រុមលោក Pep Guardiola ។ រូបគេ ក៏ជាកីឡាករដែលរកបានប្រាក់ពលកម្មខ្ពស់ជាងគេនៅក្នុងក្លិប ដោយទទួលបានជាង ៥៣២,០០០ដុល្លារ ក្នុងមួយសប្តាហ៍។ ចំណែកកីឡាករលំដាប់ទី៦ ដល់ទី១០ ដែលជាកីឡាករដែលរកបានប្រាក់ចំណូលខ្ពស់ រួមមាន ចំណាត់ថ្នាក់លេខ ៦ កីឡាករ Erling Haaland រកបាន ៣៧៥,០០០ផោន(៥០០,០០០ដុល្លារ) ក្នុង ១សប្តាហ៍, លេខ ៧ កីឡាករ David Alaba រកបាន ៣៦៤,០០០ផោន(៤៨៤,០០០ដុល្លារ) ក្នុង ១សប្តាហ៍, លេខ ៨ កីឡាករ Dusan Vlahovic រកបាន ៣៥៩,០០០ផោន(៤៧៨,០០០ដុល្លារ) ក្នុង ១សប្តាហ៍, លេខ ៩ កីឡាករ Casemiro រកបាន ៣៥០,០០០ផោន(៤៦៦,០០០ដុល្លារ) ក្នុង ១សប្តាហ៍, លេខ ១០ កីឡាករ Mohamed Salah រកបាន ៣៥០,០០០ផោន(៤៦៦,០០០ដុល្លារ) ក្នុង ១សប្តាហ៍៕ | តារាបាល់ទាត់ល្បីៗមកពីក្រុមខ្លាំងៗដូចជា Barcelona, Real Madrid និងManchester United ជាដើម ស្ថិតក្នុងចំណោមជាកីឡាករដែលរកបានប្រាក់ចំណូលច្រើនជាងនៅទូទាំងទ្វីបអឺរ៉ុប ក្នុងរដូវកាល ២០២៤-២៥។ |
សូមអញ្ជើញលោកអ្នកនាងទស្សនា និងស្ដាប់សង្ឃដីការបស់ព្រះវិជ្ជាកោវិទ សាន ភារ៉េត ដូចតទៅ៖ ព្រះវិជ្ជាកោវិទ សាន ភារ៉េត ព្រះសង្ឃគង់នៅវត្តបទុមវតី មានសង្ឃដីកាថា មុនពេលព្រះពុទ្ធចូលបរិនិព្វាន ព្រះអង្គបានដាក់រូបតំណាងទ្រង់ចំនួន៥ ហើយក៏ត្រូវបានពុទ្ធបរិស័ទគោរព និងថ្វាយបង្គំ ក្នុងជំនឿពុទ្ធសាសនាផងដែរ។ «វត្ថុទាំង៥នោះ មានដូចជា ចេតិយ មួយទៀតគឺធាតុរបស់ព្រះអង្គគ្រប់ទីកន្លែងហ្នឹង។ ទី៣ព្រះពុទ្ធរូប ទី៤ដើមពោធិ៍ព្រឹក្ស ទី៥គឺធម៌របស់ព្រះអង្គទាំងអស់»។ នេះជាសង្ឃដីការបស់ព្រះតេជគុណ សាន ភារ៉េត ដែលបញ្ជាក់ថា ពលរដ្ឋភាគច្រើនដែលកាន់ព្រះពុទ្ធសាសនា ចង់គោរព និងថ្វាយបង្គំព្រះចូឡាមណីចេតិយ ប៉ុន្តែមិនអាច ទៅស្ថានតាវត្តិង្សបាន ទើបនាំគ្នាធ្វើភ្នំខ្សាច់ ភ្នំអង្ករ និងភ្នំស្រូវធ្វើជារូបតំណាង។ ភ្នំខ្សាច់ដែលពលរដ្ឋបានពួននៅវត្តស្នឹង ខេត្តបាត់ដំបង។ រូបភាព៖ ឈន សុផាត បាតលោកបានយកមកសម្រាប់ដាក់បច្ច័យ នៅតាមភ្នំខ្សាច់នីមួយៗដែលពលរដ្ឋបានពួននៅវត្តស្នឹង ខេត្តបាត់ដំបង។ រូបភាព៖ ឈន សុផាត | ភ្នំខ្សាច់ ភ្នំអង្ករ ភ្នំស្រូវ គឺធ្វើឡើងដើម្បីតំណាងឱ្យព្រះចូឡាមណីចេតិយ។ ព្រះចូឡាមណីចេតិយ គឺជាកន្លែងសម្រាប់តម្កល់ព្រះកេសា និងព្រះចង្កោមកែវព្រះពុទ្ធ នៅឋានតាវត្តិង្ស។ |
Nominal GDP ជាវិធីសាស្រ្តនៃការគណនា GDP ដោយផ្អែកលើតម្លៃទីផ្សារបច្ចុប្បន្ននៃផលិតផល និងសេវាកម្ម។ វាត្រូវបានគេប្រើប្រាស់ដើម្បីវាស់ស្ទង់តម្លៃទំនិញ និងសេវាកម្មដែលលក់នៅលើទីផ្សារ។ នៅពេលគណនា Nominal GDP តម្លៃផលិតផល និងសេវាកម្មដែលប្រើគឺជាតម្លៃទីផ្សារបច្ចុប្បន្ន ដោយមិនមានការកែតម្រូវណាមួយឡើយ។ យ៉ាងណាមិញ Nominal GDP មិនឆ្លុះបញ្ចាំងពីកំណើនសេដ្ឋកិច្ចពិតប្រាកដរបស់ប្រទេស មួយណាឡើយ។ នេះគឺដោយសារតែវាមិនអាចលុបបំបាត់ផលប៉ះពាល់នៃអតិផរណា។ ដើម្បីវាយតម្លៃកំណើនសេដ្ឋកិច្ចដោយមិនរងផលប៉ះពាល់ដោយអតិផរណា យើងត្រូវប្រើ Real GDP ។ Real GDP ជាការគណនានៃផលិតផលក្នុងស្រុកសរុប ដើម្បីកែតម្រូវសម្រាប់ផលប៉ះពាល់នៃអតិផរណា។ ដើម្បីធ្វើដូចនេះ យើងប្រើឆ្នាំមូលដ្ឋានដើម្បីវាស់តម្លៃនៃផលិតផល និងសេវាកម្ម។ ជាធម្មតា ឆ្នាំមូលដ្ឋានត្រូវបានជ្រើសរើសជាឆ្នាំកាលពីអតីតកាលណាមួយជាក់លាក់ ហើយតម្លៃនៃផលិតផល និងសេវាកម្មត្រូវបានគណនាដោយផ្អែកលើតម្លៃក្នុងឆ្នាំនោះ។ នេះជួយយើងប្រៀបធៀបតម្លៃផលិតផលក្នុងស្រុកសរុបក្នុងរយៈពេលមួយដោយមិនរងផលប៉ះពាល់ដោយអតិផរណា។ ការបែងចែករវាង Nominal GDP និង Real GDP គឺមានសារៈសំខាន់ក្នុងការវាយតម្លៃសុខភាពសេដ្ឋកិច្ចរបស់ប្រទេស។ Nominal GDP ផ្តល់នូវទិដ្ឋភាពនៃតម្លៃទីផ្សារបច្ចុប្បន្ននៃផលិតផល និងសេវាកម្ម ខណៈ Real GDP ផ្តល់ឱ្យយើងនូវទិដ្ឋភាពនៃកំណើនសេដ្ឋកិច្ចដើម្បីកែតម្រូវអតិផរណា។ ភាពខុសគ្នារវាង Nominal GDP និង Real GDP Nominal GDP គណនាតម្លៃសរុបនៃផលិតផល និងសេវាកម្មតាមតម្លៃទីផ្សារក្នុងរយៈពេលដែលបានផ្តល់ឱ្យ។ វារួមបញ្ចូលការផ្លាស់ប្តូរតម្លៃដោយសារអតិផរណា និងឆ្លុះបញ្ចាំងពីកំណើនសេដ្ឋកិច្ច។ ចំណែក Real GDP ជាសូចនាករដែលបង្ហាញពីតម្លៃសរុបដែលបានកែតម្រូវដោយអតិផរណានៃផលិតផលក្នុងស្រុកនៃទំនិញ និងសេវាកម្មដែលផលិតនៅក្នុងសេដ្ឋកិច្ចក្នុងអំឡុងពេលជាក់លាក់ណាមួយ។ វាមានគោលបំណងលុបបំបាត់ផលប៉ះពាល់នៃអតិផរណាដើម្បីឆ្លុះបញ្ចាំងយ៉ាងត្រឹមត្រូវនូវកំណើនសេដ្ឋកិច្ច។ ក្នុងការគណនា Nominal GDP តម្លៃនៃផលិតផល និងសេវាកម្មត្រូវបានគណនាតាមតម្លៃទីផ្សារបច្ចុប្បន្ន។ យ៉ាងណាមិញ Real GDP គណនាតម្លៃនៃផលិតផល និងសេវាកម្មដោយផ្អែកលើតម្លៃថេរ ឬតម្លៃមូលដ្ឋានប្រចាំឆ្នាំ ដែលវាជួយប្រៀបធៀបតម្លៃ GDP ក្នុងរយៈពេលមួយដោយមិនរងផលប៉ះពាល់ដោយអតិផរណា។ ចំណុចសំខាន់មួយទៀតគឺថា Nominal GDP មិនឆ្លុះបញ្ចាំងពីកំណើនសេដ្ឋកិច្ចយ៉ាងត្រឹមត្រូវទេ ព្រោះវាមិនបានលុបបំបាត់ផលប៉ះពាល់នៃអតិផរណានោះទេ។ ទន្ទឹមនេះ Real GDP ឆ្លុះបញ្ចាំងយ៉ាងត្រឹមត្រូវនូវកំណើនសេដ្ឋកិច្ចដែលកែតម្រូវអតិផរណា។ ដូច្នេះ Real GDP ត្រូវបានចាត់ទុកថាជាសូចនាករសំខាន់ជាងក្នុងការវាយតម្លៃកម្រិតនៃការអភិវឌ្ឍសេដ្ឋកិច្ច។ លើសពីនេះ Nominal GDP ត្រូវបានប្រើជាញឹកញាប់ដើម្បីប្រៀបធៀបស្ថានភាពសេដ្ឋកិច្ចរវាងតំបន់ផ្សេងៗគ្នាក្នុងឆ្នាំតែមួយ ខណៈ Real GDP គឺប្រើសម្រាប់ការប្រៀបធៀបស្ថានភាពសេដ្ឋកិច្ចចាប់ពី ២ឆ្នាំ ឬច្រើនជាងនេះ។ សរុបមក Nominal GDP និង Real GDP ជាគោលគំនិតសំខាន់ពីរដើម្បីវាស់ស្ទង់សុខភាពសេដ្ឋកិច្ចរបស់ប្រទេសមួយ។ ភាពខុសគ្នារវាងសូចនាករទាំងពីរនេះ ស្ថិតនៅក្នុងការគណនា តម្លៃ និងឥទ្ធិពលក្នុងការឆ្លុះបញ្ចាំងពីកំណើនសេដ្ឋកិច្ច។ ការស្វែងយល់ពីភាពខុសប្លែកគ្នានេះជួយឱ្យយើងមានទស្សនៈកាន់តែទូលំទូលាយអំពីការអភិវឌ្ឍសេដ្ឋកិច្ចរបស់ប្រទេសមួយ និងធ្វើការសម្រេចចិត្តផ្នែកសេដ្ឋកិច្ចកាន់តែត្រឹមត្រូវ៕ | ផលិតផលក្នុងស្រុកសរុប (GDP) ជាគោលគំនិតដ៏សំខាន់មួយដែលត្រូវបានប្រើប្រាស់ដើម្បីវាស់ស្ទង់តម្លៃសរុបនៃផលិតផល និងសេវាកម្មចុងក្រោយដែលផលិតនៅក្នុងប្រទេសមួយក្នុងអំឡុងពេលដែលបានកំណត់។ ដើម្បីយល់កាន់តែច្បាស់អំពីសុខភាពនៃសេដ្ឋកិច្ចមួយ គេត្រូវសិក្សាអំពីសូចនាករសេដ្ឋកិច្ចសំខាន់ៗដូចជា ផលិតផលក្នុងស្រុកសរុបតែនាម (Nominal GDD) និងផលិតផលក្នុងស្រុកសរុបពិត (Real GDP)។ |
អ្នកស្រី វ៉ាន់ថា ណា ជាកម្មកររោងចក្រយីដា ក្នុងស្រុកកៀងស្វាយ ខេត្តកណ្ដាល បានខ្ចីប្រាក់ឯកជន១០០ដុល្លារ សម្រាប់ចំណាយអំឡុងពេលបុណ្យភ្ជុំបិណ្ឌ បន្ថែមពីលើប្រាក់ខែ។ ស្ត្រីមេម៉ាយកូនពីររូបនេះ ប្រាប់សារព័ត៌មានថ្មីៗពីការចំណាយប្រចាំថ្ងៃ លើការហូបចុកត្រឹម៤០០០រៀលប៉ុណ្ណោះ ក្នុងអាហារមួយពេល។ នៅក្នុងរៀបចំវេទិការប្រចាំឆ្នាំថ្នាក់តំបន់ ពាក់ព័ន្ធដំណើរការកិច្ចគាំពារសង្គម អ្នកស្រី វ៉ាន់ថា ណា បានប្រាប់សារព័ត៌មានឌីជីថលថ្មីៗ យ៉ាងដូចនេះ៖ «ទោះចាយក្បិតក្បៀតយ៉ាងណាក៏នៅតែខ្វះខាតដែរ ព្រោះទំនិញ ម្ហូបអាហារឡើយជាប្រចាំ ហើយបើខ្ចីលុយឯកជន១០០ដុល្លារ គេយកការប្រាក់១៥ទៅ២០ដុល្លារ[]ភ្ជុំនេះ ខ្ញុំខ្ចីគេ១០០ដុល្លារ ដើម្បីបានលុយចាយនិងទៅលេងស្រុកនៅខេត្តព្រៃវែង»។ អ្នកស្រី វ៉ាន់ថា ណា ជាកម្មកររោងចក្រយីដា ក្នុងស្រុកកៀងស្វាយ ខេត្តកណ្ដាល។ រូបដោយ វតី ចំណែក អ្នកស្រី រឿន ចន្ធី ធ្វើការនៅរោងចក្រយីដាដូចអ្នកស្រី វ៉ាន់ថា ណា ក៏ត្អូញត្អែរដែរ។ យ៉ាងណាក៏ដោយ ស្រីមេម៉ាយរូបនេះ មិនហ៊ានខ្ចីប្រាក់ឯកជនបន្ថែម សម្រាប់ចំណាយអំឡុងពេលភ្ជុំនេះឡើយ។ ម្យ៉ាង អ្នកស្រីជាប់បំណុលធនាគារ ត្រូវបង់ការប្រាក់ប្រមាណ៣០០ដុល្លារក្នុងមួយខែផងដែរ។ កម្មការិនី ដែលមានកូនពីរក្នុងបន្ទុករូបនេះ ពោលបែបនេះថា៖ «មិនហ៊ានខ្ចីគេបន្ថែមទេ! គ្មានលទ្ធភាពសង! បើកប្រាក់ខែមកសងតែបំណុលធនាគារអស់ៗ។ បើខ្វះខាតបន្ថែមបានបងប្អូនសាច់ញាតិជួយ ហើយភាគច្រើន ខ្ញុំនិងកូនៗអត់សូវបានអាហារពេលព្រឹកឡើយ គឺចាំហូបតែបាយពេលថ្ងៃឱ្យឆ្អែកៗ»។ អ្នកស្រី រឿន ចន្ធី ធ្វើការនៅរោងចក្រយីដា។ រូបពីអ្នកស្រី ចន្ធី ដើម្បីសម្រួលជីវភាពក្នុងការរស់នៅប្រចាំថ្ងៃ កម្មកររូបនេះ ស្នើឱ្យរដ្ឋាភិបាលជួយទប់ស្កាត់ការឡើងថ្លៃទំនិញស្បៀងអាហារ ទប់ស្កាត់ការឡើងថ្លៃបន្ទប់ជួល និងបន្ថែមប្រាក់ឈ្នួលដល់កម្មករ។ កម្មករទាំងពីររូបខាងលើនេះ បានឱ្យដឹងទៀតថា អំឡុងពេលបុណ្យភ្ជុំបិណ្ឌនេះ ពួកគេពុំមានថវិកា ជូនដល់ចាស់ទុំក្នុងគ្រួសារឡើយ។ កម្មការិនីទាំងពីរ ទទូចស្នើសុំបែបនេះ៖ «ចង់ឱ្យមានប្រាប់ឧបត្ថម្ភបន្ថែមសម្រាប់កម្មករ នៅអំឡុងពេលបុណ្យជាតិធំៗ ដូចជាចូលឆ្នាំខ្មែរ ភ្ជុំបិណ្ឌ និងអុំទូកជាតិ បើទោះបីបានតិចតួចក្ដី ក៏ពួកខ្ញុំ សប្បាយចិត្ត និងសម្រាបបន្ទុកបានខ្លះដែរ»។ នៅឆ្នាំ២០២៤នេះ កម្មកររោងចក្រ មានប្រាក់ឈ្នួលអប្បបរមា២០៤ដុល្លារ ហើយនៅឆ្នាំ២០២៥ កម្មករនឹងទទួលបានប្រាក់ឈ្នួលអប្បបរមា២០៨ដុល្លារ។ យ៉ាងណាក៏ដោយ កម្មករទាំងពីរ ពុំពេញចិត្តនឹងការឡើងប្រាក់ឈ្នួលនេះឡើយ ដោយសារឃើញការកើនឡើងនៃអតិផរណា ខណៈផ្ទះជួលរបស់ពួកគេ គ្រោងឡើងថ្លៃផងដែរ៕ | ភ្នំពេញ៖ កម្មការិនីនៅខេត្តកណ្ដាល ត្អូញត្អែរពីភាពខ្វះខាតអំឡុងពេលភ្ជុំបិណ្ឌ រហូតខ្ចីបំណុលឯកជនបន្ថែម។ ហេតុនេះ ពួកគេចង់ឱ្យមានការឧបត្ថម្ភបន្ថែម សម្រាប់កម្មករអំឡុងពេលមានបុណ្យទានធំៗ ដើម្បីជួយសម្រួលជីវភាព។ |
សម្រាប់ការប្រកួតទល់នឹងក្រុមឆាយនីតាយប៉ិ ក្រុម U20 កម្ពុជា អាចរកបានគ្រាប់បាល់តាមពីក្រោយត្រឡប់មកវិញ នៅនាទី៣៦ សម្រេចបានដោយកីឡាករ អ៊ាវ សុវណ្ណារ៉ា បន្ទាប់ពីកីឡាករ Kuan Lin របស់ឆាយនីតាយប៉ិ ស៊ុតបើកការនាំមុខនៅនាទី១០ មក។ U20 កម្ពុជា ស្ថិតក្នុងពូល B នៃវគ្គជម្រុះ AFC U20 Asian Cup 2025 ជាមួយក្រុមអ៊ូសបេគីស្ថាន, បារ៉ែន, នេប៉ាល់ និងឆាយនីតាយប៉ិ។ នៅក្នុងការប្រកួតដំបូងក្រុមកម្ពុជាធ្វើបានយ៉ាងល្អ និងបានបង្កភាពភ្ញាក់ផ្អើល ដោយបំបាក់ក្រុមនេប៉ាល់ លទ្ធផល ៤-១ មុនពេលក្រុមរងបរាជ័យក្រោមថ្វីជើងក្រុមខ្លាំងអ៊ូសបេគីស្ថានលទ្ធផល ៧-០។ ទោះជាយ៉ាងណា ក្រោយបរាជ័យធ្ងន់ ក្រុម U20 កម្ពុជា បានធ្វើឱ្យក្រុមអ្នកគាំទ្រមានភាពរីករាយឡើងវិញ និងសាទរជាខ្លាំង ដោយដណ្តើមបានជ័យជម្នះពីក្រុមខ្លាំង U20 បារ៉ែន នៅក្នុងលទ្ធផល ១-០។ មាន ៦ពិន្ទុ ក្នុងដៃបានផ្តល់ក្តីសង្ឃឹមមួយសម្រាប់ U20 កម្ពុជា ក្នុងការអ៊ុតមើលឱកាសឡើងទៅកាន់វគ្គបន្ត ដ្បិតពិន្ទុដែលត្រូវរាប់បញ្ចូលដើម្បីប្រជែងតំណែងលេខ ២ល្អ របស់កម្ពុជា គឺនៅត្រឹមការប្រកួតទី៣ ដែលឈ្នះបារ៉ែននេះហើយ។ ប៉ុន្តែការប្រកួតក្នុងពូលដទៃរបស់ក្រុមផ្សេងៗ ក៏មានឱកាសដណ្តើមចំណាត់ថ្នាក់ក្នុងនាមជាក្រុមលេខ ២ ល្អដូចគ្នា ជាហេតុមួយបានបញ្ចប់ក្តីសង្ឃឹមរបស់ក្រុម U20 កម្ពុជាបន្តិចម្តងៗ។ ការប្រកួតស្មើ ១-១ ទល់នឹងឆាយនីតាយប៉ិ មិនត្រូវបានរាប់ពិន្ទុបញ្ចូល សម្រាប់ការប្រជែងតំណែងលេខ ២ល្អ របស់កម្ពុជាឡើយ។ បញ្ចប់ការប្រកួតទាំងស្រុងក្នុងពូល B នៃវគ្គជម្រុះនេះ កម្ពុជា ឈរលេខ ២ក្នុងពូល ដោយមាន ៧ពិន្ទុ ឈរពីក្រោមក្រុមលេខ ១ កំពូលតារាង អ៊ូសបេគីស្ថានដែលមាន ១២ពិន្ទុ ពេញ ដោយប្រកួតមិនចាញ់ទាល់តែសោះ។ បារ៉ែនស្ថិតនៅលេខ ៣ ក្រោមកម្ពុជា និងនេប៉ាល់ឈរនៅលេខ ៤ ហើយឆាយនីតាយប៉ិ ឈរលេខ ៥៕ | ក្រុមបាល់ទាត់អាយុក្រោម ២០ឆ្នាំ កម្ពុជា មិនអាចបន្តដំណើរឆ្លងទៅកាន់ការប្រកួតជុំចុងក្រោយនៃពានរង្វាន់ AFC U20 Asian Cup 2025 ឡើយ ក្រោយបញ្ចប់លទ្ធផល ១-១ ទល់នឹងក្រុមឆាយនីតាយប៉ិ នៅការប្រកួតចុងក្រោយ ថ្ងៃទី២៩ ខែកញ្ញា។ បញ្ចប់បេសកកម្មការប្រកួត រកបាន ៧ពិន្ទុ ពីការប្រកួតក្នុងពូលB។ |
ការបោះបាយបិណ្ឌមិនមែនមានន័យថាជាការឥតប្រយោជន៍ ឬនាំឱ្យខាតបង់នោះទេ។ ប៉ុន្តែតាមរយៈការសិក្សាគម្ពីរដីកាផ្សេងៗ ពិសេសគម្ពីរព្រះត្រៃបិដក ទាក់ទងនឹងការដឹងគុណចំពោះញាតិដែលបានទំលុះកាយរំលាយខន្ធទៅកាន់បរលោកនោះ គឺត្រូវធ្វើបុណ្យទក្ខិណានុប្បទានដើម្បីឧទ្ទិសកុសលទៅពួកគាត់។ ប្រសិនបើ ញាតិទាំងនោះទៅកើតជាប្រេតពិតមែន ហើយបានអនុមោទនាបុណ្យដែលកូនចៅឧទ្ទិសឱ្យ នោះពួកគាត់នឹងរួចចាកកំណើតជាប្រេត ទៅកើតនៅសុគតិភពទៀតផង។ នេះបើតាមការពន្យល់របស់ព្រះតេជគុណ ឡោម លឿម ជាព្រះវិន័យធរវត្តដំណាក់។ ព្រះតេជគុណ ឡោម លឿម ព្រះវិន័យធរវត្តដំណាក់ កំពុងទេសនាក្នុងពិធីបុណ្យភ្ជុំបិណ្ឌ។ រូបភាពទំព័រហ្វេសប៊ុកវត្តដំណាក់ ព្រះតេជគុណមានសង្ឃដីកាបន្តថា ប្រសិនបើពុទ្ធបរិស័ទនាំគ្នាទៅបោះបាយបិណ្ឌ ដោយគ្មានការរៀបចំបានត្រឹមត្រូវ នោះនាំឱ្យបរិស័ទទាំងនោះមានទោស«បាប» ដែលបានធ្វើឱ្យប្រលាក់ទីសក្ការៈបូជា និងប៉ះពាល់ដល់បរិស្ថានក្នុងទីវត្តអារាមជាដើម។ លើសពីនេះ ក៏បង្ហាញអំពីភាពខ្ជះខ្ជាយរបស់ពុទ្ធបរិស័ទផងដែរ។ ការណ៍នេះ ជាទិដ្ឋភាពរួមដែលអាចឱ្យក្មេងជំនាន់ក្រោយ វាយតម្លៃថា ប្រជាជនសម័យនេះនាំឱ្យខាតចង់សេដ្ឋកិច្ច។ ព្រះអង្គថា «យើងបោះបាយបិណ្ឌម្នាក់១០ដុំ ចុះបើយើងបោះមួយម៉ឺននាក់ នោះត្រូវជាប៉ុន្មានដុំ ហើយស្មើនឹងអង្កប៉ុន្មានគីឡូក្រាម?»។ ដោយសារហេតុផលទាំងអស់នេះហើយ ទើបព្រះសង្ឃវត្តដំណាក់ មិនរៀបចំការបោះបាយបិណ្ឌ។ ការធ្វើដូច្នេះ មិនមែនមានន័យថាព្រះសង្ឃវត្តដំណាក់បដិសេធមិនឱ្យវត្តដទៃបោះបាយបិណ្ឌនោះទេ ហើយក៏មិនរិះគន់ថាការបោះនេះខុសនោះដែរ គឺតាមអធ្យាស្រ័យរបស់វត្យនិមួយៗទៅចុះ។ នេះជាការបញ្ជាក់របស់ព្រះតេជគុណ ឡោម លឿម៕ | សៀមរាប៖ ជាទូទៅប្រជាជនខ្មែរតែងយល់ថា ការបោះបាយបិណ្ឌ គឺដើម្បីបោះជូនញាតិការដែលបានចាប់កំណើតជាប្រេត ដែលស្រេកឃ្លានអាហាររង់ចាំកូនចៅបោះជូន។ ដូច្នេះ ទើបបណ្តាវត្តអារាមភាគច្រើនតែងរៀបចំបោះបាយបិណ្ឌរាល់ព្រឹក អំឡុងពេលបុណ្យភ្ជុំបិណ្ឌ១៥ថ្ងៃ។ ប៉ុន្តែ វត្តមួយចំនួនមិនបានរៀបចំការបោះបាយបិណ្ឌនោះទេ តួយ៉ាងវត្តដំណាក់ជាដើម។ តើមូលហេតុអ្វីបានជាវត្តដ៏ចំណាស់ដែលស្ថិតនៅកណ្តាលក្រុងសៀមរាបមួយនេះ មិនរៀបចំការបោះបាយបិណ្ឌ? |
ធនាគារកណ្តាលអាម៉េរិក(Fed) កាលពីថ្ងៃទី១៨ ខែកញ្ញា បានទម្លាក់អត្រាការប្រាក់ ០,៥ភាគរយ ដោយនាំឱ្យអត្រាការប្រាក់មូលដ្ឋាននៅអាម៉េរិក មានចន្លោះ ៤,៧៥-៥ភាគរយ។ ការផ្លាស់ប្តូរជំហររបស់ Fed ត្រូវបានគេរំពឹងថានឹងកាត់បន្ថយអត្រាការប្រាក់កម្ចីរយៈពេលខ្លី រួមទាំងបំណុលសាធារណៈរបស់អាម៉េរិកផងដែរ។ នៅពេលអត្រាការប្រាក់សហព័ន្ធធ្លាក់ចុះ អត្រាការប្រាក់នៅលើរតនាគារអាម៉េរិក និងសញ្ញាប័ណ្ណរដ្ឋាភិបាលរយៈពេលខ្លីផ្សេងទៀតក៏ធ្លាក់ចុះ។ ការចំណាយលើការខ្ចីប្រាក់នៃសញ្ញាប័ណ្ណរយៈពេលខ្លីថ្មី ដែលចេញដោយរដ្ឋាភិបាលអាម៉េរិកក៏ថយចុះផងដែរ។ ទោះបីជាវាជួយកាត់បន្ថយការចំណាយលើការសងបំណុលក៏ដោយ ក៏អាម៉េរិកនៅតែត្រូវបានគេព្យាករថាជាប្រទេសដែលមានការកើនឡើងលឿនបំផុតនៃអត្រាបំណុលសរុបរបស់រដ្ឋាភិបាលធៀបផលិតផលក្នុងស្រុកសរុប(GDP) នៅក្នុងក្រុមនៃប្រទេសឧស្សាហកម្មលូតលាស់ទាំង៧ (G7) ក្នុងរយៈពេល ៥ឆ្នាំខាងមុខ។ តារាងខាងក្រោមប្រើប្រាស់ទិន្នន័យពីមូលនិធិរូបិយវត្ថុអន្តរជាតិ (IMF) ខែមេសា ឆ្នាំ២០២៤ ទស្សនវិស័យសេដ្ឋកិច្ចពិភពលោក ដើម្បីប្រៀបធៀបការព្យាករអត្រាបំណុលសាធារណៈធៀបទៅ GDP នៅក្នុងប្រទេស G7 ក្នុងរយៈពេលចន្លោះឆ្នាំ ២០២៤-២០២៩ ។ (តារាង) រូបភាព Capture ពី visualcapitalist ។ អាម៉េរិកត្រូវបានគេព្យាករថានឹងឃើញការកើនឡើងយ៉ាងខ្លាំងនៃបំណុលសាធារណៈធៀប GDP ក្នុងចំណោមក្រុម G7 កើនឡើងជិត ១១ភាគរយភាគរយពី ១២៣,៣ភាគរយក្នុងឆ្នាំ ២០២៤ ដល់ ១៣៣,៩ភាគរយក្នុងឆ្នាំ ២០២៩។ ទោះជាយ៉ាងណាក៏ដោយ ជប៉ុននៅតែជាប្រទេសដែលមានអត្រាបំណុលសាធារណៈធៀប GDP ខ្ពស់បំផុតនៅក្នុងក្រុម G7 ទាំងនៅក្នុងឆ្នាំ ២០២៤ (២៥៤,៥ភាគរយ) និង ២០២៩(២៥១,៧ភាគរយ)។ សេដ្ឋកិច្ចដែលនៅទ្រឹង ប្រជាជនវ័យចំណាស់ និងគ្រោះមហន្តរាយធម្មជាតិជាច្រើន ជាកត្តាដែលនាំឱ្យរដ្ឋាភិបាលជប៉ុនត្រូវខ្ចីប្រាក់យ៉ាងច្រើន៕ | អាម៉េរិកត្រូវបានព្យាករថាមានបំណុលសាធារណៈធៀបបំណុលសាធារណៈក្នុងអត្រា ១៣៣,៩ភាគរយ ខណៈជប៉ុនមានរហូតដល់ ២៥១,៧ភាគរយនៅរយៈពេល ៥ឆ្នាំខាងមុខ។ សេដ្ឋកិច្ចនៅទ្រឹង ប្រជាជនវ័យចំណាស់ និងគ្រោះធម្មជាតិជាច្រើន ជាកត្តាដែលនាំឱ្យរដ្ឋាភិបាលជប៉ុនត្រូវការប្រាក់កម្ចីយ៉ាងច្រើន។ |
ក្រុម Spurs ដឹកនាំដោយលោក Ange Postecoglou បានឡើងទៅឈរនៅចំណាត់ថ្នាក់លេខ ៨ រកបាន ១០ពិន្ទុ ខណៈក្រុម Man Utd រក្សាតំណែងលេខ ១២ របស់ខ្លួនដដែល មានត្រឹម ៧ពិន្ទុ ដោយឆ្លងកាត់ការប្រកួតចំនួន ៦លើក។ ក្នុងការប្រកួតនោះ កីឡាករប្រធានក្រុម Bruno Fernandes ទទួលបានកាតក្រហម នៅក្នុងនាទី៤២ វគ្គទីមួយ បង្កឱ្យក្រុមម្ចាស់ផ្ទះជួបបញ្ហាទម្រង់លេង។ ចាញ់ការប្រកួតក្រោមថ្វីជើង Spurs បានធ្វើឱ្យមានសំណួរជាច្រើន ចោទសួរទាក់ទងទៅនឹងអនាគតរបស់បុរសសញ្ជាតិហូឡង់វ័យ ៥៣ឆ្នាំ ស្ថិតក្នុងក្រុមបិសាចក្រហម។ បរាជ័យរបស់ក្រុមរហស្សនាមបិសាចក្រហម កើតឡើងជាថ្មី ក្រោយពេលក្រុមបានឆ្លងកាត់ការប្រកួតស្មើ ២លើក ជាប់គ្នា ទល់នឹងក្រុម Crystal Palace និងក្រុម Twente។ ទាក់ទងនឹងបញ្ហាអនាគត លោក Ten Hag បានឆ្លើយតបថា ទោះចាញ់ការប្រកួតនេះ ក៏តំណែងរបស់លោក នៅតែរក្សាដដែល។ បុរសវ័យ ៥៣ឆ្នាំរូបនេះ ថាលោកមិនបារម្ភអ្វីសោះឡើយ ចំពោះបញ្ហាមុខតំណែង។ «ទេ ខ្ញុំមិនបានគិតអំពីរឿងនេះទេ។ យើងទាំងអស់គ្នាបានមានការសម្រេចចិត្តនេះរួមគ្នា ដើម្បីនៅជាមួយគ្នាក្នុងនាមភាពជាម្ចាស់ ក្នុងនាមជាក្រុមដឹកនាំមួយ កាលពីដើមរដូវកាលមក។ យើងក៏ដឹងថាវានឹងចំណាយពេលខ្លះ។ ខ្ញុំគិតថាយើងគួរតែទទួលបានផលល្អ ហើយពួកយើងពេលនេះគឺស្ថិតនៅក្នុងទំព័រសៀវភៅដូចគ្នា ជិះលើទូកជាមួយគ្នា ជាមួយនឹងម្ចាស់ក្លិប អ្នកដឹកនាំក្លិប ក្រុមការងារ និងកីឡាករក៏ដូចគ្នាដូច្នេះខ្ញុំមិនបារម្ភនោះទេ។»។ លោក Ten hag បាននិយាយឆ្លើយតបទៅអ្នកកាសែតបែបនេះ។ បរាជ័យនេះ ក៏ជាបរាជ័យជាប់គ្នាលើកទី២ ក្នុងទឹកដី សម្រាប់បិសាចក្រហម បន្ទាប់ពីពួកគេបានប្រកួតចាញ់ Liverpool កាលពីថ្ងៃទី១ ខែកញ្ញា។ ការប្រកួតដែលមានគ្នាត្រឹម ១០នាក់ ហើយបរាជ័យនេះ បានធ្វើឱ្យអ្នកគាំទ្រ Man Utd ចាកចេញពីកីឡដ្ឋាន Old Trafford មុនពេលការប្រកួតបញ្ចប់ ដោយពួកគេបង្ហាញអារម្មណ៍ខកចិត្តខ្លាំង៕ | ក្រុម Manchester United បានប្រកួតចាញ់ក្រុម Tottenham Hotspur ជាថ្មីបន្តទៀត ក្រោយពេលកីឡាករ Brennan Johnson, Dejan Kulusevski និង Dominic Solanke ចែកគ្នាស៊ុតបាល់ម្នាក់ ១គ្រាប់ ទម្លុះសំណាញ់ទីក្រុមម្ចាស់ផ្ទះ ដែលមានគ្នាត្រឹម ១០នាក់ ក្នុងកីឡដ្ឋាន Old Trafford។ ចាញ់ការប្រកួតក្នុងទឹកដី បានធ្វើឱ្យតំណែងអ្នកចាត់ការរបស់លោក Erik ten Hag បន្តកើនកម្តៅថែមទៀត។ |
លទ្ធផល១០-០នេះ រកបានដោយកីឡាករ Andres Nieto ៤គ្រាប់ (នាទី១៧,៣៦, ៩០+៣,៩០+៥), កីឡាករ Yudai Ogawa ១គ្រាប់ នាទី៤៥, Gayoso Javier Augustine ១គ្រាប់នាទី៤៦, OFUFU ១គ្រាប់នាទី៥៦, និងកីឡាករ Jelle Joost Goselink ២គ្រាប់ (នាទី៦៤,៦៧)។ ក្នុងសប្ដាហ៍ទី៧ ដដែលនេះ នាថ្ងៃទី២៨ ខែកញ្ញា វិសាខា ឈ្នះកងយោធពលខេមរភូមិន្ទ លទ្ធផល៣-១ នៅកីឡដ្ឋានស្ដាតចាស់ ខណៈបឹងកេត ជោគជ័យលើសមាគមបាល់ទាត់ក្រសួងមហាផ្ទៃ លទ្ធផល៤-១ នៅពហុកីឡដ្ឋានជាតិអូឡាំពិក។ រីឯ ណាហ្គាវើលដ៍ ចាញ់អង្គរថាយហ្គឺរ លទ្ធផល១-០ នៅកីឡដ្ឋានខេត្តកំពង់ស្ពឺ។ លុះចូលដល់ថ្ងៃទី២៩ ខែកញ្ញា ក្រុមអាយ អេស អាយ ដង្កោសែនជ័យ យកឈ្នះ លើគិរីវង់សុខសែនជ័យ លទ្ធផល២-០ នៅកីឡដ្ឋាន AIA KMH Park។ គិតត្រឹមសប្ដាហ៍ទី៧ ភ្នំពេញក្រោន ឈរនៅចំណាត់ថ្នាក់លេង១ (បណ្ដោះអាសន្ន) មាន ១៨ពិន្ទុ តាមពីក្រោយដោយ វិសាខា ចំណាត់ថ្នាក់លេខ២ មាន១៥ពិន្ទុ ស្មើគ្នាជាមួយអង្គរថាយហ្គឺរ ចំណាត់ថ្នាក់លេខ៣។ រីឯព្រះខ័នរាជស្វាយរៀង ឈរនៅចំណាត់ថ្នាក់លេង៤ មាន១២ពិន្ទុ និងចំណាត់ថ្នាក់លេខ៥ អាយ អេស អាយ ដង្កោ សែនជ័យ មាន១០ពិន្ទុ។ ចំណែក បឹងកេត ឈរនៅចំណាត់ថ្នាក់លេខ៦ និងណាហ្គាវើលដ៍ នៅចំណាត់ថ្នាក់៧ មាន៩ពិន្ទុ ដូចគ្នា។ ចំណាត់ថ្នាក់លេខ៨ កងយោធពលខេមរភូមិន្ទ មាន៧ពិន្ទុ តាមពីក្រោយដោយ ឡាយហ្វ៍ ខេត្តព្រះសីហនុ មាន២ពិន្ទុ ចំណាត់ថ្នាក់លេខ៩។ សមាគមបាល់ទាត់ក្រសួងមហាផ្ទៃ ឈរនៅលេខ១០ និងគីរីវង់សុខសែនជ័យ លេខ១១ មាន១ពិន្ទុស្មើគ្នា៕ | ភ្នំពេញក្រោន ឈ្នះ ៦ប្រកួតជាប់គ្នា គិតត្រឹមសប្ដាហ៍ទី៧។ ក្រុមនេះ បានលុតក្រុមឡាហ្វ៍អេហ្វស៊ី ដែលមានទីតាំងនៅខេត្តព្រះសីហនុ លទ្ធផល១០-០ កាលពីថ្ងៃទី២៩ ខែកញ្ញា នៅកីឡដ្ឋាន Smart RSN។ ១០គ្រាប់នោះ ខ្សែបម្រើប្រយុទ្ធ Andres Nieto របស់ភ្នំពេញក្រោន រកបាន៤គ្រាប់។ |
ការធ្លាក់ចុះអត្រាការប្រាក់ និងការកើនឡើងប្រាក់ឈ្នួល នឹងជួយឱ្យសេដ្ឋកិច្ចពិភពលោកបង្កើនល្បឿនបន្តិចនៅឆ្នាំនេះ និងឆ្នាំក្រោយ។ ទន្ទឹមនេះ ការធ្លាក់ចុះនៃតម្លៃប្រេងនាពេលថ្មីៗនេះ នឹងគាំទ្រដល់ការប្រឆាំងអតិផរណាឲ្យនៅកម្រិតទាបបំផុត។ នេះបើតាមរបាយការណ៍រប់សអង្គការ OECD។ យ៉ាងណាមិញ អង្គការស្រាវជ្រាវដែលមានទីតាំងនៅទីក្រុងប៉ារីសមួយនេះបានព្រមានថា ការព្យាករនេះប្រហែលជាមិនក្លាយជាការពិតទាំងស្រុងនោះទេ ដ្បិតនៅតែមានភាពមិនច្បាស់លាស់ជាច្រើនជុំវិញផលប៉ះពាល់នៃអត្រាការប្រាក់ខ្ពស់ក្នុងប៉ុន្មានខែខាងមុខ ជាពិសេសភាពតានតឹងភូមិសាស្ត្រនយោបាយឡើងកម្តៅនៅមជ្ឈិមបូព៌ា ដែលអាចជំរុញឱ្យតម្លៃប្រេងកើនឡើងម្តងទៀត។ ការព្យាករកំណើនសេដ្ឋកិច្ចនៅបណ្តាប្រទេសមួយចំនួនសម្រាប់ឆ្នាំ ២០២៤ និង ២០២៥ ។ ក្រាហ្វិក ៖ OECD នៅក្នុងរបាយការណ៍ទស្សនវិស័យសេដ្ឋកិច្ចប្រចាំត្រីមាសរបស់ខ្លួនដែលបានចេញផ្សាយនៅថ្ងៃទី២៥ ខែកញ្ញា OECD បានព្យាករថា ទិន្នផលសេដ្ឋកិច្ចពិភពលោកនឹងកើនឡើង ៣,២ភាគរយនៅឆ្នាំ២០២៤។ កាលពីឆ្នាំ២០២៣ ផលិតផលក្នុងស្រុកសរុប (GDP) របស់ពិភពលោកបានកើនឡើងត្រឹម ៣,១ភាគរយប៉ុណ្ណោះ។ ការវាយតម្លៃចុងក្រោយរបស់ OECD នៃកំណើនសកលបានកើនឡើងបន្តិច ០,១ភាគរយបើធៀបនឹងការព្យាករអត្រា ៣,១ភាគរយដែលបានធ្វើឡើងនៅក្នុងខែឧសភា និងកើនឡើងយ៉ាងខ្លាំង ០,៥ភាគរយបើធៀបនឹងការព្យាករ ២,៧ភាគរយដែលព្យាករនៅចុងឆ្នាំ ២០២៣។ តម្រូវការទីផ្សារការងារនៅប្រទេសមួយចំនួន ។ ក្រាហ្វិក ៖ OECD អាម៉េរិកមានចំណែកច្រើនគេបំផុតនៃកំណើនសេដ្ឋកិច្ចពិភពលោកសម្រាប់ការព្យាករនៅត្រីមាសនេះ ខណៈឥណ្ឌា អង់គ្លេស និងប្រេស៊ីលត្រូវបានគេរំពឹងថានឹងកើនឡើងលឿនជាងការព្យាករដំបូង។ ផ្ទុយទៅវិញ អាឡឺម៉ង់ និងជប៉ុនកំពុងខកចិត្តនឹងសេដ្ឋកិច្ច ដោយសេដ្ឋកិច្ចអាឡឺម៉ង់ព្យាករថានឹងធ្លាក់ចុះក្នុងភាពជាប់គាំងនៅឆ្នាំនេះ ហើយសេដ្ឋកិច្ចជប៉ុនព្យាករថានឹងធ្លាក់ចុះបន្តិច។ ប៉ុន្តែទោះបីជា OECD បានរំពឹងថា សេដ្ឋកិច្ចពិភពលោកនឹងកើនឡើង ហើយអតិផរណានឹងធ្លាក់ចុះឆ្ពោះទៅរកគោលដៅរបស់ធនាគារកណ្តាលនៅចុងឆ្នាំ២០២៥ ក៏ទំនុកចិត្តរបស់អ្នកប្រើប្រាស់មិនទាន់មានភាពប្រសើរឡើងខ្លាំងនៅឡើយ។ ការធ្វើឱ្យប្រសើរឡើងនូវទំនុកចិត្តអ្នកប្រើប្រាស់ ជាកត្តាចាំបាច់ដើម្បីផ្តល់ការជំរុញកំណើនសេដ្ឋកិច្ចបន្ទាប់ទៀត។ OECD យល់ថា បញ្ហាសេដ្ឋកិច្ចដែលកំពុងមានភាពលំបាកជាបន្តបន្ទាប់ មិនត្រឹមមានតែនៅអាម៉េរិកប៉ុណ្ណោះទេ ដែលអាចមកពីថ្លៃម្ហូបអាហារកើនឡើងខ្ពស់ជាងកម្រិតមុនការរាលដាលជំងឺកូវីដ-១៩។ អតិផរណានៅតំបន់ចាយប្រាក់អឺរ៉ូ ជប៉ុន និងអាម៉េរិក ។ ក្រាហ្វិក ៖ OECD «មានការផ្តាច់ទំនាក់ទនងរវាងដំណើរការសេដ្ឋកិច្ចតាមទស្សនៈ និងរបៀបដែលសេដ្ឋកិច្ចកំពុងដំណើរការពិតប្រាកដ។ សម្រាប់អ្នកទៅផ្សារទំនើប តម្លៃម្ហូបអាហារទាក់ទងនឹងប្រាក់ឈ្នួលនៅតែខ្ពស់ជាងពេលមុន»។ ប្រធានសេដ្ឋវិទូរបស់ OECD លោក Alvaro Pereira បានលើកឡើងបែបនេះ។ នៅអាម៉េរិក គម្លាតរវាងអតិផរណាតម្លៃអាហារ និងអតិផរណាប្រាក់ឈ្នួលចាប់ពីឆ្នាំ ២០១៩ ដល់ត្រីមាសទី២ ឆ្នាំ២០២៤ មានប្រហែល ៤ភាគរយ។ គម្លាតនេះ គឺធំជាងនៅក្នុងបណ្តាប្រទេសដែលមានសេដ្ឋកិច្ចធំជាងគេនៅអឺរ៉ុប។ ប៉ុន្តែវាមានគម្លាតច្រើនជាង ១៥ភាគរយនៅអាល្លឺម៉ង់ ខណៈនៅអាហ្រ្វិកខាងត្បូង តួលេខនេះគឺច្រើនជាង ២០ភាគរយ។ ការធ្លាក់ចុះយ៉ាងខ្លាំងនៃតម្លៃប្រេងនាពេលថ្មីៗនេះ អាចជួយបន្ធូរបន្ថយការខកចិត្តផ្នែកសេដ្ឋកិច្ច និងពន្លឿនការប្រឆាំងនឹងអតិផរណាដែលហាក់ដូចជាឈានដល់ដំណាក់កាលចុងក្រោយរបស់ខ្លួន។ OECD ប៉ាន់ប្រមាណថា ប្រសិនបើរក្សាបាន ការធ្លាក់ចុះ ១០ភាគរយនៃតម្លៃប្រេងចាប់ពីខែកក្កដាដល់ពេលនេះ នឹងជួយកាត់បន្ថយអតិផរណាពិភពលោកបាន ០,៥ភាគរយ។ ទោះជាយ៉ាងណាក៏ដោយ គ្មាននរណាម្នាក់អាចប្រាកដថា តើការកាត់បន្ថយនោះអាចរក្សាបានយូរ ឬអត់នោះទេ។ បើតាមទស្សនៈលោក Pereira ប្រសិនបើជម្លោះនៅមជ្ឈិមបូព៌ាកើនឡើង តម្លៃថាមពលនឹងរងផលប៉ះពាល់។ ក្នុងករណីភាពតានតឹងនៅមជ្ឈិមបូព៌ាចុះត្រជាក់ OECD យល់ថា តម្លៃប្រេងអាចធ្លាក់ចុះបន្ថែមទៀត ដែលអនុញ្ញាតឱ្យធនាគារកណ្តាលកាត់បន្ថយអត្រាការប្រាក់លឿនជាងអ្វីដែលបានព្យាករ ហើយកំណើនសេដ្ឋកិច្ចនឹងត្រូវបានពន្លឿននៅក្នុងប្រទេសដែលត្រូវនាំចូលប្រេង។ ផ្អែកលើទស្សនវិស័យនៃការធ្លាក់ចុះអតិផរណា OECD ផ្តល់ជាអនុសាសន៍ថា ធនាគារកណ្តាលគួរតែបន្ថយអត្រាការប្រាក់ ប៉ុន្តែការកាត់បន្ថយអត្រាការប្រាក់ចាំបាច់ត្រូវវាយតម្លៃដោយប្រុងប្រយ័ត្ន ដើម្បីធានាថាសន្ទុះនៃកំណើនតម្លៃនឹងបន្តកើនយឺតម្តងទៀត។ បន្ថែមពីនេះ OECD ព្យាករថា អត្រាការប្រាក់របស់ធនាគារកណ្តាលអាម៉េរិក (Fed) នឹងថយចុះ ១,៥ភាគរយទៀតនៅចន្លោះពេលនេះ ដល់ចុងឆ្នាំ២០២៥ ហើយអត្រាការប្រាក់របស់ធនាគារកណ្តាលអឺរ៉ុប (ECB) នឹងថយចុះ ១,៥ភាគរយទៀត។ របាយការណ៍របស់ OECD លើកឡើងថា ការកើនឡើងអត្រាការប្រាក់របស់ធនាគារកណ្តាលក្នុងឆ្នាំ ២០២២-២០២៣ ដើម្បីប្រឆាំងនឹងអតិផរណានៅតែកំពុងដាក់សម្ពាធលើកំណើនសេដ្ឋកិច្ច ទោះបីជាសម្ពាធនោះកំពុងថយចុះជាបណ្តើរៗក៏ដោយ។ បើតាមរបាយការណ៍ OECD ប្រជាជន និងអាជីវកម្មជាច្រើននៅតែបង់អត្រាការប្រាក់ខ្ពស់ជាងមុន ដោយសារបំណុលចាស់របស់ពួកគេមិនទាន់រួចរាល់ ហើយពួកគេយកប្រាក់កម្ចីថ្មីបន្ថែមទៀត។ អ្នកវិភាគនៅអង្គការនេះបានប៉ាន់ប្រមាណថា ប្រហែល១ភាគ៣ នៃបំណុលសាជីវកម្មនៅក្នុងប្រទេសអ្នកមាននឹងបញ្ចប់នៅឆ្នាំ ២០២៦ ហើយបំណុលថ្មីអាចនឹងមានអត្រាការប្រាក់ខ្ពស់ជាង។ OECD រក្សាការព្យាករកំណើនសេដ្ឋកិច្ចរបស់អាម៉េរិកសម្រាប់ឆ្នាំ២០២៤ នៅអត្រា ២,៦ភាគរយ និងចិនក្នុងអត្រា ៤,៩ភាគរយ។ លោក Pereira យល់ឃើញថា វិធានការជំរុញសេដ្ឋកិច្ចដែលបានប្រកាសដោយរដ្ឋាភិបាលចិននៅសប្តាហ៍នេះ ទំនងជានឹងនាំឱ្យ OECD បង្កើនការព្យាករកំណើនសេដ្ឋកិច្ចធំបំផុតទីពីររបស់ពិភពលោក ដើម្បីធ្វើបច្ចុប្បន្នភាពរបស់ខ្លួននៅដើមខែធ្នូ៕ | អង្គការសម្រាប់កិច្ចសហប្រតិបត្តិការសេដ្ឋកិច្ច និងអភិវឌ្ឍន៍(OECD) បានព្យាករថា ទិន្នផលសេដ្ឋកិច្ចពិភពលោកនឹងកើនឡើង ៣,២ភាគរយនៅឆ្នាំនេះ ហើយនឹងមានកំណើនដូចគ្នានៅឆ្នាំ២០២៥។ កំណើននេះ ដោយសារសមិទ្ធផលរបស់ប្រទេសនានាជុំវិញពិភពលោកព្យាយាមទប់ស្កាត់អតិផរណានាឆ្នាំកន្លងមក។ |
ដើម្បីជ្រាបកាន់តែច្បាស់សូមលោក អ្នកនាងអញ្ជើញទស្សនាវីដេអូដូចតទៅ៖ អំឡុងពេលកូវីដ-១៩រាតត្បាតខ្លាំងនៅឆ្នាំ២០២០ លោក ភិន រតនា បានសម្រេចចិត្តបើកហាងតូចល្មមនៅខាងមុខផ្ទះ ដោយមាននំអន្សម និងនំខ្មែរប្រមាណ ១០មុខផ្សេងទៀត ។ ក្នុងនោះ រួមមាននំអន្សមជ្រូក អន្សមពងទា អន្សមចេក អន្សមខ្នុរ អន្សមត្នោត អន្សមផ្អែម នំល្ពៅ នំចេកបុក នំបត់ នំគម នំសណ្តែកពណ៌ស្វាយ នំសែសយ នំស្លឹកស្រស់ ជាដើម។ នំខ្មែរទាំងនោះ ត្រូវបានតម្រៀបដាក់ថាស លក់នៅផ្ទះ ក្រោមស្លោកយីហោ «ហាងនំ អន្សមខ្មែរ»។ នំនីមួយៗមានតម្លៃចាប់ពី១ពាន់រៀល រហូតដល់២ម៉ឺន៥ពាន់រៀល។ លោក ភិន រតនា បានរៀបរាប់ថា លោកបានរៀនរបៀបធ្វើនំ បន្តពីបងស្រីរបស់លោក ដោយបានរកស៊ីលើរបរវេចនំអន្សម និងនំខ្មែរនេះប្រមាណ៣០ឆ្នាំមកហើយ។ ឆ្លៀតពីការងារជាវិស្វករ លោក បានបង្កើតអាជីវតូចមួយ ដោយមានលក់នំខ្មែរជាច្រើនមុខសម្រាប់ផ្គត់ផ្គង់លើទីផ្សារ និងសម្រាប់ពិធីបុណ្យទានដូចជា ចូលឆ្នាំប្រពៃណីខ្មែរ ភ្ជុំបិណ្ឌជាដើម។ បុរសវ័យ៤០ឆ្នាំរូបនេះ បញ្ជាក់ថា៖ «ជានំប្របពៃណី ជានំកេរ្តិ៍ដូនតារបស់យើង ខ្ញុំមិនចង់ឱ្យវាបាត់បង់។ណាមួយខ្ញុំគិតថា នំខ្លះមិនសូវមានលក់លើទីផ្សារ ជាពិសេសនំដែលមានរសជាតិឆ្ងាញ់បែបខ្មែរ។ របរលក់នំនេះ វាក៏បានផ្តល់ចំណូលដល់គ្រួសាររបស់ខ្ញុំមួយផ្នែកដែរ។» ជាការកត់សម្គាល់ លោក រតនា មើលឃើញថា នាពិធីបុណ្យភ្ជុំបិណ្ឌឆ្នាំនេះ មានអ្នកបញ្ជាទិញនំអន្សម មានចំនួនថយចុះជាងឆ្នាំមុន ។ លោក យល់ថា ការបញ្ជាទិញធ្លាក់ចុះនេះ ដោយសារប្រជាជនមួយចំនួន ខ្វះខាតថវិកា ។ យ៉ាងណាមិញ លោក នៅតែរំពឹងថា កំណើនអតិថិជន បញ្ជាទិញនំពីលោក នឹងកើនឡើងវិញ នៅថ្ងៃបុណ្យភ្ជុំធំ ដូច្នេះលោក នៅតែត្រៀមនំថ្មីៗសម្រាប់អតិថិជន។ ការគាំទ្រពីអតិថិនមានច្រើន ទាំងអតិថិជនបញ្ជាទិញតាមហ្វេសប៊ុកផេក និងទិញនៅហាងផ្ទាល់។ ការគាំទ្រច្រើននេះ គឺដោយសាររសជាតិនំឆ្ងាញ់ ។ ក្នុងមួយថ្ងៃ លោក អាចលក់នំទាំងនោះប្រមាណ ២០០នំ ហើយពេលខ្លះឈានទៅដល់២០០០នំ អាស្រ័យលើការបញ្ជាទិញ យកទៅបរិភោគក្នុងកម្មវិធីធំៗនានាទៀត៕ | ភ្នំពេញ៖ លោក ភិន រតនា គឺជាវិស្វករមួយរូប ហើយក៏ជាម្ចាស់ហាងនំអន្សមខ្មែរ ដែលមានទីតាំងស្ថិតនៅខណ្ឌឫស្សីកែវ រាជធានីភ្នំពេញ។ មិនមែនជារឿងចៃដន្យនោះឡើយ ដែលលោកបើកហាងលក់នំអន្សមខ្មែរ ក៏ព្រោះរបរនេះ ជារបរបន្តវេនពីគ្រួសាររបស់ខ្លួន ដោយបានដំណើរការអស់៣០ឆ្នាំមកហើយ។ ការបន្តអាជីវកម្មលក់នំអន្សមនេះ ក៏ព្រោះលោក រតនា ចង់រក្សាប្រពៃណីនៃការវេននំខ្មែរពីដូនតា មិនឱ្យបាត់បង់។ អាជីវកម្មលក្ខណៈគ្រួសារមួយនេះ ទទួលបានផ្លែផ្កាគួរសម ក៏ព្រោះនំអន្សមមានរសជាតិឆ្ងាញ់ និងទទួលបានការបញ្ជាទិញជាច្រើន នៅក្នុងពិធីបុណ្យទាននានា។ |
សូមអញ្ជើញលោក-អ្នកនាងស្ដាប់ការសម្ដែង «បរាភវសូត្រ» របស់ព្រះសង្ឃគង់នៅវត្តបទុមវតី ដូចតទៅ៖ | ភ្នំពេញ៖ «បរាភវសូត្រ» មិនមែនជាកំណាព្យនោះទេ ប៉ុន្តែជាការសម្តែងធម៌អប់រំរបស់ព្រះពុទ្ធជាពាក្យរាយធម្មតា។ នៅក្នុងឆ្នាំ១៩៤៣ ព្រះវិន័យធម៌ ឯក ញឹម បានប្រែរៀបរៀងបរាភវសូត្រ ទៅជាកំណាព្យ ទម្រង់បទបដ្ឋ្យាវត (កាព្យពាក្យ៨ ដំបូងបំផុត) ហើយក៏បានសរសេរជាមួយនឹងសៀវភៅផ្សេងៗទៀត ទៅជាកំណាព្យផងដែរ។ នៅពេលដែលឃើញស្នាដៃរបស់ព្រះអង្គល្អ ក៏មានអ្នកផ្ញើស្នាដៃនោះទៅ កាន់ពុទ្ធសាសនបណ្ឌិត្យ។ ក្នុងឆ្នាំ១៩៤៤ ក៏បានចេញផ្សព្វផ្សាយបរាភវសូត្រទម្រង់ជាកំណាព្យនោះទូទាំងប្រទេស។ ដូច្នេះហើយក៏មានការសូត្រតាមដែលព្រះអង្គ បានតែងទល់នឹងសព្វថ្ងៃនេះ។ អត្ថន័យក្នុងបរាភវសូត្រ រៀបរាប់ពីសេចក្ដីវិនាសទាំង១២ប្រការ អប់រំមនុស្សឱ្យជៀសវាងប្រព្រឹត្ត។ |
ក្រុម CFU Gaming កាន់តំណែងកំពូលតារាង លើក្រុមចំនួន ៥ ផ្សេងទៀត រួមានក្រុម PRO Esports, Flash Kh, Galaxy Legends, Duck Rice Esports និងក្រុមការពារជើងឯក See You Soon។ ២ក្រុម ដែលបានធ្លាក់ចេញពីការប្រកួតត្រឹមវគ្គ Regular Season រួមមានក្រុម Team MAX និង Team SV ដូចរដូវកាលទី៦ ដែរ។ ឆ្ឆងកាត់ការប្រកួតចំនួន ៧លើក CFU Gaming រកបាន ១៨ពិន្ទុ ពីការប្រកួតប៉ះក្រុមចំនួន ៧ នៅក្នុងជំនួបវគ្គ Regular Season។ កាលពីពេលថ្មីៗនេះ CFU Gaming ដែលសុទ្ធសឹងតែជាកីឡាករខ្មែរទាំង ៥នាក់ ក៏បានប្រជែងពានតំណែងលេខ ១ ពីការប្រកួតកីឡាអេឡិចត្រូនិក China-Asian Esports Competitions 2024 នៅប្រទេសចិន។ PRO Esports នៅក្នុងរដូវកាលទី៧ នេះ ពួកគេក៏បានធ្វើរឿងដ៏ភ្ញាក់ផ្អើលជាច្រើនក្នុងការប្រកួត ដោយធ្លាប់តែជាក្រុមស្ថិតនៅតំណែងលេខ ៦ កាលពីរដូវកាលមុន ប៉ុន្តែនៅពេលនេះ ពួកគេឡើងមកឈរលេខ២ ដោយមាន ១៦ពិន្ទុក្នងដៃ។ ការឈរតំណែងលេខ ២ នឹងជួយរុញច្រាន PRO Esports ឱ្យឈរនៅកៅអីវគ្គ Playoffs តំបន់ខាងលើ Upper Bracket លើកដំបូង ដោយរង់ចាំក្រុមនៅចំណាត់ថ្នាក់ក្រោមខ្លួនប្រកួតប្រជែង។ Flash KH កាន់តំណែងលេខ ៣ ជាថ្មីម្តងទៀត សម្រាប់ពួកគេក្នុងការប្រកួតវគ្គ Regular Season ចាប់តាំងពីរដូវកាលមុនមក។ ក្រុមជើងឯក MPL KH ២សម័យ Flash KH រកបានពិន្ទុចំនួន ១៤ពិន្ទុ ពីការប្រកួតទល់នឹងក្រុម ៧ផ្សេងទៀត។ ចំណាត់ថ្នាក់លេខ ៤ បានទៅលើក្រុម Galaxy Legends រកបានចំនួន ១០ពិន្ទុ ក្រុម Duck Rice Esports នៅលេខ ៥ រកបានចំនួន ៨ពិន្ទុ។ ក្រុមការពារជើងឯក ក្នុងរដូវកាលទី៧ នេះហាក់បីជួបរឿងសោកសៅជាច្រើនពីការប្រកួត ដោយក្រុមតែងតែរងបរាជ័យ នៅការប្រកួតសំខាន់ៗ ព្រមទាំងកីឡាករដែលធ្លាប់ជួយក្រុមឈ្នះពាន ក៏បានផ្លាស់ប្តូរចេញពីក្រុម។ ជ័យជម្នះ ២-១ ទល់នឹងក្រុម Team MAX បានធ្វើឱ្យ See You Soon អាចស្រង់ស្ថានការណ៍ក្រុមឡើងវិញ ដើម្បីកៅអីចុងក្រោយឆ្ពោះទៅកាន់វគ្គ Playoffs ដោយរកបានត្រឹម ៧ពិន្ទុ ពីការប្រកួត។ Team MAX និង Team SV ដែលធ្លាក់ចេញពីការប្រកួត និងត្រូវកាត់ចេញ ដោយពួកគេក៏នឹងត្រូវទៅប្រជែងពានរង្វាន់ MPL Challenge Cup 2025 ដើម្បីស្វែងរកកៅអី ទៅកាន់ការប្រកួត MPL KH ឡើងវិញ៕ | ការប្រកួតកីឡាអេឡិចត្រូនិច លីគអាជីព MPL Cambodia រដូវកាលទី៧ បានបិទបញ្ចប់ការប្រកួតវគ្គសន្សំពិន្ទុ Regular Season នៅថ្ងៃទី២៩ ខែកញ្ញា ដោយរកឃើញក្រុមចំនួន ៦ ត្រូវបន្តដំណើរទៅកាន់វគ្គប្រជែងពានរង្វាន់ Playoffs។ ក្រុម CFU Gaming នៅតែខ្លាំង សម្រាប់រដូវកាលទី៤ ដោយតែងតែប្រជែងឈរកំពូលតារាង ក្នុងវគ្គសន្សំពិន្ទុ។ |
ឆ្នាំនេះ ដាយ អុិឈិ ឡាយហ្វ៍ កំពុងតែអបអរខួប៥ឆ្នាំរបស់ខ្លួននៅកម្ពុជា ហើយក្រុមហ៊ុននៅតែបន្តលើកកម្ពស់សុខុមាលភាព និងឱកាសអភិវឌ្ឍខ្លួនសម្រាប់បុគ្គលិក។ វប្បធម៌ការងារបែបនេះ បានចាក់ឬសគល់យ៉ាងជ្រៅ ជាមួយនឹងបទពិសោធន៍ប្រតិបត្តិការជាង១២២ឆ្នាំ នៅប្រទេសជប៉ុន ដែលក្រុមហ៊ុន តែងជំរុញផ្តល់ឱកាសឱ្យក្រុមការងារ បង្កើតដំណោះស្រាយហិរញ្ញវត្ថុ និងសេវាកម្មដែលមានគុណភាព ក៏ដូចជារួមចំណែក ដល់ភាពរីកចម្រើនប្រកបដោយចីរភាព នៃវិស័យធានារ៉ាប់រងនៅកម្ពុជា។ លោក Mah Kin Yoong អគ្គនាយកប្រតិបត្តិ នៃក្រុមហ៊ុន ដាយ អុិឈិ ឡាយហ្វ៍ (ខេមបូឌា) បានមានប្រសាសន៍ថា៖ «ភាពជោគជ័យរបស់យើង ពឹងផ្អែកទៅលើគោលបំណងរួមមួយ គឺសហការជាមួយអ្នក ដើម្បីកសាងអនាគតកាន់តែប្រសើរ និងមានសុវត្ថិភាព។ តម្លៃស្នូលរបស់យើង រួមមាន យើងយកចិត្តទុកដាក់ យើងធ្វើអ្វីដែលត្រូវ យើងច្នៃប្រឌិតថ្មី អាចឱ្យយើងជំរុញវប្បធម៌ការងារមួយ ដែលផ្តោតលើការគិតគូរ សុចរិតភាព និងភាពច្នៃប្រឌិតខ្ពស់។ វាក៏ជួយឱ្យក្រុមការងារយើង អាចបង្កើតការផ្លាស់ប្តូរជាវិជ្ជមាន ទាំងនៅក្នុងក្រុមហ៊ុន និងសម្រាប់សហគមន៍ទាំងមូល។» លោក យូ សាមឺឌី នាយកប្រតិបត្តិផ្នែកធនធានមនុស្ស នៃក្រុមហ៊ុន ដាយ អុិឈិ ឡាយហ្វ៍ (ខេមបូឌា) បានចូលរួមពិធីប្រគល់ពានរង្វាន់នេះ នៅទីក្រុងបាងកកប្រទេសថៃ ហើយលោកបានមានប្រសាសន៍ថា៖ «ក្នុងរយៈពេលត្រឹមតែ៥ឆ្នាំ នៃប្រតិបត្តិការរបស់យើងនៅកម្ពុជា យើងអាចទទួលបានពានរង្វាន់ទាំង២នេះ ពី HR Asia។ សមិទ្ធផលនេះ ឆ្លុះបញ្ចាំងពីការប្រឹងប្រែងរបស់យើង ក្នុងការបង្កើតកន្លែងការងារមួយ ដែលបុគ្គលិកគ្រប់រូបទទួលបានការគាំទ្រ និងការគោរពឱ្យតម្លៃ។» អំពី ដាយ អុិឈិ ឡាយហ្វ៍ (ខេមបូឌា) ក្រុមហ៊ុន ដាយ អុិឈិ ឡាយហ្វ៍ អុីនសួរ៉ិនស៍ (ខេមបូឌា) ម.ក គឺជាក្រុមហ៊ុនធានារ៉ាប់រងអាយុជីវិត ដែលមានការរីកលូតលាស់លឿនមួយនៅក្នុងប្រទេសកម្ពុជា ក្នុងរយៈពេលត្រឹមតែជាង ៥ឆ្នាំប៉ុណ្ណោះ ហើយយើងទទួលបានពានរង្វាន់ «ក្រុមហ៊ុនធានារ៉ាប់រងអាយុជីវិតអន្តរជាតិល្អបំផុតប្រចាំឆ្នាំនៅក្នុងប្រទេសកម្ពុជា» រយៈពេល២ឆ្នាំជាប់គ្នា គឺឆ្នាំ២០២៣ និង ២០២៤។ ដាយ អុិឈិ ឡាយហ្វ៍ ជាក្រុមហ៊ុនបុត្រសម្ព័ន្ធ របស់ក្រុមហ៊ុន Dai-ichi Life Holdings, Inc. (DLHD) ដែលជាក្រុមហ៊ុនធានារ៉ាប់រងអាយុជីវិតឈានមុខគេ ក្នុងប្រទេសជប៉ុនដែលមានបទពិសោធន៍ជាង ១២២ឆ្នាំ និងបានចុះបញ្ជីនៅលើទីផ្សារភាគហ៊ុនតូក្យូស្តុកអុិចឆេង (Tokyo Stock Exchange) ។ ចាប់តាំងពីបង្កើតក្រុមហ៊ុន DLHD ក្នុងឆ្នាំ១៩០២មក យើងបានប្តេជ្ញាចិត្តសហការជាមួយដៃគូពាក់ព័ន្ធទាំងអស់ ដើម្បីកសាងអនាគតកាន់តែប្រសើរសម្រាប់គ្រប់គ្នា។ យើងក៏បាននាំយកការប្តេជ្ញាចិត្តដូចគ្នាមកកាន់ប្រទេសកម្ពុជា ដោយនាំមកនូវដំណោះស្រាយហិរញ្ញវត្ថុដែលសមស្របតាមតម្រូវការលោកអ្នក។ ដាយ អុិឈិ ឡាយហ្វ៍ គឺជាដៃគូដែលគាំទ្រដល់សុខុមាលភាពហិរញ្ញវត្ថុរបស់លោកអ្នកជានិច្ច។ នៅ ដាយ អុិឈិ ឡាយហ្វ៍ «យើងគិតគូរ យើងធ្វើអ្វីដែលត្រូវ យើងច្នៃប្រឌិតថ្មី» គឺជាតម្លៃស្នូលរបស់យើង ហើយវាបានណែនាំគ្រប់ការសម្រេចចិត្តទាំងអស់របស់ក្រុមហ៊ុន។ *ដាយ អុិឈិ ឡាយហ្វ៍ ហូលឌីង អុីង មានគ្រឹះមូលធនដ៏រឹងមាំ ជាមួយនឹងទ្រព្យសម្បត្តិសរុបចំនួន ៤៤៥.០៨ ពាន់លានដុល្លារ និងបុព្វលាភធានារ៉ាប់រងជាង ៤៩.៧១ពាន់លានដុល្លារ។ (គិតត្រឹមថ្ងៃទី៣១ ខែមីនា ឆ្នាំ ២០២៤)៕ អំពី HR Asia និង ពានរង្វាន់ទាំង២ HR Asia គឺជាវេទិកា និងជាស្ថានប័នបោះពុម្ពផ្សាយដ៏ល្បីឈ្មោះមួយសម្រាប់អ្នកជំនាញក្នុងវិស័យធនធានមនុស្សនៅតំបន់អាស៊ី។ ពានរង្វាន់ «ស្ថាប័នការងារល្អបំផុតនៅអាស៊ី» ទទួលស្គាល់ក្រុមហ៊ុនឆ្នើមពាក់ព័ន្ធនឹងវប្បធម៌ការងារ ការចូលរួម និងការពេញចិត្តពីសំណាក់បុគ្គលិក។ ពានរង្វាន់ «ក្រុមហ៊ុនដែលគិតគូរពីបុគ្គលិកបំផុត» ទទួលស្គាល់ស្ថាប័នដែលផ្តល់ការគាំទ្រយ៉ាងពេញទំហឹងដល់សុខុមាលភាពរបស់បុគ្គលិក។ ក្រុមហ៊ុននីមួយៗទទួលបានពានរង្វាន់បន្ទាប់ពីដំណើរការវាយតម្លៃយ៉ាងហ្មត់ចត់ រួមមានការស្ទង់មតិបុគ្គលិក និងការវាយតម្លៃកន្លែងការងារ។ ចូលទៅកាន់គេហទំព័រពានរង្វាន់ HR Asia ដើម្បីស្វែងយល់បន្ថែម៕ (អត្ថបទពាណិជ្ជកម្ម) | កាលពីថ្ងៃទី២៧ ខែកញ្ញា ឆ្នាំ២០២៤ ក្រុមហ៊ុន ដាយ អុិឈិ ឡាយហ្វ៍ មានកិត្តិយសទទួលបានពានរង្វាន់ចំនួន២គឺ «ពានរង្វាន់ស្ថាប័នការងារល្អបំផុតនៅអាស៊ី» និង «ពានរង្វាន់ក្រុមហ៊ុនដែលគិតគូរពីបុគ្គលិកបំផុត» ប្រចាំឆ្នាំ២០២៤ ពី HR Asia។ HR Asia ជាស្ថាប័នបោះពុម្ពផ្សាយប្រចាំតំបន់អាស៊ី ដែលទទួលស្គាល់បណ្តាក្រុមហ៊ុន ដែលមានវប្បធម៌ការងារឈានមុខគេនៅក្នុងទីផ្សារ។ សមិទ្ធផលនេះ បញ្ជាក់យ៉ាងច្បាស់ពីការប្រឹងប្រែងរបស់ក្រុមហ៊ុន ក្នុងការជំរុញបរិយាកាសការងារប្រកបដោយបរិយាបន្ន និងការយកចិត្តទុកដាក់ខ្ពស់លើបុគ្គលិក។ |
កម្មវិធីសប្បុរសធម៌នេះ ធ្វើក្នុងគោលបំណងផ្តល់សម្ភារសិក្សា ដើម្បីគាំទ្រដល់ការសិក្សារបស់សិស្សានុសិស្សឱ្យមានភាពងាយស្រួល និងសម្រេចបាននូវសក្តានុពលពេញលេញរបស់ពួកគេ។ នៅក្នុងកម្មវិធីនោះដែរ គ្រឹះស្ថានក៏បានចូលរួមដាំដើមឈើនៅក្នុងបរិវេណសាលាចំនួន ២០០ដើម ដែលស្របទៅតាមយុទ្ធសាស្ត្ររបស់រាជរដ្ឋាភិបាលក្នុងការផ្តល់គុណតម្លៃ និងតួនាទីដ៏សំខាន់របស់ព្រៃឈើ ដែលមិនអាចកាត់ផ្តាច់ចេញពីវិស័យអាទិភាព ជាពិសេសគឺនៅសាលារៀន។ ដោយមើលឃើញពីតម្រូវការរបស់សាលា គ្រឹះស្ថានបានឧបត្ថម្ភជាតុរៀនចំនួន ៨តុ សម្រាប់មត្តេយ្យសិក្សា ផ្តល់ក្តារខៀនកញ្ចក់ចំនួន៦ សម្រាប់បន្ទប់រៀន សម្ភារសិក្សាមានកាបូបស្ពាយ សៀវភៅ ប៊ិច ខ្មៅដៃ ដល់សិស្សានុសិស្សចំនួន ២០៦នាក់ ថវិកាមួយចំនួនជូនដល់លោកគ្រូ អ្នកគ្រូ និងអាជ្ញាធរមូលដ្ឋានផងដែរ។ គ្រឹះស្ថានមីក្រូហិរញ្ញវត្ថុ ប៊ែមប៊ូ ហ្វាយនែន ភីអិលស៊ី មិនគ្រាន់តែជាស្ថាប័ន ដែលរកប្រាក់ចំណូល ដែលបានផ្តល់ការងាររាប់រយកន្លែងសម្រាប់និយោជិត ក្នុងការរួមចំណែកយ៉ាងសកម្មដើម្បីលើកស្ទួយសេដ្ឋកិច្ចជាតិប៉ុណ្ណោះទេ តែគ្រឹះស្ថានតែងតែ គិតគូដល់បញ្ហាសង្គម និងតែងតែចូលរួមចំណែកជួយដល់ការខ្វះខាត ឬតម្រូវការនានារបស់សង្គមជាតិ។ ជាក់ស្តែងជារៀងរាល់ឆ្នាំគ្រឹះស្ថានតែងតែង ទំនួលខុសត្រូវក្នុងសង្គម និងបានចូលរួមចំណែកក្នុងសកម្មភាពមនុស្សធម៌ជាច្រើនកន្លងមក។ សកម្មភាពមនុស្សធម៌នៅថ្ងៃនេះ យើងខ្ញុំសង្ឃឹម និងជឿជាក់ថា គឺជាការរួមចំណែកយ៉ាងសំខាន់ ក្នុងការជួយដល់សមាគមនៅទីនេះ ក៍ដូចជាសង្គមជាតិទាំងមូលរបស់យើងឱ្យទទួលបាននូវការអភិវឌ្ឍន៍ ប្រកបដោយចីរភាព។ (អត្ថបទពាណិជ្ជកម្ម) | កំពង់ឆ្នាំង៖ នៅថ្ងៃទី២៤ ខែកញ្ញា ឆ្នាំ២០២៤ គ្រឹះស្ថានមីក្រូហិរញ្ញវត្ថុ ប៊ែមប៊ូ ហ្វាយនែន ភីអិលស៊ី បានរៀបចំកម្មវិធីសប្បុរសធម៌ជួយដល់សិស្សានុសិស្ស ដែលស្ថិតនៅសាលាបឋមសិក្សាក្រឡាញ់ ដែលមានទីតាំងស្ថិតនៅភូមិក្រឡាញ់ ឃុំអូរឬស្សី ស្រុកកំពង់ត្រឡាច ខេត្តកំពង់ឆ្នាំង ដោយមានការចូលរួមសហការឧបត្ថម្ភពី ក្រុមហ៊ុន លក្ស្មី ប្រាយម៍ អុិនវេសមេន និងក្រុមហ៊ុន ១២១ សបភី ឯ.ក។ |
This program was collaborated with Laksmi Prime Investment and 121 Shoppe Co., Ltd. The main objective of this charity program was to provide learning materials to support the student's studies and help them reach their full potential. As part of the event, the institutions also planted 200 trees on the school campus. This initiative aligns with the Royal Government's strategy to recognize the crucial role of forests, especially in priority areas like schools Understanding the needs of the school. Bamboo Finance Plc and other companies donated eight desks for kindergartens and six glass whiteboards for classrooms and provided study materials, school bags, books, pens, and pencils to 206 students. They also donated funds to all teachers and local authorities as well. Bamboo Finance Plc. is a financial institution that not only provides hundreds of jobs for Cambodian people but also opens opportunities to the young generation for internships. It also actively contributes to the community by conducting Corporate Social Responsibility (CSR) annually. The institution consistently demonstrates its commitment to Corporate Social Responsibility through its annual participation in various humanitarian activities. We hope that todays contribution is a significant step towards helping the community and society to achieve sustainable development. (ADVERTISEMENT) | KAMPONG CHHNANG - Bamboo Finance Plc. organized a charity program on September 24th to donate school materials to Kralanh Primary School in Kralanh Village, Orussey Commune, Kampong Tralach District, Kampong Chhnang Province. |
ក្នុងវីដេអូឃ្លីបជាង២នាទី លោក ឃឹម ហ្វីណង់ បានបង្ហាញតារាងតម្លៃស្រូវខែកញ្ញា ឆ្នាំ២០២៤ គឺស្រូវ OM5451 តម្លៃ១០០០រៀល,ប្រភេទស្រូវស្រង៉ែ តម្លៃ១១០០រៀល និងស្រូវសែនក្រអូបតម្លៃ១៣៧៥រៀលក្នុងមួយគីឡូក្រាម។ យ៉ាងណាមន្រ្តីកសិកម្មរូបនេះ អះអាងថា ឆ្នាំនេះ តម្លៃស្រូវលាក់បន្តិច ប៉ុន្តែក៏នៅតែជាតម្លៃសមរម្យ សម្រាប់កសិករអាចទទួលបានផលចំណេញ។ លោក ហ្វីណង់ លើកឡើងថា៖«ប្រសិនបើយើងប្រៀបធៀបនឹងខែកញ្ញាដូចគ្នាក្នុងឆ្នាំ២០២៣កន្លងទៅ ថ្លៃស្រូវជាមធ្យមក្នុងឆ្នាំនេះ ស្ថិតក្នុងកម្រិតធម្មតានៅឡើយ ដែលក្នុងនោះថ្លៃស្រូវសែនក្រអូប ខ្ពស់ជាងឆ្នាំមុនបន្តិច ហើយចំណែកឯស្រូវ OM ទាបជាងឆ្នាំមុនបន្តិចវិញ។ ទោះបីជាមិនបានថ្លៃខ្ពស់ដូចករណីពិសេសកាលពីឆ្នាំ២០២៣ក៏ដោយ តែក៏នៅតែជាតម្លៃមួយសមរម្យ ដែលកសិករអាចទទួលបានប្រាក់ចំណេញ ហើយនៅតែខ្ពស់ជាងថ្លៃស្រូវកាលពីខែកញ្ញា ឆ្នាំ២០២០ ២០២១ និង២០២២ផងដែរ។» ទន្ទឹមនឹងនេះ លោកក៏ទទួលស្គាល់ចំពោះបញ្ហាតម្លៃស្រូវធ្លាក់ជាងតម្លៃមធ្យមរបស់កសិករនៅតំបន់មួយចំនួន ដោយសារតែបញ្ហាស្រូវនៅសើមខ្លាំង និងមិនទាន់ទុំល្អ ដែលខុសគ្នាពីស្រូវស្តង់ដាប្រមាណ២០ភាគរយ។ លោកបន្តថា បញ្ហាទាំងនេះ កើតឡើងដោយសារកសិករឆាប់ប្រមូលផលស្រូវ ដើម្បីបញ្ចៀសពីបញ្ហាទឹកជំនន់ និងការប្រមូលផលឱ្យបានមុនពេលភ្ជុំបិណ្ឌ។ អ្នកនាំពាក្យរូបនេះ អះអាងថា ក្រសួងកសិកម្មបានត្រៀមខ្លួនជាស្រេច ដើម្បីដោះស្រាយបញ្ហាតម្លៃស្រូវនេះ អាស្រ័យតាមគុណភាពស្រូវជាក់ស្ដែង ជាពិសេសសហការជាមួយរោងម៉ាស៊ីនកិនស្រូវធំៗ ឱ្យបន្តទទួលទិញស្រូវរបស់ពលរដ្ឋឡើងវិញ ចាប់ពីថ្ងៃទី៤ ខែតុលាតទៅ។ លោក ហ្វីណង់ អំពាវនាវដល់កសិករកុំឱ្យព្រួយបារម្ភចំពោះបញ្ហារាំងស្ទះរយៈពេលខ្លីនេះ ហើយត្រូវព្យាយាមពង្រឹងគុណភាពស្រូវរៀងៗខ្លួនឡើងវិញ៕ | ភ្នំពេញ៖ តម្លៃស្រូវក្នុងខែកញ្ញា ឆ្នាំ២០២៤ បានធ្លាក់ចុះបន្តិច បើធៀបនឹងរយៈពេលដូចគ្នាឆ្នាំ២០២៣។ នេះជាការអះអាងរបស់លោក ឃីម ហ្វីណង អ្នកនាំពាក្យក្រសួងកសិកម្ម រុក្ខាប្រមាញ់ និងនេសាទ ឆ្លើយតបទៅនឹងការផ្សព្វផ្សាយព័ត៌មានថា តម្លៃស្រូវធ្លាក់ចុះខ្លាំង នៅឆ្នាំនេះ។ |
ក្លិប Tottenham Hotspur បានចេញសេចក្តីថ្លែងការណ៍ដូច្នេះថា៖«នេះគឺជារឿងមិនអាចទទួលយកបានដោយការប្រមាថយ៉ាងខ្លាំង ។ ក្លិបនឹងសហការយ៉ាងជិតស្និតជាមួយមន្ត្រីប៉ូលិស និងកងការពារសន្តិសុខ ដើម្បីកំណត់អត្តសញ្ញាណរកជន ដែលបានចូលរួមចំណែក ឬចូលរួមស្រែកច្រៀងដោយប្រើពាក្យប្រមាថក្នុងការប្រកួត។ យើងនឹងចាត់វិធានការខ្លាំងបំផុតតាមដែលអាចធ្វើទៅបាន ដោយអនុលោមតាមគោលការណ៍ដាក់ទណ្ឌកម្ម និងការហាមប្រាមរបស់យើង។»។ មិនត្រឹមតែប៉ុណ្ណោះ Spurs ក៏បាននិយាយថា អ្នកគាំទ្រដែលចូលរួមទស្សនាការប្រកួតទល់នឹង Man Utd ស្ថិតក្នុងហេតុការណ៍ស្រែកជាប្រមាថនោះ អាចរាយការណ៍ពីអ្វីដែលពួកគេបានឃើញទៅកាន់ក្លិប។ ក្លិប Spurs ក៏បានសន្យាថានឹងសហការជាមួយសមាគមក្រុមអ្នកស្រលាញ់ភេទដូចគ្នា ដើម្បីចូលរួមប្រយុទ្ធប្រឆាំងទៅនឹងការរើសអើង ពីសំណាក់អ្នកគាំទ្រនៅរាល់ការប្រកួតនីមួយៗ ដែលបានលើកយកបញ្ហានេះ ជាអាវុធដើម្បីស្រែកជេរប្រមាថ។ សូមបញ្ជាក់ថា នៅក្រោយពេលក្រុម Spurs បានយកឈ្នះការប្រកួតលើក្រុមម្ចាស់ផ្ទះ Man Utd ក្នុងលទ្ធផល ៣-០ ក្នុងកីឡដ្ឋាន Old Trafford បានជួយរុញច្រានពួកគេឱ្យឡើងឈរនៅចំណាត់ថ្នាក់លេខ ៨ ដោយរកបានចំនួន ១០ពិន្ទុ ពីការប្រកួត ៦លើក ក្នុង Premier League។ ចំណែក Man Utd បន្តឈរនៅចំណាត់ថ្នាក់លេខ ១២ ដោយមានត្រឹម ៧ពិន្ទុ ក្នុងដៃ៕ | ក្លិប Tottenham Hotspur បានសហការជាមួយនឹងក្រុមមន្ត្រីប៉ូលិសទីក្រុង Manchester និងកងការពារសន្តិសុខក្នុងកីឡដ្ឋាន ដើម្បីកំណត់អត្តសញ្ញាណ អ្នកគាំទ្រដែលបានស្រែកជេរមកលើកីឡាករ នាពេលក្រុមយកឈ្នះលើម្ចាស់ផ្ទះ Manchester United លទ្ធផល ៣-0 ក្នុងកីឡដ្ឋាន Old Trafford។ |
អ្នកចាត់ការសញ្ជាតិអ៊ីតាលី និយាយថា Real Madrid សមតែទទួលបានសំណាងល្អជាងនេះ ក្រោយពីក្រុមបានបង្ហាញទម្រង់លេងល្អគ្របដណ្តប់លើដៃគូ តែនៅចុងក្រោយបែរជាទទួលបានត្រឹមតែ ១ពិន្ទុ ទៅវិញ។ កាលពីរដូវកាលមុន Real Madrid ស្ថិតក្នុងកីឡដ្ឋាន Wanda Metropolitano ធ្លាប់រងបរាជ័យទាំង ២ប្រកួត ក្រោមថ្វីជើង At Madrid។ លោក Carlo Ancelotti បាននិយាយក្នុងសន្និសីទកាសែត ដោយភាពតានតឹង ក្រោយចប់ការប្រកួតដូច្នេះថា៖«វាពិតជាពិបាកក្នុងការទទួលយកខ្លាំងណាស់ ចំពោះលទ្ធផលស្មើគ្នា នៅពេលដែលយើងខិតជិតនឹងយកឈ្នះទៅហើយ។ វាអាចកើតឡើងគ្រប់ពេល ក្រុមដៃគូរបស់យើងគឺពិតជាខ្លាំង និងមានគុណភាពខ្ពស់ក្នុងការលេង គ្រាប់បាល់ចុងក្រោយរបស់ពួកគេនៅចុងវគ្គ វាគឺជារឿងដ៏គួរឱ្យសោកស្តាយ យើងគ្រប់គ្រងការប្រកួតបានល្អ យើងខិតនឹងឈ្នះទៅហើយ។»។ ទោះយ៉ាងណា អ្នកចាត់ការសញ្ជាតិអ៊ីតាលីរូបនេះ លើកទឹកចិត្តកូនក្រុម និងសរសើរពីទម្រង់លេងរបស់ពួកគេថា ធ្វើបានល្អ។ ដណ្តើមបានត្រឹមតែ ១ពិន្ទុ ពីការប្រកួតទល់ Atletico Madrid ធ្វើឱ្យ Real Madrid បន្តមានគម្លាតពិន្ទុ ពីក្រុមកំពូលតារាង Barcelona ចំនួន ៣ពិន្ទុ ឆ្លងកាត់ការប្រកួតចំនួន ៨លើក ក្នុងក្របខណ្ឌ La Liga។ រំលឹកទៅក្នុងការប្រកួតនោះ ក្រុមរហស្សនាមអធិរាជស Real Madrid បានរកគ្រាប់បាល់បើកឆាក និងនាំមុខនៅនាទី៦៤ ដែលជាការសម្រេចបានពីសំណាក់ខ្សែការពារ Eder Militao ប៉ុន្តែការប្រកួតក៏ត្រូវបានពន្យាពេល ២០នាទី ព្រោះតែមានបញ្ហាអ្នកគាំទ្រនាំគ្នាគប់វត្ថុផ្សេងៗចូលក្នុងទីលានប្រកួត នៅពេលការអបអរគ្រាប់បាល់របស់ក្រុមកីឡាករ Real Madrid។ នៅពេលបន្តការប្រកួតឡើងវិញ ក្រោយការសម្អាតទីលានរួច ក្រុមម្ចាស់ផ្ទះនៅចុងបញ្ចប់នៃការប្រកួតទៅហើយ ពោលនាទី៩៥ ពួកគេក៏រកបានគ្រាប់បាល់តាមស្មើមកវិញ ដោយកីឡាករ Angel Correa ។ ដណ្តើមបាន ១ពិន្ទុ ដូចគ្នា Atletico Madrid ក៏ឡើងទៅឈរនៅចំណាត់ថ្នាក់លេខ ៣ ក្នុងតារាង La Liga មាន ១៦ពិន្ទុ ក្នុងដៃ៕ | អ្នកចាត់ការក្លិប Real Madrid លោក Carlo Ancelotti បានបង្ហាញអារម្មណ៍ខកចិត្តខ្លាំង ក្រោយពេលកូនក្រុមធ្វើមិនបានល្អប្រកួតស្មើក្នុងលទ្ធផល ១-១ ទល់នឹងក្រុម Atletico Madrid ក្នុងក្របខណ្ឌ La Liga នៅថ្ងៃទី២៩ ខែកញ្ញា។ |
គិតត្រឹមថ្ងៃទី២៧ ខែកញ្ញា មានអ្នកចុះឈ្មោះជាង ៨៣០០នាក់ហើយ ក្នុងនោះ មានជនបរទេស ២៣០០នាក់ ចូលរួមព្រឹត្តិការណ៍រត់ប្រណាំងអន្ដរជាតិពាក់កណ្ដាលម៉ារ៉ាតុន ។ បរទេស ដែលបានចុះឈ្មោះច្រើនជាងគេ មកពីអង់គ្លេស អូស្ដ្រាលី បារាំង អាមេរិក និងជប៉ុន។ លោក វ៉ាត់ ចំរើន រំពឹងថា អ្នកចូលរួមនឹងឈានដល់ ១ម៉ឺននាក់។ តាមការបញ្ជាក់ពីអគ្គលេខាធិការរូបនេះ សម្ដេច ហ៊ុន ម៉ាណែត ក៏នឹងចូលរួមរត់លើចម្ងាយផ្លូវ ៥គីឡូម៉ែត្រដែរ។ លោក វ៉ាត់ ចំរើន បានបន្ថែមថា វត្តមានសម្ដេចនាយករដ្ឋមន្ដ្រី នៅក្នុងព្រឹត្តិការណ៍នេះ នឹងមិនបង្កឲ្យមានភាពតានតឹងដល់អ្នកចូលរួមរត់ ដែលជាភ្ញៀវជាតិ និងអន្ដរជាតិឡើយ។ ផ្ទុយទៅវិញ វត្តមានរបស់សម្ដេច ហ៊ុន ម៉ាណែត នឹងញ៉ាំងបរិយាកាសឲ្យកាន់តែប្រសើរ ព្រោះជាការបង្ហាញពីសុវត្ថិភាព សន្ដិភាព និងស្ថេរភាព ក្នុងប្រទេស។ តែយ៉ាងណាលោក វ៉ាត់ ចំរើន ក៏ស្នើឱ្យមានការយោគយល់ដែរ ព្រោះវត្តមានសម្តេច ហ៊ុន ម៉ាណែត រត់ប្រណាំង នឹងមានអង្គរក្សរត់អមសម្ដេច ។ «ជាការប្រុងប្រយ័ត្នរបស់យើង ព្រោះសុវត្ថិភាពរបស់សម្ដេច គឺជាសុវត្ថិភាពជាតិទាំងមូល។ ប៉ុន្ដែយើងដឹងហើយថា នៅក្នុងកីឡា គឺត្រូវមានការគោរព និងចូលរួមក្នុងបទបញ្ជាររបស់កីឡាដែរ។ ដូច្នេះ ក្នុងពេលដែលរត់នោះ សម្ដេច បានមានប្រសាសន៍ថា នឹងរត់ជាមួយមហាជន ដែលរត់ក្នុង ៥គីឡូម៉ែត្រនេះ។ គ្រាន់តែការរត់របស់សម្ដេច មានអ្នកអម។ ដូច្នេះ មិនមានអ្វី ដែលត្រូវព្រួយបារម្ភក្នុងរឹតត្បិតការរត់ទេ ព្រោះសម្ដេច មានសន្តិសុខការពារច្បាស់លាស់របស់សម្ដេចហើយ។»។ វ៉ាត់ ចំរើន បាននិយាយដូច្នេះ។ ក្នុងសន្និសីទនេះដែរ លោក សែម ផល្លា នាយកបច្ចេកទេសរៀបចំព្រឹត្តិការណ៍ម៉ារ៉ាតុន បានបញ្ជាក់ថា ព្រឹតិការណ៍លើកទី២៩នេះ នឹងរៀបចំឲ្យកាន់តែប្រសើរជាងឆ្នាំមុន ទាំងចរាចរណ៍ ,សុវត្ថិភាពអ្នកចូលរួមរត់ ,ការសង្គ្រោះបន្ទាន់ ,កន្លែងអាហារសម្រន់ ឲ្យត្រូវតាមស្ដង់ដារអន្ដរជាតិ។ នាយកបច្ចេកទេសរូបនេះ បាននិយាយដូច្នេះថា៖«យើង នឹងរៀបចំឲ្យបានល្អ ព្រោះមានការចូលរួមពីសម្ដេច ទាំងការរៀបចំតាមផ្លូវ ការសម្រួលចរាចរណ៍ ហើយរៀបចំឲ្យល្អនេះ ឲ្យត្រូវតាមស្ដង់ដារអន្ដរជាតិផ្លូវការ ផងដែរ។»៕ | លោក វ៉ាត់ ចំរើន អគ្គលេខាធិការគណៈកម្មាធិការជាតិអូឡាំពិកកម្ពុជា បានបញ្ជាក់ថា សម្ដេច ហ៊ុន ម៉ាណែត នាយករដ្ឋមន្ដ្រីកម្ពុជា នឹងចូលរួមរត់ពាក់កណ្ដាលម៉ារ៉ាតុងអន្ដរជាតិ-អង្គរ លើកទី២៩ លើចម្ងាយ ៥គីឡូម៉ែត្រ។ អគ្គលេខាធិការរូបនេះ បានបញ្ជាក់ដូច្នេះ នៅក្នុងសន្និសីទសារព័ត៌មានកាលពីថ្ងៃទី២៧ ខែកញ្ញា ឆ្នាំ២០២៤ នៅទីស្នាក់ការគណៈកម្មាធិការជាតិអូឡាំពិកកម្ពុជា។ ព្រឹត្តិការណ៍រត់ពាក់កណ្ដាលម៉ារ៉ាតុងនេះ នឹងត្រូវធ្វើនៅថ្ងៃទី១ ធ្នូ ឆ្នាំ២០២៤ នៅមុខប្រាសាទអង្គរវត្ត។ |
ដើម្បីជ្រាបច្បាស់ សូមលោកអ្នកនាង ទស្សនាវីដេអូសម្ភាសដូចតទៅ៖ ចាប់ពីខ្លោងទ្វារ ទៅដល់បរិវេណវត្ត មានបុរសនិងស្ត្រីជាច្រើននាក់ កាន់ក្រដាសប្រាក់៥០០រៀល និង១០០រៀលជាច្រើនដុំនៅក្នុងដៃ សម្រាប់ទុកដូរឱ្យអ្នកដែលចង់ទទួលសេវានេះ។ មុខរបរប្ដូរប្រាក់ បានលេចឡើងនៅតាមទីវត្តអារាម នៅក្នុងពិធីបុណ្យភ្ជុំបិណ្ឌ និងចូលឆ្នាំជារៀងរាល់ឆ្នាំ។ អ្នកស្រី សុង ធាវី អ្នកដូរលុយនៅវត្តមណិរតនារាម ទួលទំពូង ជាអ្នកប្រកបរបរដូរក្រដាសប្រាក់រៀល ក្នុងរដូវកាន់បិណ្ឌ អ្នកស្រី សុង ធាវី ត្រូវក្រោកពីម៉ោង៥ព្រឹក ដើម្បីធ្វើដំណើរមកវត្តមណិរតនារាម ទួលទំពូង។ ការប្ដូរប្រាក់រៀល ក្នុងទឹកប្រាក់១ម៉ឺនរៀល អ្នកស្រី ធាវី កាត់ទឹក ១៥០០រៀល ទៅ ២,០០០រៀល។ ក្នុងមួយថ្ងៃ អ្នកស្រី ធាវី អាចរកចំណេញ ៣ម៉ឺនរៀលក្នុងមួយថ្ងៃ។ អ្នកដូរលុយរូបនេះ លើកឡើងថា របរតាមរដូវបុណុ្យទានេះ មិនអាចរកចំណូលបានទៀងនោះទេ បានន័យថា បើមានអ្នកទៅវត្តច្រើន ហើយគេទទួលសេវានេះច្រើន ទើបអាចរកប្រាក់បានច្រើនដែរ។ ភ្ជុំបិណ្ឌឆ្នាំនេះ អ្នកស្រី ធាវី ត្អូញត្អែរថា រកចំណូលមិនសូវបានដូចឆ្នាំមុនៗឡើយ។ អ្នកស្រី សុង ធាវី បន្តដូច្នេះ៖ «ថ្ងៃធម្មតាដូរលុយបានប្រមាណ១០ទៅ២០ម៉ឺនរៀល ប៉ុន្តែថ្ងៃសៅរ៍ និងអាទិត្យ អាចដូរលុយបានដល់ ៧០ម៉ឺនរៀល។ របរដូរលុយនេះ អាចជួយដោះស្រាយបញ្ហាមួយគ្រាដែរ»។ បើតាមអ្នកប្រកបដូរប្រាក់ជាង៣ឆ្នាំមកនេះ ពលរដ្ឋនិយមដូរក្រដាសប្រាក់មួយរយរៀល និងប្រាំរយរៀល សម្រាប់រាប់បាត្រ និងចូលបច្ច័យ។ ងាកមកអ្នកស្រី សាន សុខុម វិញអាចរកចំណូលបានប្រមាណ២ម៉ឺនរៀលនៅថ្ងៃធម្មតា ហើយឈានទៅរកប្រាក់បាន៤ម៉ឺនរៀល នៅចុងសប្ដាហ៍។ ជាការកត់សម្គាល់របស់អ្នកស្រី សុខុម ភ្ជុំបិណ្ឌឆ្នាំនេះ មានពលរដ្ឋច្រើនកុះករនាំគ្នាមកវត្តទួលទំពូង ប៉ុន្តែដូចលុយមិនសូវដាច់ប៉ុន្មាននោះទេ។ មុខរបរដូរប្រាក់របស់អ្នកស្រី ពុំសូវកាក់កបឡើយនៅឆ្នាំនេះ ដោយសារពុទ្ធបរិស័ទមកវត្តទាំងនោះ ដូរលុយពីខាងក្រៅមកស្រាប់។ អ្នកស្រី សាន សុខុម អ្នកដូរលុយនៅវត្តមណិរតនារាម ទួលទំពូង រដូវភ្ជុំបិណ្ឌម្ដងៗ អ្នកស្រី សាន សុខុម ត្រៀមលុយសម្រាប់ដូរជូនពុទ្ធបរិស័ទប្រមាណ៨០ម៉ឺនរៀល។ «ថ្ងៃសៅ និងអាទិត្យ ដូចលុយដាច់ជាងថ្ងៃបិណ្ឌធម្មតា។ ថ្ងៃសៅ និងអាទិត្យ អាចដូរលុយបាន ៥០ ទៅ ៦០ម៉ឺនរៀលទាំងដើម»។ នេះជាការបញ្ជាក់ពីអ្នកស្រី សាន សុខុម ជាអ្នកដូរលុយនៅវត្តមណិរតនារាម ទួលទំពូង៕ | ភ្នំពេញ៖ មុខរបរដូរលុយ ជារបរបន្ទាប់បន្សំពេញនិយម ដែលអាចរកប្រាក់ចំណូលបានគួរសម។ រយៈពេល១៥ថ្ងៃក្នុងអំឡុងពិធីបុណ្យកាន់បិណ្ឌភ្ជុំបិណ្ឌ ជាឱកាសដ៏ល្អមួយសម្រាប់ប្រជាពលរដ្ឋ រកប្រាក់ចំណូលបន្ថែម តាមរយៈរបរដូរលុយនេះ។ |
ដើម្បីជ្រាបច្បាស់ សូមលោកអ្នកនាង ទស្សនាវីដេអូសម្ភាសដូចតទៅ៖ នៅខ្លោងទ្វារក្នុងបរិវេណវត្តចង្ក្រានតាព្រហ្មស្ទឹងមានជ័យ អ្នកលក់ផ្កាឈូកជាច្រើនរូប បានដាក់ផ្ការបស់ខ្លួនក្នុងធុងទឹកតម្រៀបគ្នាជាជួរ ដែលមានផ្កាពណ៌ស ពណ៌ក្រហម និងពណ៌ផ្កាឈូក។ អ្នកលក់ភាគច្រើនបានរត់តាមម៉ូតូ ឡាន និងម៉ូតូកង់បី ដើម្បីហៅភ្ញៀវឱ្យទិញផ្ការបស់ខ្លួន តាំងពីយានជំនិះទាំងនោះ មិនទាន់ចូលដល់ខ្លោងទ្វារវត្តស្រួលបួលម្ល៉េះ។ អ្នកស្រី ចាន់ នី ជាអ្នកលក់ផ្កាឈូកនៅវត្តចង្រ្កានតាព្រហ្មស្ទឹងមានជ័យ លើកឡើងថា របរលក់ផ្កាឈូកឆ្នាំនេះ មិនសូវកាក់កបឡើយ។ បើតាមអ្នកស្រី ចាន់ នី មូលហេតុលក់ផ្កាឈូកមិនដាច់ទំនងបណ្ដាលមកពី បញ្ហាសេដ្ឋកិច្ចរបស់អ្នកទិញ និងអ្នកលក់ច្រើន។ ជារៀងរាល់ឆ្នាំ ក្នុងឱកាសបុណ្យភ្ជុំបិណ្ឌបែបនេះ អ្នកស្រី នី អាចលក់ផ្កាឈូកបានជាង៣០០ទង ក្នុងមួយថ្ងៃ ។ ប៉ុន្តែបច្ចុប្បន្ន អ្នកស្រី លក់ផ្កាឈូកជាង១០០ទង ក្នុងមួយថ្ងៃ មិនអស់ផង។ អាជីវកររូបនេះ បានត្អូញត្អែរពីបញ្ហាលក់ផ្កាមិនសូវដាច់ដូចឆ្នាំមុនៗដូច្នេះថា៖«ឆ្នាំនេះលក់មិនដាច់ទេ ដឹងតែសល់ហើយ។ ពីមុនយើងលក់ក្នុងមួយថ្ងៃអាចអស់៣០០ទង តែឥឡូវ១០០ទងលក់អត់អស់ទេ យ៉ាងច្រើន៥០ទង។ ផ្កាឈូកដែលបត់ហើយ ប្រសិនបើសល់ គឺយកចោល ប៉ុន្តែផ្កាឈូកដែលមិនទាន់បត់ស្រទាប់យើងអាចទុកលក់បាននៅថ្ងៃស្អែកបាន។ សល់ម្ដងៗ មុខមិនរីកទេ ហត់ហើយខាតទៀត»។ អ្នកស្រី ចាន់ នី ឈរលក់ផ្កាឈូកនៅវត្តចង្រ្កានតាព្រហ្មស្ទឹងមានជ័យ ផ្កាឈូកដែលអ្នកស្រី ចាន់ នី យកមកលក់ទាំងនេះ គឺទិញពីផ្សារដើមគរ។ អ្នកស្រី នី ត្រូវក្រោកពីម៉ោង២ភ្លឺស្រាងៗ ដើម្បីទៅទិញផ្កាយកមកលក់នៅវត្តចង្រ្កានតាព្រហ្មស្ទឹងមានជ័យ។ ត្រូវបត់ផ្កាឈូកធ្វើម៉ូដផង ហើយពេលខ្លះត្រូវរត់ទៅលក់ផ្កាផង អ្នកស្រី ចាន់ នី អាចរកចំណូលពីការលក់ផ្កាឈូកបាន ១០-១៥ម៉ឺនរៀលក្នុងមួយថ្ងៃ។ ទោះបីលក់មិនសូវជាដាច់ ប៉ុន្តែអ្នកស្រី ចាន់ នី នៅតែបន្តមុខរបរលក់ផ្កាឈូកនាឱកាសបុណ្យភ្ជុំបិណ្ឌ ដើម្បីរកចំណូលបន្ថែមពីការងារប្រចាំរបស់អ្នកស្រី។ ផ្ទុយពីអាជីវកររូបនេះ លោកយាយ ខម អួច នៅតែអាចលក់ផ្កាឈូកដាច់ធម្មតា ដោយមានអតិថិជនមកទិញជាហូរហែរ។ សម្រាប់លោកយាយ អួច មិនមានការខាតចំណូលឡើយ ព្រោះលោកយាយជាឈ្មួញកណ្តាល អង្គុយលក់ផ្កាឈូកឱ្យគេ ដើម្បីបានចំណូលខ្លះ ធ្វើបុណ្យ និងចិញ្ចឹមជីវិតខ្លួនឯង។ លោកយាយ ខម អួច ជាអ្នកផ្កាឈូកនៅវត្តមណិរតនារាម ទួលទំពូង មានវ័យ ៧៨ឆ្នាំ លោកយាយ ខម អួច ជាអ្នកលក់ផ្កាឈូក នៅវត្តមណិរតនារាម ទួលទំពូង។ ដូនចាស់មកពីខេត្តតាកែវរូបនេះ ទើបតែមកលក់ផ្កាឈូកនៅវត្តឆ្នាំនេះទេ។ ទោះមានវ័យចំណាស់ តែលោកយាយ អួច មិនដើរសុំគេឡើយ ដោយសុខចិត្តអង្គុយលក់ផ្កាឈូកឱ្យគេ ដើម្បីបានចំណូល។ ផ្កាឈូករបស់លោកយាយ អួច ក្នុងមួយគូរតម្លៃ៨០០០រៀល ដោយលោកយាយអាចចំណេញពីផ្កាឈូក១គូរនេះ ២០០០រៀល។ លោកយាយ អួច ត្រូវធ្វើដំណើរពីខេត្តតាកែវម៉ោង៣ភ្លឺស្រាងៗ ដើម្បីមកលក់ផ្កាឈូកជាមួយគេនៅវត្តមណិរតនារាម ទួលទំពូងនេះ។ ក្នុងមួយថ្ងៃនេះ លោកយាយលក់ផ្កាឈូកអស់ប្រមាណ១០០ដុំ ដោយចំណេញពីគេប្រមាណ១០ម៉ឺនរៀល។ លោកយាយ ខម អួច សប្បាយចិត្តដែលខ្លួននៅមានកម្លាំងរកចំណូលគ្រាន់ចិញ្ចឹមជីវិតខ្លួន។ «ឆ្នាំក្រោយៗចង់មកលក់ទៀត ប្រសិនបើគេហៅយើងមកលក់ផ្កាឈូកជាមួយ។ សុខចិត្តលក់ផ្កាឈូក មិនដើរសុំគេទេ ព្រោះខ្មាស់គេ យើងមានដៃ មានជើងដែរ មកលក់ចឹងវិញស្រួលជាង»។ លោកយាយ ខម អួច បានលើកឡើងបែបនេះ។ ជាធម្មតានៅក្នុងពិធីបុណ្យភ្ជុំបិណ្ឌ និងប្រពៃណីខ្មែរជាច្រើនទៀត គេច្រើនឃើញវត្តមានផ្កាឈូក មិនដែលខានឡើយ។ ក្នុងគម្ពីព្រះពុទ្ធសាសនា បានសម្ដែងថា ផ្កាឈូក ជាផ្កាបរិសុទ្ធមិនមានជាប់មន្ទិលសៅហ្មងផ្សេងៗឡើយ។ ផ្កាឈូក ក៏អាចតាំងលំអបានដែរ។ នៅក្នុងប្រទេសដែលកាន់ព្រះពុទ្ធសាសនា ផ្កាឈូកត្រូវបានគេប្រើប្រាស់ច្រើន ប៉ុន្តែប្រទេសដែលមិនកាន់ព្រះពុទ្ធសាសនា ឬបស្ចិមប្រទេសវិញ គេនិយមផ្កាកុលាប ឬផ្កាផ្សេងៗទៀត៕ | ភ្នំពេញ៖ ពិធីភ្ជុំបិណ្ឌឆ្នាំនេះ អ្នកលក់ផ្កាឈូកមិនកាក់កបដូចរាល់ឆ្នាំឡើយ។ អាជីវករលក់ផ្កាឈូក នៅតាមវត្ត បានរអ៊ូរទាំថាលក់មិនសូវដាច់ បើធៀបទៅឆ្នាំមុនៗ។ លក់មិនដាច់ ដោយសារតែពុទ្ធបរិស័ទមួយចំនួនយកផ្កាពីផ្ទះស្រាប់ ហើយអ្នកខ្លះទៀត ក៏មិនសូវទិញ។ |
លោក ស្រ៊ុន ពៅ បានប្រាប់សារព័ត៌មានឌីជីថលថ្មីៗ នៅថ្ងៃទី២៥ កញ្ញាថា បច្ចុប្បន្ន សាច់បង្កកបានចរាចរណ៍ពាសពេញផ្សារ ហើយវាបានទាញទម្លាក់តម្លៃ និងដណ្ដើមទីផ្សារអ្នកចិញ្ចឹមជ្រូកក្នុងស្រុក មិនចេះចប់មិនចេះហើយ។ សាច់បង្កក ដែលកំពុងដាក់លក់ថោកៗ និងគ្មានច្បាប់ទម្លាប់នោះ គឺភាគច្រើនហូរចូលតាមច្រកព្រំដែនកម្ពុជាជាមួយប្រទេសជិតខាង។ ប្រធានសមាគមអ្នកចិញ្ចឹមសត្វកម្ពុជា ចាត់ទុកថា ការបណ្ដែតបណ្ដោយឱ្យសាច់គ្មានប្រភពច្បាស់លាស់ចូលមកទីផ្សារកម្ពុជា នៅពេលនេះ គឺផ្ទុយនឹងសេចក្ដីសម្រេចរបស់ រដ្ឋាភិបាលដែលឱ្យផ្អាករាល់ការនាំចូលគ្រឿងក្នុង និងបំណែកសាច់បង្កក ជាបណ្ដោះអាសន្ន។ ម្យ៉ាងការធ្វើបែបនេះ ក៏អាចនាំឱ្យប៉ះពាល់ដល់សុខភាព អ្នកប្រើប្រាស់ផងដែរ។ លោក ស្រ៊ុន ពៅ ប្រាប់ដូច្នេះថា៖« រដ្ឋាភិបាល (ធ្លាប់)បានឱ្យបិទការនាំចូល៦ខែ ហើយថែម៦ខែទៀត ប៉ុន្តែសាច់បង្កកនៅតែចរាចរណ៍ពេញផ្សារដើមគរ។ ទាំងអស់នេះ គឺខ្ញុំបានទៅពិនិត្យជាក់ស្ដែង។ សាច់ទាំងអស់នេះ ចូលមកគឺឆ្លងកាត់ព្រំដែន។»។ ដោយឡែក សម្រាប់ពិធីបុណ្យភ្ជុំបិណ្ឌ ឆ្នាំនេះ លោក ស្រ៊ុន ពៅ បានសិក្សា និងវាយតម្លៃថា តម្រូវការ និងតម្លៃសាច់ជ្រូក មិនកើនឡើងនោះទេ។ មូលហេតុតែមួយគត់ គឺមកពីការនាំចូលសាច់បង្កក នៅតែរីកសាយភាយទូទាំងប្រទេស។ ជាថ្មីម្ដងទៀត ប្រធានសមាគមអ្នកចិញ្ចឹមសត្វកម្ពុជារូបនេះ បានស្នើឱ្យអាជ្ញាធរ ដែលការពារច្រករបៀងតាមព្រំដែន ពង្រឹងការទប់ស្កាត់ ឱ្យដូចសេចក្ដីសម្រេចរបស់រដ្ឋាភិបាល ដែលទើបបានដាក់ចេញ កាលពីថ្ងៃទី១២ ខែកញ្ញានេះ។ លោក ស្រ៊ុន ពៅ ប្រាប់ដូច្នេះថា៖«ជ្រូកក្នុងស្រុកនៅតែបន្តស្ទះ ដោយសារសាច់បង្កកនៅតែវាយលុក ដណ្ដើមទីផ្សាររបស់យើង យ៉ាងតិចណាស់ក៏១០ ទៅ២០ភាគរយដែរ។ ដូច្នេះ ខ្ញុំមិនរំពឹងថា តម្រូវការជ្រូក ក្នុងពិធីបុណ្យភ្ជុំនេះ មានការកើនឡើង ដូចអ្វីដែលយើងចង់បាននោះទេ។»។ បច្ចុប្បន្ន ជ្រូករស់មានតម្លៃពី៩០០០ ទៅ១១០០០រៀល ក្នុងមួយគីឡូក្រាម ខណៈសាច់បង្កកនៅលើជ្រញ់ មានតម្លៃប្រហែល ១២ ០០០ប៉ុណ្ណោះ ក្នុងមួយគីឡូក្រាម។ តាមការប៉ាន់ប្រមាណរបស់ លោក ស្រ៊ុន ពៅ ភ្ជុំបិណ្ឌឆ្នាំនេះ តម្រូវការជ្រូកនៅកម្ពុជាមានខ្ទង់ក្រោម១ម៉ឺនក្បាលប៉ុណ្ណោះ ក្នុងមួយថ្ងៃ ដែលចំនួននេះ គឺដូចទៅនឹងឆ្នាំមុនដែរ។ ក្នុងបរិបទនេះ លោក ស្រ៊ុន ពៅ បានស្នើដល់ពលរដ្ឋ និងចុងភៅទាំងអស់ កាត់បន្ថយការប្រើប្រាស់សាច់បង្កក ដែលនាំគ្មានប្រភពច្បាស់លាស់ និងងាកមកគាំទ្រសាច់ជ្រូកក្នុងស្រុកវិញ ដើម្បីស្ដារតម្លៃ និងទីផ្សារវិស័យចិញ្ចឹមជ្រូករបស់កម្ពុជា ឱ្យប្រសើរឡើងវិញ៕ អត្ថបទទាក់ទង កម្ពុជា ហាមការនាំចូលថ្លើមជ្រូក និងបំណែកសាច់ជ្រូកបង្កក ៦ខែទៀត សម្ដេច ហ៊ុន ម៉ាណែត បញ្ជាឱ្យពង្រឹងច្បាប់ហាមឃាត់សាច់បង្កក ខូចគុណភាព | ប្រធានសមាគមអ្នកចិញ្ចឹមសត្វកម្ពុជា លោក ស្រ៊ុន ពៅ បានអះអាងថា តម្រូវការ និងតម្លៃ សាច់ជ្រូកក្នុងស្រុក នាឱកាសបុណ្យកាន់បិណ្ឌ និងភ្ជុំបិណ្ឌឆ្នាំនេះ មិនកើនឡើងនោះទេ។ លោក ស្រ៊ុន ពៅ បានអះអាងថា តម្លៃសាច់ជ្រូកនៅថេរបែបនេះ ដោយសារតែលំហូរសាច់បង្កកចូលទីផ្សារកម្ពុជាច្រើនលើសលុបទោះបី រដ្ឋាភិបាលបានចេញសេចក្ដីសម្រេចផ្អាករយៈពេល៦ខែ ថែមទៀតក៏ដោយ។ |
នំគម អន្សមចេក អន្សមជ្រូក ត្រូវបានរៀបចំដាក់ក្នុងកន្រ្តកយ៉ាងស្រស់ស្អាម អមជាមួយបូរំលេចដោយផ្ការំដួល រួមទាំងសារអនុមោទនាភ្ជុំបិណ្ឌ។ កន្រ្តកនំខ្មែរនេះ ត្រូវបានលោកឧបនាយករដ្ឋមន្ត្រី ហ៊ុន ម៉ានី រដ្ឋមន្ត្រីក្រសួងមុខងារសាធារណៈ រៀបចំជូនដល់ថ្នាក់ដឹកនាំ និងមន្ត្រីក្រោមឱវាទទាំងអស់នៃក្រសួងមុខងារសាធារណៈ។ រូបភាពពីក្រសួងមុខងារសាធារណៈ រដ្ឋមន្រ្តីដែលស្រឡាញ់វប្បធម៌ខ្មែរ និងគោរពដល់មន្រ្តីចាស់ៗរូបនេះ តែងយកចិត្តទុកដាក់ និងឱ្យតម្លៃលើមន្រ្តីក្រោមឱវាទរបស់លោក។ ក្រៅពីជូននំអន្សមដល់មន្រ្តី លោក ហ៊ុន ម៉ានី ក៏បានរៀបចំពិធីពិសាអាហារជូនដល់មន្រ្តីទាំងនោះផងដែរ។ រូបភាពពីក្រសួងមុខងារសាធារណៈ សូមបញ្ជាក់ថា ក្នុងឱកាសពិធីបុណ្យភ្ជុំបិណ្ឌ តាមវប្បធម៌ប្រពៃណីខ្មែរ នំអន្សម តែងតែជានំមួយ សម្រាប់ប្រើប្រាស់នៅក្នុងបុណ្យភ្ជុំបិណ្ឌ ដែលនេះជាផ្នែកមួយ នៃការថែរក្សាវប្បធម៌ប្រពៃណី និងកេរមរតក បុព្វបុរសដូនតាខ្មែរ៕ | ភ្នំពេញ៖ ក្នុងឱកាសពិធីបុណ្យភ្ជុំបិណ្ឌនេះ លោក ហ៊ុន ម៉ានី ឧបនាយករដ្ឋមន្ត្រី រដ្ឋមន្ត្រីក្រសួងមុខងារសាធារណៈ នាមរៀបចំពិធីពិសាអាហារ និងជូននំអន្សម ដល់ថ្នាក់ដឹកនាំ និងមន្ត្រីក្រោមឱវាទទាំងអស់នៃក្រសួងមុខងារសាធារណៈ។ ពិធីពិសាអាហារ និងជូននំអន្សមនេះ បានរៀបចំនៅថ្ងៃទី៣០ កញ្ញា។ |
នៅក្នុងសេចក្តីប្រកាសចេញនៅថ្ងៃទី១ ខែតុលា យោធាអុីស្រាអែល បានបញ្ជាក់ថា ការវាយប្រហាររបស់ខ្លួន គឺមានការគាំទ្រដោយកងកាំភ្លើងធំ និងការវាយប្រហារតាមផ្លូវអាកាស ដោយផ្តោតលើក្រុមហេសប៉ូឡា នៅក្នុងភូមិក្បែរព្រំដែនរបស់ខ្លួន។ ក្នុងប្រតិបត្តិការនេះ អុីស្រាអែល បានចាត់ទុកជាសង្រ្គាមមានកម្រិត និងផ្តោតលើក្រុមហាសប៉ូឡាប៉ុណ្ណោះ ពោលគឺផ្ទុយពីប្រតិបត្តិការយោធានៅតំបន់កាហ្សា ដែលអុីស្រាអែល អះអាងថា ជាសង្រ្គាមពេញលេញ។ ជាសម្ព័ន្ធមិត្តដ៏សំខាន់ អាម៉េរិក បានបញ្ជាក់ថា អុីស្រាអែល បានបើកការវាយប្រហារនៅតាមព្រំដែន និងរំដោះសហគមន៍ជនជាតិអុីស្រាអែលនៅតំបន់ព្រំដែនភាគខាងជើង។ លោក Matthew Miller អ្នកនាំពាក្យក្រសួងការបរទេសអាម៉េរិក បានបញ្ជាកថា ទីក្រុង Tel Aviv បានជូនដំណឹងក្រុងវ៉ាស៊ីនតោនរួចហើយ ដោយវាជាសង្រ្គាមមានកម្រិត។ សូមបញ្ជាក់ថា ក្រុមហេសប៉ូឡា ជាក្រុមប្រដាប់អាវុធមួយគាំទ្រដោយអុីរ៉ង់ ហើយបានវាយប្រហារលើអុីស្រាអែលជាញឹកញាប់ ដើម្បីតបនឹងប្រតិបត្តិការយោធាអុីស្រាអែលនៅតំបន់កាហ្សា ដែលផ្តោតលើក្រុមហាម៉ាស៕ | យោធាអុីស្រាអែល នៅថ្ងៃទី១ ខែតុលា បានប្រកាសថា ខ្លួន បានបើកការវាយប្រហារផ្លូវគោកនៅតំបន់ភាគខាងត្បូងលីបង់ ដើម្បីតាមប្រមាញ់ក្រុមហេសប៉ូឡា ដែលបានបាញ់គ្រាប់រ៉ុក្កែតមកភាគខាងជើងអុីស្រាអែលជាញឹកញាប់។ |
អគ្គនាយកដា្ឋនគយ និងរដ្ឋាករកម្ពុជា មានបំណងពង្រឹង និងលើកកម្ពស់ការផ្តល់សេវាសាធារណៈ។ ហេតុនេះ លោក គុណ ញឹម បានប្រាប់មន្ត្រីគយ និងរដ្ឋាករ រួមទាំងបុគ្គលិកជាប់កិច្ចសន្យាទាំងអស់ ឱ្យត្រូវគោរពឱ្យបានម៉ឺងម៉ាត់ នូវម៉ោងរដ្ឋបាលបំពេញការងារ។ ជាមួយគ្នាដែរ លោកសង្កត់ធ្ងន់បែបនេះ៖ «ចំពោះមាត់ច្រកសំខាន់ៗ ដែលមានសកម្មភាព ទំនិញនាំចេញ នាំចូលត្រូវចាត់ចែងវេនប្រចាំការបំពេញភារកិច្ចទាំងថ្ងៃទាំងយប់។ ក្នុងពេលបំពេញការងារ ត្រូវប្រកាន់យកនូវអាកប្បកិរិយាថ្លៃថ្នូរ រួសរាយរាក់ទាក់ ចៀសវាងឱ្យបាននូវពាក្យសម្តី និងសកម្មភាពអសីលធម៌នានា»។ អគ្គនាយកគយនិងរដ្ឋាករកម្ពុជា បានហាមមន្ត្រីខ្លួន ដាច់ខាតមិនត្រូវប្រើប្រាស់សិទ្ធិនិងតួនាទីរបស់ខ្លួន ក្នុងការប្រមូលកម្រៃក្រៅផ្លូវការដោយខុសច្បាប់ឡើយ។ ទន្ទឹមនឹងនេះ រាល់ការប្រមូលកម្រៃសេវាសាធារណៈ ត្រូវធ្វើឡើងស្របតាមតម្លៃសេវា ដែលបានកំណត់របស់ក្រសួងសេដ្ឋកិច្ច។ ចំណែក ថ្នាក់ដឹកនាំមន្ត្រីគយតាមតំបន់នីមួយៗ ត្រូវធ្វើការតាមដានជាប្រចាំនូវសកម្មភាពបំពេញការងារផ្តល់សេវាសាធារណៈ របស់មន្ត្រីគយនិងរដ្ឋាករថ្នាក់ក្រោម រួមទាំងបុគ្គលិកជាប់កិច្ចសន្យាទាំងអស់។ ករណីពិនិត្យឃើញ មានមន្ត្រីម្នាក់បានប្រព្រឹត្តនូវអាកប្បកិរិយាមិនសមរម្យក្នុងពេលផ្តល់សេវា ត្រូវធ្វើការណែនាំឱ្យកែលម្អជាបន្ទាន់។ ករណីមន្ត្រីនោះ មិនមានការកែលម្អ ត្រូវធ្វើរបាយការណ៍ទៅ អគ្គនាយកដា្ឋនគយ និងរដ្ឋាករកម្ពុជា ដើម្បីចាត់វិធានការឬដាក់វិន័យ។ នេះជាការណែនាំរបស់ លោក គុណ ញឹម៕ | ភ្នំពេញ៖ លោក គុណ ញឹម អគ្គនាយកគយនិងរដ្ឋាករកម្ពុជា ណែនាំឱ្យមន្ត្រីគយតាមចែកវេនគ្នាប្រចាំការជាប្រចាំ នៅតាមច្រកសំខាន់ ដែលនាំទំនិញចេញចូល ដើម្បីបង្កើនប្រសិទ្ធភាពការងារ។ នេះបើតាមសេចក្ដីណែនាំ ស្ដីពីការពង្រឹងនិងលើកកម្ពស់ប្រសិទ្ធភាពនៃការផ្ដល់សេវាសាធារណៈរបស់អគ្គនាយកដ្ឋាន និងរដ្ឋាករកម្ពុជា។ |
ក្នុងកិច្ចពិភាក្សាជាមួយ លោក អ៊ឹម ស៊ីថុល ដែលជារដ្ឋលេខាធិការប្រចាំការនៃក្រសួងកសិកម្ម រុក្ខាប្រមាញ់ និងនេសាទ កាលពីថ្ងៃទី២៩ ខែសីហា លោក Chairoj Tiwatmuncharoen ប្រធានក្រុមហ៊ុនCP ALL Cambodia បានលើកឡើងថា បច្ចុប្បន្ន មានផលិតផលខ្មែរប្រមាណ១១ភាគរយ ត្រូវបានដាក់លក់នៅលើធ្នើរក្នុងផ្សារទំនើប 7-Eleven។ ទំនិញទាំងនោះ មានដូចជា៖ ស្វាយចន្ទី ក្រូច ចេក និងអង្ករជាដើម។ នាពេលខាងមុខ ម៉ាតអន្តរជាតិមួយនេះនឹងព្យាយាមលើកគុណតម្លៃទំនិញក្នុងស្រុក ជាពិសេសបង្កើនការលក់បន្ថែមទៀត។ លោក Chairoj Tiwatmuncharoen ប្រធានក្រុមហ៊ុនCP ALL Cambodia បច្ចុប្បន្ន ផលិតផលខ្មែរមិនទាន់សម្បូរបែប និងទទួលបានការជឿទុកចិត្តពីពលរដ្ឋខ្លួននៅឡើយទេ។ ប៉ុន្តែ ករណីនេះ លោក Tiwatmuncharoen រៀបរាប់ថា វាមិនខុសពីប្រទេសថៃកាលពី ២០ទៅ ៣០ឆ្នាំមុននោះទេ ដែលពលរដ្ឋមិនហ៊ានចំណាយប្រាក់ទិញទំនិញក្នុងស្រុកខ្លួនឯង ព្រោះពួកគេមិនទាន់ជឿជាក់។ យ៉ាងណាក៏ដោយ ក្រោយពេល 7-Eleven ព្យាយាមបញ្ជាក់ពីគុណតម្លៃ ជាពិសេសបង្ហាញពីស្ដង់ដា និងគុណភាពនៃផលិតផលក្នុងស្រុកហើយនោះ ពលរដ្ឋថៃក៏ចាប់ផ្ដើមទិញផលិតផលក្នុងស្រុកប្រើប្រាស់រហូតមកទល់សព្វថ្ងៃ។ ដូចគ្នាដែរ អ្នកគ្រប់គ្រងទូទៅជនជាតិថៃរូបនេះ សង្ឃឹមថា ពលរដ្ឋកម្ពុជានឹងជឿទុកចិត្ត និងជួយទិញផលិតផលជាតិឱ្យបានច្រើន ដើម្បីបង្កើតទីផ្សារបន្ថែមដល់កសិករ និងអ្នកកែច្នៃ។ លោក ថ្លែងដូច្នេះថា៖«7-Eleven នឹងព្យាយាមបញ្ជាក់ពីគុណតម្លៃ ក៏ដូចជាស្ដង់ដា និងគុណភាពផលិតផលក្នុងស្រុក ហើយយើងនឹងព្យាយាមយកទំនិញក្នុងស្រុកមកលក់នៅក្នុងផ្សារមួយនេះឱ្យបានច្រើនជាងមុនផងដែរ។ ដូច្នេះ ខ្ញុំសង្ឃឹមថា ប្រជាជនកម្ពុជានឹងទទួលស្គាល់ ហើយព្យាយាមទិញទំនិញក្នុងស្រុកកាន់តែច្រើន»។ លោក អ៊ឹម ស៊ីថុល រដ្ឋលេខាធិការប្រចាំការនៃក្រសួងកសិកម្ម រុក្ខាប្រមាញ់ និងនេសាទ លោក អ៊ឹម ស៊ីថុល រដ្ឋលេខាធិការប្រចាំការនៃក្រសួងកសិកម្ម បង្ហាញក្ដីមោទកភាពដែល 7-Eleven បង្ហាញពីឆន្ទៈបង្កើនការលក់ផលិតផលកម្ពុជា។ ទន្ទឹមនេះ លោកក៏សង្ឃឹមថា តាមរយៈ 7-Eleven ផលិតផលក្នុងស្រុកនឹងទទួលបានការគាំទ្រ និងសេចក្ដីទុកចិត្តពីពលរដ្ឋខ្មែរកាន់តែច្រើនឡើង។ សូមជម្រាបថា 7-Eleven បានចូលមកកម្ពុជាដំបូងនៅខែសីហា ឆ្នាំ២០២២។ មកទល់ពេលនេះ 7-Eleven បានពង្រីកខ្លួនដល់ ៩៨សាខា។ ក្រុមហ៊ុន CP All Cambodia គ្រោងពង្រីកចំនួនផ្សារ 7-Eleven ឱ្យបានទូទាំងប្រទេសនៅឆ្នាំ២០២៦។ ក្រៅពីជួយគាំទ្រផលិតផលខ្មែរ ម៉ាតដ៏ល្បីល្បាញមួយនេះ ក៏កំពុងផ្ដល់ការងារឱ្យពលរដ្ឋខ្មែរ ចំនួន១៥០០នាក់។ លើសពីនេះ 7-Eleven ក៏បានផ្ដល់អាហារូបករណ៍ ជារៀងរាល់ឆ្នាំដល់និស្សិតខ្មែរទៅផ្លាស់ប្ដូរការសិក្សានៅប្រទេសថៃទៀតផងដែរ៕ កិច្ចពិភាក្សារវាងលោក អ៊ឹម ស៊ីថុល រដ្ឋលេខាធិការប្រចាំការនៃក្រសួងកសិកម្ម ជាមួយក្រុមហ៊ុន CP ALL Cambodia កាលពីថ្ងៃទី២៩ ខែសីហា ឆ្នាំ២០២៤។ | ផ្សារទំនើបអន្តរជាតិដ៏ល្បី 7-Eleven កំពុងព្យាយាមកាត់បន្ថយការនាំចូលទំនិញពីប្រទេសថៃ ដោយជំនួសមកវិញនូវផលិតផលក្នុងស្រុកដែលមានគុណភាព និងស្ដង់ដា។ ការធ្វើបែបនេះ ព្រោះ 7-Eleven ចង់រួមចំណែកជួយឱ្យផលិតផលខ្មែរមានទីផ្សារកាន់តែធំទូលាយ ជាពិសេសត្រូវបានទទួលស្គាល់ និងទិញដោយប្រជាជនខ្លួនឯង។ |
កីឡាករឆ្នើមវ័យ ៣២ឆ្នាំ បានបាត់មុខពីការប្រកួតរយៈពេល ១១ខែ ក្រោយជួបបញ្ហារបួសជង្គង់ និងដាច់សរសៃពួរជើងខាងឆ្វេង អំឡុងពេលបង្ហាញខ្លួនលេងឱ្យជម្រើសជាតិប្រេស៊ីល ក្នុងការប្រកួតវគ្គជម្រុះ World Cup 2026 កាលពីខែតុលា ឆ្នាំ ២០២៣។ ការព្យាបាលរបួសលើកនេះ ក៏ជាការប្រើប្រាស់ពេលវេលាយូបំផុតសម្រាប់រូបគេ បើធៀបទៅនឹងបញ្ហារបួសមុន ដែលរូបគេធ្លាប់ជួបប្រទះ កាលលេងឱ្យក្លិប Paris Saint Germain។ នៅពេលផ្លាស់ទៅ Al Hilal កាលពីឆ្នាំ ២០២៣ តារាបាល់ទាត់ប្រេស៊ីលរូបនេះ លេងបានត្រឹមតែ ៥ប្រកួតប៉ុណ្ណោះ សម្រាប់ក្រុមក្នុងលីគអារ៉ាប៊ីសាអូឌីត ហើយក៏ជួបប្រទះបញ្ហារបួស ខណៈរូបគេនៅមានកុងត្រា ១ឆ្នាំ ជាមួយក្លិបជើងឯកក្នុងតំបន់មជ្ឈិមបូព៌ាមួយនេះ។ មុនពេលចូលហ្វឹកហាត់លើទីលាន Neymar Jr បានចូលហ្វឹកហាត់កាយសម្បទា ហើយត្រូវបានក្លិបបញ្ចូលឈ្មោះក្នុងបញ្ជីរបស់ក្រុមវិញដូចគ្នា។ Neymar ក៏បានបង្ហោះនៅលើបណ្តាញសង្គម Instagram ដែលមានអ្នកតាមដានប្រមាណ ២២៥លាននាក់ បង្ហាញពីអារម្មណ៍រីករាយរបស់គេ ដែលបានវិលចូលទីលាន។ «រំភើបខ្លាំងណាស់ដែលបានចូលរួមជាមួយមិត្តរួមក្រុមឡើងវិញ ពេលនេះវាគឺជាភាពរីករាយបំផុត។»។ នេះបើតាមការបង្ហោះរបស់ Neymar។ ខណៈពេល Neymar ហ្វឹកហាត់ដើម្បីស្វែងរកទម្រង់លេងពេញលេញវិញ លោក Jorge Jesus អ្នកចាត់ការក្រុម Al Hilal បានបង្ហាញក្តីរំពឹងថានឹងដាក់ Neymar ឱ្យចូលលេងនៅពាក់កណ្តាលរដូវកាល ២០២៤-២៥៕ | តារាបាល់ទាត់ប្រេស៊ីល Neymar Jr បានវិលត្រឡប់ចូលទីលានហ្វឹកហាត់ជាមួយនឹងក្រុម Al Hilal ឡើងវិញ ក្រោយពីបាត់មុខពីវិស័យបាល់ទាត់រយៈពេលជិត ១ឆ្នាំ ព្រោះតែបញ្ហារបួសដាច់សរសៃពួរ និងរបួសជង្គង់ធ្ងន់ធ្ងរ។ |
តើវីសាអ៊ីនហ្វីនីតក្រេឌីតកាតរបស់ធនាគារ វីង មានលក្ខណៈពិសេសអ្វីខ្លះដែលត្រូវបានចាត់ទុកជាក្រេឌីតកាតដែលមានប្រណីតភាពតែមួយគត់នៅក្នុងប្រទេសកម្ពុជា? ឥណទានខ្ពស់បំផុតមិនធ្លាប់មាន មានត្រឹម វីសាអ៊ីនហ្វីនីតក្រេឌីតកាតធនាគារ វីង អ្នកប្រើប្រាស់នឹងទទួលបានសិទ្ធិក្នុងការប្រើប្រាស់ហិរញ្ញវត្ថុកាន់តែច្រើន ដោយអាចស្នើទំហំឥណទានក្នុងកាតរហូតដល់ ១លានដុល្លារអាមេរិក និងអាចដកសាច់ប្រាក់មកប្រើប្រាស់រហូតដល់ទៅ ៥០% នៃទឹកប្រាក់ឥណទានក្នុងកាតសរុប។ បន្ថែមលើនេះ អតិថិជនក៏អាចរីករាយក្នុងការចាយវាយទូទាត់នានានៅជុំវិញពិភពលោក ដោយឥតការប្រាក់រហូតដល់រយៈពេល៥៥ថ្ងៃ ព្រមទាំងអាចស្នើកាតបន្ថែមសម្រាប់សមាជិកគ្រួសារបានរហូតដល់ទៅ៥កាត និងអាចប្រើប្រាស់សាលរង់ចាំ Premier Banking Lounges ដោយសេរីនៅគ្រប់សាខាធនាគារ វីង ទូទាំងប្រទេសផងដែរ។ ធ្វើដំណើរទូទាំងពិភពលោកប្រកបដោយអភិជនភាពដើម្បីប្រាកដថារាល់ការធ្វើដំណើរទទួលបាននូវភាពរីករាយនិងផាសុកភាពទាំងកាយនិងចិត្តនោះ វីសាអ៊ីនហ្វីនីតក្រេឌីតកាត ធនាគារ វីងក្រៅពីនេះក៏មាន ផ្តល់ជូនអ្នកប្រើប្រាស់នូវកញ្ចប់ធានារ៉ាប់រងធ្វើដំណើរដល់ទៅ ១លានដុល្លារអាមេរិក ក៏ដូចជាអាចប្រើប្រាស់សាលរង់ចាំដ៏ប្រណីតរបស់ Plaza Premium Lounge ក្នុងអាកាសយានដ្ឋាននៅជុំវិញពិភពលោកឥតដែនកំណត់។ ទទួលបានសាច់ប្រាក់ត្រលប់មកវិញច្រើនសន្ធឹកសន្ធាប់កាន់តែពិសេសជាងនេះទៅទៀតនោះ កាតនេះអាចទូទាត់តាមម៉ាស៊ីន POS និងតាមអនឡាញ នៅគ្រប់កន្លែងជុំវិញពិភពលោកដែលមានទទួលការទូទាត់តាមរយៈវីសា ។ហើយថែមទាំងមានឱកាសទទួលបានសាច់ប្រាក់ត្រលប់មកវិញរហូតដល់ទៅ ៥០០ដុល្លារអាមេរិកក្នុងមួយខែរាល់ពេលទូទាត់ ក៏ដូចជាទទួលបានការផ្តល់ជូនពិសេសពីបណ្តាហាងដៃគូវីសាជាច្រើននៅទូទាំងពិភពលោកផងដែរ។ បញ្ចុះតម្លៃដល់ទៅ ១៥% ជាមួយមន្ទីរពេទ្យដៃគូល្បីៗក្នុងប្រទេសសិង្ហបុរីក្រៅពីអត្ថប្រយោជន៍ផ្តល់ជូនគ្មានគូប្រៀបដែលបានរៀបរាប់ត្រួសៗខាងលើ វីសាអ៊ីនហ្វីនីតក្រេឌីតកាត របស់ធនាគារ វីង ក៏បានគិតគូពីអត្ថប្រយោជន៍សុខភាពផ្តល់ជូនទៅដល់អ្នកប្រើប្រាស់ផងដែរ ដោយបានសហការជាមួយមន្ទីរពេទ្យល្បីៗជាច្រើននៅក្នុងប្រទេសសិង្ហបុរី។ ការផ្ដល់ជូននេះ នឹងអនុញ្ញាតឱ្យម្ចាស់កាត និងសមាជិកគ្រួសារកាត់បន្ថយថ្លៃចំណាយមួយកម្រិត ដោយទទួលបានការបញ្ចុះតម្លៃ ១០% សម្រាប់ការពិនិត្យសុខភាពទូទៅ និង៥% សរុបជាមួយមន្ទីរពេទ្យដៃគូជាច្រើនរួម មាន៖ មន្ទីរពេទ្យ Gleneagles Hospital, Mount Elizabeth Hospital, Mount Elizabeth Novena Hospital, និងមន្ទីរពេទ្យParkway East Hospital ជាដើម។ មានការការពារ និងសុវត្ថិភាពខ្ពស់ដោយត្រូវបានរចនាឡើងផ្តោតលើប្រណីតភាព និងសុវត្ថិភាពជាសំខាន់នោះ វីសាអ៊ីនហ្វីនីតក្រេឌីតកាត ធនាគារ វីង ជាប្រភេទកាតគ្មានលេខដំបូងគេនៅក្នុងប្រទេសកម្ពុជា ដែលត្រូវបានបំពាក់មកជាមួយនូវបច្ចេកវិទ្យាចុងក្រោយ Contactless ដោយគ្រាន់តែប៉ះកាតទៅនឹងម៉ាស៊ីនPOS ក៏អាចទូទាត់ យ៉ាងងាយស្រួល។ លើសពីនេះទៀតបច្ចេកវិទ្យាEMV 3-D ដ៏ទំនើបក៏ត្រូវបានដាក់ឱ្យដំណើរការ កាត នេះផងដែរ ដើម្បីធានាបាននូវសុវត្ថិភាពខ្ពស់រាល់ពេលធ្វើប្រតិបត្តិការទាំងម្ចាស់កាត និងម្ចាស់ហាងផងដែរ។ ដោយសារ កាតនេះ ត្រូវបានភ្ជាប់ជាមួយអេប Wing Bank ដូច្នេះមានតែម្ចាស់កាតប៉ុណ្ណោះដែលអាចមើលឃើញ ពីព័ត៌មាននៃកាតទាំងអស់ ហើយថែមទាំងអាចផ្លាស់ប្តូរគណនីទូទាត់ស្វ័យប្រវត្តិ កំណត់ការដកសាច់ប្រាក់ ទិញ ទំនិញប្រចាំថ្ងៃ ឬប្តូរលេខកូដសម្ងាត់ជាដើម។ អ្នកប្រើប្រាស់ក៏អាចបើក ឬបិទដំណើរកាតបានឆាប់រហ័សតាមរយៈអេបដោយផ្ទាល់ផងដែរ ក្នុងករណីដែលកាតជ្រុះបាត់ ឬត្រូវបានគេលួច។ ម្យ៉ាងវិញទៀត កាតនេះត្រូវបាន ផលិត ឡើងស្រោបដោយលោហៈធាតុដ៏ស្ដើង និងអ៊ីណុកនៅលើផ្ទៃកាតខាងមុខ ជាមួយស្រទាប់ខាងក្រោយប៉ូលីមែរ ដែលលោហៈធាតុផ្សំទាំងអស់មានទម្ងន់ត្រឹមតែ ១៦ ក្រាមប៉ុណ្ណោះ។ ការផលិតប្រកបដោយភាពសម្រិតសម្រាំងនេះ បង្ហាញពីភាពច្នៃប្រឌិតខ្ពស់ និងទំនើបស័ក្តិសមសម្រាប់អ្នកប្រើប្រាស់ដែលត្រូវការអភិជនភាព និងសុវត្ថិភាពខ្ពស់ពេលប្រើប្រាស់សេវាហិរញ្ញវត្ថុ៕ | កាលពីពេលថ្មីៗនេះ ធនាគារ វីង បានដាក់ឱ្យដំណើរវីសាអ៊ីនហ្វីនីតក្រេឌីតកាតប្រកបដោយប្រណីតភាព និងមានសុវត្ថិភាពបំផុត។ កាតមួយនេះត្រូវបានបំពាក់ដោយបច្ចេកវិទ្យាទំនើបចុងក្រោយដើម្បីការពារអ្នកប្រើប្រាស់ពីការបន្លំផ្សេងៗ ក៏ដូចជាផ្តល់នូវអត្ថប្រយោជន៍ជាច្រើនសម្រាប់ការរស់នៅបែបអភិជនភាព។ |
នៅក្នុងសេចក្តីប្រកាសរបស់ក្រុមហ៊ុន Google ដែលស្រង់ការសិក្សាមួយនៃគម្រោងរបស់ក្រុមហ៊ុន Deloitte ការវិនិយោគរបស់ក្រុមហ៊ុន Google លើមជ្ឈមណ្ឌលទិន្នន័យក្នុងតំបន់ នឹងបង្កើតការងារបាន ១៤០០០កន្លែង នៅត្រឹមឆ្នាំ២០២៩។ «ហេដ្ឋារចនាសម្ព័ន្ធមជ្ឈមណ្ឌលផ្ទុកទិន្នន័យរបស់ក្រុមហ៊ុន Google នៅក្រុងបាងកក និងឈុនបុរី នឹងជួយឱ្យគ្រប់តម្រូវការសមត្ថភាព Google Cloud និងបញ្ញាសិប្បនិម្មិត»។ ក្រុមហ៊ុន Google បានបញ្ជាក់បែបនេះ នៅថ្ងៃទី៣០ ខែកញ្ញា។ ពាក់ព័ន្ធនឹងការប្រកាសរបស់ក្រុមហ៊ុន Google លោកស្រី ផែថងថាន ស៊ីណាវ៉ាត់ នាយករដ្ឋមន្រ្តីថៃ បានចាត់ទុកជាការវិនិយោគ ដែលស្របនឹងគោលនយោបាយរក្សាទិន្នន័យរបស់ប្រទេស។ នៅក្នុងខែឧសភាកន្លងមក ក្រុមហ៊ុន Microsoft ក៏បានប្រកាសថា ខ្លួននឹងវិនិយោគមជ្ឈមណ្ឌលនៅថៃ ដើម្បីបំពេញតម្រូវការក្នុងតំបន់៕ | ក្រុមហ៊ុន Google នៅថ្ងៃទី៣០ ខែកញ្ញា បានប្រកាសថា ខ្លួនគ្រោងនឹងវិនិយោគទឹកប្រាក់ចំនួន ១ពាន់លានដុល្លារ នៅថៃ ដើម្បីកសាងហេដ្ឋារចនាសម្ព័ន្ធ និងមជ្ឈមណ្ឌលផ្ទុកទិន្នន័យ។ ការប្រកាសបែបនេះ គឺធ្វើឱ្យត្រូវនឹងតម្រូវការទីផ្សារ និងការអនុវត្តបញ្ញាសិប្បនិម្មិតនៅតំបន់អាស៊ីអាគ្នេយ៍។ |
ទោះយ៉ាងណា ក្រុមហ៊ុន Netflix នៅទាន់បានបង្ហាញទិន្នន័យផ្លូវការណាមួយនៅឡើយ ទៅលើប្រាក់ចំណូលដែល Georgina អាចរកបាន ខណៈការផ្សាយខ្សែភាពយន្តឯកសាររដូវកាលទី៣ របស់នាង ត្រូវបានចាក់ផ្សាយកាលពីថ្ងៃទី១៨ ខែកញ្ញាកន្លងទៅ។ សម្រាប់ការផ្សាយភាពយន្តឯកសាររបស់នាង Georgina Rodriguez លើ Netflix សម្រាប់រដូវកាលទី៣ នេះវិញ ភាគច្រើនសាច់រឿងរៀបរាប់អំពីជីវិតរស់នៅប្រចាំថ្ងៃ នៃទំនាក់ទំនងជាមួយមិត្តភក្ក័ និងក្រុមគ្រួសារ។ លើសពីនេះទៅទៀត គឺបង្ហាញអំពីជីវិតនៃការរស់នៅរបស់នាង ស្ថិតក្នុងប្រទេសអារ៉ាប៊ីសាអូឌីត ជាទីកន្លែង Ronaldo កំពុងប្រកបអាជីព ឱ្យ Al Nassr តាំងពីឆ្នាំ ២០២៣។ នៅក្នុងខ្សែភាពយន្តឯកសារ ២លើកមុន គឺរដូវកាលទី១ និងទី២ ខ្សែប្រយុទ្ធ Cristiano Ronaldo ហាក់មិនសូវបង្ហាញមុខច្រើនប៉ុន្មានឡើយ អមជាមួយនឹងមិត្តស្រីខ្លួន ប៉ុន្តែសម្រាប់ការចាក់បញ្ជាំងរដូវកាលទី៣ នេះ គឺរំពឹងថានឹងឃើញមានវត្តមានរបស់ Ronaldo ច្រើនជាងមុន។ បើតាមប្រភពដទៃផ្សេងទៀត ក្នុងឆ្នាំ ២០២៤ នេះ មិត្តស្រីកីឡាករខ្សែប្រយុទ្ធក្រុម Al Nassr រកបានប្រាក់សរុបចំនួន ១៩,៧លានដុល្លារ ក្រៅពីប្រាក់ចំណូលបានមកពីក្រុមហ៊ុន Netflix ។ នាង Georgina និងRonaldo ក៏បានបើកគ្លីនីកប្តូរសក់មួយកន្លែង ដែលរកបានប្រាក់ចំណូលជាង ១០,៥លានដុល្លារ ក្នុងមួយឆ្នាំផងដែរ។ គួររំលឹកថា Ronaldo និងនាង Georgina Rodriguez បានណាត់ជួបគ្នាដំបូងក្នុងឆ្នាំ ២០១៦ ហើយអ្នកទាំង ២ បានទាក់ទងគ្នារហូតមក ដោយមានកូនចំនួន ២នាក់ជាមួយគ្នា ខណៈ Ronaldo ធ្លាប់មានកូនបីនាក់ផ្សេងទៀតពីមុនមក៕ | នាង Georgina Rodriguez រកបានប្រាក់ចំណូលជាង ១០លានដុល្លារ ពីការថតខ្សែភាពយន្តឯកសារ នៅក្នុងរដូវកាលដំបូង ជាមួយនឹងក្រុមហ៊ុនសេវាកម្មភាពយន្ត ឬកម្មវិធីទូរទស្សន៍ ឈ្មោះថា Netflix។ ខ្សែភាពយន្តឯកសារដែលមិត្តស្រីតារាបាល់ទាត់ Cristiano Ronaldo ថតនោះ មានចំណងជើងថា I Am Georgina។ នេះបើតាមការផ្សព្វផ្សាយរបស់ប្រទេសអេស្ប៉ាញ។ |
រថយន្តមួយគ្រឿង បានឆាបឆេះនៅក្នុងខេត្ត Pathum Thani ក្បែរក្រុងបាងកក។ រថយន្តមួយគ្រឿងនោះ បានដឹកសិស្ស និងគ្រូបង្រៀនចំនួន ៤៤នាក់។ តាមការបញ្ជាក់របស់លោក Suriya Juangroongruangkit រដ្ឋមន្រ្តីដឹកជញ្ជូន សិស្ស និងគ្រូចំនួន ១៦នាក់ ត្រូវបានបញ្ជូនទៅមន្ទីរពេទ្យ។ បើទោះប៉ូលិសមិនទាន់បញ្ជាក់ពីចំនួនអ្នកស្លាប់ ប៉ុន្តែរដ្ឋមន្រ្តីមហាផ្ទៃថៃ លោក Anutin Charnvirakul បានប្រាប់អ្នកសារព័ត៌មានថា មនុស្សប្រមាណ ២៥នាក់ ត្រូវបានជឿថាបាត់បង់ជីវិត ក្នុងហេតុការណ៍ឆេះរថយន្តក្រុង។ នេះបើតាមការចុះផ្សាយរបស់ទូរទស្សន៍ Channel News Asia។ ចំណែកនាយករដ្ឋមន្រ្តីថៃ លោកស្រី ផែថងថាន ស៊ីណាវ៉ាត់ បានចូលរួមរំលែកទុក្ខជាមួយគ្រួសារជនរងគ្រោះផងដែរ។ សិស្សទាំងនោះ មកពីខេត្ត Uthai Thani ដែលមានចម្ងាយ ២៥០គីឡូម៉ែត្រពីក្រុងបាងកក៕ | រថយន្តដឹកសិស្សសាលាមួយគ្រឿង បានឆាបឆេះ ដោយមនុស្សចំនួន ២៥នាក់ ត្រូវបានបារម្ភថាអាចបាត់បង់ជីវិត។ នេះបើតាមការបញ្ជាក់របស់មន្រ្តីថៃ នៅថ្ងៃទី១ ខែតុលា។ |
អត្ថបទទាក់ទង អតីតរដ្ឋមន្រ្តីការពារជាតិ Shigeru Ishiba នឹងក្លាយជានាយករដ្ឋមន្រ្តីជប៉ុនថ្មី ទើបតែក្លាយជាប្រធានបក្សប្រជាធិបតេយ្យសេរី (LDP) នៅចុងខែកញ្ញា ចាប់ពីថ្ងៃទី១ ខែកញ្ញា លោក Ishiba Shigeru បានក្លាយជានាយករដ្ឋមន្រ្តីជប៉ុនថ្មី បន្តពីលោក ហ្វូមីអូ គីស៊ីដា។ សភាទាំងពីរថ្នាក់ បានគាំទ្រលោក Ishiba Shigeru ជានាយករដ្ឋមន្រ្តីទី១០២ ដ្បិតសម្ព័ន្ធបក្សប្រជាធិបតេយ្យសេរីមានសំឡេងភាគច្រើននៅក្នុងសភាស្រាប់។ ក្រោយក្លាយជានាយករដ្ឋមន្រ្តី Ishiba Shigeru ត្រូវប្រឈម និងដោះស្រាយបញ្ហាជាច្រើនដូចជារឿងអាស្រូវនៅក្នុងបក្ស, បញ្ហាសេដ្ឋកិច្ចប្រទេស និងទំនាក់ទំនងជាមួយប្រទេសជិតខាងជាដើម។ មុនជាប់ឆ្នោតជានាយករដ្ឋមន្រ្តី លោក Ishiba Shigeru ចង់រៀបចំការបោះឆ្នោតមុនពេលកំណត់នៅថ្ងៃទី២៧ ខែតុលាខាងមុខ ប្រសិនបើលក្ខខណ្ឌអំណោយផល។ ជាអតីតរដ្ឋមន្រ្តីការពារជាតិ លោក Ishiba បានជាប់ឆ្នោតជាសមាជិករដ្ឋសភា នៅក្នុងឆ្នាំ១៩៨៦ ហើយលោកត្រូវបានចាត់ទុកជាអ្នកជំនាញផ្នែកគោលនយោបាយការពារជាតិមួយរូប៕ | លោក Ishiba Shigeru ដែលទើបតែជាប់ឆ្នោតប្រធានបក្សប្រជាធិបតេយ្យសេរី (LDP) នៅថ្ងៃទី១ ខែតុលា ត្រូវបានសភាជប៉ុន បោះឆ្នោតជ្រើសជានាយករដ្ឋមន្រ្តីរបស់ប្រទេសទី១០២។ ចំណែកបញ្ជីគណៈរដ្ឋមន្រ្តីថ្មី នឹងបញ្ចេញក្នុងពេលឆាប់ៗ។ |
រៀងរាល់ឆ្នាំ ខេត្តតាកែវ តែងប្រារព្ធពីធីប្រណាំងទូក ដើម្បីអបអរព្រះរាជពីបុណ្យអុំទូក ក៏ដូចជារួមចំណែក ក្នុងការថែរក្សា ទំនៀមទម្លាប់ ប្រពៃណី និងបង្កើតបរិយាកាសសប្បាយរីករាយដល់ប្រជាពលរដ្ឋ។ សម្រាប់ឆ្នាំនេះ ការប្រណាំងទូក នឹងរៀបចំនៅថ្ងៃទី០២-០៣ ខែវិច្ឆិកា ដែលមានការប្រណាំងទូកង និងតាំងពិព័រណ៍ម្អូបអាហារ ភូមិមូយផលិតផលមួយ រួមទាំងការប្រគំតន្រ្តីសម័យ ការសម្តែងសិល្បៈ និងអុជកាំជ្រួចនៅពេលរាត្រីផងដែរ។ នេះបើតាមសេចក្តីជូនដំណឹងរបស់រដ្ឋបាលខេត្តតាកែវ។ ដើម្បីឲ្យកម្មវិធីប្រព្រឹត្តទៅដោយភាពអធិកអធម រដ្ឋបាលខេត្តតាកែវ ស្នើឲ្យពលរដ្ឋទាំងទីជិត និងទីឆ្ងាយ ចូលរួមឲ្យបានច្រើនកុះករ៕ | រដ្ឋបាលខេត្តតាកែវ នឹងរៀបចំពិធីប្រណាំងទូក នៅថ្ងៃទី០២-0៣ ខែវិច្ឆិកា នៅក្រុងដូនកែវ ដើម្បីអបអរព្រះរាជពិធីបុណ្យអុំទូក បណ្តែតប្រទីប និងសំពះខែ អកអំបុក ២០២៤ ។ |
នៅយប់ថ្ងៃទី១តុលា អ្នកនាំពាក្យតុលាការភ្នំពេញបានបញ្ជាក់ថា លោក ម៉ិច ដារ៉ា ត្រូវបានចោទប្រកាន់ពីបទញុះញង់ បង្កឱ្យមានភាពវឹកវរធ្ងន់ធ្ងរដល់សន្តិសុខសង្គម ដែលប្រព្រឹត្តនៅភ្នំពេញ និងកើតឡើងអំឡុងខែកញ្ញា។ អ្នកនាំពាក្យបានបង្ហាញអង្គហេតុបែបនេះ៖ «លោក ម៉ិច ដារ៉ា បានបង្ហោះសារជាច្រើន មានលក្ខណៈញុះញង់ និងយករូបភាព កាត់តរមណីយដ្ឋានបាភ្នំ ត្រូវបានវាយកម្ទេចចោល បំភ្លៃការពិត មួលបង្កាច់ ប្រឌិតព័ត៌មានមិនពិតផ្សេងទៀត ដែលធ្វើឡើងក្នុងចេតនាទុច្ចរិត ញុះញង់ បញ្ឆោះកំហឹង ឱ្យប្រជាពលរដ្ឋមានការច្រឡំមកលើការដឹកនាំរបស់រដ្ឋាភិបាល»។ អ្នកនាំពាក្យសាលាដំបូងរាជធានីភ្នំពេញ រៀបរាប់យ៉ាងនេះនៅក្នុងសេចក្ដីប្រកាសព័ត៌មាន ដែលត្រូវបានផ្សព្វផ្សាយ នៅយប់ថ្ងៃទី១ ខែតុលានេះ។ អ្នកនាំពាក្យដដែល បានអះអាងបន្ថែមនៅក្នុងសេចក្ដីប្រកាសព័ត៌មាននោះថា លោក ម៉ិច ដារ៉ា បានទទួលស្គាល់ និងសារភាពថា លោកបានប្រព្រឹត្តដូចការចោទប្រកាន់។ ហេតុនេះ តុលាការសម្រេច ឃុំខ្លួនជនត្រូវចោទបណ្ដោះអាសន្ន។ អង្គការការពារសិទ្ធិមនុស្ស លីកាដូ រួមទាំងបណ្ដាញសង្គមស៊ីវិលជាង៤០ស្ថាប័ន បានចេញសេចក្តីថ្លែងការណ៍ទាំងយប់ ទាមទារឱ្យតុលាការទម្លាក់បទចោទប្រកាន់ និងដោះលែងអ្នកសារព័ត៌មាន ម៉ិច ដារ៉ា ជាបន្ទាន់។ ពួកគេបានស្នើសុំបែបនេះ៖ «សូមអំពាវនាវឱ្យមានការដោះលែង អ្នកសារព័ត៌មាន លោក ម៉ិច ដារ៉ា ជាបន្ទាន់ ដែលលោកត្រូវបានសាលាដំបូងរាជធានីភ្នំពេញ ចោទប្រកាន់ពីបទ ញុះញង់ និងត្រូវបានបញ្ជូនទៅឃុំខ្លួនបណ្តោះអាសន្ន នៅថ្ងៃទី១ខែតុលា ឆ្នាំ២០២៤»។ បើតាមលីកាដូ លោក ដារ៉ា ត្រូវបានបញ្ជូនទៅឃុំខ្លួននៅពន្ធនាគារខេត្តកណ្ដាល។ លោក រឹម បូរ៉ា គឺជាមេធាវីរបស់លោក ម៉ិច ដារ៉ា។ ប៉ុន្តែលោកមេធាវីពុំបានមានវត្តមាននៅជាមួយកូនក្ដី ខណៈដែលតុលាការកំពុងដំណើរការសាកសួរនោះឡើយ។ មេធាវីរូបនេះបានប្រាប់សារព័ត៌មានឌីជីថលថ្មីៗ តាមប្រព័ន្ធទូរស័ព្ទថា៖ «ដោយសារខ្ញុំទៅដល់តុលាការម៉ោង៣ សន្តិសុខតុលាការប្រាប់ថា គេដឹកលោក ដារ៉ា ចេញទៅហើយ។ ខ្ញុំព្យាយាមទៅដែរ តែមិនទាន់ ហើយក៏បានទៅបន្ទប់ចៅក្រម ដែលកាន់សំណុំរឿងនេះ តែទៅដល់បន្ទប់គាត់បិទទ្វារ»។ លោក អំ សំអាតនៃអង្គការលីកាដូ និងលោក ណុប វី នាយកប្រតិបត្តិសម្ព័ន្ធសារព័ត៌មានកម្ពុជា មើលឃើញរូបភាពអវិជ្ជមាន លើការចាប់ខ្លួនអ្នកសារព័ត៌មានឯករាជ្យខាងលើ។ អ្នកទាំងពីរ ចាត់ទុកការចាប់ខ្លួននេះ នឹងប៉ះពាល់ដល់ សេរីភាពមូលដ្ឋាន ពិសេស អ្នកសារព័ត៌មាន ដែលចូលរួមរាយការណ៍រឿងរ៉ាវស៊ើបអង្កេត។ លោក ណុបវី ប្រាប់សារព័ត៌មានឌីជីថលថ្មីៗដូច្នេះ៖ «វាជារូបភាពនៃការគំរាមកំហែងមួយ ដែលអាចធ្វើឱ្យមានផលប៉ះពាល់ជាអវិជ្ជមាន ដល់អ្នកសារព័ត៌មានស៊ើបអង្កេតដែលជានិច្ចកាលធ្វើឱ្យមានគណនេយ្យភាពសង្គម»។ សូមជម្រាបថា លោក ដារ៉ា ត្រូវបានសមត្ថកិច្ចចាប់ខ្លួន កាលពីរសៀលថ្ងៃទី៣០កញ្ញា អំឡុងពេលដែលលោកធ្វើដំណើរត្រឡប់ពីកម្សាន្ត នៅខេត្តព្រះសីហនុទៅភ្នំពេញវិញ។ កងកម្លាំងបានចាប់ខ្លួនលោក ដារ៉ា នៅចំណុចបញ្ជរបង់លុយ លើផ្លូវល្បឿនលឿនត្រង់ផ្លូវបំបែកស្រែអំបិល។ លោក ដារ៉ា ជាអ្នកសារព័ត៌មានឯករាជ្យ ដែលតែងតែរាយការណ៍ពីការជួញដូរមនុស្ស ការឆបោកតាមប្រព័ន្ធអនឡាញ និងបញ្ហារសើបមួយចំនួនទៀត នៅក្នុងកម្ពុជា។ កាលពីឆ្នាំ ២០២៣ លោក ដារ៉ា ទទួលបានពានរង្វាន់ ពីក្រសួងការបរទេសសហរដ្ឋអាមេរិក ស្តីពីការរាយការណ៍នៃអំពើជួញដូរមនុស្ស។ អតីតអ្នកសារព័ត៌មាន VOD រូបនេះ ធ្លាប់បម្រើការងារនៅ The Cambodia Daily និងសារព័ត៌មានភ្នំពេញប៉ុស្តិ៍ជាដើម៕ | ភ្នំពេញ៖ លោក ម៉ិច ដារ៉ា ដែលត្រូវបានអះអាងថា ជាអ្នកសារព័ត៌មានឯករាជ្យ ត្រូវបានបញ្ជូនទៅឃុំខ្លួនបណ្ដោះអាសន្ននៅពន្ធនាគារខេត្តកណ្ដាល ក្រោយពីតុលាការបានសាកសួរកាលពីរសៀលថ្ងៃទី១តុលា។ សង្គមស៊ីវិលជាង៤០ស្ថាប័ន បានទាមទារឱ្យដោះលែកអ្នកសារព័ត៌មានរូបនេះ ជាបន្ទាន់។ |
បន្ទាប់ពីបាញ់មីស៊ីលចូលក្នុងអ៊ីស្រាអែល ក្រុមទាហានអ៊ីរ៉ង់ បានគំរាមពីការបន្តបាញ់ប្រហារ ក្នុងករណីដែលអ៊ីស្រាអែលបាញ់តដៃមកលើខ្លួនវិញ។ ការវាយប្រហារបានធ្វើឡើង ខណៈដែលអ៊ីស្រាអែល កំពុងផុងក្នុងសង្គ្រាម ជាមួយហេសបូឡា ជាប់ព្រំដែនលីបង់។ «ប្រសិនបើរបបរដ្ឋជ្វីហ្វនិយម (Zionism) ឆ្លើយតបនឹងប្រតិបត្តិការរបស់ពួកយើង វានឹងប្រឈមមុខ នឹងការបាញ់ប្រហារកម្រិតធ្ងន់បន្តទៀត»។ នេះជាការគំរាមរបស់ក្រុមទាហានបដិវត្តន៍អ៊ីស្លាមអ៊ីរ៉ង់ (IRGC)។ នេះបើតាមសេចក្ដីថ្លែងការណ៍ ចុះផ្សាយដោយទីភ្នាក់ងារ Fars News។ គួរឱ្យដឹងដែរថា អ៊ីស្រាអែល កម្រនៅស្ងៀមណាស់ រាល់ពេលដែលទទួលរងគ្រប់ការវាយប្រហារពីបច្ចាមិត្ត។ លោក នេតាន់យ៉ាហ៊ូ និងរដ្ឋមន្ត្រីការពារជាតិអ៊ីស្រាអែល លោក Yoav Gallant សុទ្ធតែបានបង្ហាញជំហមុតស្រួច ក្នុងការសងសឹក លើទង្វើរបស់អ៊ីរ៉ង់។ «អ៊ីរ៉ង់មិនទាន់ស្គាល់មេរៀននោះទេ។ នរណាដែលវាយប្រហាររដ្ឋអ៊ីស្រាអែល ត្រូវតែសងសឹងវិញយ៉ាងធ្ងន់ធ្ងរ»។ លោក Gallant បានប្រើសម្ដីធ្ងន់ៗបែបនេះ ក្រោយការវាយប្រហាររបស់អ៊ីរ៉ង់។ គួរបញ្ជាក់ថា អ៊ីរ៉ង់បានបាញ់មីស៊ីលជិត២០០គ្រាប់ ចូលក្នុងដីភាគកណ្ដាល និងភាគខាងត្បូងអ៊ីស្រាអែល ក្នុងថ្ងៃទី១ ខែតុលា ដែលបានសម្លាប់មនុស្សម្នាក់ ក្រោមហេតុផលនៃការបាញ់ប្រហារចូលដីខ្លួន កាលពីខែកក្កដា។ ប៉ុន្តែគ្រាប់មួយចំនួនធំ ត្រូវបានបាញ់ទំលាក់ ដោយប្រព័ន្ធការពារអាកាស របស់អ៊ីស្រាអែល និងអាម៉េរិក។ ប្រធានាធិបតីអាម៉េរិក លោក ចូ បៃឌិន បានប្រកាសពីសេតវិមាន គាំទ្រអ៊ីស្រាអែល និងទាហានអាម៉េរិក ដែលឈរជើងក្នុងតំបន់លើផ្នែកការពារគ្រាប់ និងបានពេបជ្រាយលើការបាញ់ប្រហាររបស់អ៊ីរ៉ង់ ថាគ្មានប្រសិទ្ធភាព។ នេះបើតាមការផ្សាយទីភ្នាក់ងារព័ត៌មាន Reuters៕ | អ៊ីរ៉ង់ បានព្រមានពីការបាញ់មីស៊ីលទ្រង់ទ្រាយធំលើអ៊ីស្រាអែល ក្នុងករណីអ៊ីស្រាអែលបាញ់តបតមកលើខ្លួនវិញ។ មេដឹកនាំអ៊ីស្រាអែល លោក បេនចាមិន នេតាន់យ៉ាហ៊ូ បានប្រកាសបាញ់តដៃវិញ លើសត្រូវខណៈដែលអាម៉េរិក ចូលដៃជួយប្រទេសមួយនេះ ។ នេះបើតាមផ្សាយរបស់ទីភ្នាក់ងារ AFP ក្នុងថ្ងៃទី២ ខែតុលា។ |
ខ្មែរកម្ពុជាក្រាមជាង១០០០គ្រួសារ ជាចំណុះជើងវត្តស្វាយសៀមចាស់ ស្ថិតនៅក្នុងទឹកកម្ពុជាក្រោម បានដាក់វេនគ្នាមកធ្វើឬរៀបចំចង្ហាន់នានា សម្រាប់ប្រគេនព្រះសង្ឃជាប្រចាំនៃពិធីបុណ្យភ្ជុំបិណ្ឌ។ នេះបើតាមសង្ឃដីកាព្រះតេជគុណ ថាច់ ង៉ុកញ៉ឹង ដែលជាភិក្ខុគង់នៅវត្តស្វាយសៀមចាស់ ស្រុកថ្កូវ ខេត្តព្រះត្រពាំង ដែលស្ថិតនៅប្រទេសវៀតណាម។ ព្រះតេជគុណបានបញ្ជាក់មកកាន់សារព័ត៌មានឌីជីថលថ្មីៗ(ThmeyThmey)ថា ៖ « ពីថ្ងៃទី១ដល់ទី១៣រាល់បុណ្យភ្ជុំបិណ្ឌ ពុទ្ធបរិស័ទយើងបាននាំមកធ្វើចង្ហាន់ពីរពេល ឱ្យព្រះសង្ឃក្នុងវត្តអាត្មាឆាន់ ដោយពេលព្រឹកមានបបរស ឬ បបរគ្រឿង។ ពេលថ្ងៃត្រង់មានបាយម្ហូប និងបង្អែមជាច្រើនមុខ ហើយពេលល្ងាច ពួកគាត់រៀបចំភេសជ្ជៈនានាប្រគេនយើងដែរ»។ បើតាមភិក្ខុ ថាច់ ង៉ុកញ៉ឹង ពុទ្ធបរិស័ទដែលនាំគ្នាមកធ្វើចង្ហាន់នៅវត្តសម្រាប់ប្រគេនព្រះសង្ឃ នៅវត្តស្វាយសៀមចាស់ មានប្រមាណ៥០គ្រួសារក្នុងមួយវេន ហើយរាល់ការចំណាយនានាក្នុងការធ្វើចង្ហាន់នេះ គឺពលរដ្ឋទាំងនោះបានបរិច្ចាគទៅតាមធនធាន និងកម្លាំងចិត្ត។ តាមវេននីមួយៗនៃពិធីភ្ជុំបិណ្ឌ គណៈកម្មការវត្តទទួលបានបច្ច័យប្រមាណ៥០០ដុល្លារ ពីពលរដ្ឋចំណុះជើងវត្ត សម្រាប់រៀបចំចង្ហាន់ប្រគេនព្រះសង្ឃ។ វត្តស្វាយសៀមចាស់បច្ចុប្បន្ន មានព្រះសង្ឃចំនួន៧៧អង្គ ដោយនៅក្នុងនោះ មាន៤០អង្គ ជាភិក្ខុ និង៣៧អង្គទៀត ជាសាមណេរ។ ភិក្ខុ ថាច់ ង៉ុកញ៉ឹង បានបន្ថែមដូច្នេះ។ ភិក្ខុសង្ឃ ដែលគង់វត្តក្នុងទឹកដីកម្ពុជាក្រោមរូបនេះ មានថេរដីកាថា៖ « ពិធីបុណ្យភ្ជុំបិណ្ឌរាល់ឆ្នាំ វត្តយើងគឺសម្បូរ និងសប្បាយណាស់។ ព្រះសង្ឃមិនខ្វះឆាន់ ហើយពុទ្ធបរិស័ទក៏សប្បាយនឹងបុណ្យទានជាមួយយើងដែ រ»។ ការណ៍ដែលពុទ្ធបរិស័ទខ្មែរកម្ពុជាក្រោម នាំគ្នាមកធ្វើចង្កាន់ផ្ទាល់នៅទីវត្តអារាមនារដូវបុណ្យភ្ជុំបិណ្ឌនេះក៏មាននៅវត្ត មុនីរង្សី មេពាំង ផងដែរ។ វត្តនេះ ស្ថិតនៅភូមិមេពាំង ឃុំឫស្សីស្រុក ស្រុកនិគមកំពង់ស្ពាន ខេត្តព្រះត្រពាំង ដោយសព្វថ្ងៃមានព្រះសង្ឃចំនួន២៩អង្គ និងពុទ្ធបរិស័ទខ្មែរចំណុះជើងវត្តប្រមាណ៨០០ទៅ១០០០គ្រួសារ។ បើតាមព្រះភិក្ខុ ថាច់ ថយ គង់នៅវត្តមុនីរង្សី មេពាំង ការធ្វើចង្ហាន់នៅទីអារាមនេះ ជាឱកាសរបស់ពុទ្ធបរិស័ទខ្មែរកម្ពុជាក្រោម សប្បាយរីករាយធ្វើបុណ្យរួមគ្នា បង្កើនភាពស្និទស្នាលជាមួយគ្នា ក្នុងរដូវកាលបុណ្យភ្ជុំបិណ្ឌ ដែលជាពិធីបុណ្យសាសនាធំជាងគេរបស់កម្ពុជា។ ព្រះភិក្ខុ ថាច់ ថយ គង់នៅវត្តមុនីរង្សី មេពាំង ក្នុងខេត្តព្រះត្រពាំង។ រូបថត៖ ព្រះភិក្ខុ ថាច់ ថយ « យើងបែបនេះ គឺចង់ផ្តល់ឱកាសឱ្យពុទ្ធបរិស័ទទាំងអស់តាមវេននីមួយៗបានមកវត្ត » ។ ព្រះភិក្ខុ ថាច់ ថយ មានសង្ឃដីការបែបនេះប្រាប់សារព័ត៌មាន ThmeyThmey ដោយបន្តរៀបរាប់យ៉ាងដូច្នេះ ៖ « ធម្មតាតាមវេននីមួយៗមានពុទ្ធបរិស័ទពី៣០ទៅ៥០គ្រួសារ។ ពេលពួកគាត់មកជួបជុំគ្នាធ្វើចង្ហាន់នៅវត្តអាត្មា បានបង្កនូវបរិយាកាសសប្បាយរីករាយ ធ្វើឱ្យវត្តមានសភាពអ៊ូអរកុះករ ទៅតាមថ្ងៃកាន់បិណ្ឌនីមួយៗ។ ពួកគាត់ឃើញការអភិវឌ្ឍរបស់វត្ត ពួកគាត់ជជែកគ្នាយ៉ាងស្និទស្នាលជាមួយព្រះសង្ឃ ដែលបង្ហាញឱ្យឃើញពីសាមគ្គីភាពរវាងព្រះសង្ឃ និងបរិស័ទខ្មែរកម្ពុជាក្រោមយើង»។ រាល់ឆ្នាំនៃពិធីបុណ្យភ្ជុំបិណ្ឌ ចាប់ពីថ្ងៃ១រោច ដល់១៣រោច ខែភទ្របទ ពលរដ្ឋដែលរស់នៅខ្មែរកម្ពុជាតែងតែដាក់វេនគ្នាប្រចាំថ្ងៃមកធ្វើចង្កាន់នៅតាមវត្តនីមួយៗ ដើម្បីប្រគេនព្រះសង្ឃ។ លើកលែងតែថ្ងៃទី១៤រោច ខែភទ្របទ (បិណ្ឌ ១៤) ពុទ្ធបរិស័ទទាំងនោះ គឺធ្វើបាយសម្លនៅផ្ទះរៀងៗខ្លួនសម្រាប់សែនតាដូន និងនិមន្តព្រះសង្ឃនៅតាមវត្តទាំងអស់មកឆាន់អាហារថ្ងៃត្រង់តាមផ្ទះនីមួយៗ។ លុះដល់ថ្ងៃបិណ្ឌ ១៥ ពុទ្ធបរិស័ទតាមវេនទាំងអស់មកជួបជុំគ្នានៅតាមវត្តនីមួយៗ ដើម្បីធ្វើចង្ហាន់ប្រគេនព្រះសង្ឃ ដូចទៅនឹងសកម្មភាពនៃបិណ្ឌ ១ ដល់ បិណ្ឌ ១៣ ដែរ។ ក៏ប៉ុន្តែ សម្រាប់យប់ថ្ងៃ១៥រោច ខែភទ្របទ នេះ គឺមានពិធីសូត្រមន្តឆ្លងបុណ្យភ្ជុំបិណ្ឌ។ រហូតដល់ព្រឹកថ្ងៃ១កើត ខែអស្សុជ នៅតាមវត្តនីមួយៗ នឹងធ្វើពិធីជូនដូនតាទៅស្រុកវិញ។ ទាំងនេះជាការរៀបរាប់របស់ លោក ប៊ុន ម៉ានី ប្រធានសមាគមខ្មែរកម្ពុជាក្រោម ដែលបានបញ្ជាក់ថា ក្នុងថ្ងៃ១កើត ខែអស្សុជ នេះ ពុទ្ធបរិស័ទបន្តរៀបចំអាហារពេលព្រឹក និងប្រគេនចង្ហាន់ថ្ងៃត្រងដល់ព្រះសង្ឃដដែល។ «ពេលឆាន់ត្រង់រួចហើយ ពុទ្ធបរិស័ទនឹងរៀបក្បូន ឬទូក សម្រាប់ដាក់ស្រូវ អង្ករ ពោត សណ្តែក ល្ង ប្រាក់កាស...ជាដើម ហើយនៅពេលព្រះសង្ឃផុតអនុមោទនាឆ្លងស្រេចបាច់ហើយអស់, ពុទ្ធបរិស័ទក៏នាំគ្នាយកទូកនោះទៅបណ្តែតនៅតាមស្ទឹង តាមព្រែក តាមទន្លេ»។ នេះជាពិធីជូនដូនតាទៅស្រុកដែលពលរដ្ឋកម្ពុជាក្រោមរៀបចំឡើងរាល់ឆ្នាំបន្ទាប់ពីចប់ពិធីបុណ្យភ្ជុំបិណ្ឌ។ សកម្មភាពប្រពៃណី និងទំនៀបទម្លាប់ដែលពលរដ្ឋខ្មែរកម្ពុជាក្រោមកំពុងអនុវត្តមកដល់បច្ចុប្បន្ននេះ ត្រូវបានលោក ប៊ុន ម៉ានី អះអាងថា មានតាំងពីបុរាណកាលមកម្លេះ។ បើតាមលោកប្រធានសមាគមខ្មែរកម្ពុជាក្រោម បច្ចុប្បន្នវត្តខ្មែរនៅកម្ពុជាក្រោមមានចំនួន ៤៦៥វត្ត៕ | ចាប់ពីថ្ងៃទី១ រហូតដល់ថ្ងៃទី១៣នៃបុណ្យភ្ជុំបិណ្ឌជារៀងរាល់ឆ្នាំ ពលរដ្ឋខ្មែរកម្ពុជាក្រោម ដែលជាចំណុះជើងវត្តនីមួយៗ បានដាក់វេនជាក្រុមតាមថ្ងៃនីមួយៗក្នុងការធ្វើចង្ហាន់នៅទីវត្តអារាមផ្ទាល់តែម្តង ដើម្បីប្រគេនព្រះសង្ឃ។ ការជួបជុំគ្នាធ្វើចង្ហាន់នៅវត្តនេះ ជាការផ្តល់ឱកាសឱ្យពុទ្ធបរិស័ទ ធ្វើបុណ្យរួមគ្នា បង្កើនភាពស្និទ្ធស្នាលគ្នា រួមទាំងបង្ហាញពីសាមគ្គីភាពគ្នារវាងព្រះសង្ឃ និងពុទ្ធបរិស័ទដែលរស់នៅក្នុងទឹកដីខ្មែរកម្ពុជាក្រោម។ |
«មូលហេតុដែលធ្វើបុណ្យនៅវត្តគឺ ធ្វើជូនសម្រាប់សាច់ញាតិដែលបានចែកឋានទៅ មានដូចជាឪពុកម្តាយ យាយតា បងប្អូនជាដើម»។ នេះជាសង្ឃដីការបស់ព្រះតេជគុណ សាន ភារ៉េត ដែលបន្ថែមថា ពលរដ្ឋដែលបានធ្វើបុណ្យជាមួយឪពុកម្តាយរួចហើយ ក៏បានទៅធ្វើបុណ្យនៅវត្តបន្ថែមទៀតដើម្បីទទួលបានបុណ្យកុសលកាន់តែច្រើន។ សូមអញ្ជើញលោក-អ្នកនាងទស្សនា និងស្ដាប់សង្ឃដីការបស់ព្រះវិជ្ជាកោវិទ សាន ភារ៉េត ព្រះសង្ឃគង់នៅវត្តបទុមវតី ដូចតទៅ៖ ពុទ្ធបរិស័ទកំពុងរាប់បាត នៅវត្តស្នឹង ក្នុងខេត្តបាត់ដំបង។ រូបភាព៖ ឈន សុផាត | ភ្នំពេញ៖ ការធ្វើសេចក្ដីល្អ ប្រព្រឹត្តអំពើល្អចេញពីចិត្តជ្រះថ្លា ជាការធ្វើបុណ្យ។ ព្រះវិជ្ជា កោវិទ សាន ភារ៉េត ព្រះសង្ឃគង់នៅវត្តបទុមវតី មានសង្ឃដីកាពន្យល់ថា រឿងដែល អប់រំសំខាន់បំផុតក្នុងព្រះពុទ្ធសាសនា គឺសេចក្ដីល្អ ជាពិសេសការគោរពដឹងគុណ ធ្វើបុណ្យប្រព្រឹត្តល្អជាមួយម្តាយឪពុក។ ព្រះតេជគុណ មានសង្ឃដីកាបន្ថែមថា ការធ្វើបុណ្យ មិនមែនទាល់តែចូលទីអារាមនោះឡើយ ប៉ុន្តែជាមួយអ្នកមានគុណ។ |
នៅក្នុងការថ្លែងទៅកាន់មនុស្សរាប់ពាន់នាក់ដែលចូលរួមនៅក្នុងការប្រារព្ធពិធីអបអរខួបទី ៧៥ ឆ្នាំនៃសាធារណរដ្ឋប្រជាមានិតចិន លោក Xi បានអំពាវនាវឱ្យមានការប្រឆាំងទៅនឹង «សកម្មភាពផ្ដាច់ខ្លួន» របស់ក្រុមគាំទ្រឯករាជ្យភាពតៃវ៉ាន់។ លោក Xi បាននិយាយថា៖ «ការសម្រេចបាននូវការបង្រួបបង្រួមជាតិឡើងវិញទាំងស្រុងគឺជាក្ដីប្រាថ្នារួមរបស់ប្រជាជនចិន»។ កន្លងមក ចិនបានបញ្ជាក់ថាខ្លួននឹងប្រើកម្លាំងប្រសិនបើចាំបាច់ដើម្បីដណ្ដើមយកតៃវ៉ាន់ឱ្យមកស្ថិតនៅក្រោមការត្រួតត្រារបស់ខ្លួន និងបានបង្កើនវោហារសាស្ត្រអំពី «ការបង្រួបបង្រួមឡើងវិញ» នេះ។ សាធារណរដ្ឋប្រជាមានិតចិនត្រូវបានបង្កើតឡើងនៅថ្ងៃទី ១ ខែតុលា ឆ្នាំ ១៩៤៩ បន្ទាប់ពីកងទ័ពកុម្មុយនីស្តបានប្រយុទ្ធឈ្នះកងកម្លាំងគួមីងតាង (Kuomintang) ជាតិនិយមនៅចុងបញ្ចប់នៃសង្គ្រាមស៊ីវិលដែលមានរយៈពេល ២ ទសវត្សរ៍៕ | ប្រធានាធិបតីចិនលោក Xi Jinping បានបញ្ជាក់ជាថ្មីអំពីការអំពាវនាវរបស់លោកឱ្យប្រទេសចិន «បង្រួបបង្រួមឡើងវិញ» ជាមួយតៃវ៉ាន់ ក្នុងអំឡុងលោកថ្លែងសុន្ទរកថាកាលពីថ្ងៃចន្ទមុនការប្រារព្ធថ្ងៃឈប់សម្រាកបុណ្យជាតិចូលមកដល់នៅថ្ងៃអង្គារនេះ។ នេះបើយោងតាមសេចក្ដីរាយការណ៍របស់ទីភ្នាក់ងារសារព័ត៌មាន AFP។ |
Subsets and Splits
No community queries yet
The top public SQL queries from the community will appear here once available.